
ང་ཚོ་གཞན་ཕན་གྱི་ཐུགས་རྗེ་དང་བྱམས་སེམས་ཀྱི་ཞི་བདེས་ཐུགས་རྒྱུད་ཡོངས་སུ་གཏམས་པའི་སྟོན་པ་སངས་རྒྱས་ཀྱི་རྗེས་འཇུག་དཀྱུས་མ་ཞིག་གི་ངོས་ནས།  ཇི་སྐད་དུ།  “མ་དར་བ་རྣམས་སུ་དར་བར་བྱེད་ཅིང་།  དར་བ་རྣམས་དག་ཅིང་འཕེལ་བ་དང་།  ཉམས་པ་རྣམས་གསོ་ནུས་པར་གྱུར་ཅིག”  ཅེས་གསུངས་པ་ལྟར།  སྟོན་པ་མཆོག་དེའི་བསྟན་པའི་སྙིང་པོའི་སྙིང་པོ།   ཐེག་པ་ཐམས་ཅད་ཀྱི་མཐར་ཐུག   ངེས་དོན་དབུ་མ་ཆེན་པོའི་རིང་ལུགས་ལས་བརྩམས་པའི་ཆེས་ངོ་མཚར་རྨད་དུ་བྱུང་བའི་ལེགས་བཤད།  ངེས་མདོ་བཅུ།   སྙིང་པོའི་མདོ་ལྔ་སོགས་དང་།  བྱང་ཆུབ་སེམས་དཔའི་འགྲེལ་བ་སྐོར་གསུམ།  ད་དུང་བསིལ་ལྗོངས་ཀུན་མཁྱེན་རྟོན་པ་བཞི་ལྡན།  རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐ།  ཀརྨ་པ་རང་བྱུང་རྡོ་རྗེ།  ཀུན་མཁྱེན་ཀློང་ཆེན་རབ་འབྱམས།  འཇམ་མགོན་བླ་མ་ཙོང་ཁ་པ་ཆེན་པོ་སོགས་འཛམ་གླིང་ཧྲིལ་བོའི་ཁྱོན་དུ་ཉི་ཟླ་ལྟར་ཡོངས་སུ་གྲགས་པའི་འཕགས་བོད་མཁས་གྲུབ་རྣམས་ཀྱིས་མཛད་པའི་གསུང་རབས་ཁག  ༼ངེས་དོན་སྙིང་པོའི་དཔེ་ཚོགས་༽ཞེས་པའི་ཚན་རྩལ་དཔེ་མཛོད་ཀྱི་སྟེགས་བུར་བཀོད་དེ།  འདོད་དང་ཐར་བ་དོན་དུ་གཉེར་བའི་རྒྱལ་སྤྱིའི་ཤེས་ལྡན་མི་སྣའི་གཙོས།  བོད་དང་བོད་ཡིག་ལ་དགའ་བའི་སྐྱེ་བོ་རྣམས་ལ་ལྷག་བསམ་མཚོན་པའི་ལེགས་སྐྱེས་སུ་ཕུལ་བ་ཡིན།  
དཔེ་ཚོགས་འདིའི་མ་ཡིག་ཁག་ཅིག་དཔེ་རྙིང་དཀོན་རིགས་ཡིན་སྟབས།  མ་དཔེ་ལ་ལ་རྙིང་རུལ་དུ་སོང་བས་ཡི་གེ་མི་མཐོང་བ་དང་།  མ་དག་པ་ཡང་གང་འཚམ་འདུག་པས།  ཡི་གེ་མ་དག་པ་རྣམས་སོར་བཞག་བྱས་ཏེ། བརྡ་སྤྲོད་དང་མཐུན་པར་དག་བཅོས་བྱས་རིགས་དང་། གཞུང་གི་མཆན་བུ་རྣམས་ཀྱང་ཞབས་མཆན་དུ་བཀོད་ཡོད།  
འདིར་དམིགས་ཀྱིས་ཞུ་དགོས་པ་ཞིག་ནི།  ང་ཚོའི་ནུས་བསྟུན་གྱིས་ཞུས་དག་ཐེངས་འགར་བྱས་ཤིང་།  ཀློག་བདེའི་ཆེད་ས་བཅད་རྒྱས་པ་གསར་བསྒྲིགས་ཞུས་ཡོད་མོད།  ང་ཚོར་འདིའི་ཐད་ཉམས་མྱོང་ཞན་པ་དང་།  དུས་ཚོད་ཤིན་ཏུ་དཀོན་པའི་དབང་གིས།  ད་དུང་སྐྱོན་དང་ནོར་འཁྲུལ་མི་ཉུང་བ་ཞིག་ཡོད་པ་གདོན་མི་ཟ་བས།  ཤེས་ལྡན་རྣམས་ཀྱིས་དེ་ལུགས་ཀྱིས་དགོངས་ཚུལ་ཐད་ཀར་གསུང་ན།  ང་ཚོས་འཕྲལ་དུ་བསྐྱར་ཞིབ་དང་དག་བཅོས་ཞུ་རྒྱུའི་ཁས་ལེན་ཡོད།  
གང་ལྟར་ཕྱི་ནང་གི་མཐུན་རྐྱེན་ཅུང་འཛོམས་པའི་གོ་སྐབས་ཐུང་ཐུང་ཞིག་བྱུང་བ་དེ་དམ་འཛིན་བྱས་ནས།  དཀའ་བ་དང་བླངས་ཀྱིས་སྟབས་བདེའི་འཕྲུལ་དེབ་སྣ་མང་དེབ་གཟུགས་སུ་བཟོ་བསྐྲུན་བྱས་ཏེ།  རིག་མཛོད་དྲ་བའི་ངོ་མཚར་འཕྲུལ་དེབ་ཏུ་བཀོད་ནས།   ཁྱེད་ཚོར་རིན་མེད་དུ་ཕུལ་བ་ལགས་ན།  དུས་རབས་འདིར་ཕན་རླབས་ཤིན་ཏུ་ཆེ་བའི་བསླབ་བྱ་དང་ལེགས་བཤད་འདི་དག་ལ་ཞིབ་དཔྱོད་དང་།  ཐུགས་དམ་ཉམས་བཞེས་ལྷོད་མེད་ཡོང་བའི་རེ་འདུན་བཅས། 
ངེས་དོན་སྙིང་པོའི་དཔེ་ཚོགས་ཀྱི་གཙོ་སྒྲིག་པ་བེ་རི་རིག་པའི་རྡོ་རྗེས།   བོད་རྒྱལ་ལོ།   ༢༡༣༨ བོད་ཟླ་ ༡༠  ཚེས་ ༡༡  ཕྱི་ལོ་ ༢༠༡༡ ཟླ་ ༡༢ ཚེས་ ༦ ཉིན། 
 

རང་རྣམ་མདོར་བསྡུས། 
 
 
	དེ་ཡང་གངས་ཅན་བོད་ཀྱི་ཡུལ།   མདོ་སྨད་ལྕགས་མོ་མགོ་ལོག་གི་མགར་སྐོར་སྡེ་བའི་འདབས་སུ་གནས་པའི་མི་ཁྱིམ་དབུལ་བོ་ཞིག  ཕ་དོན་འགྲུབ་དང་མ་བསོད་ནམས་མཚོ་གཉིས་ཀྱི་བུ་རུ་རབ་རྒྱལ་མེ་བྱི་སྟེ།  སྤྱི་ལོ་ ༡༩༣༦ ལོར་སྐྱེས།   མི་རིང་བར་གྲུབ་པའི་དབང་ཕྱུག་ཤེས་རབ་དཔལ་གྱིས་སྐྱེ་སྒང་རྟ་མགྲིན་གསང་སྒྲུབ་ཀྱི་སྒོ་ནས་བསྲུང་བ་གནད་སྨིན་གནང༌།  ཚེ་ཆོས་ལ་བར་ཆད་མེད་ཅེས་བཀའ་ལུང་གསལ་བོ་གནང༌།  རང་ལོ་བརྒྱད་ཀྱི་སྟེང་རང་གི་ཕ་རྒན་གྱིས་ཀློག་བསླབ་པ་ན་ལོ་གཅིག་ཙམ་ལས་མ་འགྱངས་བར་འབྲི་ཀློག་རོབ་ཙམ་ཐུབ་པ་བྱུང༌།   ལོ་བཅུའི་སྟེང་ལ་མཚམས་པ་སྨོན་ལམ་བཟང་པོའི་དྲུང་ནས་དུས་འཁོར་དབང་ཆེན་ཞུས།   དེ་ནི་ཚེ་འདིར་དམ་ཆོས་ཐོས་པའི་ཐོག་མ་ཡིན།  
རང་ལོ་བཅོ་ལྔའི་སྟེང་ནས་ལུང་སྐྱ་དགོན་མི་འགྱུར་བདེ་ཆེན་གླིང་དུ་ཚོགས་ཞུགས་བྱས་ཏེ།   ཁྱབ་བདག་སྨོན་ལམ་བཟང་པོ་དང༌།  མཁན་ཆེན་གསང་སྔགས་བསྟན་འཛིན་གཉིས་ཀྱི་དྲུང་ནས་རབ་ཏུ་བྱུང༌།   མིང་ལ་བདེ་ལེགས་རབ་རྒྱས་སུ་བཏགས།   ལོ་གསུམ་ཕྱོགས་གསུམ་གྱི་རིང་ལ་དུས་འཁོར་རིམ་གཉིས་ཀྱི་ཁྲིད་ཕྱག་བཞེས་ལྟར།   ཇོ་ནང་ཏཱ་ར་ནཱ་ཐའི་ཁྲིད་ཡིག་མཐོང་བ་དོན་ལྡན་དང༌།   འབའ་མདའ་བའི་ཁྲིད་ཡིག་གྲུབ་པའི་ལམ་བཟང་སྦྲགས་ཏེ་གསུངས།   གེགས་སེལ་བོགས་འདོན་རྩ་རླུང་འཁྲུལ་འཁོར་བཅས་ཀུན་མཁྱེན་ཇོ་ནང་པའི་ཕྱག་བཞེས་ལྟར་གནང༌།   ཚེ་བློས་བཏང་གི་རྣལ་འབྱོར་བ་རིན་ཆེན་བཟང་པོའི་དྲུང་ནས་ཡང་དུས་འཁོར་དབང་ཆེན་ནོད་པའི་སྐལ་བ་བྱུང༌།   ཕྱིས་སུ་ལམ་ཁོའི་མཁན་རིན་པོ་ཆེའི་དྲུང་ནས་བསྡུས་གྲྭ་དང་ཕར་ཕྱིན་སྒོ་མང་དང་མཐུན་པར་འབའ་མདའ་བའི་ཡིག་ཆའི་སྟེང་ནས་སྦྱངས།   
	དེ་ནས་བླ་བྲང་བཀྲ་ཤིས་འཁྱིལ་གྱི་དགེ་བཤེས་ཨ་ཁུ་འཇིགས་མེད་རིན་པོ་ཆེའི་དྲུང་ནས།   འཇིགས་བྱེད་ཀྱི་དབང༌།   ཝ་མང་སྔགས་སྤྱི།   གསང་འདུས་འགྲེལ་བ་བཞི་སྦྲགས་སོགས་ཀྱིས་རྗེས་སུ་འཛིན་པར་མཛད།   བླ་བྲང་ཁྲི་རིན་པོ་ཆེ་དགེ་འདུན་རྒྱ་མཚོ་ཚང་གི་དྲུང་ནས་ཕར་ཕྱིན་དང་འཇམ་དཔལ་ཞལ་ལུང་དང་བདེ་ལམ་གྱི་ཁྲིད།   ཀུན་མཁྱེན་འཇམ་དབྱངས་བཞད་པའི་འཇིགས་བྱེད་ཆོས་འབྱུང༌།   གྲུབ་མཐའ་ཆེན་མོ་རྩ་འགྲེལ།   བསམ་གཟུགས་སོགས་ཀྱི་ལུང༌།   གཞན་ཡང་སྒྲུབ་ཐབས་རྒྱ་མཚོ༌།   ཇོ་ནང་རྗེ་བཙུན་གྱིས་མཛད་པའི་སྒྲུབ་ཐབས་རིན་འབྱུང་ལུང་དང་བཅས་བཀའ་ཆོས་མང་པོ་ཐོབ།   དགེ་བཤེས་རྔ་བ་སྦྱིན་པ་རྒྱ་མཚོའི་དྲུང་ནས།   བསྟན་པའི་སྒྲོན་མེའི་འདུལ་སྡོམ་གྱི་སྟེང་ནས་དཔེ་ཁྲིད།   དབུ་མ་རྒྱས་པའི་དགག་བྱ་ངོས་འཛིན་ཐད་ཀྱི་བཤད་ལུང་སོགས་མང་དུ་ཐོབ།   ཁོང་གི་མདུན་ནས་བསྙེན་རྫོགས་སྒྲུབ་པའི་སྐལ་བའང་ཐོབ།   བྱ་མེ་དགེ་བཤེས་ཚུལ་ཁྲིམས་ཉི་མའི་དྲུང་ནས་རྟེན་འབྲེལ་ལུང་རིག་སྒྲོན་མེ་ལན་གཉིས་མཉན།   བདེན་བཞིའི་འཇུགས་ལྡོག་ལ་གོ་བ་འོལ་ཙམ་ཆགས།   དགེ་བཤེས་འཇམ་དབྱངས་རྒྱ་མཚོ་ཚང་གི་དྲུང་ནས་དུས་འཁོར་དབང་ཆེན་དང་མདོ་གདུགས་སྒྲོལ་གསུམ་སོགས་ཀྱི་ལུང་ཐོབ།  དགེ་བཤེས་རྔ་བ་གྲགས་པ་ཚང་གི་དྲུང་ནས་དུས་འཁོར་ཊིཀ་ཆེན་དེ་ཉིད་སྣང་བ་དང་དྲང་ངེས་ལེགས་བཤད་སྙིང་པོའི་བཤད་ལུང་ཐོབ།  ཚད་མ་རིགས་རྒྱན་གྱི་དཔེ་ཁྲིད་ཐོབ།   དགེ་བཤེས་འཇིགས་མེད་དཔལ་ལྡན་རྒྱ་མཚོ་ཚང་གི་དྲུང་ནས་དུས་འཁོར་དབང་ཆེན་ཐོབ།  དགེ་བཤེས་བློ་བཟང་རྒྱ་མཚོའི་དྲུང་ནས་སྒྲོལ་མ་རྣལ་འབྱོར་མའི་རྩ་རྒྱུད་ཀྱི་ལུང་ཐོབ། 
ཀྱེ་རྡོར་གྲྭ་ཚང་གི་མཁས་དབང་རྩིས་རམས་པ་བསམ་འགྲུབ་རྒྱ་མཚོའི་དྲུང་ནས་སྐར་རྩིས་ལྔ་བསྡུས།   ཉི་ཟླར་སྒྲ་གཅན་འཇུག་ཚུལ།   གཟའ་ལྔ་བཅས་ཀྱི་མཛུབ་ཁྲིད་མནོས།   དམུ་དགེ་བསམ་གཏན་ཚང་དང༌།   སྨད་སོག་བཛྲ་ཚང་གི་དྲུང་ནས་པྲ་ཏིའི་སུམ་རྟགས།   སྔོ་ཤུལ་དགོན་ཨ་ཁུ་དམ་ཆོས་ཚང་གི་དྲུང་ནས།   དབྱངས་ཅན་སྒྲ་མདོའི་ཊིཀྐ་འདར་བ་ལོ་ཙཱ་བའི་འགྲེལ་བའི་སྟེང་ནས་ཞིབ་ཁྲིད་མནོས།   མགོ་ལོག་དགེ་བཤེས་ཚུལ་ཁྲིམས་རྒྱ་མཚོའི་དྲུང་ནས་དབུ་མ་རྒྱས་པ་དང༌།   ཝ་མང་བའི་སེམས་སེམས་བྱུང༌།   བསེ་བསྡུས་སོགས་མང་དུ་ཐོབ།   
	བཀྲ་ཤིས་འཁྱིལ་གྱི་གླིང་སྤྲུལ་བའི་སྐུ་སྐལ་བཟང་ལེགས་བཤད་རྒྱ་མཚོ་ཚང་གི་དྲུང་ནས་རྗེ་ཐུ་བཀྭན་པའི་རྟ་མགྲིན་གསང་སྒྲུབ་ལྟ་གོན་བཅས་དང༌།   འཇིགས་བྱེད་དཔའ་ཅིག  གྲུབ་རྒྱལ་ལུགས་ཀྱི་ཚེ་དབང་སོགས་མང་དུ་ཐོབ།   སྟག་གེ་ཚང་སྐལ་བཟང་ཆོས་གྲགས་རྒྱ་མཚོའི་དྲུང་ནས་རྗེའི་ལམ་རིམ་ཆུང་ངུ༌།   ལམ་རིམ་བསྡུས་དོན་དང་རྟེན་འབྲེལ་བསྟོད་པ་གཉིས་ཀྱི་བཤད་ལུང༌།   རྒྱུད་གྲྭའི་འདོན་ཆ་བདེ་གསང་འཇིགས་གསུམ་གྱི་ལུང་བཅས་བཀའ་ཆོས་མང་པོ་ཐོབ།   ཨ་ཁུ་དགེ་འདུན་རྒྱ་མཚོ་ཆེ་བ་ཚང་གི་དྲུང་ནས་རྗེའི་ལམ་རིམ་ཆུང་ངུ་དང་བློ་སྦྱོང་སོགས་མང་དུ་ཐོབ།   རྗེ་གུང་ཐང་བ་སྐུ་ཕྲེང་དྲུག་པ་འཇིགས་མེད་བསྟན་པའི་དབང་ཕྱུག་གི་དྲུང་ནས།   མི་ཏྲ་རྡོར་ཕྲེང་བདེ་མཆོག་རབ་འབྱམས་རྣམས་ཀྱི་དབང་དང༌།   གྲུབ་ཆེན་བརྒྱད་ཅུའི་རྗེས་གནང༌།   དབེན་ས་བའི་གཅོད།   དུས་འཁོར་དབང་ཆེན་གསུམ།   མི་འཁྲུགས་པ་ལྷ་དགུའི་དབང་སོགས་ཆོས་བཀའ་གྲངས་ལས་འདས་པ་ཐོབ།   ཡོངས་ཀྱི་བཤེས་གཉེན་ཆེན་པོ་ལྭ་མོ་ཡོངས་འཛིན་བློ་བཟང་མཁས་གྲུབ་རྒྱ་མཚོའི་དྲུང་ནས།   བདེ་གསང་འཇིགས་གསུམ།   དུས་འཁོར་དབང་ཆེན་ལན་བདུན།   སྦྱོང་རྒྱུད་དཀྱིལ་འཁོར་བཅུ་གཉིས་ཀྱི་ཟུར་བཀའ།   ས་སྐྱ་བའི་མགོན་པོ་གུར་གྱི་སྐོར་ཆ་ཚང༌།   ས་སྐྱའི་གསེར་ཆོས་ཆ་ཚང༌།   བཀའ་བརྒྱུད་པའི་རྔོག་གི་དཀྱིལ་འཁོར་བདུན།   ཇོ་ནང་ཁྲིད་བརྒྱ།   པཎ་ཆེན་ཨ་བྷྱ་ཀ་རའི་ལུགས་ཀྱི་དུས་འཁོར་སྤྱི་བཀའ་སོགས་མང་དུ་ཐོབ།   གཞན་ཡང་གོང་དུ་སྨྲོས་པའི་དགེ་ལྡན་པའི་བླ་མ་རྣམས་ཀྱི་དྲུང་ནས།   གྲུབ་རྒྱལ་ལུགས་ཀྱི་ཚེ་དབང་བཅུ་ཕྲག་ལྷག་ཐོབ།  ཁྱད་པར་སྔ་ཕྱིར་དུས་འཁོར་དབང་ཆེན་ལན་བཅུ་གཉིས་ཙམ་ཐོབ།   སྔ་འགྱུར་གྱི་སྐོར་ལ།   གཏེར་ཆེན་བདུད་འཇོམས་གླིང་བའི་རིགས་སྲས་རྡོ་རྗེ་དགྲ་འདུལ་གྱི་དྲུང་ནས།   གནམ་ཆོས་ཀྱི་བདེ་ཆེན་ཞིང་དབང་སྟེ་འོད་དཔག་མེད་ཀྱི་དབང་ཐོབ།   དེའི་སྐུ་སྲིང་ཕྱིས་སུ་སྔགས་སའི་ཨ་མ་ཚང་ངམ་མཚན་དངོས་མཁའ་ལུ་ཞུ་བའི་དྲུང་ནས།   གཏེར་གསར་བའི་རྫོགས་ཆེན་སྣང་སྦྱང་སོགས་ཐོབ།   ཀློ་སྤྲུལ་སྐུ་ཀ་དག་ཚང་གི་དྲུང་ནས་ཨ་མདོ་དགེ་བཤེས་འཇམ་དཔལ་རོལ་བའི་བློ་གྲོས་ཀྱི་དག་སྣང་དགོངས་གཏེར་རྩ་གསུམ་དྲིལ་སྒྲུབ་ཀྱི་དབང་དང་ལུང་བཅས་ཐོབ།   ཁྲ་གླིང་མཁན་པདྨའི་མཚན་ཅན་གྱི་དྲུང་ནས་རྫོགས་ཆེན་རྒྱུད་བཅུ་བདུན་གྱི་ལུང་སོགས་ཐོབ།   
	ཌཱཀྐི་ཏཱ་རེ་ལྷ་མོ་དང་ནམ་སྤྲུལ་ཟུང་གི་དྲུང་ནས་མཁའ་འགྲོ་མཐིང་འོད་འབར་མ་སོགས་ཐོབ།   རྡོ་གྲུབ་ཆེན་ཐུབ་བསྟན་འཕྲིན་ལས་དཔལ་འབར་གྱི་དྲུང་ནས་སྙིང་ཐིག་ཡ་བཞི་ལན་གཉིས།   རྩ་གསུམ་གྱི་དབང༌།   འཇིགས་མེད་གླིང་བའི་རྒྱུད་ཕུར་གྱི་དབང༌།   སྙིང་ཐིག་ཞལ་འདོན་རྣམས་ཀྱི་ལུང་བཅས་ཐོབ།   དཔལ་ཡུལ་མཁན་རྣམ་གྲོལ་གྱི་དྲུང་ནས།   ཀུན་བཟང་བླ་མའི་ཞལ་ལུང༌།   སྙིང་ཐིག་གི་འདོན་ཆ་ཁ་ཤས།   འཇམ་དཔལ་རྫོགས་པ་ཆེན་པོའི་སྨོན་ལམ་གྱི་ལུང་སོགས་ཐོབ།   མཁན་ཆེན་མུན་སེལ་གྱི་དྲུང་ནས།   དཔལ་སྤྲུལ་བའི་ཐོག་མཐའ་བར་གསུམ་དུ་དགེ་བའི་གཏམ་དང༌།   ཚིག་གསུམ་གནད་བརྡེག་སོགས་ཐོབ།   མཁན་ཆེན་འཇིགས་མེད་ཕུན་ཚོགས་ཀྱི་དྲུང་ནས།   ཕུར་བ་ཡང་གསང་སྤུ་གྲིའི་དབང༌།   རྟེན་འབྲེལ་ཉེས་སེལ།   དག་སྣང་གི་ཟབ་ཆོས་འཇམ་དཔལ་ཞི་སྒྲུབ་སོགས་ཐོབ།   ༧གོང་ས་ཐམས་ཅད་མཁྱེན་པ་མཆོག་གི་དྲུང་ནས།   ཀུན་བཟང་བླ་མའི་ཞལ་ལུང༌།   རྗེ་མི་ལའི་རྣམ་མགུར།   རྫོགས་པ་ཆེན་པོ་སེམས་ཉིད་ངལ་གསོ།   ཇོ་ནང་དང་སྙིང་མའི་བསྟན་འབར་མ།   གྲུབ་མཐའ་རིས་མེད་ཀྱི་བསྟན་འབར་མ།   གུ་རུ་ཆོས་དབང་ནས་བརྒྱུད་པའི་གུ་རུའི་བླ་སྒྲུབ་དང༌།   བྱང་གཏེར་རིག་འཛིན་གདུང་སྒྲུབ་རྒྱས་འབྲིང་བསྡུས་གསུམ་གྱི་དབང༌།   གཞན་ཡང་བདེ་མཆོག་དྲིལ་བུ་ལྷ་ལྔའི་དབང༌།   དྲིལ་བུ་ལུས་དཀྱིལ།   སྒྲོལ་དཀར་གྱི་ཚེ་དབང་བཅས་བཀའ་དྲིན་བསྩལ་ཏོ།།  དཔལ་ཡུལ་བླ་མ་བཟང་རིས་ཀྱི་དྲུང་ནས་མི་ཕམ་དུས་འཁོར་འགྲེལ་ཆེན་ཐོབ།  གསང་ལུང་མཁན་ཆོས་ཀྱི་ཉི་མའི་དྲུང་ནས་དཔལ་སྤྲུལ་གསུང་འབུམ་དང་།  རྡོ་གྲུབ་བསྟན་པའི་ཉི་མའི་གསུང་འབུམ་གྱི་ལུང་ཐོབ།  ཆགས་མེད་རི་ཆོས་ཐོབ།  ཇོ་ནང་བསྟན་བདག་གཙང་པ་མཆོག་སྤྲུལ་འཇིགས་མེད་རྡོ་རྗེའི་དྲུང་ནས་དུས་འཁོར་དབང་ཆེན་ཐོབ།  གོང་སྨྲོས་བླ་མ་རྣམས་ཀྱི་དྲུང་ནས་བཀའ་རྒྱ་ཅན་གྱི་སྐོར་མང་དུ་ཐོབ་ཀྱང་འདིར་མ་སྨྲོས།   ད་ལྟ་རང་ལོ་བདུན་ཅུར་ལོན་ནའང༌།   མཆོག་གསུམ་དང་ལས་འབྲས་ལ་ཡིད་ཆེས་ཅུང་ཟད་ཡོད་པ་ཙམ་ལས།   ལུང་དང་རྟོགས་པའི་ཡོན་ཏན་གྱི་དྲི་ཙམ་ཡང་མི་བྲོ་ནའང༌།  དེབ་ཆུང་འདི་སྒྲིག་པའི་ངལ་བ་བྱས་པ་ནི།   རང་འདྲ་རེ་ལ་ཕན་སྲིད་དམ་སྙམ་ནས་སུག་ལས་བགྱིས་པའོ།།  

		ཕྱི་རུ་བཀྲ་ཤིས་སྣོད་ཀྱི་འཇིག་རྟེན་བདེ།། 
		ནང་དུ་བཀྲ་ཤིས་བཅུད་ཀྱི་སེམས་ཅན་སྐྱིད།། 
		གཞན་དུ་བཀྲ་ཤིས་བསྟན་འཛིན་ཐུགས་བཞེད་འགྲུབ།། 
		རྟག་ཏུ་བཀྲ་ཤིས་དཔལ་ཀྱིས་འཚོ་བར་ཤོག། 
 

བོད་ཀྱི་ལོ་རྒྱུས་གནད་བསྡུས་གཞོན་ནུ་དགྱེས་པའི་འཛུམ་ཟེར། 
 
ཚོགས་གཉིས་ཡོངས་སུ་རྫོགས་པའི་མངའ་ཐང་རྒྱས།།
བདེན་གཉིས་ཆོས་ཚུལ་ཟབ་མོ་མངོན་སུམ་གཟིགས།།
དོན་གཉིས་མཐར་སོན་ཟས་གཙང་སྲས་པོ་ཡིས།།
ལུགས་གཉིས་གསལ་བའི་བློ་གྲོས་དེང་འདིར་སྩོལ།།
 
རྒྱལ་བསྟན་གངས་ཀྱི་ར་བ་སྐྱོང་བའི་གཉེན།།
ཐུགས་བསྐྱེད་སྨོན་ལམ་བཟང་པོའི་ལུས་རྩལ་རྫོགས།།
ཟབ་གསང་མདོ་སྔགས་ཆོས་ཀྱི་ང་རོ་སྒྲོག། 
སྨྲ་བའི་སེང་གེ་བསྟན་པའི་དབང་ཕྱུག་རྒྱལ།།
 
བསིལ་ལྡན་ར་བ་དཀར་པོའི་ཁོར་ཡུག་ཏུ།།
ཆོས་སྲིད་ཉི་ཟླའི་འོད་སྣང་འབུམ་འགྱེད་པ།།
རྒྱལ་བློན་ལོ་པཎ་ལོ་རྒྱུས་གནད་བསྡུས་ནས།།
གཞོན་ནུ་དགྱེས་པའི་འཛུམ་ཟེར་འདི་ན་སྤྲོ།།
 
དེ་ཡང་ཇི་སྐད་དུ། བཀའ་གདམས་གླེགས་བམ་ལས། 
ཤར་རྡོ་རྗེ་གདན་གྱི་བྱང་ཕྱོགས་ན།།
གནས་པུར་རྒྱལ་བོད་ཅེས་བྱ་བ་ཡོད།།
རི་མཐོན་པོ་གནམ་གྱི་ཀ་བ་ཡོད།།
མཚོ་དམའ་མོ་གཡུ་ཡི་མཎྜལ་ཡོད།།
གངས་དཀར་པོ་ཤེལ་གྱི་མཆོད་རྟེན་ཡོད།།
སྤང་སེར་པོ་གསེར་གྱི་ལྷུན་པོ་ཡོད།།
དྲི་ཞིམ་པོ་སྤོས་ཀྱི་བདུག་སྤོས་ཡོད།།
སྟོན་བཀྲ་བ་གསེར་གྱི་མེ་ཏོག་ཡོད།།
དབྱར་བཀྲ་བ་གཡུ་ཡི་མེ་ཏོག་ཡོད།།
ཀྱེ་གངས་རིའི་མགོན་པོ་སྤྱན་རས་གཟིགས།།
གནས་དེ་ན་ཁྱོད་ཀྱི་ཞིང་ཁམས་ཡོད།།
ཞིང་དེ་ན་ཁྱོད་ཀྱི་གདུལ་བྱ་ཡོད།།
ཅེས་བསྔགས་པའི་པུར་རྒྱལ་བོད་ཀྱི་ཞིང་ཁམས་ཀྱི་ལོ་རྒྱུས་གནད་བསྡུས་ཤིག་བརྗོད་པར་བྱའོ།། 
 
༡ སྣོད་བཅུད་ཀྱི་ཆགས་ཚུལ།

དེ་ཡང་བོད་ཡུལ་འདི་བསྐལ་བཟང་སངས་རྒྱས་རྣམས་སངས་རྒྱས་པའི་གནས་རྒྱ་གར་རྡོ་རྗེ་གདན་གྱི་བྱང་ཕྱོགས་སུ་ཡོད་ལ་ལྗོངས་འདིའི་སྣོད་བཅུད་གཉིས་ཀ་གནའ་ཆེས་སྔ་མོ་ཞིག་ནས་ཆགས་ཤིང་། མིང་ལའང་འདོད་རྒྱལ་གྱི་བོད་ཅེས་པ་ཆེས་སྔ་མོ་ཞིག་ནས་འབོད་པ་ཡིན་ཏེ། དེབ་ཐེར་དམར་པོ་གསར་མ་ལས། ལུང་རྣམ་འབྱེད་དང་། དཔལ་དུས་ཀྱི་འཁོར་ལོ་སོགས་སུ་བོད་ཅེས་མང་དུ་སྣང་བས། བདག་ཅག་གི་སྟོན་པ་འཇིག་རྟེན་འདིར་བྱོན་པའི་སྔ་རོལ་ཞིག་ནས་ཡུལ་དང་མི་གཉིས་ཀ་ཡོད་པར་མངོན་ནོ།། 
ཚུལ་འདི་ལ་བོད་ཀྱི་ལོ་རྒྱུས་སྨྲ་བའི་མཁས་དབང་ཕལ་ཆེར་མགྲིན་གཅིག་ཡིན་ཏེ། ནེལ་པ་པཎྚི་ཏ། སྟག་ཚང་ལོ་ཙཱ་བ། བུ་སྟོན་ཐམས་ཅད་མཁྱེན་པ། འགོས་ལོ་གཞོན་ནུ་དཔལ་སོགས་ཀྱིས་བོད་ཀྱི་ཡུལ་འདི་རྒྱ་གར་དང་འདྲ་བར་ཡུལ་དང་མི་ལ་སོགས་པ་གནས་པའི་བསྐལ་པ་ནས་བྱུང་བར་བྱས་ན་ཡང་། ལུང་རིགས་ཀྱི་གནོད་པ་མེད་པར་གསུངས་པས་སོ།། ཡུལ་འདིར་རི་ལུང་ཆགས་ནས་མིའི་འགྲོ་བ་མ་ཆགས་པའི་སྔོན་དུ། རི་ལུང་ཐམས་ཅད་ཆུས་གང་ནས་ཡོད་པར་བཤད། རྗེས་སུ་ཆུ་འཁྱིལ་བའི་ཡོལ་གོ་རྣམས་ཀྱི་ཁ་ཤོར་ཏེ་ཆུ་རྣམས་རྒྱ་མཚོར་བཞུར་བའི་ཤུལ་ཏུ་རིམ་གྱིས་རྩི་ཤིང་ནགས་ཚལ་རྒྱས། དེ་ནས་རིམ་གྱིས་སྲོག་ཆགས་དག་གྲུབ་པ་ཡིན་ཏེ། སྟོད་མངའ་རིས་ནི་གླང་བོ་ཆེ་དང་རི་དྭགས་ཀྱི་ཡུལ། བར་དབུས་གཙང་གི་ཆ་ནི་རི་དྭགས་དང་སྤྲེའུའི་ཡུལ། སྨད་མདོ་ཁམས་ཀྱི་ཆ་ནི་སྤྲེའུ་དང་བྲག་སྲིན་གྱི་ཡུལ་དུ་གྱུར་ཏོ། དེ་ཡང་སྟོད་གཡའ་རི་དང་བྲག་རི། བར་བྲག་དང་སྤང་ལྗོངས། སྨད་རྩི་ཤིང་དང་ནགས་ཚལ་ལས་ལོ་ཆེས་མང་པོར་མིའི་འགྲོ་བ་མེད་ལ། ཡང་སྟོད་མངའ་རིས་སྐོར་གསུམ་རྫིང་དང་འདྲ། བར་དབུས་གཙང་རུ་བཞི་ཡུར་བ་དང་འདྲ། སྨད་མདོ་ཁམས་སྒང་དྲུག་ཞིང་དང་འདྲ་བར་བཤད་དོ།། 
འཇུ་མི་ཕམ་པའི་བསྟན་རྩིས་ལྟར་ན། བོད་ཡུལ་གྱི་ཆུ་བྲི་ནས་ནགས་ཚལ་སོགས་སྐྱེ་འགོ་ཚུགས་པ་ནས་རབ་བྱུང་བཅུ་བདུན་པའི་མེ་གླང་གི་ལོ་བར་ལོ་གྲངས་༢༧༧༧འདས་པར་གསུངས། ངོ་ཐོག་བྱས་ན་སྤྱི་ལོ་ཚུགས་པའི་སྔོན་དུ་ལོ་གྲངས་༧༨༢འདས་པས་ལྕགས་སྤྲེལ་ལོར་ཁེལ་འདུག། དེབ་དཀར་ལས་ཉན་ཐོས་སྡེ་བའི་བརྩི་ལུགས་ཤིག་ལ་གཞིགས་ཏེ་བརྩིས་པ་ལྟར་ན། སྟོན་པ་མྱ་ངན་ལས་འདས་ནས་རབ་རྒྱན་མེ་གླང་ལོ་བར་ལོ་གྲངས་༢༥༤༡འདས་པ་ཡིན་པས་སངས་རྒྱས་མྱ་ངན་ལས་འདས་པའི་ལོ་མེ་སྦྲུལ་ཡིན། དེའི་སྟེང་དུ་བརྒྱད་ཅུ་བསྣན་ན་སྟོན་པ་འཁྲུངས་ནས་ད་ལོ་བར་ལོ་གྲངས་༢༦༢༡ཡིན་ལ་འཁྲུངས་ལོ་མེ་བྱ་ཞིག་ལ་བབས་འདུག།
དེ་ལྟ་ན་བོད་ཡུལ་གྱི་མཚོ་བྲི་ནས་ལོ་བརྒྱ་དང་ང་བདུན་ཙམ་ན་སྟོན་པ་ཐུགས་རྗེ་ཅན་འཁྲུངས་པས། དེའི་སྔོན་དུ་མིའི་འགྲོ་བ་ཡོད་མེད་ལ་དཔྱད་དགོས་སྙམ་མོ། གང་ལྟར་བོད་ཡུལ་འདི་མཚོ་བྲི་བའི་ཤུལ་ཡིན་པར་ངེས་ཏེ། རི་ལུང་ཟབ་སའི་བྲག་གཟར་གྱི་རྩེ་དང་རྐེད་པ་ན་རྦ་རླབས་མཆེད་པའི་ཆུའི་དྲེག་པ་མངོན་སུམ་དུ་མཐོང་རྒྱུ་ཡོད་པའི་ཕྱིར་རོ།། མདོར་ན། བོད་གངས་ཅན་གྱི་ལྗོངས་ཞེས་པ་དང་བསིལ་ལྡན་ཞེས་པ་མིང་དོན་ཤིན་ཏུ་མཐུན་ཏེ། བོད་ཡུལ་གྱི་ཕྱི་མཐའ་གངས་ཀྱིས་བསྐོར་བ་ནི་གནམ་གྲུའི་ནང་ནས་བལྟས་ནའང་ཕལ་ཆེར་ཤེས་ལ། མྱང་སྟོད་ཧ་བོ་གངས། གནས་ཙ་རི། འབྲོག་ལ་ཕྱི་གངས་ཀྱི་ར་བ། བསམ་གཏན་གངས་བཟང་། གཉན་ཆེན་ཐང་ལྷ། ཡར་ལྷ་ཤམ་པོ། རྨ་རྒྱལ་སྦོམ་ར། བཞག་ར་ལྷ་རྩེ། མགོ་ལོག་གི་གཉན་པོ་གཡུ་རྩེ། རོང་བཙན་ཁ་བ་དཀར་པོ་སོགས་གངས་རི་དུ་མས་བར་མཚམས་མེད་པར་གཏམས་ཤིང་། རྨ་ཆེན་གཅིག་པུར་མཚོན་ན་ཡང་། རྒྱལ་དབང་ལྔ་བས། གངས་ཕྲན་སུམ་བརྒྱ་དྲུག་ཅུས་ཕྱོགས་ཀུན་བསྐོར། གསུངས་བས་མཚོན་ནོ།། 
བསིལ་བ་དང་དྭངས་པ་སོགས་ཡན་ལག་བརྒྱད་ལྡན་གྱི་མཚོ་དང་རྫིང་བུ། ལྟེང་ཀ་དུ་མ་ཡོད་པ་དང་། མཚོ་ཆེན་པོ་ཡར་འབྲོག་གཡུ་མཚོ། གནམ་མཚོ་ཕྱུག་མོ། མཚོ་སྐྱ་རེངས། སྔོ་རེངས། བེའུ་དུག་མཚོ། སྟོང་རི་མཚོ་ནག། མཚོ་སྔོན་པོ་སོགས་དུ་མ་དང་། རྒན་གྱའི་དར་རྒྱལ་མཚོ་སོགས་མཚོ་ཕྲན་བགྲང་གིས་མི་ལང་བ་ཞིག་ཡོད་དོ། ཡང་རྨ་ཆུའམ་ཆུ་བོ་གསེར་ལྡན། ཁམས་ཀྱི་འབྲི་ཆུ། ཡར་ལུང་གཙང་བོ་སྟེ་འཛམ་གླིང་གི་ཆུ་བོ་ཆེན་པོར་མི་བགྲང་ཐབས་མེད་ཀྱི་ཆུ་ཆེན་རྣམས་ཀྱང་བོད་མཐོ་སྒང་གི་གངས་འདབས་ནས་ཕྱོགས་སོ་སོར་འབབ་པ་མངོན་སུམ་ཡིན་པས་ན་གངས་དང་བསིལ་བའི་ཁྱད་པར་གྱི་ཡུལ་འདིར་འབོད་པ་ནི་ཤིན་ཏུ་ལེགས་པའི་ཕྱིར་རོ།། 
གངས་རི་ཆུ་མཚོ་སོགས་ལ་དཀར་ཕྱོགས་སྐྱོང་བའི་ལྷ་ཀླུ་མཐུ་བོ་ཆེའི་གནས་ཚུལ་རེ་ཡོད་ལ། ཨ་མྱེས་རྨ་རྒྱལ་གཅིག་པར་མཚོན་ནའང་གནས་བདག་ཀླུའི་རྒྱལ་པོ་མ་དྲོས་པ་དང་ཐུགས་རྒྱུད་གཅིག་པར་ཀུན་མཁྱེན་འཇམ་དབྱངས་བཞད་པས་གསུངས་བ་དང་། བླ་ཁོ་རྡོ་རྗེ་འཆང་གི་གསང་རྣམ་ལས། ཕྱི་བལྟས་ས་འཛིན་དབང་བོའི་རྣམ་པ་ལ།། ནང་དུ་འཁོར་ལོ་སྡོམ་པའི་ཕོ་བྲང་གི། སྒོ་སྲུང་ཚུལ་དུ་རྨ་རྒྱལ་བཞུགས་པ་གཟིགས།། ཞེས་གསུངས་པས་མཚོན་ནོ།། སྐབས་འདིར་བཤད་བྱ་མང་ཡང་རེ་ཞིག་བཞག་གོ། 
ལྗོངས་འདིར་མིའི་འགྲོ་བ་ཆགས་ཚུལ་ནི། གནའ་ཆེས་སྔ་མོར་ཡུལ་དབུས་གཙང་གི་ཕྱོགས་སྤྲ་དང་སྤྲེའུས་གང་བའི་དུས་ཤིག་ཏུ་ལྷོ་ཁ་སྣེ་གདོང་གི་ཕྱོགས་ཀྱི་བྲག་མགོན་པོ་རི་ལ་གནས་པའི་སྤྲེའུ་བྱང་ཆུབ་སེམས་དཔའ་དང་། བྲག་སྲིན་མོ་འདུས་པ་ལས་སྤྲེལ་ཕྲུག་མང་དུ་འཕེལ། རིམ་གྱིས་མིར་གྱུར་པའི་རྒྱུད་ལས་བྱུང་ཞིང་། སྤྲེལ་ཕྲུག་རྣམས་ནགས་ཚལ་དུ་གནས་ཤིང་། འཚོ་བ་ཤིང་ཐོག་ལ་བྱས་པས་མང་དུ་འཕེལ། བར་སྐབས་ཆུ་བཞུར་བའི་ཤུལ་ཏུ་སྤང་གཞོང་རྒྱ་ཆེན་པོ་བྱུང་། སྤང་གཞོང་དེ་དག་ཏུ་ནས་གྲོ་སྲན་མ། བྲ་བོ། སོ་བ་རྣམས་རྒོད་སྐྱེས་ཀྱི་འབྲུ་རིགས་འཁྲུངས་པ་ལ་མ་རྨོས་པའི་ལོ་ཏོག་ཟེར། སྤྲེའུ་རྣམས་ཀྱིས་དེར་ལོངས་སྤྱད། རིམ་གྱིས་རིགས་རྒྱུད་རྣམས་སྤུ་ཇེ་ཐུང་དང་རྔ་མ་ཡང་ཇེ་ཐུང་དུ་སོང་བ་དང་ཆབས་ཅིག་བློ་རིག་པའི་འཆར་སྒོ་ཡང་ཇེ་ཆེར་གྱུར། རིམ་གྱིས་མིར་གྱུར་པར་མངོན་ཏེ། དེབ་ཐེར་མཁས་དགའ་ལས། ལོ་ཐོག་ཟོས་པས་དེ་ཀུན་མི་ཉིད་གྱུར།། མ་རྨོས་འབྲུ་ཟ་གོས་སུ་ཤིང་ལོ་གྱོན།། ནགས་ན་རི་དྭགས་ལྟ་བུར་གནས་པ་ཡིན།། ཞེས་གསུངས་སོ།། རྩེད་ཐང་མགོན་པོ་རི་ནི་སྤྲེལ་ཕྲུག་རྣམས་ཐོག་མར་གནས་ཡུལ་དང་། རྩེད་ཐང་ཞེས་པ་སྤྲེའུ་རྩེད་མོ་རྩེ་སའི་ཐང་དང་། རྩེད་ཐང་གི་ས་ཞིང་ནི་སྤྲེའུ་རྣམས་ཀྱིས་ཐོག་མར་ཞིང་བཏབ་སྟེ་འབྲུ་རིགས་འཁྲུངས་སྐབས། ཕན་ཚུན་ཟོ་དང་ཞེས་མི་སྐད་སྨྲ་ཤེས་པར་གྱུར་པས། ཞིང་དེ་ལ་ཟོ་དང་ཞིང་ཟེར་བ་དང་། དེ་ནས་ཡར་ལུང་ཁོག་མི་ཡུལ་དུ་གྱུར་སྟབས་ཡུལ་ལ་སྔ་བ་ཡར་ལུང་སོགས་ཀ་དང་། ཞིང་ལ་སྔ་བ་ཟོ་དང་ཞིང་ཞེས་གྲགས་སོ།། 
ཕ་རིགས་རྣམས་འཆར་སྒོ་མྱུར་ཞིང་སྙིང་རྗེ་ཆེ་བ། མ་རིག་རྣམས་གདོང་དམར་སྡིག་ལས་ལ་རྔམ་ཞིང་རྒྱུད་གྱོང་བ། སྐྱེ་བ་སྔ་མ་རིགས་དྲུག་ནས་ཚེ་འཕོས་པའི་སྤྲེལ་ཕྲུག་དྲུག་གི་རྒྱུད་འཕེལ་ཚུལ་སོགས་མང་པོ་ཞིག་ལོ་རྒྱུས་ཐོག་ན་གསལ་ལོ། སྤྱིར་འཇིག་རྟེན་གྱི་མི་རྣམས་སྤྲ་དང་སྤྲེའུ་ཡི་རྒྱུད་དུ་ཚན་རིག་པ་འགའ་རེས་ཀྱང་བཤད་ཡོད་པ་དང་། རིམ་གྱིས་མིར་གྱུར་ཚུལ་ཡང་བཤད་པས་ལོ་རྒྱུས་འདི་རང་ལུགས་སུ་ཁས་ལེན་འོས་སྙམ། དེ་ལྟར་བོད་ཡུལ་མིའི་རྒྱལ་ཁམས་སུ་གྱུར་པ་ན། རུས་ཆེན་བཞི་ལས་གྱེས་པའི་ཁམས་ནི། ཡེ་སང་དཀར་པོ་གནམ་གྱི་འཇུ་ཐག་ཅན་དང་གཅིག ཡེ་སྨོན་ནག་པོ་ཁྲོ་ཆུའི་ཕ་བོང་འདྲ་བ་དང་གཉིས། སྤྱང་ཁྲིག་ཡེ་ཤེས་ལྷའི་སྒྲོན་མེ་དང་གསུམ། མོན་རྫུ་ནག་པོ་ཁྱིའི་རྔ་ལྗང་ཅན་དང་བཞིར་དབྱེ་བ་བྱུང་ངོ་ཞེས་སྔོན་གྱི་དུས་སུ་གྲགས་སོ།། འདི་དག་རིམ་བཞིན་ནམ་མཁའ་དང་། ལྕགས་དང་། མེ་དང་། ཤིང་གི་ཁམས་དང་ལྡན་པ་དང་། མྱུར་བའི་རྩལ། སྟོབས་ཤུགས་སམ་ཤེད་མོང་། བློ་རྒོད་པ། སྡར་མ་བཞིའི་རིགས་སུ་བཤད་པ་ཡིན་ནམ་སྙམ་པ་ཕྲན་གྱི་རྨོངས་བློར་འཆར་ཚུལ་ལོ།། 
ཡང་རྩ་བའི་རུས་ཆེན་བཞི་ནི། སྡེ་དགེ་རྒྱལ་པོའི་ལོ་རྒྱུས་ལས། བོད་ཆེན་བཞི་ཡི་འགྲོ་བ་འདི་དག་ཀུན།། སྒ་འབྲུ་སྦྲ་གདོང་བཞི་ལས་ཆད་མོད་ཀྱང་།། ཞེས་སྒ་འབྲུ་སྦྲ་གདོང་བཞི་ལས་ཆད་པར་བཤད། རྒྱ་བོད་ཡིག་ཚང་མཁས་པ་དགའ་བྱེད་ལས། ནང་གི་རིགས་བཞི་ནི། སྟོང་དང་། ལྡོང་དང་། སྭེ་དང་། རྨུ་རྣམས་ཏེ་འདི་བཞི་བོ་ལས་བོད་ཀྱི་མི་ཕལ་ཆེ་བ་གྱེས་པར་བཤད་པས་འདི་རྣམས་རུས་ཀྱི་ཕྱི་མོའོ།། ཞེས་བཤད་འདུག
ཡང་དེ་ལས་བོད་ཀྱི་མིའི་རུས་མིའུ་གདོང་དྲུག་ལ། དབྲ། འབྲུ། ལྡོང་། སྒ། ནུ་བོ། དབས་བརྡ་དང་དྲུག་དྲངས་འདུག སྡེ་སྲིད་གཡའ་སེལ་ལས། སྭེ། རྨུ། སྟོང་། ལྡོང་། དབྲ། འབྲུ་དང་དྲུག་དྲངས་འདུག དེབ་ཐེར་མཁས་པའི་དགའ་སྟོན་ལས། བོད་ཀྱི་མི་བུ་རིགས་བཞི་ཞེས་སྭེ། རྨུ། ལྡོང་། སྟོང་གི་རིགས་བཞི་བྱུང་བར་གྲགས་ཤིང་། ཡང་དབྲ་དང་འབྲུ་བསྣན་ནས་མི་བུ་རིགས་དྲུག་ཏུའང་གྲགས་སོ་ཞེས་གསུངས་འདུག འདི་དག་ཡི་གེ་གཅིག་གྱུར་མིན་པ་དཔེར་ན། དགའ་སྒ། སྦྲ་དབྲ། ལྡོང་གདོང་གཉིས་ཀ་འབྱུང་བ་ལྟ་བུ་མང་སྟེ། གླིང་གེ་སར་གྱི་སྒྲུང་དུ་སྨུག་པོ་གདོང་གི་རྒྱུད་ཅེས་བྲིས་པ་མང་ལ། མིའུ་གདུང་དྲུག་གི་རུས་མཛོད་ནང་དུ་སྨུག་པོ་ལྡོང་གི་རྒྱུད་པ་ཞེས་བྲིས་པ་ལྟ་བུའོ།། 
རུས་ཆེན་བཞི་འདྲེན་ཚེ་སྟོང་དང་སྒ་གཉིས་གཅིག་ཏུ་བྱས་ནས་སྒ་དང་། སྭེ་དང་སྦྲ་གཉིས་གཅིག་ཏུ་བྱས་ནས་སྦྲ་ཞེས་འདྲེན་པ་ཡིན་ལ། དེ་ལྟར་བྱས་ཚེ་རུས་ཆེན་བཞི་ནི་སྒ་འབྲུ་སྦྲ་གདོང་བཞིའམ། སྒ་འབྲུ་སྦྲ་ལྡོང་བཞི་ཞེས་འདྲེན་པ་ཡིན་སྣང་། མདོ་ཁམས་སྟོད་སྨད་དུ་སྒ་འབྲུའི་རིགས་མང་ལ། སྦྲ་རིགས་ཀྱང་རྒྱལ་མོ་ཚ་བ་རོང་ན་ཡོད་པ་དང་། ལྡོང་རིགས་གླིང་གེ་སར་གྱི་མི་རྒྱུད་ད་ལྟ་མགོ་ལོག་སོགས་སྟོད་སྨད་ཀུན་ན་ཡོད་དོ།། 
དེང་སང་རིགས་རུས་གཅིག་ཡིན་ཟེར་བ་དང་། ཕ་ཕྱོགས་ལ་རུས་དང་། མ་ཕྱོགས་ལ་ཆོ་འབྲང་ཟེར། ཇོ་བོ་རྗེའི་བསྟོད་པ་ལས། ཆོ་རིགས་བཙུན་པ་ཟ་ཧོར་རྒྱལ་པོའི་སྲས།། ཞེས་གསུངས་པས་རིག་དང་ཆོ་འབྲང་ཟེར་བ་བརྡ་ཡང་དག་པ་ཞིག་ཡིན་སྙམ། སྤྱིར་བོད་ཀྱི་རུས་མིང་བོད་མིའུ་གདོང་དྲུག་སོགས་ཀྱི་མིང་བརྡ་འདི་དག་བོན་གྱི་བརྡ་རེ་ཡིན་ནམ་སྙམ་སྟེ། གནའ་བོའི་ལོ་རྒྱུས་རླངས་ཀྱི་པོ་ཏི་བསེ་རུ་ན་ཡང་བོན་གྱི་ངག་སྒྲོས་ཆེས་མང་བས་ཕྱིར། མིའུ་བཞི་བགྲང་ནའང་ཕལ་ཆེར་ལྡོང་རིགས་ཤས་ཆེའམ་སྙམ་སྟེ། བླ་ཟོག་ངོས་འཛིན་ནག་རྩིས་རྙིང་བ་ལས་མཐོང་བ་དག་ན་ལྡོང་ས་ཁམས་པ་སྟེ་ཤ་བར་བླ། ཞེས་དང་། རུས་གང་ཡིན་མི་ཤེས་ན། རུས་མེད་ཐམས་ཅད་ལྡོང་ལ་སྨྲོས། ཞེས་གསལ་བའི་ཕྱིར། དེང་དུས་ནི་མགོ་ལོག་སོགས་ལ་མཚོན་ན། ས་མིང་དང་ཡུལ་མིང་། ཕ་དང་མ་དང་ཨ་ཕྱི་མེས་པོ་རྣམས་ཀྱི་མིང་གི་རུས་མིང་འདྲ་བ་ཞིག་ཆགས་འདུག་པ་དང་། ཐ་ན་ཕ་མེས་ཀྱི་མཚང་མིང་གིས་ཀྱང་རུས་མིང་བྱས་ཡོད་པ་མཐའ་མེད་པས་ཐམས་ཅད་རུས་དངོས་མིན་སྙམ་མོ།། 
བོད་ཀྱི་མིའི་རིགས་ཀྱི་བྱུང་ཚུལ་སོགས་ནི། སྲོང་བཙན་སྒམ་པོའི་ཡན་དུ་ཡི་གེར་བཀོད་པ་མེད་ལ། སྲོང་བཙན་སྒམ་པོའི་ཡན་གྱི་ངག་རྒྱུན་དག་པ་རྣམས་འགའ་ཞིག་ཡི་གེར་བཀོད་པ་གཏེར་དུ་སྦས་པ། སྲོང་བཙན་སྒམ་པོའི་རྗེས་སུ་གཏེར་ནས་བཏོན་པ་བཀའ་ཆེམས་བཀའ་ཁོལ་མ་དང་། མ་ཎི་བཀའ་འབུམ་སོགས་ཇི་སྙེད་ཅིག་ཡོད་པ་རྣམས་བྲིས་ནོར་རྒྱུན་འབྱམས་དང་དྲུང་ཡིག་སོགས་ཀྱི་བྲིས་བཤུས་སྣ་ཚོགས་ཀྱི་དབང་གིས་འདྲ་མིན་འགའ་རེ་མཆིས་མོད་དོན་གྱི་དགོངས་པ་ཕལ་ཆེར་གཅིག་ཏུ་འབབ་པས། སྤྲེའུ་དང་བྲག་སྲིན་མོ་གཉིས་འདུས་པའི་ཕྲུ་གུ་གདོང་དམར་ཤ་ཟན་གྱི་རིགས་སུ་བཤད་པ་ནི། ཡབ་མེས་དག་གི་ངག་རྒྱུན་ཡང་དག་པ་རེད་དོ།།
དེས་ན་སྤྲེའུ་མིར་གྱུར་པའི་བརྒྱུད་རིམ་ལ་ལོ་ག་ཚོད་དགོས་པ་སུས་ཀྱང་དཔྱད་པ་མ་མཐོང་ནའང་ཆེས་སྔ་མོ་ཞིག་ཡིན་དགོས་སྙམ་མོ།། ལྷ་ལས་ཕུལ་བྱུང་གི་བསྟོད་པའི་འགྲེལ་བ་ཤེས་རབ་གོ་ཆས་མཛད་པ་ལས། རྩོད་ལྡན་ཐོག་མའི་སྐབས། སྐྱ་སེང་བུ་ལྔའི་དམག་འཁྲུགས་བྱུང་ནས། གཡུལ་བཀྱེས་པའི་ཚེ་རུ་པ་ཏི་བྱ་བའི་རྒྱལ་པོ་གཡུལ་ལས་ཕམ་ནས། རི་ཁ་བ་ཅན་གྱི་ཁྲོད་དུ་ཞུགས་ཏེ་གནས་པའི་རིགས་ལ་བོད་ཅེས་གྲགས་པར་གསུངས། པ་ཏི་དང་བོད་གཉིས་སྒྲ་ཅུང་ཟད་འདྲ་བ་ལ་དཔྱད་རྒྱུ་རེ་ཡོད་ཤས་ཆེ་སྙམ། ཡང་རྡོག་རབ་གསལ་བའི་མེ་ལོང་ལས། བོད་ཀྱི་གཏམ་རྒྱུད་ལས་སྤྲེའུ་དང་བྲག་སྲིན་མོ་ལས་འཕེལ་བ་ནི་ཟུར་དུ་ཤེས་ལ། རྡོག་འདི་རྒྱ་གར་ནས་ཆད་པ་ཡིན་ཏེ། དེ་ཡང་རྩོད་དུས་དེ་ནས་ཡུན་རིང་ཞིག་ལོན་པ་ན། རྒྱ་གར་དུ་རྒྱལ་པོ་ཡུལ་འཁོར་སྲུང་གི་སྲས་གཡུལ་ངོར་བརྟན་པ་ཞེས་སམ་དགྲ་ངན་ཞེས་ཀྱང་བྱ་བ་དཔུང་ཚོགས་བཅུ་གཉིས་སམ། ལྷ་ལས་ཕུལ་བྱུང་གི་བསྟོད་འགྲེལ་ལས་དཔུང་ཚོགས་བཅོ་བརྒྱད་ཟེར་བ། རྒྱལ་པོ་སྐྱ་སེང་གི་བུ་ལྔ་ཚ་བོ་དང་དྲུག ཁྱབ་འཇུག་དང་བདུན་གྱིས་བཅོམ་ནས། དགྲ་ངན་བཀུམ་པའི་ཚེ་དགྲ་ངན་གྱི་ཆབ་སྲིད་ཉམས། སྐྱ་སེང་གི་མངའ་རིས་སུ་ཡོད་པ་ལ་རྒྱལ་པོ་རུ་པ་ཏི་ཞེས་བྱ་བ་དང་། བློན་པོ་རྡོག་གིས་མགོ་བྱས། མི་བརྒྱ་ཕྲག་གཅིག་བུད་མེད་ཀྱི་ཆས་སུ་ཞུགས་ཏེ་རི་གངས་ཅན་གྱི་གསེབ་ཏུ་བྲོས་པ་ལས་འཕེལ་ལོ།། 
རྡོག་གི་རྒྱུད་པ་འདི་མདོ་ཁམས་ཤར་ཙོང་ཁའི་ཡུལ་དང་ཉེ་བ་ན། རྡོག་གི་སྡེ་ཆེ་བར་ཆགས་སོ།། ཞེས་གསུངས་པ་ལྟར། སྐྱ་སེང་གི་ཕྱིས་ཀྱི་བུ་རྒྱུད་ཅིག་ཡིན་པར་སྣང་། རྡོག་གི་མི་རྒྱུད་འདི་རྔ་བ་དམུ་དགེ་སོགས་སུ་ཡང་ཡོད། འོན་ཀྱང་རྡོག་གི་ཡི་གེ་རྔོག་ཅེས་བྲིས་ནོར་སོང་བ། རྡོག་ཉི་མ་སེང་གེས་མཛད་པའི་གཟེ་མ་ར་མགོ་ལ་རྔོག་གི་གཟེ་མ་ར་མགོ་དང་། རྡོག་ཨརྱ་དེ་བ་ལ་རྔོག་ཨརྱ་དེ་བ་དང་། སྒྲ་བསྒྱུར་མར་པའི་སློབ་མ་རྡོག་ཆོས་སྐུ་རྡོ་རྗེ་ལ་རྔོག་སྟོན་ཆོས་རྡོར་ཟེར་བ་ལྟ་བུ་སྟེ། ཕྱི་མ་འདི་རྡོག་ཡིན་ཚུལ་རྡོག་དཀྱིལ་བདུན་ཞེས་པའི་གསུང་སྒྲོས་བླ་བྲང་བཀྲ་ཤིས་འཁྱིལ་ན་ཡོད་ལ། རྔ་བ་ཀིརྟི་དགོན་སར་གྱི་ཉེ་འདབས་ན་ཁྱི་སྔགས་པ་རྡོག་གྲུབ་བམ་ཨོ་རྒྱན་དྲག་སྔགས་གླིང་བ་ཞུ་བ་སྔགས་པ་ནུས་ལྡན་ལོ་བརྒྱ་དང་བཅོ་བརྒྱད་ལ་བཞུགས་པ་ཞིག་ཡོད་པ་ཕྲན་གྱིས་ཀྱང་ངོ་ཤེས་སོ།། དེར་མ་ཟད་དེ་ལས་གཞན་པའི་མི་རིགས་ལས་ཆད་པའི་རིགས་ཀྱང་མང་དུ་ཡོད་པར་ངེས་སོ།།
སྤྲེའུ་རྒྱུད་དང་འདི་དག་སུ་སྔ་ཡང་དཔྱད་རྒྱུ་ཞིག་ཡོད་ལ། བོད་ཡུལ་ཆུས་གང་བའི་སྐབས་སུ་ཡང་མཚོ་གླིང་གཏན་མེད་པར་སྔོ་མེར་རེ་ཞིག་ཡིན་ཚུལ་མེད་པ་ད་ལྟའི་རི་མཐོ་ལུང་ཟབ་ཀྱིས་དཔོག་ནུས་སོ།། ཆུ་མ་བྲི་བའི་སྐབས་སུ་རི་དྭགས་དང་བྱ་གཅན་སྤྲ་སྤྲེའུ་ཡོད་ཆོག་པར་མ་ཟད། གནས་གཞན་ནས་འོངས་པའི་མི་ཡང་ངེས་པར་ཡོད་ཆོག་སྟེ། ད་ལྟ་རྒྱ་མཚོའི་ནང་ན་མཚོ་གླིང་གི་གྲོང་དང་དགོན་པ་ཆེས་མང་བ་འདི་དག་གིས་མཚོན་ནོ།། གོང་དུ་བཤད་པའི་སྤྲེའུ་ཕྲུག་གི་རྒྱུད་མིར་གྱུར་ཏེ་ཞིང་ལས་འབྲོག་ལས་ཀྱང་དར་བ་ན། ཕྱི་ནས་འོངས་པའི་ཆོས་ལུགས་རེ་བྱུང་ཡོད་ནའང་དར་ཁྱབ་མ་བྱུང་། འོན་ཀྱང་མི་མ་ཡིན་གྱིས་འགའ་རེའི་རྒྱུད་བརླམས་ཏེ་ཕན་གནོད་སྣ་ཚོགས་ཀྱི་བྱེད་པོ་ཡིན་ཁུལ་གྱི་གཏམ་ལ་བསྟེན་ནས། ལྷ་མཆོད་འདྲེ་བཀུར་བྱེད་མཁན་བོན་ཟེར་བ་རེ་དར་ནའང་། བོན་སྟོན་པ་གཤེན་རབ་ཀྱི་བསྟན་པ་ནི་མིན་པར་སྣང་། བན་བོན་གཉིས་ཀྱི་མིང་ཅན་གནམ་དང་ཉི་ཟླ་སྐར་གསུམ་ལ་མཆོད་བཀུར་བྱེད་པ་རེ་ཡོད་སྐད། ཕྲན་གྱི་རྨོངས་བློར་ཤར་ཚོད་ལྟར་ན་བོད་འདིར་དུས་སྔ་མོ་ནས་གནམ་ལ་དད་པ་བྱེད་རྒྱུ་ཞིག་དར་བར་མངོན་ཏེ། ད་ལྟའི་མི་རྣམས་ཕལ་ཆེར་གྱིས་གནམ་དཔང་དུ་བཞག་སྟེ་མནའ་སྐྱེལ། སུས་མི་ཤེས་གནམ་གྱིས་ཤེས་ཟེར་བ་དང་། ལས་མཁྱེན་གནམ་མཁྱེན་ཟེར་བ། སྟེས་དབང་གིས་བྱ་བ་རེ་འདོད་པ་ལྟར་གྲུབ་ན། ཨ་གནམ་རྒན་མ་ཟེར་བ་སོགས་དང་། མགོ་ནག་སྐྱིད་སྡུག་གནམ་གྱི་ལག་ཟེར་བས་སོ།། 
གནའ་བོའི་བོན་ནི་གྲོང་དུ་གྱེར་འདོན་སྣ་ཚོགས་བྱས་ཏེ་གྲོང་ཆོག་མཁན་ལྟ་བུ་ཡིན་པས། ད་སྐབས་བྱང་འབྲོག་སྦྲ་ནག་སོགས་ཀྱི་ཡུལ་སྐད་ལ་གྲོང་སྔགས་ཀྱི་མིང་ལ་དཔོན་ཟེར། དེ་བོན་ཟུར་ཆགས་ཡིན་པར་ཐག་ཆོད། ཡང་སྡེ་སྲིད་ཀྱི་གསུང་ཞིག་ན་གནའ་དུས་སྐར་རྩིས་མཁན་ལ་བོན་དཀར་དང་། ནག་རྩིས་མཁན་ལ་བོན་ནག་ཅེས་འབོད་པར་གསུངས་པས་ཀྱང་ཤེས་ལ། གཤེན་བསྟན་འཛིན་པའི་བོན་ལ་དཀར་ནག་ཕྱེ་བ་ནི་རང་བཟོའམ་ཕྱོགས་ལྷུང་གི་གཏམ་རྒྱུན་འབྱམས་པ་ཞིག་གོ། སྤྱིར་བོན་ནི་བོད་ཀྱི་ཆོས་ལུགས་དར་ཆེས་སྔ་བ་ཞིག་ཡིན་པས་བོན་གྱི་བསྟན་བྱུང་ཇི་བཞིན་པ་ཤེས་ན་ནི་བོད་ཀྱི་ལོ་རྒྱུས་སྨྲ་བ་ལ་མཆོག་ཏུ་མཛེས་སོ།། 
 
༢ རྒྱལ་པོ་གཉའ་ཁྲི་བཙན་པོ།

བོད་སྤྱི་ལ་དབང་བའི་རྒྱལ་པོ་ནི་གཉའ་ཁྲི་བཙན་པོ་ཡིན་ཏེ་རྒྱལ་པོ་ལ་སྔ་བ་གཉའ་ཁྲི་བཙན་པོ་ཞེས་གྲགས་སོ།། རྒྱལ་པོ་འདི་སྤྱི་ལོ་ཟུག་པའི་ཐོག་མ་ཤིང་སྟག་ལ་འཁྲུངས་པར་འཇུ་མི་ཕམ་པ་སོགས་ཚད་ལྡན་གྱི་མཁས་པ་དག་གིས་བཞེད། ཤིང་སྟག་ནས་ལྕགས་སྤྲེལ་བར་ལོ་བདུན་ཡིན་པས་ལོ་དེའམ་དེའི་ཕྱི་ལོའི་ལྕགས་བྱ་ལ་སྤྱི་ལོ་ཟུག་པ་ཡིན། དེའི་སྔོན་རིམ་གྱིས་སྡེ་ཤོག་གིས་དབང་བསྒྱུར་བྱས་ཏེ་རྒྱལ་ཕྲན་ཆུང་བའམ་རྒྱལ་ཕྲན་སིལ་མའི་ལམ་ལུགས་སུ་གྱུར། སྔོན་གྱི་ལོ་རྒྱུས་དག་ལས། མ་སངས་སྤུན་དགུ་ཞེས་པས་དབང་བསྒྱུར་བ་དང་། རྒྱལ་ཕྲན་ཉི་ཤུ་རྩ་ལྔ། སིལ་མ་བཞི་བཅུ། ཡང་རྒྱལ་ཕྲན་བཅུ་གཉིས་ཀྱིས་དབང་བསྒྱུར་བར་བཤད་པ་ལྟར་ལ། ཐ་མའི་རྒྱལ་ཕྲན་རྣམས་གཅིག་གི་འོག་ལ་གཅིག་མ་བསྒུར་བར་ཕན་ཚུན་མི་མཐུན་པར་འཐབ་རྩོད་ཀྱིས་དུས་འདའ་བས། འབངས་ལའང་དཀའ་ཚེགས་བྱུང་བར་མངོན་ནོ།། རྒྱུ་མཚན་ནི་དེབ་ཐེར་མཁས་དགའ་ལས། རྒྱལ་ཕྲན་དེ་དག་འཐབ་རྩོད་གསོད་གཅོད་དགའ།། ལེགས་ཉེས་མི་བརྩི་བཀྱོན་འབེབས་བཙོན་རར་འཇུག ཅེས་དང་། ལྡེའུ་ཇོ་སྲས་ཀྱི་ལོ་རྒྱུས་ལས། ཕན་ཚུན་གོ་གནས་རྩོད་ཚུལ་དང་། ཞང་གསུམ། བོན་བཞི། ཤེས་པ་ཅན་གྱི་མི་བཅུ་གཉིས་ཀྱིས་མཆིད་བགྲོས་ནས་རྗེ་བཙལ་ཚུལ་ཞིག་དང་། ལོ་རྒྱུས་གཞན་ནའང་དེ་འདྲ་བ་མང་ངོ་།། གཉའ་ཁྲི་བཙན་པོའི་ཡབ་ལ་བཤད་ཚུལ་མི་མཐུན་པ་དུ་མ་ཞིག་ཡོད་མོད། མང་བཀུར་གྱི་རྒྱལ་རྒྱུད་ཡིན་པ་བན་བོན་གྱི་ཡིག་ཆ་ཁུངས་དག་རྣམས་མཐུན་པར་གསུངས་ལ། དེ་ཡང་མང་བཀུར་གྱི་རྒྱལ་རྒྱུད་ལས་བྱུང་བའི་རྒྱལ་པོ་དམག་བརྒྱ་བའི་སྲས་ཡིན་པར་དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་ལས་བཤད་པ་བཞིན། གླེང་གཞི་བསྟན་པའི་འབྱུང་ཁུངས་ཁྱུང་པོ་བློ་གྲོས་རྒྱལ་མཚན་གྱིས་མཛད་པ་ལས། ཨུ་རྒྱན་གྱི་རྒྱལ་པོ་དམག་བརྒྱ་བའི་སྲས་ཡིན་པར་བཤད། ཡང་དེ་ལས་བྱམས་མའི་རྒྱལ་རབས་སུ་སྐྱ་སེང་གི་བུ་ཡིན་པར་བཤད། ལྡེའུ་ཇོ་སྲས་ཀྱིས་ཀྱང་དམག་བརྒྱ་བའམ་སྐྱ་སེང་ལས་ཆད་པར་གསུངས། འདི་ལ་གདུང་རྒྱུད་རིགས་གསུམ་སྟེ། ཆེ་བ་ཤཱཀྱ་ཆེན་པོ། འབྲིང་བ་ལི་ཙཱ་བཱི། ཆུང་བ་དམག་བརྒྱ་བ་དང་སྐྱ་སེང་བུའི་མིང་གི་རྣམ་གྲངས་ཡིན་པས། འཇམ་དཔལ་རྩ་རྒྱུད་ལས། ལི་ཙ་བཱི་ཡི་རིགས་སུ་འཁྲུངས་གསུངས་པ་དང་མཐུན་ནོ།། 

གོང་དུ་བཤད་པའི་ལྷ་རི་རོལ་བོ་དང་། ལྷ་རི་གྱང་ཐོའི་རྩེ་སོགས་དང་ཡུལ་དང་རྗེ། བློན་པོ་རྣམས་ཀྱི་མིང་གི་ཡི་གེ་གཅིག་མཚུངས་མིན་པའི་ཐད་ལ་དཔྱད་རྒྱུ་རེ་ཡོད་དོ།། ལྡེའུ་ཇོ་སྲས་ཀྱི་དེབ་ཐེར་ལས། དེ་ནས་རྗེ་གཉའ་ཁྲི་བཙན་པོ་བྱོན་ལུགས་ཇི་ལྟར་བྱོན་ན། གོང་གི་རྒྱལ་ཕྲན་རྣམས་ཀྱི་རྗེར་མ་བྱུང་ཞིང་། བོད་མང་མ་འདུས་ནས་རྗེ་བཙལ་བ་ལ། ཡབ་འབངས་རུས་དྲུག ཤེས་པ་མཁན་བཅུ་གཉིས་ཀྱིས་རྗེ་བཙལ་བ་ལས་གཉའ་ཁྲི་སྤྱན་འདྲོངས་ཏེ། ཞེས་བཤད་པ་ལྟར་བན་བོན་གྱི་ཡིག་ཆ་ཁུངས་དག་རྣམས་མཐུན་ལ། ཕྱི་རྒྱལ་བ་འགས་གཉའ་ཁྲི་ལ་ཡར་ལུང་རྒྱལ་པོར་འབོད་པས་བོད་སྤྱིའི་རྒྱལ་པོ་མིན་ཟེར་བ་ནི་འོལ་ཚོད་ཀྱི་གཏམ་མོ།། གཞན་ཡང་ལྷ་རི་རོལ་བོ་ནས་བབས་པའི་བརྡར་མཛུབ་མོ་ཀེར་བ་ན་གནམ་ནས་བབས་པར་གོ་བ་དང་། གནམ་ནས་བབས་ན་ལྷ་རིགས་ཤིག་ཡིན་སྙམ་ནས། གནམ་གྱིས་མངགས་པའི་རྒྱལ་པོ་ཞིག་གི་ཁྲིམས་དྲང་ཐིག་ཡིན་ཚུལ་བཤད་པ་རྣམས་ནི་རྒྱ་ནག་དང་བོད་ཀྱི་གནའ་མིའི་དད་པ་བྱེད་ཚུལ་ཞིག་ཡིན་པར་མངོན་ནོ།། གཉའ་ཁྲི་བཙན་པོ་བོད་རང་གི་མི་ཞིག་ཡིན་ཚུལ་བཤད་པའང་ཡོད་མོད། གྲགས་མི་ཆེ་བས་འདིར་མ་བྲིས་སོ།། 
 
༣ གནམ་གྱི་ཁྲི་བདུན། 

གཉའ་ཁྲི་བཙན་པོ་དང་གནམ་མུག་མུག་གི་སྲས་མུ་ཁྲི་བཙན་པོ། དེ་དང་ས་དིང་དིང་གི་སྲས་དིང་ཁྲི་བཙན་པོ། དེ་དང་སོ་ཐམ་ཐམ་གྱི་སྲས་སོ་ཁྲི་བཙན་པོ། དེ་དང་དོག་མེར་མེར་གྱི་སྲས་མེར་ཁྲི་བཙན་པོ། དེ་དང་གདགས་ཀྱི་ལྷ་མོ་དཀར་མོའི་སྲས་གདགས་ཁྲི་བཙན་པོ། དེ་དང་སྲིབ་ཀྱི་ལྷ་མོའི་སྲས་སྲིབ་ཁྲི་བཙན་པོ། འདི་བདུན་ལ་གནམ་གྱི་ཁྲི་བདུན་ཞེས་གྲགས། བཙུན་མོ་རྣམས་ཀྱི་མིང་གི་ཡ་མཐའ་རིམ་བཞིན་གནམ། ས། སོ། དོག གདགས། སྲིབ་ཅེས་ཡོད་པ་ལའང་རྒྱུ་མཚན་རེ་ཡོད་ཤས་ཆེ། མུ་ཁྲི་བཙན་པོའང་ཕྱི་མ་རྣམས་ཀྱི་མཚན་ལ་བརྟགས་ན་མུག་ཁྲི་ཡིན་དགོས། སྲིབ་ཁྲི་བཙན་པོ་དང་ས་བཙུན་རླུང་རྗེའི་སྲས་གྲི་གུམ་བཙན་པོའོ།། 
འདིའི་དུས་སུ་བོན་ཞིག་བྱུང་བ་ནི་ཀུན་མཐུན་ནོ་ཞེས་ཀུན་དགའི་མེ་ལོང་དུ་གསལ། བོན་ཞིག་གསུང་ཚུལ་ལ་གཞིགས་ན་བོན་ཟེར་ཚད་སྟོན་པ་གཤེན་རབ་ཀྱི་བསྟན་པ་མིན་པར་དགོངས་པ་འདྲ། ཡོངས་ཀྱི་བཤེས་གཉེན་ཆེན་པོ་དམུ་དགེ་བསམ་གཏན་ཚང་ཁོང་ཞལ་བཞུགས་སྐབས་ཕྲན་ལ་གསུང་མོལ་རེ་གནང་བ་ན་གནའ་བོའི་བོན་ཟེར་བ་ཀུན་གཤེན་རབ་ཀྱི་བསྟན་པ་མིན་ཚུལ་གསུངས། དཔྱིད་ཀྱི་རྒྱལ་མོའི་གླུ་དབྱངས་ལས། ཡབ་ཀྱི་རིང་ལ་ཞང་ཞུང་དང་བྲུ་ཤའི་གཤེན་གྱི་དུར་བོན་བྱུང་། སྲས་ཀྱི་རིང་ལ་སྐུ་མཁར་ཕྱིང་བ་སྟག་རྩེ་བརྩིགས། སྒྲུང་དང་ལྡེའུ་གནམ་བོན་གཤེན་པོ་ཆེ་བྱུང་ཞེས་དང་། ལྡེའུ་ཇོ་སྲས་ཀྱི་དེབ་ཐེར་ལས། དེ་ནས་བར་དུ་སྟེང་གཉིས་ཏེ། ཡབ་སྟེང་བ་དང་སྲས་སྟེང་བའོ།། དེ་ལ་ཡབ་སྟེང་བ་ནི་སྲིབ་ཁྲི་བཙན་པོའི་སྲས་གྲི་གུམ་བཙན་པོ་སྟེ། འདིའི་སྐུ་རིང་ལ་རྒྱ་གར་དང་སྟག་གཟིག་གི་མཚམས་ནས། ཡུལ་འགྱུར་རྣ་བ་ཞེས་བྱ་བ་ནས་འ་ཞའི་བོན་པོ་ཞིག་བྱུང་ནས། དེ་ལམ་ལམ་ནི་འབར། ཐོལ་ཐོལ་ནི་སྨྲ། གནམ་གྱི་ལྷ་མཆོད། སའི་འདྲེ་རྡུང་། གཤིན་གྱི་གྲི་འདུལ། གསོན་གྱི་རིམ་གྲོ་བྱེད། རྡོ་ནག་པོ་ལྷུ་དུམ་དུ་འགྲེལ་བ་ཞིག་བྱུང་བས་ཞེས་སོ།། དེ་ལ་རྒྱལ་པོས་བླ་མཆོད་བཀུར་སྟི་མཛད་ཅེས་ཀྱང་གསུངས་སོ།། 
གོང་གི་འ་ཞའི་བོན་པོ་འདི་ལྷ་བ་ཞིག་ཡིན་པར་སྣང་སྟེ། དེ་ལམ་ལམ་ནི་འབར། ཐོལ་ཐོལ་ནི་སྨྲ་ཟེར་བ་ནི་གློ་བུར་དུ་མི་རྣམས་ལ་འཇིགས་སྣང་བསྐུལ་ཏེ་འབར་ཤ་བྱེད། ཐོལ་བྱུང་དུ་བསམ་བློ་མི་གཏོང་བར་ལྷས་མགོན་བྱེད་ཚུལ། འདྲེས་སྲོག་ལ་རྒོལ་ཚུལ། ལྷ་ལ་གཏང་རག་དང་། འདྲེ་ལ་ཆད་པ་གཅོད་དགོས་ཚུལ་ལབ། རྡོ་ཆག་དམ་དམ་རེ་སྦྱར་ནས་མིག་འཕྲུལ་ཆ་མ་ཆོ་སྟོན་མཁན་ཞིག་ཡིན་པ་ལྡེའུ་ཇོ་སྲས་ཀྱི་གསུང་ཚུལ་ལ་བལྟས་ན་ཤེས། འདི་ཡང་སེམས་ཅན་ལ་ལས་འབྲས་སོགས་ཐབས་ཀྱིས་བསྟན་ཏེ་བླང་དོར་རེ་བྱེད་དུ་འཇུག་མཁན་ཞིག་ཡིན་ཤས་ཆེ། སངས་རྒྱས་ཀྱི་འཕྲིན་ལས་རེ་མིན་ཞེས་བཤད་མི་ཐུབ། བོན་ཆོས་དངོས་ནི་ཡིན་མིན་དཔྱོད་དཀའ་འོ།། 

དེ་ལྟར་རྒྱལ་རབས་ཉེར་བདུན་གྱི་རིང་ལ་སྒྲུང་ལྡེའུ་བོན་གསུམ་གྱིས་བསྐྱངས་པ་ཡིན་ཞེས་གྲགས་ལ། བོན་ནི་དགེ་སྒྲུབ་ལྷ་མཆོད་འདྲེ་འདུལ་མོ་རྩིས་བྱེད་པ་སོགས་ཡིན་པར་དེབ་ཐེར་དག་ན་གསལ། དེ་དག་བྱེད་མཁན་རེ་རྒྱལ་པོས་ཨ་མཆོད་དུ་བསྟེན་ནས་བློ་ཕུག་དེར་གཏད་པས་ཆབ་སྲིད་བོན་གྱིས་བསྐྱངས་ཞེས་ཟེར། བོན་སྔགས་ནི་འདུལ་བ་འབྱུང་བའི་སྔ་ལྟས་སུ་གྲགས་ནའང་གཤེན་བསྟན་ཁོ་ན་མིན་ནམ་སྙམ་སྟེ། འཇུ་མི་ཕམ་པའི་དུས་འཁོར་འགྲེལ་ཆེན་ལས། ཕྱྭ་ཞེས་པ་ཁ་ཅིག་གིས་སེམས་ཅན་གྱི་བདེ་སྡུག་མཐོ་དམན་ཐམས་ཅད་བྱེད་དོ་ཟེར། ཕྱྭ་ཞེས་པའི་སྐད་དོད་དཻ་བཿཞེས་ཡོད་ལ་མིང་དེ་ནི་ཐམས་ཅད་ཀྱི་བྱེད་པོའམ་དེ་དང་དེ་འདྲའི་སྐལ་བ་ཅན་དུ་སྐོས་མཁན་ལྟ་བུ་ལ་འདོད་དེ། ཞེས་དང་། དེ་ལྟ་ན་ཚངས་པས་བྱས་པའི་གྲུབ་མཐའ་དང་འདྲེས་པའི་ཐ་སྙད་ཅིག་བན་བོན་གཉིས་ཀྱིས་ད་ལྟའི་བར་བཀོད་འདུག་སྟེ། གཞི་ཕྱྭ། སྲོག་ཕྱྭ། ཞེས་པ་དང་། ཕྱྭ་གཡང་འགུགས་པ་སོགས་ཀྱི་ཕྱྭ་དང་། ཀིརྟི་བློ་བཟང་འཕྲིན་ལས་ཀྱི་མོ་དཔེ་ཞིག་ཏུ། གཞི་ཆ། སྲོག་ཆ་སོགས་བྲིས་ཡོད་པ་དང་། དེ་མིན་དེ་འདྲ་མང་བས་བོན་གཤེན་བསྟན་དང་ཆབ་སྲིད་བོན་གྱིས་བསྐྱངས་ཟེར་བ་ལ་དཔྱད་དགོས། སྟོན་པ་གཤེན་རབ་ཀྱི་བསྟན་པ་ཆེས་སྔ་མོ་ནས་ཡོད་པའམ་དར་བ་ནི་སྨོས་མ་དགོས་པ་རེད་དོ།། སྒྲུང་ནི་རོ་ལངས་གསེར་སྒྲུབ་ཀྱི་སྒྲུང་། མ་སངས་སྒྲུང་། མཆིལ་བའི་སྒྲུང་སོགས་མི་རྣམས་བློ་རིག་གསལ་བྱེད་ཅིག་སྟེ་མདོ་སྡེའི་སྡེ་སྣོད་འབྱུང་བའི་སྔ་ལྟས་སུ་གསུངས། ལྡེའུ་ནི་དེང་སང་ཁེད་ཅེས་གྲགས་པ་སྟེ། ཐེམ་གཉེར་ལྦ་བ་ཆེ་ཅི་ཡིན། ཞེས་དྲིས་ཚེ། སྲང་རེད་ཟེར་བ་ལྟ་བུ། འདི་མི་རྣམས་ཀྱི་བློ་རིག་འགྲན་ཐབས་ཤིག་ཡིན་ལ། མངོན་པའི་སྡེ་སྣོད་འབྱུང་བའི་སྔ་ལྟས་སུ་གསུངས། ཆབ་སྲིད་སྒྲུང་དང་ལྡེའུས་བསྐྱངས་ཚུལ་ནི། སྒྲུང་ནི་རྟོག་པ་འཆར་ཡན་གྱིས་གནའ་གཏམ་བཤད་དེ་མི་རྣམས་ཀྱི་སེམས་འགུགས་ཐབས་བྱེད་པ་ཡིན་ལ། ལྡེའུ་ནི་རང་རེ་མགོ་ལོག་གི་གྱོད་བཤད་པའི་རྫིག་མགོར། ངའི་དཀར་ཡག་འོ་མའི་མཚོ་ནང་དུ། ཁྱོས་དམར་ནག་ཁྲག་གི་ཐིག་ལེ་ཞིག་ཕབ་མྱོང་ངམ་མ་མྱོང་། ངའི་འབྲུ་དྲུག་ནས་ཀྱི་ཞིང་ནང་དུ། ཁྱོས་གནོད་བྱེད་ཙུ་ཙུ་རྔ་རིང་ཞིག་མངགས་མྱོང་ངམ་མ་མྱོང་། ཞེས་བཤད་པ་གྱོད་ཡ་དེས་ལན་འདེབས་དགོས་པ་ལྟ་བུ་རེད། དེ་ལྟ་བུའི་དཔེ་འཇོག་ཚུལ་གྱིས་གཏམ་བཤད་ལུགས་ཆེས་ངོ་མཚར་བ་ཡོད་ཀྱང་ད་ལྟ་མི་རིགས་སྣ་ཚོགས་འདྲེས་སྡོད་བྱས་པའི་རྐྱེན་གྱིས་ཕལ་ཆེར་ནུབ་སོང་བས་སུས་ཀྱང་བཤད་མི་ཤེས། འདི་ལྡེའུ་ཞེས་པ་ཡིན་ངེས་སྙམ་མོ། དེང་དུས་ཡོངས་སུ་དར་བའི་གེ་སར་རྒྱལ་པོའི་སྒྲུང་ལ་དཔྱད་ན་སྤྱི་ཁོག་གི་རྗོད་བྱེད་སྒྲུང་དང་། དེའི་ནང་དུ་ལྡེའུ་སྟེ་གཏམ་དཔེ་སྣ་ཚོགས་ཡོད་པས་འདིས་ཀྱང་སྒྲུང་ལྡེའུ་གཉིས་ཀ་མཚོན་ནོ།། 
གནའ་མིས་ཚིགས་བཅད་ཀྱིས་མགུར་ལེན་པ་དང་། དེར་ལན་འདེབས་པ་དེབ་དཀར་དུ་ཏུན་ཧོང་གི་ཡི་གེ་ནས་དྲངས་པས་ཀྱང་ཤེས་ལ། བཅོས་བསྒྱུར་སྔོན་ཉ་མཚོའི་དཔོན་པོ་འགའ་རེས་ཚོགས་ཆེན་སྟེང་གཏམ་བཤད་པ་ན། ཧུ་རིང་ཧུ་ཐུང་གི་བཤད་ལུགས་སོགས་ཡོད་པ་རྒན་པོ་འགས་ངག་ལམ་ནའང་གསལ་ལོ།། འདི་དག་འཕྲོས་དོན་ནོ།། 
 
༤ ལྷ་ཐོ་ཐོ་རི་གཉན་བཙན། 

ཁྲི་ཐོག་རྗེ་བཙན་དང་རུ་ཡོང་བཟའ་སྟོང་རྒྱལ་ན་མོ་མཚོའི་སྲས་སུ་༼སྤྱི་ལོ་༢༥༥༽ལྷ་ཐོ་ཐོ་རི་གཉན་བཙན་འཁྲུངས། འདི་བ་དང་གོང་གི་རྒྱལ་པོ་སོགས་དང་ལྔ་ལ་བཙན་ལྔར་གྲགས་ཤིང་། བང་སོ་ཕྱིང་ལུང་དར་ཐང་དུ་བཏབ་གསུངས། འདི་བའི་མཚན་ལ་ཀུན་མཁྱེན་ཀློང་ཆེན་པའི་ཆོས་འབྱུང་དུ་ལྷ་མཐོ་དོ་རི་སྙན་ཤལ་ཞེས་བྲིས་པར་སྣང་ཞིང་། ཞལ་ཚད་མི་ཕལ་བ་དང་མི་འདྲ་བར་མཐོ་གཉིས་ཡོད་ལ་སྙན་ཤལ་རིང་བོར་དཔྱང་བ་ཞིག་ཏུ་གསུངས། འདི་བའི་དུས་སུ་དམ་པའི་ཆོས་ཀྱི་དབུ་བརྙེས་པ་ཡིན་ཏེ། དཔང་སྐོང་ཕྱག་རྒྱ་བ་དང་། གསེར་གྱི་མཆོད་རྟེན། མདོ་སྡེ་ཟ་མ་ཏོག་གི་སྙིང་པོ་ཡི་གེ་དྲུག་པ། ཙིན་དྷ་མ་ཎིའི་བསྐོས་ཕོར་རྣམས་ཕོ་བྲང་ཡུམ་བུ་བླ་མཁར་རམ་བླ་སྒང་གི་ཡང་ཐོག་ཏུ་ནམ་མཁའ་ལས་བབས་ཀྱང་ཟེར། པཎྚི་ཏ་བློ་སེམས་འཚོ་དང་ལོ་ཙཱ་བ་ལི་ཐེ་སི་གཉིས་ཀྱིས་ཁྱེར་འོང་བ་རེད་ཀྱང་ཟེར། ཀུན་གཟིགས་ལྔ་བ་ཆེན་མོས། རྒྱལ་པོ་ཛཿ ཞེས་བྱ་བའི་ཕོ་བྲང་གི་སྟེང་དུ་ཏན་ཏྲ་སྡེ་བཅོ་བརྒྱད་རྒྱ་གར་ཟ་ཧོར་གྱི་རྒྱལ་པོ་སྤྱན་མེད་འབྱོར་ལྡན་གྱི་ནོར་བུ་ལས་བབས་པའི་སྐབས་སུ། བོད་ལའང་བབས་པར་བཞེད་འདུག གང་ལྟར་ཡང་བོད་ལ་ཆོས་ཀྱི་དབུ་བརྙེས་པའི་སྔ་ལྟས་ཀྱི་རྒྱུ་མཚན་ལ་ཞལ་འཆམས་སོ།། བསྐོས་ཕོར་ཞེས་པ་བཅུ་གཅིག་ཞལ་ཡིད་བཞིན་ནོར་བུའི་གཟུངས་ཀྱི་བསྐོས་ཕོར་ཞིག་དང་ཞེས་མཁས་པའི་དགའ་སྟོན་ལས་གསུངས་པས། ད་ལྟའི་ཙྪ་སྐོང་ལྟ་བུ་ཞིག་ལ་གོ་སྙམ། གང་ལྟར་དོན་མ་གོ་ཡང་ངོ་མཚར་དུ་བཟུང་ནས་མིང་གཉན་པོ་གསང་བར་བཏགས་ཏེ་མཆོད་པ་བྱས་པས། དེའི་ཡོན་ཏན་གྱིས་རྒྱལ་པོ་ལོ་གཞོན་པར་གྱུར་ཏེ་ལོ་བརྒྱ་དང་ཉི་ཤུ་ཐུབ་པ་བྱུང་ཞིང་། མནལ་ལམ་དུ་ཁྱོད་ནས་མི་རབས་ལྔ་ན་འདིའི་དོན་ཤེས་པ་འབྱུང་། ཞེས་པའི་ལུང་བསྟན་ཡང་བྱུང་སྟེ། དམ་པའི་ཆོས་དར་བ་ལ་དགོངས་སོ།། 
ལྷ་ཐོ་ཐོ་རི་དང་རྣོ་ཟ་མང་བོ་རྗེའི་སྲས་སུ་ཁྲི་གཉན་༼སྤྱི་ལོ་༣༣༣༽གཟུང་བཙན་འཁྲུངས། འདིའི་བང་སོ་དོན་མཁར་མདར་བརྩིགས། དེ་དང་འབྲོང་ཟ་མོ་དུར་ཡང་བཞེར་གྱི་སྲས་སུ་༼སྤྱི་ལོ་༣༩༤༽འབྲོང་གཉན་ལྡེའུ་འཁྲུངས་ཏེ། བཙུན་མོ་མཆིམ་བཟང་ཀླུ་རྒྱལ་ངན་བུ་མཚོ་ཁབ་ཏུ་བཞེས། དེས་སྦལ་བའི་རོ་མར་ཁུར་བཙོས་པའི་ཟ་མའི་རིགས་མཛོད་ཕུགས་སུ་བཞག་པ་རྒྱལ་པོས་གཟིགས་པས་རྣམ་རྟོག་གི་དབང་གིས་སྙུན་དུ་ཀླུ་ནད་ཀྱིས་ཐེབས་ཤིང་སྲས་ཀྱང་དམུས་ལོང་ཞིག་བྱུང་བ་མིང་དམུས་ལོང་དཀོན་པ་བཀྲ་ཤིས་སུ་བཏགས། དེ་ནས་སྲས་ལ་ཞལ་ཆེམས་བཞག་པ་ནི། ཡབ་མེས་ཀྱི་ལྷ་གཉན་པོ་གསང་བ་ལ་མཆོད་པ་གྱིས། འ་ཞའི་ཡུལ་ནས་སྨན་པ་བོས་ལ་མིག་ཕྱེས་ནས་རྒྱལ་སྲིད་ཟུངས་གསུངས་ཏེ། གདུང་རྒྱུད་ལ་སྙུན་མི་འབྱུང་བའི་ཆེད་ཡབ་ཡུམ་གཉིས་དང་བློན་པོ་སྐག་ཐང་གཡར་རྗེ་དང་གསུམ་པོ་གསོན་བཞིན་དུ་བང་སོ་ཞང་མདར་བརྩིགས་པ་དེར་གཤེགས་ནས་བང་སོར་ཞུགས། བང་སོའི་མིང་ཡང་གསོན་ཆས་ཟླུམ་པོར་གྲགས། སྲས་དམུས་ལོང་དཀོན་པ་བཀྲ་ཤིས་ཀྱིས་ཕྱིས་སུ་རང་གི་མངའ་ཁོངས་སུ་བསྡུས་པའི་རྒྱལ་ཕྲན་འ་ཞའི་ཡུལ་གྱི་སྨན་པ་བོས་ནས་མིག་ཕྱེས། སྐྱིད་ཤོད་སྟག་སྣ་རི་ལ་གཉན་འདུག་པ་གཟིགས་པས་སྟག་རི་གཉན་གཟིགས་སུ་གྲགས། བར་སྐབས་སུ་རྒྱལ་ཕྲན་རྣམས་མངའ་འོག་ཏུ་མི་འདུ་བར་གྱུར་པ་ལ། རྒྱལ་པོ་འདིས་བན་པ་རྗེ། འ་ཞ་རྗེ། དྲང་གར་རྗེ། ཟིན་པོ་རྗེ། ཞང་ཞུང་རྗེ་སྟེ་རྒྱལ་ཕྲན་དེ་རྣམས་བཏུལ་ནས་མངའ་འོག་ཏུ་བསྡུས། འདི་དུས་ཁྲི་ངོར་སྣང་གི་བུས་བློན་བྱས་ནས་བྲེ་དང་སྲང་བཅོས། འབྲུ་དང་མར་འཇལ་བྱེད་བཟོས། ལས་སྡེབ་དང་ཚོང་བྱེད་པ་དར་རྒྱས་སུ་བཏང་། བློན་པོ་འདི་ནི་བོད་ཀྱི་བློན་མཛངས་མི་བདུན་གྱི་གསུམ་པ་ཡིན། གཞན་ཡང་སྣ་ནམ་མང་གཉའ། སྦྲ་ཁྲི་ཟུང་ལན་པ་རྣམས་ཀྱིས་བློན་པོ་བྱས། བང་སོ་དོན་མཁར་མདའ་རུ་བརྩིགས། འཁྲུངས་ལོ་མི་གསལ་ལོ།། དེ་དང་འོལ་གོང་བཟའ་སྟོང་བཙུན་འགྲོ་དཀར་གྱི་སྲས་སུ་༼སྤྱི་ལོ་༥༥༨༽
གནམ་རི་སྲོང་བཙན་འཁྲུངས། དཔའ་སྣང་བཞེར། ཉང་ཙེང་གུ་སོགས་ཀྱིས་བློན་བྱས། རྒྱ་ནག་ཡུལ་ནས་རྩིས་དང་སྨན་དཔྱད་བླངས། མཐའི་རྒྱ་དང་གྲུ་གུ་སོགས་མངའ་འོག་ཏུ་བསྡུས། རྒྱའི་མཁར་ཕབས་པ་དང་། མེར་བཏང་བ་སོགས་ཀྱི་ལོ་རྒྱུས་ཀྱང་མང་པོ་ཡོད་ལ། མངའ་ཐང་ཤིན་ཏུ་རྒྱས་ཤིང་ལོ་དྲུག་ཅུར་རྒྱལ་སྲིད་བཟུང་། བ་དམར་པོའི་འོ་མས་སྦྲུས་པའི་འཇིམ་པ་ལས་བརྩིགས་པའི་ཕོ་བྲང་ཁྲི་བརྩེགས་འབུམ་གདུགས་ཞེས་བྱ་བ་བརྩིགས། བྲག་གསུམ་ལྡིང་མའི་མཚོ་འགྲམ་ནས་རྟ་འདོ་བ་ཅང་ཤེས་རྙེད་པར་བཅིབས་ནས། ཕུང་གཡག་ཐལ་དཀར་རུ་རིང་ཞེས་བྱ་བའི་འབྲོང་བསད་པས་ཤ་ས་ལ་ལྷུང་བ་ལས་ཚྭ་རྙེད། བྱང་ནས་ཚྭ་ལེན་པ་བྱུང་། བང་སོ་དོན་མཁར་མདར་བརྩིགས་སོ།། གོང་དུ་བཤད་པའི་རྒྱལ་པོ་ལྷ་ཐོ་ཐོ་རི་སྤྱི་ལོའི་ལོ་ཚིགས་ལྟར་ན་ཤིང་ཕག་དང་། ཁྲི་གཉན་གཟུང་བཙན་ཆུ་སྦྲུལ་ལོ། འབྲོང་གཉན་ལྡེའུ་ཤིང་རྟ་ལོ། སྟག་རི་གཉན་གཟིགས་འཁྲུངས་ལོ་མི་གསལ། གནམ་རི་སྲོང་བཙན་ས་སྟག་ལོར་འཁྲུངས་སོ།། འདི་ཡན་གྱི་རྒྱལ་པོ་རྣམས་ཀྱི་མཚན་དང་དགུང་གྲངས་དེབ་ཐེར་རྣམས་ན་མི་མཐུན་པ་མང་བས། དེ་དག་གི་དུས་སུ་བོད་རང་ལ་ཡི་གེ་མེད་པར་ཕྱིས་སུ་ངག་སྒྲོས་ཡི་གེར་བཀོད་པས་ལན་སྙམ་སྟེ། སྲོང་བཙན་མན་ནས་དེ་འདྲ་བ་ཤིན་ཏུ་ཉུང་བའི་ཕྱིར་རོ།། ཡང་ལྡེའུ་ཇོ་སྲས་ཀྱི་དེབ་ཐེར་སོགས་ལས་རྒྱལ་པོ་སྔོན་མ་དག་ལ་གཅེན་གཅུང་དུ་མ་ཡོད་ན་གཅིག་རྒྱལ་སར་བཞུགས། གཞན་ཐང་མཚམས་སུ་ཕབས་པས་རྒྱལ་སྲིད་མ་བཟུང་བས་རྒྱལ་རྒྱུད་དུ་མ་ཡོད་པར་བཤད་ལ། དེ་ཡང་བློན་རིག་པ་ཅན་གྱིས་རྒྱལ་སྲིད་བརྟན་པའི་ཐབས་ཇུས་སུ་བཤད་པ་དང་། བོད་ཀྱི་རྒྱལ་རྒྱུད་འགའ་རེ་རྒྱལ་ཁབ་གཞན་གྱི་རྗེ་བོར་གྱུར་པའང་ཡོད་ཚུལ་ཀུན་དགའི་མེ་ལོང་ན་གསལ་བ་ཤིན་ཏུ་ལེགས་ཏེ། ཨ་མདོ་དགེ་བཤེས་ཀྱིས་མཛད་པའི་ཤར་འོད་ཆོས་མཛད་ཀྱི་རྣམ་ཐར་ན་མགོ་ལོག་ཨ་སྐྱོང་གི་དཔོན་རྒྱུད་འདི་དག་གི་ཐོག་མའི་ཆད་ས་མངའ་རིས་ཆོས་རྒྱལ་གྱི་གདུང་རྒྱུད་ཡིན་པར་གསུངས་པ་དོན་ལ་གནས་སྙམ་སྟེ། སྔོན་གྱི་རྒྱལ་རྒྱུད་དག་དང་ཕྱིས་ཀྱི་རྒྱལ་བློན་གྱི་རྒྱུད་པ་གང་ཡིན་ནའང་ཡས་མས་སུ་ཆད་པ་ནི་ཡོད་པ་སྨོས་མ་དགོས་སོ།། 
 
༥ རྒྱལ་པོ་སྲོང་བཙན་སྒམ་པོ། 

ལྡེའུ་ཇོ་སྲས་ཀྱི་དེབ་ཐེར་ལས། རྒྱའི་མཁས་པ་ལི་བྱིན་ལ་བོད་ཕྲུག་ཐོན་མི་འབྲི་ཏོ་ཨ་ནུས་ཡི་གེ་བསླབ་ནས་ཀ་མད་སུམ་ཅུར་བསྒྲིགས། ཞེས་བཤད་པ་ལྟར་རོ།། དེས་ན་སྔར་གཉལ་ཐུ་མི་ཨ་ནུའི་བུ་ཐོན་མི་སམ་བྷོ་ཊ་ཞེས་པ་ནི། ཡི་གེ་ལོག་པ་ཡིན་ཏེ། གཉན་ཐུ་མི་སྣང་གྲགས་ཀྱི་བུ་ཨ་ནུ་ཞེས་བྲིས་པ་ཡིན་ལ། སམ་བྷོ་ཊ་ཞེས་པ་ཕྱིས་སུ་རྒྱ་གར་ནས་བླ་ཐབས་སུ་བཏགས་པ་རེད། ཁོང་གི་མཚན་དངོས་ནི་ཐུ་མི་ཨ་ནུ་ཟེར་བ་ཡིན་ནོ།། འདིར་ཐུ་མིའི་མཚན་ལ་དཔྱད་རྒྱུ་རེ་ཡོད་པར་སྣང་ནའང་མཁས་དབང་ཚེ་ཏན་ཞབས་དྲུང་བའི་ཐོན་མིའི་ཞལ་ལུང་དུ་གསུངས་པ་ལས་ལྷག་དཔྱད་དཀའ་བས་དེར་གཟིགས་པར་ཞུ་ཞེས་སྐུལ་ལོ།། 

སྐབས་འདིར་བཤད་དགོས་པ་ཞིག་ནི། མཁས་དབང་ཚེ་ཏན་ཞབས་དྲུང་བའི་ཐོན་མིའི་ཞལ་ལུང་ལས། ཡར་འབྲོག་པ་རིན་ཆེན་ཏོག་སོགས་ཀྱི་སུམ་རྟགས་འགྲེལ་བར་སྔགས་ཀྱི་བཀླག་ཐབས་མུན་པའི་སྒྲོན་མེ་ཞེས་པ་ཡང་ཐོན་མིས་མཛད་པར་བྱས་པ་ལ། ཞྭ་ལུ་ལོ་ཙཱ་བའི་སུམ་རྟགས་འགྲེལ་བའི་དབུར་ཐོན་མིའི་མཛད་པར་གྲགས་པའི་མུན་པའི་སྒྲོན་མེ་ནི་ཐོན་མིས་མཛད་སྲིད་ནའང་རྒྱ་གར་གྱི་སྐད་ཀློག་ཚུལ་ཡིན་གྱི་བོད་སྐད་ལ་འཇུག་པ་མ་ཡིན་ནོ།། ཞེས་གསུངས་བའི་ཚིག་ཟིན་ལྟར་ན། ཐོན་མིས་མཛད་པར་གྲགས་པའི་མུན་པའི་སྒྲོན་མེ་ཞེས་པའི་བསྟན་བཅོས་ཤིག་ཀྱང་ཡོད་པར་མ་ཟད། མཁས་པ་དེ་དག་གིས་གཟིགས་མྱོང་བའི་བདེན་རྟགས་ཀྱང་ཚིག་གི་ཟུར་ལ་གསལ་ལོ།། འོན་ཀྱང་དེ་དག་གི་དཔེ་རྒྱུན་ཤིན་ཏུ་རྙེད་དཀའ་བས་བདག་གི་མིག་ལམ་དུ་སྣང་བར་མ་གྱུར་ཏོ།། ཞེས་གསུངས་བ་དེ་ད་ལྟ་མགོ་ལོག་གི་གྲྭ་བ་ཞིག་གིས་རྙེད་དེ་ཕྲན་ལ་གནང་བ་སྣར་ཐང་བའི་སྔགས་ཀློག་དང་ཕལ་ཆེར་འདྲ་ནའང་ཚིག་གི་གོང་འོག་རེ་ཟུང་ཅུང་མི་འདྲ་བ་དབུ་མེད་ཀྱིས་བྲིས་ཤིང་ཤིན་ཏུ་དག་པའི་དཔེ་ཞིག་ཡོང་པ་དེ་མགོ་ལོག་ཁུལ་སྲིད་གྲོས་ཀྱི་དྲུང་ཡིག་ནོར་སྡེ་ལ་མཚོ་སྔོན་སློབ་གསོའི་སྟེང་དུ་དགོད་དགོས་པའི་རེ་བཅོལ་བྱས་ཏེ་ལོ་དུ་མ་སོང་ནའང་ད་དུང་མ་མཐོང་ངོ་།། 
གང་ལྟར་ད་ལྟའི་སྔགས་ཀྱི་ཀློག་ཚུལ་དང་གཟུངས་སྔགས་ཀྱི་ཡིག་གཟུགས་འབྲི་སྟངས་བཅས་ཐོན་མིའི་དགོངས་པ་ལས་མ་འདས་པར་ར་འཕྲོད་པས། ཁ་ཅིག་གིས་སྔགས་བཀླག་ཐབས་ལ་ཟུར་ཟ་བ་ནི་ནང་ཆ་ཕྱིར་ཕུད་དེ་རྫོབ་བསྐྱལ་བ་ལས་མེད་པ་གོར་མ་ཆག་གོ། དེ་ལྟར་ཐོན་མིའི་རིག་འཕྲུལ་ལས་བྱུང་བའི་བོད་ཀྱི་སྐད་ཡིག་འདིའི་ཐོག་ཏུ་ཡུལ་གྲུ་གཞན་གྱི་རིག་པའི་གནས་མཐའ་དག་བསྒྱུར་ཏུ་བཏུབ་ཅིང་། ཐོན་མིའི་མཆན་བུ་ལོ་པཎ་དང་བཅས་པའི་ལག་ལེན་དང་དཔྱད་པ་རྫོགས་པའི་གྲུབ་འབྲས་ལ། སློབ་དཔོན་ཐོན་མིས་མདོ་རྫིའི་སྒྲ་མདོ་ལ་སོགས་པའི་བསྟན་བཅོས་བརྒྱད་མཛད་དོ།། 
དེང་དུས་ཡོངས་སུ་གྲགས་པའི་སུམ་ཅུ་བ་དང་རྟགས་ཀྱི་འཇུག་པ་འདི་གཉིས་ཀྱང་རྨད་དུ་བྱུང་བའི་གངས་ཅན་གྱི་སྒྲ་རིག་པའམ་བརྡ་སྤྲོད་པའི་གཞུང་རེ་ཡིན་གཤིས། གནའ་བོའི་དུས་ནས་ད་ལྟ་བར་བོད་རང་གི་སྤྱི་སྐད་ལ་འཕྲོད་ཅིང་སྤྱོད་བདེ་བའི་རིག་པའི་གཞུང་ལུགས་ཁྱད་དུ་འཕགས་པ། མི་རིགས་གཞན་ལ་ངོམ་ཆོག་པ་ཞིག་ཡིན་ནོ་ཞེས་མགྲིན་པ་གཟེངས་སུ་བསྟོད་ནས་སྨྲའོ།། 
གཞན་ཡང་བོད་ཀྱི་སྒྲ་བསྒྱུར་ལུགས་ཀྱི་སྟེང་དུ་བཀས་བཅད་གསུམ་བྱུང་སྟེ། བཀས་བཅད་དང་པོ་རྒྱལ་པོ་སྲོང་བཙན་མན་ཆད་ནས་ཁྲི་སྲོང་ལྡེ་བཙན་གྱི་བར་ལ། ལོ་ཙཱ་བ་ཐོན་མི་ནས་བཻ་རོ་ཙ་ནའི་བར་གྱི་ལོ་ཙཱ་བའི་བསྒྱུར་བ་རྣམས་ཏེ། དེ་ཡང་ལུང་སྡེ་བཞི་དང་། ཕལ་བོ་ཆེ་དང་། དཀོན་བརྩེགས་སོགས་ཤེར་ཕྱིན་གྱི་མདོ་ཁ་ཅིག་སོགས་སྐད་གསར་བཅད་ཀྱིས་གཏན་ལ་ཕབ་པ་རྣམས་སོ།། 
རྒྱལ་པོ་ཁྲི་སྲོང་ལྡེ་བཙན་གྱི་དུས་སུ་བློ་རྣོ་བའི་མཆོག་ཁམས་པ་གོ་ཆས་ཤེར་ཕྱིན་སྟོང་ཕྲག་བརྒྱ་བ་ཐུགས་ཐོག་ནས་བསྒྱུར། དེར་འབུམ་ཐུགས་འགྱུར་མར་གྲགས། དེར་རྒྱའི་ཉང་ཨིཎྚ་རྡུ་རྩིས་དང་། སྦས་མཉྫུ་ཤྲཱི་གཉིས་ཀྱིས་རྒྱ་དཔེ་༼སྤེ༽སྦྱངས་ནས་བསྒྱུར་པས་བཅའ་འབུམ་དུ་གྲགས་པ་སོགས་ཀྱང་བཀས་བཅད་དང་པོའོ།། བཀས་བཅད་གཉིས་པ་ནི་མངའ་བདག་ཁྲི་རལ་གྱི་དུས་སུ་ལོ་ཙཱ་བ་ཀ་ཅོག་ཞང་གསུམ་སོགས་ཀྱིས་སྐད་གསར་བཅད་ཀྱིས་གཏན་ལ་ཕབ་ནས་བསྒྱུར་པ། འཕགས་པ་བརྒྱད་སྟོང་བ་སོགས་མང་པོ་ཡོད་དེ། ཁྲི་སྲོང་ལྡེ་བཙན་ནས་ཁྲི་རལ་གྱི་བར་བཤད་སྒྲུབ་ཀྱི་བསྟན་པའམ་མདོ་སྔགས་ཀྱི་བསྟན་པ་ཆེས་མཆོག་ཏུ་དར་བས་དེ་དུས་ཀྱི་བསྟན་པ་འདྲ་བ་འཕགས་ཡུལ་དུའང་མ་བྱུང་བ་འདྲ་ཞེས་ཨ་ཏི་ཤས་གསུངས་སོ་ཞེས་དེབ་སྔོན་ན་བྲིས་འདུག བཀས་བཅད་གསུམ་པ་ནི། ལོ་ཆེན་རིན་ཆེན་བཟང་པོ་ནས་འདར་བ་ལོ་ཙཱ་བ། སི་ཏུ་ཆོས་འབྱུང་གི་བར་བསྟན་པ་ཕྱི་དར་ལ་བསྒྱུར་བའི་མདོ་རྒྱུད་རྣམས་སོ།། དེས་ན་སྐད་གསར་བཅད་ཐེངས་གསུམ་བྱུང་ངོ་།། འདི་དུས་ཀྱི་རྒྱལ་པོ་ནི་ལྷ་བླ་མ་བྱང་ཆུབ་འོད་དོ།། ཞེས་གྲགས་པ་ཙམ་ལས་འདི་དག་ལ་བཞེད་ཚུལ་མང་དུ་སྣང་ངོ་།། སློབ་དཔོན་ཐོན་མིའི་རིང་ལ་བོད་ཡུལ་ས་རྒྱ་ཆེ་ཞིང་ཡུལ་སྡེ་འང་ཕྱོགས་ཀུན་ཏུ་བཀྲམ་ནས་ཡོད་གཤིས་ཡུལ་དུ་མ་ན་ཡུལ་སྐད་ཀྱི་མིང་བརྡ་མི་འདྲ་བ་དུ་མ་ཡོད་ངེས་ལ། དེ་དག་གཙོ་བོ་ཡུལ་དབུས་ལྟ་བུའི་སྐད་ལ་བསྟུན་དགོས་པར་བཀས་བཅད་དེ། སྤྱི་འགྲོའི་ཡིག་སྐད་དང་བརྡ་སྤྲོད་པའི་གཞུང་གཏན་ལ་ཕབ་པ་ཡིན་ངེས་སོ།། 
དེ་ལྟར་གཉལ་ཐུ་མི་སྣང་གྲགས་ཀྱི་སྲས་ཐུ་མི་ཨ་ནུ་ཞེས་བྱ་བ། ཡོངས་གྲགས་སུ་ཐོན་མི་སམ་བྷོ་ཊ་ཞེས་མཚན་སྙན་སྲིད་པའི་ཁྱོན་ལ་ཁྱབ་པ་དེ་ཉིད་ནི། བོད་བློན་མཛངས་མི་བདུན་གྱི་བཞི་བ་ཡིན་ལ། མཛངས་པའི་ལས་སུ་བོད་རང་གི་སྐད་ཀྱི་སྟེང་ནས་ཡི་གེ་འབྲི་བའི་སྲོལ་བཏོད། བརྡ་སྤྲོད་པའི་གཞུང་འགྲན་ཟླ་བྲལ་བ་གཏན་ལ་ཕབས། ཡུལ་གྲུ་གཞན་གྱི་ཆོས་དང་རིག་པའི་གནས་དུ་མ་བོད་སྐད་དུ་བསྒྱུར་བས། བསིལ་ལྡན་འགྲོ་བ་ཡོངས་ལ་བཀའ་དྲིན་གཞལ་དུ་མེད་པའི་ལོ་ཆེན་དང་པོ་ཡིན་ནོ།། ཇི་སྐད་དུ། ཡོན་ཏན་ཀུན་གྱི་གཞི་མ་བྲིས་ཀློག་གིས།། བོད་ཡུལ་རྨོངས་པའི་མུན་པ་ཀུན་བསལ་ཏེ།། ཆོས་དང་སྲིད་ཀྱིས་རྒྱལ་ཁམས་བདེ་བར་མཛད།། ཅེས་གསུངས་པ་ལྟར། ཤེས་རིག་འཕེལ་བའི་སྟོབས་ཀྱིས་སྲིད་ཀྱི་བྱ་བ་ཡང་རྣམ་པར་རྒྱས་པ་ཡིན་ཏེ། བཀའི་བློན་པོ་སུམ་བརྒྱ་ཡོད་པའི་ནང་དུ་གཙོ་བོ་བཅུ་དྲུག་ཡོད་དེ། ནང་བློན་བཟང་པོ་དྲུག ཕྱི་བློན་བཙན་པོ་དྲུག བཀའི་འཕྲུལ་བློན་བཞིའོ།། 
ནང་བློན་བཟང་པོ་དྲུག དང་པོ་ནི་འཕྲུལ་གྱི་སྣ་ཆེན་རིག་བཟང་། ཞང་པོ་རྒྱལ་གྱི་ཁྲམ་བཟང་། ཅོག་རོ་རིག་པའི་སྐད་བཟང་། ལྷར་གཟིགས་ཤོག་པོ་བསྟན་བཟང་། ཀའི་གཉན་སྟོན་འཕེལ་བཟང་། སྦས་ལྕང་དཔལ་གྱི་ལེགས་བཟང་། འདིའི་མིང་ལ་སྦས་ཀྱི་སྐྱིད་ཐག་རིང་མོའང་ཟེར་ལ་དེ་ལ་སོགས་པ་བློན་པོ་བརྒྱས་རྒྱལ་པོའི་སྐུའི་ཞབས་ཏོག་དང་ནང་གི་བྱ་བ་ཐམས་ཅད་བྱེད། 
ཕྱི་བློན་བཙན་པོ་དྲུག་ནི། ཁྱུང་བོ་སྦུ་ན་བཟང་བཙན། ལམ་དྲི་བདེ་བླག་ཁྲི་བཙན། མུ་ཁྲི་རྡོ་རྗེ་གནམ་བཙན། མཐིང་གི་བྱང་ཆུབ་མཆོག་བཙན། ཐར་བ་ཀླུའི་དཔལ་བཙན། རོང་བོ་འཕྲུལ་གྱི་སྡེ་བཙན་ལ་སོགས་པའི་བློན་པོ་བརྒྱས་ཕྱི་བློན་བྱེད། ལྷོ་ཕྱོགས་རྒྱ་གར་ཡུལ་ནས་དམ་པའི་ཆོས་ཀྱི་སྒྲ་བསྒྱུར། ནུབ་ཕྱོགས་བལ་བོ་དང་སྟག་གཟིག༼སོག་པོ༽ནས་ཟས་ནོར་ལོངས་སྤྱོད་ཀྱི་གཏེར་ཁ་འབྱེད། བྱང་ཕྱོགས་ཧོར་དང་ཡུ་གུར་ནས་ཁྲིམས་དང་ལས་ཀྱི་དཔེ་བླངས། མདོར་ན་ཕྱོགས་བཞིར་མངའ་ཐང་རྒྱ་བསྐྱེད་ཅིང་ལོངས་སྤྱོད་པར་མཛད་དོ།། 
མེད་ཐབས་མེད་པའི་བཀའི་འཕྲུལ་བློན་བཞི་ནི། ཐོན་མི་སམ་བྷོ་ཊ། མགར་སྟོང་བཙན་ཡུལ་བཟུང་། འབྲི་བསེ་རུ་གོང་སྟོན། ཉང་ཁྲི་བཟང་ཡང་སྟོན་སོགས་བློན་པོ་བརྒྱས་བར་གྱི་ཁོད་སྙོམས་ཤིང་ཁྲིམས་གཉིས་བཟོ་བ་སོགས་བྱེད་དོ།། ཁྲི་བཟང་ཡང་སྟོན་སྙགས་ཀྱི་བུ་ནི་བོད་བློན་མཛངས་མི་བདུན་གྱི་ལྔ་བ་ཡིན་ཏེ། མཛངས་པའི་ལས་སུ་སྔར་ཡོད་བོད་མིའི་ཁང་ཁྱིམ་ཆེ་བ་རི་ན་ཡོད་པ་ཀླུང་དུ་ཕབ། མཁར་བརྩིགས་ནས་གྲོང་ཁྱེར་བཅོས་སོ།། 
ཁྲིམས་གཏན་ལ་ཕབ་པའི་སྐོར། རྒྱལ་པོ་སྲོང་བཙན་སྒམ་པོས་ལོ་འགའ་ཞིག་གི་རིང་ལ་ཐོན་མི་སློབ་དཔོན་དུ་བསྟེན་ནས་ཐུན་མོང་དང་ཐུན་མོང་མ་ཡིན་པའི་རིག་པའི་གནས་གསན་སྦྱངས་གནང་། ཕོ་བྲང་མ་རུར་མཚམས་བཅད་ནས་བཞུགས་པ་ལ། འབངས་འགའ་ཞིག་གིས་རྒྱལ་པོ་གླེན་པ་ཞིག་ཡིན་འདྲ། འབངས་རྣམས་བདེ་བ་བློན་པོ་རྣམས་ཀྱི་དྲིན་རེད་ཟེར་བ་རྒྱལ་པོས་གསན་ཏེ། འབངས་རྣམས་ལ་ཁྱེད་ཅག་གི་བསམ་ཚུལ་ནོར་འདུག བློན་པོ་རྣམས་ངས་བསྐོས་ནས། ངས་བཀའ་བསྒོས་པ་ཡིན། ད་ནི་ངས་རྒྱལ་ཁྲིམས་ཆེན་པོ་བཅའ་དགོས། ཁྲིམས་ཡང་དག་པ་ཞིག་མེད་ན་རྒྱལ་ཕྲན་རྣམས་སོ་སོར་འཐོར་བ་དང་། ཉེས་བྱེད་དར་ཞིང་འབངས་རྣམས་སྡུག་བསྔལ་བར་འགྱུར་བས་ཁྲིམས་བཅའོ་གསུངས། དེ་ནས་ཐོག་མར་བོད་ཡུལ་རུ་ཆེན་ལྔ་རུ་ཕྱེས། ཡུལ་གྱི་དབང་རིས་རྣམ་པ་བཅོ་བརྒྱད་དུ་བཅད། རྒོད་ཀྱི་སྟོང་སྡེ་དྲུག་ཅུ་རྩ་གཅིག་ཏུ་ཕྱེས། གཡུང་གི་མི་སྡེ་ཁང་དང་ཡང་ཁང་གཉིས་སུ་བྱས། ཞང་བློན་གསུམ་དང་བཅས་པས་ཡུལ་དབུས་ཀྱི་གདན་ས་འཛིན། དཔའ་སྡེ་གསུམ་གྱིས་མཐའི་སོ་མཚམས་དྲུག་སྲུང་ངོ་། དེ་དྲུག་ལ་བོད་ཀྱི་འཁོས་དྲུག་ཟེར། དེ་ཡང་ཁྲིམས་ཡིག་ཆེན་མོ་དྲུག་མཛད་དེ། ཁྲི་རྩེ་འབུམ་བཞེར་གྱི་ཁྲིམས། འབུམ་གྱི་གསེར་ཐོག་ཤ་བ་ཅན་གྱི་ཁྲིམས། རྒྱལ་ཁམས་དཔེ་བླངས་ཀྱི་ཁྲིམས། མདོ་ལེན་ཞུ་བཅད་ཀྱི་ཁྲིམས། དབང་ཆེན་བཅད་ཀྱི་ཁྲིམས། ཁབ་སོ་ནང་བའི་ཁྲིམས་ཏེ་དྲུག་གོ། གོང་གི་གསུམ་པ་རྒྱལ་ཁམས་དཔེར་བླངས་ཀྱི་ཁྲིམས་ཞེས་པའི་ནང་དུ། བྱ་བར་འོས་དང་མི་འོས་སྟོན་པ་སྟེ། དགྲ་འདུལ་ཞིང་རྒྱལ་ཁམས་བདེ་བར་མཛད་པ། ནང་གི་ཚིས་མཛད་ཅིང་འབངས་འཁོར་སྐྱོང་བར་མཛད་པ། ཕྱི་མར་ཕན་ཕྱིར་དམ་ཆོས་མཛད་པ་གསུམ་ལ་མཛད་པ་གསུམ་ཟེར། དམ་པ་ལྷ་ཆོས་ནི་སྣོད་མིན་ཁེང་པོ་ལ་མི་བཤད་པ། གསང་སྔགས་སྙིང་དུ་འཆང་བ་ལས་ནོར་དུ་མི་འཚོང་བ། ངན་པ་ལ་བསྟོད་པ་མི་མཛད་པ་གསུམ་ལ་མི་མཛད་པ་གསུམ་ཟེར། དཔའ་ལ་སྟག་གིས་བསྟོད། ལེགས་པ་ལ་བྱ་དགས་བསྟོད། མཛངས་པ་ལ་ཡིག་ཚང་གིས་བསྟོད་པ་གསུམ་ལ་བསྟོད་པ་གསུམ་ཟེར། སྡར་མ་ལ་ཝ་ཡིས་དམད། ངན་པ་ལ་ནན་ཏན་གྱིས་དམད། ཉེས་བྱེད་པ་ལ་ཆད་པས་དམད་པ་གསུམ་ལ་དམད་པ་གསུམ་ཟེར། ཕ་མར་མི་མནར་བ། མཆན་གྱི་བུ་ལ་མི་མནར་བ། མཛའ་གྲོགས་ལ་མི་མནར་བ་གསུམ་ལ་མི་མནར་བ་གསུམ་ཟེར། བཅོ་ལྔ་བོ་དེ་ལ་རྒྱལ་ཁྲིམས་བཅོ་ལྔ་ཞེས་གྲགས་སོ།། 

གཞན་ཡང་ཞང་ཞུང་གི་རྒྱལ་པོ་ལི་མིག་སྐྱའི་སྲས་མོ་ཞང་ཞུང་བཟའ་ལི་ཐོག་དམན་དང་། མི་ཉག་རྒྱལ་པོའི་སྲས་མོ་རུ་ཡོང་བཟའ་རྒྱལ་མོ་བཙུན། སྟོད་ལུང་མོང་ནས་ཞང་བློན་གྱི་སྲས་མོ་མོང་བཟའ་ཁྲི་ལྕམ་བཅས་ཁབ་ཏུ་བཞེས། བཙུན་མོ་རྣམས་ཀྱིས་རང་རང་གི་སྤྱན་དྲངས་པའི་རྟེན་སྐལ་བཞུགས་ཡུལ་ལྷ་ཁང་བཞེངས་བར་བཞེད་པ་ན། དེའི་སྔོན་དུ་རྒྱལ་པོས་མཐའ་འདུལ་ཡང་འདུལ་རུ་གནོན་གྱི་ལྷ་ཁང་བཅུ་གཉིས་བཞེངས། མཐའ་འདུལ་གྱི་ལྷ་ཁང་བཞི་ནི། གཡོ་རུ་ན་ཁྲ་འབྲུག སྦུ་རུ་ན་ཀ་སྩལ། གཡས་རུ་ན་གཙང་འཕྲང་གི་ལྷ་ཁང་། གཙང་ན་གྲུམ་པ་རྒྱང་གི་ལྷ་ཁང་བཞིའོ།། ཡང་འདུལ་གྱི་ལྷ་ཁང་བཞི་ནི། ཀོང་པོ་ན་བུ་ཆུའི་ལྷ་ཁང་། འཁོན་མཐིང་གསེར་གྱི་ལྷ་ཁང་། བྱམས་སྤྲིན་དགེ་རྒྱས་ཀྱི་ལྷ་ཁང་། སྦྲ་དུལ་རྩེའི་ལྷ་ཁང་བཞི་འོ།། རུ་གནོན་གྱི་ལྷ་ཁང་བཞི་ནི། ཁམས་སུ་ཀློང་ཐང་སྒྲོལ་མ་ལྷ་ཁང་། འབུམ་ཐང་སྐྱེ་ཆུའི་ལྷ་ཁང་། ཚལ་རིག་ཤེས་རབ་སྒྲོན་མེའི་ལྷ་ཁང་། ཚངས་པ་རླུང་གནོན་གྱི་ལྷ་ཁང་བཞིའོ།། དེ་དག་རེ་རེ་ལ་ཡན་ལག་གི་ལྷ་ཁང་རེ་རེ། འབྱུང་བོའི་ཁ་གནོན་གྱི་ལྷ་ཁང་དགུ་སོགས་ལྷ་ཁང་མང་པོ་བཞེངས་སོ།། དེ་ནས་བལ་བཟའ་ཁྲི་བཙན་གྱིས་ར་ས་འཕྲུལ་སྣང་གི་གཙུག་ལག་ཁང་བཞེངས། ཇོ་བོ་མི་བསྐྱོད་རྡོ་རྗེ་དེར་བཞུགས་སུ་གསོལ། རྒྱ་བཟའ་ཀོང་ཇོས་ར་མོ་ཆེའི་གཙུག་ལག་ཁང་བཞེངས། ཇོ་བོ་ཤཱཀྱ་མུ་ནེ་དེར་བཞུགས་སུ་གསོལ། ཕྱིས་སུ་དུས་འཁྲུགས་ཀྱི་དབང་གིས་ལྷ་གཉིས་བཞུགས་ཡུལ་བརྗེས་པ་བྱུང་། ལྷ་ཁང་འདི་གཉིས་ད་ལྟའང་སྐྱེ་བོ་ཡོངས་ཀྱི་མིག་གི་དགའ་སྟོན་དང་། སེམས་ཀྱིས་དད་ཡུལ་དུ་བཞུགས་པ་ནི་རང་རེ་ཆེས་བསོད་ནམས་རེ་ཆེ་སྙམ། མི་བསྐྱོད་རྡོ་རྗེ་བསྐྱར་དུ་བཞུགས་སུ་གསོལ་བ་ལ་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་རྨད་དུ་བྱུང་བའི་མཛད་རྗེས་བཞག་པ་ནི་བསྐལ་བའི་མཐར་ཡང་བོད་མི་རྣམས་ཀྱིས་བརྗེད་མི་རིགས་ལ། དེ་མཚུངས་ཏང་དང་རྒྱལ་ཁབ་ཀྱི་མི་སྣ་འགའ་རེའི་མཛད་རྗེས་སུ་རིག་གསར་སོགས་ཀྱི་སྐབས་སུ་སྲིད་ཇུས་ལ་ནོར་འཁྲུལ་བྱུང་བ་སླར་ཡོ་བསྲང་བྱས་ཏེ། མི་རིགས་ཀྱི་གོམས་སྲོལ་དང་། ཆོས་དད་རང་དབང་། རྟེན་བཞེངས་སོགས་ཆ་གང་ཐད་ནས་བརྗེད་མི་རིགས་པ་དུ་མ་ཞིག་ཡོད་སྙམ་མོ།། 
གཙུག་ལག་ཁང་བཞེངས་བའི་དུས་སྐབས་དེ་ཡས་མས་སུ། འབར་མ་སྟོད་ཀྱི་ས་ཆ། བལ་ཡུལ། ཞང་ཞུང་ནི་གཉའ་ཁྲིས་དབང་བསྒྱུར་བའི་རྒྱལ་ཕྲན་བཅུ་གཉིས་ཀྱི་ནང་ཚན་ཡིན་ནའང་སླར་ངོ་ལོག་པ་མངའ་འོག་ཏུ་ཚུད་པ་སོགས་མང་དུ་ཡོད་པར་སྣང་ངོ་།། བལ་ཡུལ་མངའ་འོག་ཏུ་བླངས་པའི་རྟགས་སུ་ད་ལྟའང་བལ་བོའི་མི་རིགས་ཀྱི་ནང་དུ་གཙང་དང་། བླ་མ་དང་། ཤར་བ། རྟ་མང་སོགས་བོད་རིགས་ཡོད་ལ། ངེད་ཚོ་བོད་པའི་མི་རིགས་ཡིན་ཞེས་བཤད་ཚུལ་ཡང་ཡོད། བལ་ཡུལ་གྱི་རྒྱལ་པོ་ན་རན་ཌ་ཌེ་སྦིས་བཙུགས་པའི་ཤི་ལ་ཌེ་སྦིས་རྡོ་རིང་ནང་བོད་ལ་དཔྱ་ཁྲལ་ཕུལ་བའི་ལོ་རྒྱུས་ཀྱང་གསལ་བོར་ཡོད་ཟེར་ཞེས་ཀུན་དགའི་མེ་ལོང་དུ་གསལ་ལོ།། བུ་སྟོན་ཆོས་འབྱུང་དུ་ཤིང་མོ་སྦྲུལ་ལ་སྲོང་བཙན་གྱིས་བློན་པོ་ཞིག་མངགས་ནས་རི་བོ་རྩེ་ལྔར་ལྷ་ཁང་བཞེངས་བར་གསུངས། སྲོང་བཙན་གྱི་བཙུན་མོ་གཞན་ལ་སྲས་མ་བྱུང་ལ། མོང་བཟའ་ཁྲི་ལྕམ་ལ་སྲས་གུང་རི་གུང་བཙན་འཁྲུངས༎དགུང་ལོ་བཅུ་གསུམ་ཐོག་རྒྱལ་སར་འཁོད་ཀྱང་། མེ་ཁྱི་ལོའི་༼སྤྱི་ལོ་༦༨༦༽དགུང་ལོ་བཅོ་བརྒྱད་ཐོག་གཤེགས། སླར་ཡང་ཡབ་རྒྱལ་པོ་རང་ཉིད་ཀྱིས་རྒྱལ་སྲིད་བསྐྱངས། གོང་སྨོས་ལྟར་རིག་པའི་གནས་དུ་མ་དང་། ནང་བའི་ཆོས་ལ་སྦྱངས་བ་མཛད་དེ་མཁས་པ་ཆེན་པོར་གྱུར་ནས་བསྟན་བཅོས་ཀྱང་མང་པོ་མཛད། རྒྱ་དཀར་ནག་ནས་པཎ་ཊི་ཏ་དང་ཧྭ་ཤང་མཁས་པ་མང་བོ་གདན་དྲངས་ཏེ་སྒྲ་བསྒྱུར་པ་སོགས་ཆོས་ཀྱི་བྱ་བ་མང་བོ་མཛད། 
ཐང་རྒྱལ་པོ་དང་ཐོག་མར་འཁྲུག་པ་བྱས་ཏེ་རྒྱ་ཕམ་པའི་ལོ་རྒྱུས་དུ་མ་སྣང་ནའང་ཕྱིས་སུ་གཉེན་གྱི་འབྲེལ་བ་བྱུང་། འཇང་ཡུལ། འབར་མ། རྒྱ་གར། སྟག་གཟིག་ཚུན་ཆད་དབང་དུ་བསྡུས་ནས་དེ་དག་གིས་དཔྱ་ཁྲལ་དབུལ་དགོས་བྱུང་། ཞང་ཞུང་འ་ཞ་སོགས་མངའ་འོག་ནས་ངོ་ལོག་བྱུང་བ་རྣམས་དྲག་པོས་ཚར་བཅད་དེ་རྒྱལ་ཁམས་གོང་བུ་གཅིག་གྱུར་བྱས། མདོར་ན་མངའ་ཐང་རྒྱ་བསྐྱེད་པ་དང་། ཕྱོགས་ཀྱི་ནོར་སྣ་བསྡུས་ཏེ་དམངས་ཀྱི་འཚོ་བ་གོང་དུ་སྤེལ་བ་སོགས་སྒོ་ཀུན་ནས་རྒྱལ་པོ་གཅིག་ལ་ཕྱག་རྗེས་མཛད་འཕྲིན་འདི་ལྟ་བུ་ཞིག་གཞན་ལ་མེད་པར་ས་ཆེན་པོའི་ཁོར་ཡུག་ཏུ་གྲགས་སོ།། 
དེ་ལྟར་རླབས་ཆེན་གྱི་མཛད་པ་རྫོགས་ནས་དགུང་གྲངས་གྱ་གཉིས་ཐོག་ཡབ་ཡུམ་གསུམ་གའི་གཟུགས་སྐུའི་བཀོད་པ་བསྡུས་ཏེ། བང་སོ་ཡར་ལུང་འཕྱོངས་རྒྱས་སུ་བཏབ་བོ།། དེབ་དཀར་སོགས་སུ་དགུང་གྲངས་སོ་གསུམ་དང་སོ་བཞི་ལས་མ་བཞུགས་པར་བཤད་པ་ནི་རང་ལུགས་སུ་འཛིན་མི་རུང་ལ། དེ་དག་གི་བཤད་ཚུལ་ལ་ལེགས་བཤད་ཀྱང་ཤིན་ཏུ་མང་བ་ནི་སྨོས་མ་དགོས་སོ།། ནང་རིག་པས་གསུང་ཚུལ་ལྟར་ན་རྒྱལ་པོ་འདི་སྤྱན་རས་གཟིགས་ཀྱི་སྤྲུལ་བ་ཡིན་པ་དང་། སྤྲུལ་བའི་མི་ལ་སྤྲུལ་པས་ཆད་པ་བཅད་པའི་ཚུལ་གྱིས་མི་ཆོས་གཙང་མ་བཅུ་དྲུག་གི་ཁྲིམས་བཅས་པ་ལས་སྡིག་པའི་ལས་བསགས་པ་གཏན་མེད་པར་སྔོན་གྱི་ལོ་རྒྱུས་དག་ན་གསལ་ལོ།། སྨྲས་པ། བློན་ལ་བཀུར་བཟོ་བྱེད་པའི་རྒྱལ་པོ་མང་ཡང་བློན་ལས་རིག་པ་སློབ་པ་ཁྱེད་མིན་སུ།། ཁབ་ཏུ་མཛེས་མ་བསུ་བའི་རྒྱལ་པོ་མང་ཡང་རྒྱ་བལ་ཕུན་ཚོགས་དྲངས་མཁན་ཁྱོད་མིན་སུ།། དགྲ་ལ་ཉེས་ཆད་གཅོད་པའི་རྒྱལ་པོ་མང་ཡང་སྤྲུལ་པས་སྤྲུལ་པ་གསོད་པ་ཁྱོད་མིན་སུ།། རྒྱལ་སྲིད་ཁྲིམས་ཀྱིས་སྐྱོང་བའི་རྒྱལ་པོ་མང་ཡང་དགེ་བཅུའི་ཁྲིམས་ཀྱིས་སྐྱོང་བ་ཁྱོད་མིན་སུ།། ཞེས་བྱ་བ་ནི་ངལ་གསོ་བའི་ཚིགས་སུ་བཅད་པའོ།། 
 
༦ མང་སྲོང་མང་བཙན། 

གོང་དུ་བཤད་པ་ལྟར་སྲོང་བཙན་གྱིས་བཙུན་མོ་ལྔ་ཁབ་ཏུ་བཞེས་ནའང་གཞན་བཞི་ལ་སྲས་མ་བྱུང་ཞིང་། མོང་བཟའ་ལ་སྲས་གུང་རི་གུང་བཙན་འཁྲུངས། ལོ་བཅུ་གསུམ་ལོན་ཚེ་རྒྱལ་སར་བཀོད། འ་ཞ་བཟའ་ཁོ་འཇོ་མང་རྗེ་ཁྲི་དཀར་ཏི་ཤགས་བྱ་བ་ཁབ་ཏུ་བསུས་པ་ལ་སྲས་མང་བཙན་འཁྲུངས། གུང་རི་གུང་བཙན་ལོ་བཅོ་བརྒྱད་ཐོག་གཤེགས། སྲོང་བཙན་རང་ཉིད་ཀྱིས་རྒྱལ་སྲིད་བཞེས་ཏེ་སྔར་བཞིན་བསྐྱངས། སྲོང་བཙན་གཤེགས་ནས་དབོན་སྲས་མང་སྲོང་མང་བཙན་དགུང་ལོ་བཅུ་གསུམ་སྟེང་རྒྱལ་སར་བཞུགས། བཙུན་མོ་འབྲོ་བཟའ་ཁྲི་མ་ལོད་ཁབ་ཏུ་བཞེས། མགར་སྟོང་བཙན་ཡུལ་བཟུང་དང་། ཆིམས་མང་གཉེན་གཉིས་ཀྱིས་བློན་གཙོ་བོ་མཛད། ལོ་བཅོ་ལྔར་རྒྱལ་སྲིད་བསྐྱངས། ལོ་ཉེར་བདུན་ཐོག་གཙང་གི་བར་སྣང་སྒང་དུ་འདས་ཏེ། བང་སོ་གུང་རུ་གུང་བཙན་བང་སོའི་གཡོན་དུ་བརྩིགས་པ་དེང་སང་མཇལ་རྒྱུ་ཡོད་དོ།། 
མང་སྲོང་མང་བཙན་གྱི་དུས་སུ། སྔར་སྲོང་བཙན་གྱི་དུས་སུ་མགར་སོགས་དམག་དཔོན་བྱས་ནས་རྒྱ་བོད་གཉིས་ལན་དུ་མར་དམག་འཁྲུག་བྱས་སྐབས་རྒྱ་དམག་ཕམ་ཚབས་ཆེ་བའི་ཞེ་འཁོན་དུ་རྒྱས་དམག་མང་དུ་བརྩམས་ཀྱང་། བློན་པོ་མགར་གྱིས་དམག་དཔོན་བྱས་ནས་ལན་མང་དུ་ཕམ་པར་བྱས། ཕྱིས་སུ་བློན་པོ་མགར་ཡང་དམག་ཐོག་ཏུ་འདས། དེ་ནས་སླར་ཡང་རྒྱ་དམག་གི་སྐད་ཆེན་པོ་བྱུང་བས། ཇོ་བོ་ལྷོ་སྒོ་མེ་ལོང་ཅན་དུ་བཅུག སྒོ་ལ་ཞལ་བ་བྱས་ནས་འཇམ་དབྱངས་ཀྱི་སྐུ་བྲིས། རྒྱལ་པོ་མང་སྲོང་གཤེགས་ཚེ་ཡང་རྒྱ་དམག་བྱུང་ནས་ཕོ་བྲང་ཁྲི་རྩེ་དམར་པོ་མེར་བསྲེགས། ཇོ་བོ་ཤཱཀྱ་མུ་ནེ་འཁྱེར་མ་ཐུབ། མི་བསྐྱོད་རྡོ་རྗེ་སྔ་དྲོ་གཅིག་གི་སར་ཁྱེར། དེའི་སྐབས་མགར་སྟོང་བཙན་གྱི་བུ་ཆེ་བས་དམག་དཔོན་བྱས་ཏེ་སླར་ཡང་རྒྱ་ཕམ་པར་བྱས་པའི་ལོ་རྒྱུས་རྒྱ་བོད་ཀྱི་ཡིག་ཚང་དག་མཐུན་པར་མཁས་པ་རྣམས་བཞེད། གཞན་ཡང་མང་སྲོང་མང་བཙན་གྱི་རིང་ལ་རྒྱ་བོད་ཀྱི་འཁྲུག་པ་མང་དུ་བསླངས། རྒྱ་ནག་གི་ཞུའི་རིང་གོའི་ཟེར་བའི་དམག་དཔོན་གྱིས་དམག་འབུམ་ཕྲག་གཅིག་ཁྲིད་ནས་འོང་དེ་བོད་ལ་འཐབ་ཀྱང་ཕམ་ཉེས་ཆེན་པོ་བྱུང་སྟབས། རྒྱ་ནག་རྒྱལ་པོས་ཁོའི་དམག་སྤྱིའི་གོ་གནས་ཕབ་བོ།། དེའི་རྗེས་བོད་ཀྱི་རྒྱལ་པོ་མང་སྲོང་མང་བཙན་གྱིས་བློན་པོ་འཛིན་འཛིན་ཞེས་པ་རྒྱའི་སྐད་ཡིག་ཤེས་པ་ཞིག་ཡོད་པ་རྒྱ་ནག་ཏུ་ས་མཚམས་སྐོར་འདྲི་ཞིབ་ཏུ་མངགས། རྒྱ་རྒྱལ་གྱིས་མཐོང་ཆེན་བྱས་པ་དང་སྣེ་ལེན་མཛད་པ་སོགས་ལ་བརྟེན་རེ་ཞིག་རྒྱ་བོད་མཐའ་མཚམས་སུ་ཟིང་འཁྲུག་མ་བྱུང་བར་སྣང་། འོན་ཀྱང་ལོ་དྲུག་ཙམ་ནས་སླར་ཡང་རྒྱ་བོད་དམག་འཁྲུག་ཐེངས་འགའ་བྱས། རྒྱས་བོད་ལ་དཔུང་འཇུག་བྱས་ཚུལ་སོགས་གཞན་ལས་ཤེས་པར་བྱའོ།། 
མང་སྲོང་མང་བཙན་འདས་ནས་ཞག་བདུན་སོང་མཚམས། ལོ་དེར་དེའི་སྲས་འདུས་སྲོང་མང་པོ་རྗེ་རླུང་རྣམ་འཕྲུལ་གྱི་རྒྱལ་པོ་སྒྲགས་ཕུར་འཁྲུངས། ནར་སོན་ནས་རྒྱལ་པོར་མངའ་གསོལ། མཆིམས་བཟའ་མེ་ཏོག་བཙུན་མོར་བསུས། མགར་གཉན་ལྡེམ་བུ་དང་། དབས་ཏ་ར་ཁོང་ལོད་གཉིས་ཀྱིས་བློན་བྱས། རྒྱལ་ཁམས་དབང་དུ་བསྡུས། རྒྱལ་པོ་འདིའི་རིང་ལ་རྩལ་བོ་ཆེའི་མི་བདུན་བྱུང་བ་ནི། རྔོག་རིང་ལ་ནག་པོས་གླང་བོ་ཆེའི་ཕྲུ་གུ་ཐེག རྔོག་གླིང་ཁམས་ཀྱིས་གཡག་གྲུས་པོ་ཆེ་ཐེག གནོན་རྒྱལ་མཚན་གྱིས་མདའ་སྟེའུ་ཁ་མས་བྱ་ཁྲའི་སྐེད་པ་བཅད། དབས་རྒོད་ལྡོང་བཙན་གྱིས་མིག་རྒྱང་གསུམ་ལ་མདའ་རྒྱང་སླེབས། འགོས་གཡག་ཆུང་གིས་ཤ་བའི་རླིད་བུ་བྱེ་མས་བཀང་བ་ཀླད་ལ་བསྐོར། ཅོག་རོ་འབྲོང་ཤོར་གྱིས་འབྲོང་ཐུར་དུ་རྒྱུགས་པ་གྱེན་ལ་འདྲེན། གནོན་ཁྲི་བདུན་གཡུ་བྱིན་གྱིས་རྟ་གཡང་ལ་མཆོང་པ་གྱེན་ལ་འཐེན་ནུས་པའོ།། 
འདི་དག་ནི་དམག་དཔོན་ཆེན་པོ་བདུན་ཡིན་ཏེ། རྟ་དཀྱུ་བ་ལ་མཁས་པ། དམག་འཐབ་པ་ལ་མཁས་པ། མདའ་འཕེན་པ་ལ་མཁས་པ། གྲི་དབྱུག་པ་ལ་མཁས་པ། དམག་ཇུས་ལ་མཁས་པ། རྐྱང་དང་བང་འགྲན་ཐུབ་པ། འབྲོང་དང་སྦེ་བཀྱེ་ཐུབ་པ་སོགས་དཔའ་རྩལ་ཤིན་ཏུ་ཆེ་བའི་དམག་དཔོན་ཆེན་པོ་བདུན་ཞེས་གྲགས་སོ།། སྐབས་འདིར་གླེང་བར་འོས་པ་ཞིག་ནི། མགར་སྟོང་བཙན་ལ་སྲས་བཞི་ཡོད་དེ། མགར་གཉན་ལྡེམ་བུ་ནི་བློན་ཆེན་ཡིན་པ་གོང་སྨོས་ལྟར་དང་། མགར་ཁྲི་འབྲོང་བཙན་རྒོད། མགར་བློན་ཟི་མདོ་ཡེ། མགར་བཙན་གཉན་བསྲུང་སྟོན་དེ་བཞི་ཡིན། ཕྱི་མ་གསུམ་དམག་དཔོན་བྱས། དེབ་དམར་གསར་མ་ལས་མགར་གྱི་བུ་གཉན་ལྡེམ་བུས་བོད་དམག་ཁྲི་བཅུ་ཁྲིད་ནས་རྒྱའི་རྒྱལ་ཁམས་ཕམ་པར་བྱས། བོད་ཀྱི་རྒྱལ་པོ་གཅིག་ལ་མངའ་ཐང་དང་མཐུ་སྟོབས་ཆེ་བར་བྱེད་ཅེས་གསུངས། གཞན་ཡང་ཧོར་དང་སོག་པོ་བཏུལ་ཏེ་ཤ་བ་ཧབ་ཀྱི་ལ་རྒྱུད་ལ་གཏུགས་པ་མངའ་མཛད་པ་དང་། མགར་གཉན་ལྡེམ་བུ་སོགས་མགར་སྐུ་མཆེད་བཞི་རྒྱ་བོད་ཀྱི་ས་མཚམས་སུ་བཞུགས་ཏེ་གཡུལ་བཀྱེས་ནས་དགྲ་ཕམ་ཞིང་སོ་མཚམས་བསྲུང་བའི་བྱ་བ་བྱས་སྟབས་རྒྱའི་ལོ་རྒྱུས་ནང་དུའང་འདི་བཞི་གྲགས་ཆེ་བར་ཡོད་འདུག་གོ། རྒྱལ་པོ་འདིའི་རིང་ལ་བོད་ཡུལ་དུ་ཇ་འདེབས་པའི་སྲོལ་དར། ཇ་འཐུང་བྱེད་ཀྱི་དཀར་ཡོལ་དང་དར་སྣོད་དར་ཚེ་ཞེས་བྱ་བ་བོད་རང་གིས་བཟོས་པའི་ལོ་རྒྱུས་ཡིག་ཚང་མཁས་པ་དགའ་བྱེད་དུ་གསལ། རྒྱལ་པོ་འདིའི་ལོ་ཉི་ཤུ་རྩ་དགུར་རྒྱལ་སྲིད་བསྐྱངས། མཐར་འཇང་ཡུལ་དུ་སྐུ་གཤེགས་ཏེ་བང་སོ་མང་སྲོང་མང་བཙན་གྱི་གཡོན་དུ་ཧོར་གྱི་མི་སྡེས་བརྩིགས། མིང་ལ་བང་སོ་ལྷ་རི་ཅན་ཟེར་ཞེས་གྲགས་སོ།། 
 
༧ ཁྲི་ལྡེ་གཙུག་བརྟན་མེས་ཨག་ཚོམ། 

འདུས་སྲོང་མང་པོ་རྗེ་རླུང་ནམ་འཕྲུལ་གྱི་སྲས་ཁྲི་ལྡེ་གཙུག་བརྟན་ནི་སྨ་ར་ཅན་དང་བགྲེས་ཉམས་ཆེ་བས་མེས་ཨག་ཚོམ་དུའང་གྲགས། ཕོ་བྲང་ལྡན་དཀར་དུ་སྐུ་འཁྲུངས། ནར་སོན་ནས་ལྗང་མོ་ཁྲི་བཙུན་བྱ་བ་ཁབ་ཏུ་བཞེས། བློན་པོ་སྦས་སྐྱེས་བཟང་སྟོབས་བཙན། མཆིམས་རྒྱལ་གཟིགས་ཤུ་རེང་། འབྲོ་ཆུ་བཟང་ཧོར་མ་གསུམ་གྱིས་བྱས། གངས་ཏི་སེ་ནས་པཎྚི་ཏ་སངས་རྒྱས་གསང་བ་དང་། སངས་རྒྱས་ཞི་བ་གཉིས་གདན་དྲངས་ཀྱང་མ་འདྲོངས། འོན་ཀྱང་ཕོ་ཉ་བས་ཐེག་པ་ཆེན་པོའི་མདོ་སྡེ་ལྔ་བློ་ལ་བཟུང་ནས་འོང་པ་གླེགས་བམ་ལྔ་བཞེངས་ཏེ་བཞུགས་ཁང་དུ། བྲག་དམར་མགྲིན་བཟང་། བྲག་དམར་ཀེ་རུ། གསང་མཁར་བྲག་མཆིམ་ཕུ་ནམ་རལ། མ་ས་གོང་གི་ལྷ་ཁང་དང་ལྔ་བཞེངས། རྒྱ་ཡུལ་ཀོང་ཤི་གསེར་འོད་དམ་པ་དང་། འདུལ་བ་ལས་རྣམ་པར་འབྱེད་པ་དང་སྨན་དཔྱད་ཀྱི་རིགས་འགའ་ཞིག་བསྒྱུར། ལི་ཡུལ་ནས་རབ་ཏུ་བྱུང་བ་སྤྱན་དྲངས་ནས་གུས་པར་མཛད། སྐབས་དེར་བོད་མི་རབ་ཏུ་བྱུང་བ་ནི་མ་བྱུང་། ནུབ་ཕྱོགས་སུ་སྔོན་ཆད་ལ་ཀེམ་གཡག་མིག་ཚུན་ཆད་མངའ་འོག་ཡིན་པ་ལ། རྗེ་འདིས་དེ་ཕན་ཆད་ཀྱི་ས་ཏང་ཏང་ཞེས་པ་དང་སི་གུར་བཏུལ་ཏེ། སྦ་སྟག་ཤད་དུང་གི་སྒོ་མོ་ལ་ཐུག་པར་མངའ་མཛད། འདི་ནི་ཨ་རབ་ཀྱི་ཁོངས་རེད་ཟེར་མཁན་འདུག་གོ་ཞེས་ཀུན་དགའི་མེ་ལོང་ལས་གསུངས། བཙུན་མོ་ལྗང་མོ་ཁྲི་བཙུན་ལ་སྲས་ཡིད་དུ་འོང་བ་ལྷ་འདྲ་བ་ཞིག་སྐྱེས། དེ་ནར་སོན་ནས་ཁབ་རན་པ་ན། རྒྱ་རྗེ་ཡག་འཇམ་ལི་ཁྲི་བཞེར་ལང་མའི་སྲས་མོ་གྱིམ་ཤིང་ཀོང་ཇོ་ཡོད་ཟེར་བའི་སྙན་པ་ཐོས་ནས། དེ་ལེན་པར་བློན་འབངས་ཁ་འཆམ། གཉགས་ཁྲི་བཟང་ཡང་སྟོན་ངོ་གཡོག་དངོས་པོའི་སྐྱེས་བཅས་མངགས། རྒྱ་རྗེ་དང་ཀོང་ཇོས་ཁས་བླངས་ཏེ་རྒྱའི་དེབ་ཐེར་ལས། རྒྱ་རྗེ་འཁོར་དང་བཅས་པས་ཀོང་མཁར་ཆེན་པོ་ཞིང་ཕེད་ཧན་གྱི་བར་དུ་སྐྱེལ་ཐུང་མཛད། མཁར་དེའི་ཉེས་ཅན་ཐར༼བཙོན་གྲོལ་བཏང༽དུ་བཅུག དམག་དང་ལྡབ་ནོར་ལོ་གཅིག་ལ་༼ཁྲལ༽མེད་པར་བྱས། མཁར་དེའི་མིང་ཡང་གྱིམ་ཤིང་ཧེན་ཞེས་བཏགས། རྒྱལ་བུས་བོད་དུ་རྟ་རྒྱུགས་པས་རྟས་བསྒྱུར་ཏེ་འདས་ཞེས་རྒྱའི་དེབ་ཐེར་དུ་བཤད་པ་དང་མཐུན་པར་བོད་ཀྱི་ལོ་རྒྱུས་སུའང་། ཀོང་ཇོ་བོད་དུ་མ་འབྱོར་གོང་དུ་བོད་དུ་བློན་པོ་རྣམས་ཀྱིས་རྒྱལ་བུ་གདན་དྲངས་ཏེ་མཚན་མོ་ཟླ་བའི་འོད་ལ་ཐམས་ཅད་ཀྱིས་རྟ་རྒྱུགས་པ་ལ་རྒྱལ་བུས་ཀྱང་རྟ་བརྒྱུགས་པས་རྟས་བསྒྱུར་ཏེ་འདས། བང་སོ་མུ་ར་རི་ལ་བརྩིགས་ཞེས་མཐུན་པར་གླེང་ངོ་།། 
ཀོང་ཇོ་བོད་དུ་སླེབས་དུས་རྒྱལ་བུ་འདས་ཚར་ལ། ཕྱིར་ཕ་ཡུལ་དུ་འགྲོ་མ་འདོད་ནས་ཡབ་རྒྱལ་པོ་མེས་ཨག་ཚོམ་དགུང་ལོ་སོ་གཅིག་ཐོག་བཙུན་མོར་མངའ་གསོལ་ལོ།། ཇོ་བོ་ཤཱ་ཀྱ་མུ་ནེ་རྒྱལ་རབས་གསུམ་དུ་མུན་པར་བཞུགས་པ་ལྷོ་སྒོ་མེ་ལོང་ཅན་ནས་བཏོན་ཏེ་གཙང་ཁང་དབུས་མར་བཞུགས་སུ་གསོལ་ནས་མཆོད་པ་བཙུགས་སོ།། དེ་ནས་རྒྱ་བཟའ་ལ་ཁྲི་སྲོང་ལྡེའུ་བཙན་འཁྲུངས། དེའི་ཚེ་བཙུན་མོ་ཆེ་བ་སྣ་ནམ་བཟས་ང་ལ་རྒྱལ་པོའི་གདུང་རྒྱུད་ལུས་ལ་ཡོད་དོ་ཞེས་རྫུན་སྨྲས་ཏེ། རྒྱ་མོ་བཟའ་ལ་ཁྲི་སྲོང་ལྡེའུ་བཙན་ཕོ་བྲང་བྲག་དམར་དུ་འཁྲུངས་མ་ཐག་རྒྱ་མོའི་རྩར་བྱུང་། ཤིན་ཏུ་བློ་ཉེ་བ་ལྟར་བྱས་ནས་རྒྱ་མོའི་བུ་ཆུང་ཕྲོགས། དེར་རྒྱ་མོས་རང་གི་ནུ་མ་བསྟན། སྨྲེ་སྔགས་བཏོན། ཆོ་ངེས་བོས་ཀྱང་མ་བཏང་། བློན་པོ་སྦྲན་ནས་རྒྱལ་པོ་ལ་ཞུས་པས། སྣ་ནམ་བཟས་ཀྱང་རང་གི་ནུ་མ་ལ་རང་འབབ་ཀྱི་རྫས་བྱུགས་ཏེ། ནུ་ཞོ་འོང་བ་བྱས་ནས་བློན་པོ་རྣམས་ལ་བསྟན་པས། བློན་པོ་རྣམས་ཀྱང་ཐེ་ཚོམ་དུ་གྱུར་ནའང་སྣ་ནམ་ཕྱོགས་དབང་ཆེ་བས་བྱ་ཐབས་བྲལ། དེར་རྒྱ་མོའི་བུ་ཆུང་བཙུན་མོ་ཆེ་བས་ཕྲོགས་པས། ཀོང་ཇོ་ཡི་མ་རངས་པར་བོད་ཀྱི་ས་དཔྱད་བཟང་བ་འགའ་ཞིག་ཉམས་སུ་བཅུག་སྐད། སྲས་ཀྱི་ལོ་འཁོར་ཏེ་ཞབས་འཛུགས་ཀྱི་དགའ་སྟོན་ལ་བཙུན་མོ་གཉིས་པོའི་ཕ་མིང་རྒྱ་དང་སྣ་ནམ་གྱི་ཕྱོགས་རྣམས་བོས། དེར་སྣ་ནམ་པ་རྣམས་ཀྱིས་བུ་ཆུང་དགའ་བར་བྱེད་པའི་ཡོ་བྱད། རྒྱན་གོས། མེ་ཏོག་གི་ཕྲེང་བ་རྣམས་ཁྱེར་འོངས་སོ།། དེར་རྒྱལ་པོའི་ཕོ་བྲང་དུ་རྒྱལ་པོ་གོང་དུ་བཞུགས། གཡས་སུ་སྣ་ནམ་པ་རྣམས་བསྡད། གཡོན་དུ་རྒྱ་རྣམས་བསྡད། བློན་པོ་རྣམས་ཚོགས་པའི་དབུས་སུ། རྒྱལ་པོས་འབྲས་ཆང་གིས་གང་བའི་གསེར་གྱི་ཕོར་བ་སྲས་ཀྱི་ལག་ཏུ་གཏད་དེ། འདི་ཁྱོད་ཀྱི་ཞང་བོའི་ལག་ཏུ་གཏོད། མ་གང་ཡིན་གྱི་ཡིད་ཆེས་དེ་ལ་བྱེད་གསུངས་ནས་དམོད་བོར་ཏེ་སྲས་གོམ་པ་ཐུབ་ཙམ་དེ་བཏང་བས། སྣ་ནམ་པ་རྣམས་ཀྱིས་གོས་རྒྱན་ཕྲེང་བ་སོགས་བསྟན་ནས་བོས་ཀྱང་འགྲོར་མ་ཉན་པར་རྒྱ་རྣམས་ཀྱི་རྩར་སོང་ནས་ང་ཁྲི་སྲོང་ལྡེའུ་བཙན་རྒྱ་ཚ་ཡིན།། སྣ་ནམ་ཞང་གིས་དོན་མི་འཚལ་ཞེས་ཟེར་བས། རྒྱ་མོ་བཟའ་ཤིན་ཏུ་དགའ་སྟེ། ཚེ་སྔོན་མའི་ལས་ཀྱི་འཕེན་པ་ཡིས།། ང་རྒྱ་ནས་འོང་བའི་བུ་མོ་ལ།། རྗེ་འགྲན་མེད་རྒྱལ་བོའི་སྲས་ཤིག་འཁྲུངས།། ཞེས་སོགས་གསུངས་སོ།། 

དེ་ནས་ཁྲི་སྲོང་ལྡེའུ་བཙན་དགུང་ལོ་བཅུ་གསུམ་ཐོག་རྒྱལ་སར་འཁོད་མོད། སྐུ་ན་ཕྲ་བ་དང་བློན་པོ་མ་ཞང་དྲོན་པ་སྐྱེས་དང་། སྟག་ར་ཀླུ་གོང་སོགས་དབང་ཆེ་བས། རྒྱལ་པོའི་ཐུགས་བཞེད་མ་གྲུབ། རྒྱལ་པོའི་ཐུགས་དགོངས་ནི། ཡབ་མེས་ཀྱི་དུས་ལྟར་ཆོས་བྱེད་འདོད་ཀྱང་། མ་ཞང་གིས་ཆོས་བྱེད་མི་ཆོག་པའི་ཁྲིམས་བུ་ཆུང་བཅས། ཇོ་བོ་ཤཱཀྱ་མུ་ནེ་བྱེ་ཐང་དུ་སྦས། སླར་མི་ཤེས་པའི་མཚན་མ་བྱུང་ཞེས་རྣམ་པར་རྟོག་པ་སྐྱེས་ཏེ། རྒྱ་གར་དུ་སྐྱེལ་བར་བཏང་། མང་ཡུལ་སྐྱིད་གྲོང་དུ་སླེབས་པ་ནས་ལམ་མ་ཐར་བར་སྙད་བཏགས་ནས་དེར་བཞུགས་སུ་གསོལ། རྒྱལ་པོ་ནར་སོན་པ་ན་ཆོས་ལ་དགའ་བའི་བློན་པོ་འགོས་ཁྲི་བཟང་ཡབ་ལྷག་གིས་བློན་པོ་བྱས་ནས་བོད་ཀྱི་ཁྲལ་འུལ་ལམ་ལུགས་དེ་ལེགས་པར་བཅོས་ཏེ་འབངས་ལ་ཕན་པར་བྱས། བློན་པོ་འདི་ནི་བོད་ཀྱི་མཛངས་མི་བདུན་གྱི་དྲུག་པ་ཡིན། སྟག་བཙན་གདོང་གཟིགས་འདི་ཡང་རྒྱལ་པོ་འདིའི་བློན་པོ་ཡིན། འདི་ནི་མཛངས་མི་བདུན་པ་ཡིན་ཏེ། མཛངས་པའི་ལས་སུ་རྒོད་ཀྱི་ལྟོང་མདའ་སྟེའུ་སོ་ཁ་མས་དགྲའི་སྙིང་ལ་རྒོལ་བ་དང་། ནང་གི་ཁོད་སྙོམས་པ། ཁྲིམས་ཀྱི་གསོས་ལྟོང་སྤྱད་པ། དབྱར་རྩྭ་དགུན་དུ་བསྐམས་ཏེ་ཕྱུགས་ལས་ཐོན་སྐྱེད་སྤེལ་བར་བྱས། ཞང་ཉམས་བཟང་སོ་དང་གྲོས་བྱ་ནས། འགོས་ཀྱིས་བློ་ཐབས་ཕུད་དེ། མ་ཞང་གསོན་པོར་དུར་དུ་བཅུག སྟག་ར་ཀླུ་གོང་བྱང་ཕྱོགས་སུ་སྤྱུགས། ཇོ་བོ་མང་ཡུལ་ནས་གདན་དྲངས་ཏེ་འཕྲུལ་སྣང་གཙུག་ལག་ཁང་དུ་བཞུགས། སང་ཤིས་རྒྱ་ནག་ནས་སྤྱན་དྲངས་བའི་ཆོས་པོ་ཏི་རྣམས་རྒྱལ་པོ་ལ་ཕུལ། སྦ་གསལ་སྣང་མངགས་ཏེ་མཁན་ཆེན་ཞི་བ་འཚོ་སྤྱན་དྲངས། སླར་ཡང་མཁན་པོའི་ཞལ་བཀོད་བཞིན་སློབ་དཔོན་པད་མ་འབྱུང་གནས་སྤྱན་དྲངས། དཔལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས། མཁན་སློབ་གཉིས་ཀས་རབ་གནས་མཛད། དེར་མཐུད་མཁན་པོའི་དྲུང་དུ་སད་མི་བདུན་རབ་ཏུ་བྱུང་། སད་མི་བདུན་ནི། སྦ་གསལ་སྣང་། མཆིམ་ཤཱཀྱ་པྲ་བྷ། པ་གོར་བེེ་རོ་ཙ་ན། ངན་ལམ་རྒྱལ་བ་མཆོག་དབྱངས། རྨ་རིན་ཆེན་མཆོག འཁོན་ཀླུའི་དབང་པོ། གཙང་ལེགས་གྲུབ་རྣམས་སོ།། འདི་ལ་འདྲེན་ལུགས་གཞན་ཡང་ཡོད་དོ་ཞེས་ཀུན་མཁྱེན་འཇིགས་མེད་དབང་པོས་གསུངས། དེར་མཐུད་རབ་ཏུ་བྱུང་བ་མང་པོ་ཐོན། ཁམས་ཡས་མས་རྣམས་སུ་ཆོས་ཀྱི་གྲྭ་བཅུ་གཉིས་ཚུགས། ཡེར་བ་དང་མཆིམ་ཕུར་སྒོམ་གྲྭ་བཙུགས། ལོ་པཎ་རྣམས་ཀྱིས་སྔགས་དང་མཚན་ཉིད་ཀྱི་ཆོས་ཕལ་མོ་ཆེ་བསྒྱུར་ཅིང་འཆད་ཉན་གྱིས་གཏན་ལ་འབེབས་པའི་ཞབས་ཏོག་བསྒྲུབ་པ་སྟེ་སངས་རྒྱས་ཀྱི་བསྟན་པ་ཆེས་ཆེར་དར་བར་མཛད་དོ།། 

དེའི་སྐབས་ཀྱང་བོད་ཀྱི་རྒྱལ་པོའི་མངའ་ཐང་སྟོབས་ཤུགས་ནི་འགྲན་ཟླ་དང་བྲལ་བ་ཞིག་ཡིན་ཏེ། འཕྱོངས་རྒྱས་སྟག་རྩེའི་ཟམ་སྣེའི་རྡོ་རིང་ལས། བཙན་པོ་ཡང་མེས་ལྷ་མིའི་རྗེར་གཤེགས་ཏེ། ཆོས་གཙུག་ལག་ནི་ལུགས་ཀྱིས་བཟང་། དབུ་རྨོག་བཙན་པོ་ནི་བྱིན་དུ་ཆེའོ།། ཞེས་སོགས་དང་། ཚལ་བའི་དེབ་དམར་དུ་རྒྱ་ནག་གི་རྒྱལ་རབས་དེབ་ཐེར་དྲངས་པ་ལས། དེ་དུས་བོད་ཀྱི་མཐའ་བཞི་ནི། ཤར་དུ་ལྕེའུ། མུ་ཅིའུ། སུ་ཅི་གསུམ་ཡིན། ལྷོར་བྲམ་ཟེའི་ཡུལ་དང་བྱང་ཧོར་གྱི་ཡུལ་ཏེ། དེ་རྣམས་བསྐོར་བ་ལ་དཔག་ཚད་སྟོང་ཕྲག་མང་པོ་ཡོད་པས། བོད་ལས་དཔའ་བ་དང་། རྟུལ་ཕོད་པ་རྒྱའི་གོང་མ་ཧཱན་དང་། གཡུ་དང་ལྕེའུ་ལ་སོགས་པའི་དུས་སུ་མ་བྱུང་བ་ཡིན་ནོ།། ཞེས་པ་ལྟར་རོ།། ཆོས་རྒྱལ་དེ་ལ་བཙུན་མོ་ཚེ་སྤོང་བཟའ་མེ་ཏོག་སྒྲོན། འགྲོ་བཟའ་བྱང་ཆུབ་སྒྲོན། ཕོ་ཡོང་བཟའ་རྒྱལ་མོ་བཙུན་དང་གསུམ་ཡོད། གཞན་གཉིས་ལ་སྲས་མེད། ཚེ་སྤོང་བཟའ་ལ་སྲས་གསུམ་ཡོད་པའི་ཆེ་བ་མུ་ནེ་བཙན་པོ་ལ་རྒྱལ་ས་གཏད་དེ། རྒྱལ་པོ་རང་ཉིད་ཟུང་མཁར་དུ་སྒོམ་སྒྲུབ་ལ་ཞུགས། དེའི་ཕྱི་ལོ་ཤིང་གླང་༼སྤྱི་ལོ་༨༤༥༽ལོར་ཟུང་མཁར་དུ་གཤེགས། བང་སོ་མུ་ར་རི་ལ་བརྩིགས་སོ།། དེབ་ཐེར་འགར་སྲས་འབྲིང་བ་མུ་ཏིག་བཙན་པོ་ཡིན་པ་དང་། སད་ན་ལེགས་མཇིང་ཡོན་དང་གཅིག་ཡིན་པར་བཤད་མོད་དེ་ནི་མིན་པར་སེམས། མུ་ཏིག་བཙན་པོ་སྲས་འབྲིང་བ་ཡིན་ནའང་། ལོ་རྒྱུས་འགའ་རེའི་ནང་མུ་ཏིག་བཙན་པོ་ཞེས་པ་ཞིག་ཡོད་ན་སྐུ་ན་ཕྲ་མོ་ནས་གཤེགས་པའམ་གང་ལྟར་ལོ་རྒྱུས་མང་པོ་ན་འདི་མི་སྣང་བས། སད་ན་ལེགས་མཇིང་ཡོན་ནི་མིན་པར་སེམས་སོ།། ཞེས་བཤད། ཡང་སད་ན་ལེགས་ཀྱི་མཚན་ལ་ཁྲི་ལྡེ་སྲོང་བཙན་དུ་འཆད་པ་ནི་ནོར་བར་བཤད་པ་སྒྲ་སྦྱོར་བམ་གཉིས་སུ་དེ་རལ་བ་ཅན་གྱི་མཚན་དུ་བྱས་པ་ནི་ནོར་བ་ཡིན་པར་ལོ་རྒྱུས་མཁས་པ་མང་པོས་བཤད་དོ།། ཆོས་རྒྱལ་ཁྲི་སྲོང་ལྡེའུ་བཙན་རྗེ་བཙུན་འཇམ་པའི་དབྱངས་ཀྱི་རྣམ་འཕྲུལ་དུ་གསུངས་པ་ནི་ནང་བའི་ཆོས་ཀྱི་གསུང་ཚུལ་ཡིན་ནོ།། 
 
༩ མུ་ནེ་བཙན་པོ་དང་སད་ན་ལེགས། 

མུ་ནེ་བཙན་པོ་ནི་ཆུ་སྟག་༼སྤྱི་ལོ་༨༢༢༽ལོར་འཁྲུངས། ཡབ་རྒྱལ་པོ་མ་གཤེགས་གོང་རྒྱལ་སར་བཞུགས། རྒྱལ་མཆོག་ལྔ་བས་མུ་ནེ་བཙན་པོས་ལོ་གཅིག་དང་ཟླ་བ་དགུར་རྒྱལ་སྲིད་བཟུང་བར་གསུངས། དེབ་དམར་གསར་མའི་ནང་ལོ་བདུན་དང་ཟླ་བ་དགུར་རྒྱལ་སྲིད་བཟུང་ཞེས་གསུངས། མཛད་རྗེས་ལ་དཔག་ན་དེ་དག་སྙམ། བཙུན་མོ་རུ་ཡོང་བཟའ་༼མདོ་རྒྱལ༽ཁབ་ཏུ་བཞེས། དགེ་བ་བཅུའི་ཁྲིམས་བཟུང་སྟེ། བསམ་ཡས་སུ་སྡེ་སྣོད་གསུམ་གྱི་མཆོད་པ་རྒྱ་ཆེན་པོ་བཙུགས། མདོ་སྡེའི་མཆོད་པ་རྒྱལ་མཆོག་ལྔ་བའི་སྐུ་དུས་སུའང་ཡོད་པར་གསུངས། འབངས་རྣམས་དབུལ་ཕྱུག་མི་མཉམ་པར་མཐོང་ནས། འབངས་ཀྱི་དབུལ་ཕྱུག་ལན་གསུམ་སྙོམས་པར་མཛད་མོད། སྔར་བཞིན་དབུལ་ཕྱུག་མི་མཉམ་པར་མཐོང་ནས། ལོ་པཎ་རྣམས་ལ་ཞུས་པ་ན་སྔོན་གྱི་སྦྱིན་འབྲས་ཆེ་ཆུང་ལས་དབུལ་ཕྱུག་བྱུང་བར་གསུངས། ལྷག་པར་རྣམ་དཀར་ལ་ཡིད་ཆེས་པར་གྱུར། མངའ་ཐང་ཡབ་མེས་ཀྱི་དུས་བཞིན་རྒྱ་ཆེ། བྱང་དུ་དཔུང་ཆེན་བཤམས་པས་མཛད་རྗེས་ཀྱང་རྒྱ་ཆེ་མོད། ཡབ་ཀྱིས་རྒྱལ་མོ་ཕོ་ཡོང་བཟའ་རྒྱལ་མོ་བཙུན་ཟེར་བ་དེ་ལོ་གཞོན་ཞིང་གཟུགས་བྱད་མཛེས་པས། བཙུན་མོ་གཞན་གྱིས་ཕྲག་དོག་བྱེད་འོང་སྙམ་དུ་ཐུགས་འཕྲེང་བར་གྱུར་ཏེ་ཟུང་མཁར་དུ་བྱོན་དུས། སྲས་ལ་གཏད་གཉེར་མཛད་དེ་སྲས་ཀྱི་ཁབ་ཏུ་བཞེས་ཡོད་པ་ལ། ཡུམ་ཚེ་སྤོང་བཟའ་ཕྲག་དོག་སྐྱེས་ནས་ཡབ་རྒྱལ་པོ་ཀྲོངས་དུས། ཕོ་ཡོང་བཟས་རྒྱན་མ་བཀྲོལ། མྱ་ངན་མ་བྱས་ཞེས་སྙད་བཏགས་ཏེ། གཤེད་མ་བསྐོས་ནས་གསོད་དུ་བཏང་ཚེ། སྲས་མུ་ནེ་བཙན་པོས་སྲུང་སྐྱོབ་བྱས་སྟབས་གསོད་མ་ཐུབ། ཡུམ་མ་དགའ་ནས་རང་གི་སྲས་མི་ནེ་བཙན་པོ་ལ་དུག་དྲངས་ཏེ་དགུང་ལོ་ཉེར་དགུའི་ཐོག་ཕོ་བྲང་ཡུམ་བུར་ཀྲོངས་སོ།། བང་སོ་ནི་མེས་ཨག་ཚོམ་གྱི་བང་སོའི་གཡས་ངོས་ཀྱི་མདུན་ན་ཡོད་དོ།། སྲས་འབྲིང་བ་མུ་ཏིག་བཙན་པོ་ནི་སྔར་ཡང་རྒྱལ་པོ་ཁྲི་སྲོང་ལྡེའུ་བཙན་དང་བློན་པོ་ཞང་གཉིས་དམག་སྲིད་སོགས་ཀྱི་དོན་ལ་བཀའ་བགྲོས་སྐབས་སྒོ་སྲུང་ལ་ཞང་རྒྱལ་ཚ་ལྷ་སྣང་གི་བུ་དབུ་རིང་བཞག་པ་ལ། སྲས་མུ་ཏིག་བཀའ་གྲོས་སར་འགྲོ་གྲབས་བྱེད་སྐབས། དབུ་རིང་གིས་བཀག་པས། སྲས་ཀྱིས་ཆུ་གྲི་བསྣུན་ཏེ་བཀུམས། བློན་པོ་འགོས་ཀྱིས་ཁྲིམས་བཅད་དེ། སྲས་མུ་ཏིག་ས་མཐར་སྤྱུགས་པ་དང་། རྗེས་སུ་རྒྱལ་སར་འདོན་རྒྱུ་བྱས་ཏེ་སྤྱན་དྲངས་མོད། ལམ་དུ་སྣ་ནམ་པས་ཆིབས་དཀྲོགས་ཏེ་ལྷུང་ནས་རྟ་གྲིར་འདས། དེ་ནས་སྲས་ཆུང་བ་ཁྲི་ལྡེ་སྲོང་བཙན་སད་ན་ལེགས་མཇིང་ཡོན་རྒྱལ་སར་བཏོན། བློན་པོ་མཁས་པ་བྲན་ཁ་དཔལ་གྱི་ཡོན་ཏན་དང་། ཉང་ཏིང་འཛིན་བཟང་བོ་ཞང་མདོ་ཁྲི་ཤེར། ངན་ལམ་ཁྲི་རྒྱལ་བཞིས་བློན་གཙོ་བོ་བྱས་ཏེ་རྒྱལ་སྲིད་བསྐྱངས། བློན་དང་པོ་གཉིས་རྟེན་རབ་བྱུང་ཡིན་མོད་ཉམས་མྱོང་ཆེ་བས་བློན་དུ་བསྐོས་པ་རེད་ཅེས་གསུངས་སྲོལ་འདུག རྒྱལ་པོ་དེས་རྒྱལ་ཁམས་ལ་དབང་བསྒྱུར་ཏེ་དགེ་བཅུའི་ཁྲིམས་བཅས་ཤིང་། ཡབ་མེས་ཀྱིས་བཞེངས་བའི་གཙུག་ལག་ཁང་རྣམས་ལ་མཆོད་པ་རྒྱ་ཆེན་པོ་ཕུལ། པཎྚི་ཏ་དུ་མ་སྤྱན་དྲངས། ལོ་པཎ་རྣམས་ཀྱིས་སྔོན་མ་འགྱུར་བའི་མདོ་དང་བསྟན་བཅོས་མང་པོ་བསྒྱུར། སྐྱིད་ཤོད་དུ་དཀར་ཆུང་རྡོ་རྗེ་དབྱིངས་ཀྱི་ལྷ་ཁང་བཞེངས། བློན་འབངས་ཐམས་ཅད་ལ་དམ་པའི་ཆོས་མི་ཞིག་ཅིང་། དཀོན་མཆོག་གསུམ་བླ་མར་བྱ་བའི་ཁྲིམས་བསྒྲགས་ཤིང་མནའ་བོར། བཀའ་གཙིགས་ཀྱི་ཡི་གེ་མང་པོ་བྲིས་ཏེ་རྒྱས་བཏབ་ནས་མཛོད་དུ་བཞག་རྡོ་རིང་ལ་བརྐོས་པ་སོགས་དེབ་ཐེར་མཁས་པའི་དགའ་སྟོན་དུ་བཤད། རྒྱལ་པོ་དེའི་རིང་ལ་དཀར་ཆག་འཕང་ཐང་མ་དང་། དཀར་ཆག་ལྡན་དཀར་མ་བཞེངས་པར་གསུངས། འདི་དང་མུ་ནེ་བཙན་པོའི་དུས་སུ་རྒྱ་དང་དམག་འདྲེན་རེས་ཐེངས་འགར་བྱས་པ་དང་། ནུབ་ཕྱོགས་སུ་འབྲེལ་བ་རྒྱ་ཆེན་བྱས། རྒྱལ་པོ་འདི་མེ་བྱ༼སྤྱི་ལོ་༨༧༧༽ལོར་འདས། ལོ་དེར་རལ་བ་ཅན་ཁྲིར་བཀོད་དོ།། 
 
༡༠ ཁྲི་རལ་དང་དར་མ་སོགས།

རྒྱལ་པོ་ཁྲི་ལྡེ་སྲོང་བཙན་སད་ན་ལེགས་མཇིང་ཡོན་ལ་སྲས་གཙང་མ། དར་མ། རལ་བ་ཅན། ལྷ་རྗེ། ལྷུན་གྲུབ་སྟེ་ལྔ། དར་མ་འུ་དུམ་བཙན་ཆུ་ལུག་༼སྤྱི་ལོ་༨༦༣༽ལོར་འཁྲུངས། ཁྲི་གཙུག་ལྡེའུ་བཙན་རལ་བ་ཅན་མེ་ཁྱི་༼སྤྱི་ལོ་༨༦༦༽ལོར་འཁྲུངས། ལྷ་རྗེ་དང་ལྷུན་གྲུབ་གཉིས་ཆུང་ངུ་ནས་འདས། གཙང་མ་རབ་ཏུ་བྱུང་། དར་མ་བླུན་ཞིང་སྤྱོད་པ་ངན་ལ་སྡིག་སྤྱོད་ལ་དགའ་བས་རྒྱལ་པོར་མི་འོས་པ་ཤེས་ནས། བློན་པོ་ཉམས་མྱོང་ཅན་རྣམས་ཀྱིས་གྲོས་ཐོག་ནས་ཁྲི་གཙུག་ལྡེའུ་བཙན་རལ་བ་ཅན་རྒྱལ་སར་བཀོད། བཙུན་མོ་དཔལ་གྱི་ངང་ཚུལ་ཁབ་ཏུ་བཞེས། བྲན་ཁ་དཔལ་ཡོན་སོགས་ཀྱིས་བློན་པོ་བྱས། རྒྱལ་ཁམས་ལ་དབང་བསྒྱུར། འུ་ཤང་རྡོའི་དཔེ་མེད་བཀྲ་ཤིས་དགེ་འཕེལ་གྱི་གཙུག་ལག་ཁང་བཞེངས། པཎྚི་ཏ་མང་པོ་སྤྱན་དྲངས་ཏེ་ལོ་པཎ་རྣམས་ཀྱིས་མདོ་རྒྱུད་བསྟན་བཅོས་མང་པོ་བསྒྱུར། ལོ་པཎ་རྣགས་ཀྱིས་སྔར་བསྒྱུར་བ་རྣམས་ལ་དག་བཅོས་དང་། སྐད་གསར་བཅད་ཀྱིས་གཏན་ལ་ཕབ་སྟེ་བྱེ་བྲག་རྟོགས་བྱེད་ཆེ་ཆུང་གསུམ་མཛད། འབྲིང་བ་ལ་སྒྲ་སྦྱོར་བམ་གཉིས་ཟེར། འདིའི་དུས་སུ་རྒྱ་དང་དབོན་ཞང་མ་མཐུན་པར་བོད་དམག་ཁྲི་ཚོ་མང་པོ་དྲངས་ཏེ། རྒྱ་ཡུལ་གྱི་མཁར་མང་པོ་བཅོམ་པའི་སྐབས། བོད་ཀྱི་དགེ་འདུན་པ་རྣམས་དང་།
རྒྱའི་བཙུན་པ་རྣམས་ཀྱིས་བར་མཛད་ནས་བཀའ་མོལ་གྱིས་མཚམས་སྦྱར་ཏེ་དབོན་ཞང་མཐུན་པར་མཛད། རྒྱའི་གུང་གུ་རྨེ་རུར་རྡོ་རིང་བཙུགས་ཏེ་རྒྱ་བོད་ཀྱི་ས་མཚམས་སུ་བཅད་ནས། ཕན་ཚུན་གཉིས་ཀས་ས་མཚམས་ལས་ཕྱི་རོལ་ཏུ་བརྒལ་ཏེ་དམག་གི་གཡུལ་བཤམས་པ་སོགས་མི་བྱེད་པའི་དཔང་དུ་ལྷ་ཀླུ་གཉན་པོ་བཞག་སྟེ་བྲོ་བོར་བའི་ཡི་གེ་ལྷ་ས་དང་། རྒྱ་རྗེའི་ཕོ་བྲང་། གུང་གུ་རྨེ་རུ་གསུམ་གྱི་རྡོ་རིང་ལ་བྲིས། དུས་དེར་རྒྱ་བོད་གཉིས་མཐུན་ཞིང་འབྲེལ་བ་བཟང་བས། གནམ་ལ་ཉི་ཟླ་ཟུང་གཅིག་དང་ས་ལ་བཙན་པོ་དབོན་ཞང་ཞེས་གླེང་། དབོན་ཞང་ཞེས་པའི་དོན་ནི། སྔར་མེས་ཨག་ཚོམ་གྱིས་རྒྱ་བཟའ་གྱིམ་ཤིང་ཀོང་ཇོ་བླངས་པ་ལ་སྲས་ཁྲི་སྲོང་ལྡེའུ་བཙན་འཁྲུངས་སྟབས། བོད་ལ་དབོན་ཟེར་བ་ཚ་བོའི་མིང་། རྒྱ་ལ་ཞང་ཟེར་བ་ཨ་ཞང་གི་མིང་ངོ་། རྡོ་རིང་གི་ངོས་ཀྱི་ཡི་གེ་ནི་གཞན་གྱིས་བཤུས་པའི་བུ་ཡུག་ད་ལྟའང་ཡོད། གུང་གུ་རྨེ་རུ་ནི་ཀ་ཅིའི་མཆོད་རྟེན་དཀར་པོ་ཡོད་ས་དེ་རེད་ཟེར་ཞིང་། མཆོད་རྟེན་འདི་སངས་རྒྱས་འོད་སྲུང་དུས་ཀྱི་མཆོད་རྟེན་ཞིག་གམ་བདག་ཅག་གི་སྟོན་པའི་འཕེལ་གདུང་བཞུགས་པའི་མཆོད་རྟེན་ཡིན་ཟེར་བའི་ལོ་རྒྱུས་ཀྱི་རིགས་སྣང་ཞེས་གུང་ཐང་བསྟན་པའི་སྒྲོན་མེའི་རྣམ་ཐར་ལས་གསུངས། འོན་ཀྱང་མཆོད་རྟེན་དེ་ལོ་བཅུ་ཕྲག་འགའི་སྔོན་ནས་ཆུ་མཛོད་ཀྱི་ཞབས་སུ་ནུབ་སོང་། ད་ལྟ་སླར་ཡང་མཆོད་རྟེན་ཞིག་རི་ཁར་བཞེངས་ཡོད། རྒྱལ་པོ་འདིས་ཡབ་མེས་དུས་ཀྱི་ཁྲིམས་ཡིག་རྣམས་གཞིར་བཞག་ནས་བཀའ་ཁྲིམས་ལེགས་པར་བཅོས་ཏེ་ངན་པ་ལ་ཆད་པ་གཅོད་པ། བཟང་བ་ལ་བྱ་དགའ་སྟེར་བ། མཐོ་བའི་གཉའ་ནས་གནོན་ཅིང་། དམའ་བ་ཐབས་ཀྱིས་སྐྱོང་བའི་སྲོལ་བཟང་ཕྱོགས་ཀུན་ཏུ་ཁྱབ་སྟེ་བོད་འབངས་བདེ་སྐྱིད་ཀྱི་དཔལ་ལ་གནས། རྒྱལ་པོའི་རལ་བའི་སྣེ་ལ་དར་ཡུག་བཏགས་ནས་དེའི་སྟེང་དུ་དགེ་འདུན་བཞུགས་སུ་བཅུག་པ་སོགས་དཀོན་མཆོག་གསུམ་ལ་གུས་འདུད་ལྷུར་བླངས། དགེ་འདུན་རེ་ལ་མི་ཁྱིམ་བདུན་རེ་ཕུལ་ལོ། རྒྱལ་པོ་འདིས་བཀས་བཅད་གསུམ་མཛད་པ་ནི། སྐད་གསར་བཅད་ཀྱི་བཀས་བཅད་པ་དང་། འདུལ་བ་གཞི་ཐམས་ཅད་ཡོད་པར་སྨྲ་བའི་སྡེ་བ་ལས་སྡེ་བ་གཞན་གྱི་འདུལ་བ་མི་བསྒྱུར་བར་བཀས་བཅད། གསང་སྔགས་མ་རྒྱུད་རྣམས་མི་བསྒྱུར་བར་བཀས་བཅད་པ་དང་གསུམ་མོ།། 

དེ་ནས་གླང་དར་གྱི་སྲས་དོགས་པ་ཅན་ཁྲི་ལྡེ་ཡུམ་བརྟན་གྱི་སྲས་ཁྲི་ལྡེ་མགོན་སྙན། དེའི་སྲས་རིག་པ་མགོན་དང་ཉི་མ་མགོན་གཉིས། ཉི་མ་མགོན་གྱི་སྲས་ཉི་འོད་དཔལ་མགོན། འདིའི་རྒྱུད་པ་རླུང་ཤོད། འཕན་ཡུལ། མདོ་ཁམས་ན་མང་ངོ་། གཅེན་རིག་པ་མགོན་གྱི་སྲས་ལྡེ་བོ་དང་རྡོ་རྗེ་འབར་གཉིས། ལྡེ་བོའི་སྲས་རྒྱུད་ཡར་སྟོད་ཕུག་པ་ཅན་དང་། ཐང་ལྷ་བྲག་པ་རྣམས་ཡིན་ལ་སྡེ་བ་བསམ་བདེ་བ་ཡང་འདིའི་རྒྱུད་པར་གྲགས་སོ།། རྡོ་རྗེ་འབར་གྱི་སྲས་ཁྲི་དབང་ཕྱུག དེའི་སྲས་ཚ་ན་ཡེ་ཤེས་རྒྱལ་མཚན། དེའི་སྲས་མངའ་བདག་ཁྲི་བ། ཡབ་སྲས་འདི་གཉིས་ཀྱིས་བསམ་ཡས་ལ་ཞབས་ཏོག་དང་། དབུས་གཙང་གི་མི་བཅུས་མདོ་སྨད་ནས་སྡོམ་པ་བླངས་ཏེ་བསམ་ཡས་སུ་སླེབས་སྐབས་བསྟན་པ་སྤེལ་བའི་ཞབས་ཏོག་ལེགས་པར་སྒྲུབ། ཁྲི་བའི་སྲས་ཨ་ཙ་ར། ལྷ་དགེ་སློང་། ལྷ་བླ་མ་བྷོ་དྷི་ར་ཛ་གསུམ། འདིའི་དུས་སུ་ཇོ་བོ་རྗེ་བསམ་ཡས་སུ་ཕེབས། ཨ་ཙ་རའི་རྒྱུད་པ་འཕྲེང་བོ་བ། ལྕང་རྒྱབ་པ། གླག་པ། ལམ་པ། གྲིབ་པ། སྙེ་ཐང་བ། ལུམ་པ། བཙན་པ་རྣམས་སོ།། 
ལྷ་དགེ་སློང་གི་རྒྱུད་པ་དཔེ་བཞི་བ་དང་། འོད་རྡོ་མོན་མཁར་བ་རྣམས་ཡིན་ཟེར། བོདྷི་ར་ཛའི་རྒྱུད་ལ་ལྷ་བཙུན་སྔོན་མོ་དང་། སྙུག་རུམ་པ་དང་། ལ་འབྲི་སྒང་བ་ལ་སོགས་པ་བསམ་ཡས་ཀྱི་ལྷ་རྣམས་སོ།། དེ་རྣམས་ཀྱི་རྒྱུད་པ་ཕྱོགས་ཕྱོགས་སུ་སོ་སོར་གྱེས་པའི་ཇོ་བོ་དང་བཙན་པོར་མིང་བཏགས་པ་རྣམས་ཡིན་ལ། དེ་ནི་ཁྲི་ལྡེ་ཡུམ་བརྟན་གྱི་གདུང་རྒྱུད་རྣམས་སོ།། 

ས་སྐྱ་བའི་ལོ་རྒྱུས་ནི། དེ་ཡང་འཁོན་དཀོན་མཆོག་རྒྱལ་པོས་ས་སྐྱའི་དགོན་པ་བཏབ་ནས་ས་སྐྱ་བ་ཞེས་གྲགས་པ་དེ་བྱུང་ལ། འདིའི་རིགས་རྒྱུད་བྱུང་ཚུལ་ནི་རྣམ་ཐར་དང་། དེབ་ཐེར་དག་ལས་བྱུང་བ་འདི་ལྟར། ལ་སྟོད་མངའ་རིས་སའི་ཆར། གནམ་ནས་སྐྱེས་རིང་། གཡུ་རིང་། གཡུ་བསྭེ་སྟེ་སྤུན་གསུམ་བྱུང་བའི་ཆུང་བ་གཡུ་བསྭེ་ཡུལ་མིའི་དཔོན་དུ་གྱུར། དེ་ལ་སྲས་བཞི་བྱུང་བ་ལ་སི་ཇི་ལི་ཐུན་བཞི་ཞེས་གྲགས། དེ་བཞིས་ལྡོང་རུས་ཆེན་བཅོ་བརྒྱད་དང་འཐབ་སྐབས། གཡུ་བསེའི་གཅེན་གཡུ་རིང་གིས་རོགས་མཛད་དེ་ལྡོང་རུས་ཆེན་བཅོ་བརྒྱད་བཏུལ་ནས་མངའ་འོག་ཏུ་བསྡུས། གཡུ་རིང་གིས་རྨུའི་བུ་མོ་རྨུ་ས་ལྡོམ་བུ་ཁབ་ཏུ་བསུས་པ་ལ་སྲས་མ་སངས་སྤུན་བདུན་བྱུང་བར་གྲགས། སྤུན་བདུན་གྱི་ཐ་ཆུང་གིས་ཐོག་ལྷ་འོད་ཆེན་གྱི་བུ་མོ་ཐོག་ཙམ་འུར་མ་ཁབ་ཏུ་བསུས་པ་ལ་ཐོག་ཚ་དཔའ་བོ་སྟག་བྱུང་། དེས་མོན་བཟའ་མཚོ་མོ་རྒྱལ་ཁབ་ཏུ་བསུས་པ་ལ་སྲས་གཡའ་སྤང་སྐྱེས་འཁྲུངས། རྒྱ་བོད་ཡིག་ཚང་ཐོག་ཚ་དཔའ་བོ་སྟག་གི་ཚ་བུ་ཡིན་པར་བཤད། གཡའ་སྤང་སྐྱེས་འདིས་སྲིན་པོ་སྐྱ་རེངས་ཁྲག་མེད་ཀྱི་ཆུང་མ་གཡའ་གྲུམ་བསིལ་མ་ཕྲོགས་ཏེ། སྲིན་པོ་སྐྱ་རེངས་ཁྲག་མེད་བསད། གཡའ་གྲུམ་བསིལ་མ་ལ་སྲས་གཅིག་འཁྲུངས། དེ་སྲིན་པོ་དང་འཁོན་པའི་བར་དུ་སྐྱེས་པས་མིང་འཁོན་པར་སྐྱེས་ཞེས་བཏགས། དེའི་རྒྱུད་པ་ལ་འཁོན་ཞེས་བཏགས་པའི་མི་རྒྱུད་དེ་བྱུང་། འཁོན་པར་སྐྱེས་ཀྱིས་ཇོ་མོ་བཙན་མོ་བཟའ་ལྕེ་སྨན་ཁབ་ཏུ་བསུས་པ་ལ་སྲས་དཔའ་བོ་ཆེ་འཁྲུངས། དེ་ཆེར་སྐྱེས་དུས། ཡབ་ཀྱིས་ཡུལ་བཟང་པོ་ཞིག་བཙལ་དུ་བཏང་བས་ལ་སྟོད་གཉན་རྩེ་ཐང་གི་ཡ་ཆངས་ལ། ཡུལ་གྱི་དགེ་མཚན་བརྒྱད་ཚང་བར་མཐོང་ནས་དེ་བཟུང་། མངའ་བདག་ཁྲི་སྲོང་ལྡེ་བཙན་གྱི་མདུན་ན་འདོན་དུ་གྱུར་ཏེ། རླངས་ལོ་ཙཱ་བའི་བུ་མོ་ལྷ་ས་ཁྲིམ་བུ་ཁབ་ཏུ་བཞེས་པ་ལ་སྲས་ཁྲེན་མཛེས། ལྷ་ལེགས། ཚེ་ལ་དབང་ཕྱུག འཁོན་ཀླུའི་དབང་པོ་ཚེ་འཛིན་དེ་བཞི་འཁྲུངས།

དེ་ལྟར་བོད་ཡོངས་ལ་དབང་བྱེད་པའི་དཔོན་ཆེན་རིམ་པར་བསྐོས་པ་ནི། དཔོན་ཆེན་དང་པོ་ཤཱཀྱ་བཟང་པོ། འདིས་ས་སྐྱའི་ལྷ་ཁང་ཆེན་མོའི་ལྕགས་རིའི་ཕྱི་ནང་དང་། ཁང་གསར་ཆེན་མོ་བརྩིགས། འདི་མདོ་སྨད་བཀའ་མ་ལོག་གི་མི་ཡིན་གསུངས། དེ་འདས་ནས་དཔོན་ཆེན་གཉིས་པ་ནང་ཆེན་ཀུན་དགའ་བཟང་པོ་དཔོན་ཆེན་དུ་བསྐོས། འདིའི་སྐབས་བླ་མ་འཕགས་པ་རིན་པོ་ཆེ་དང་དཔོན་ཆེན་ཀུན་བཟང་གི་བར་དུ་ཉེ་གནས་ཀྱིས་ཕྲ་མ་བཅུག་པས། བླ་མ་ཐུགས་མ་དགྱེས། རྐྱེན་ངན་དེར་བརྟེན་ནས་བླ་མ་འཕགས་པ་སྐུ་གཤེགས། ཉེ་གནས་ཀྱིས་ཧོར་དམག་བོད་དུ་བོས་པ་བླ་མས་མཁྱེན་དོགས་ནས་ཉེ་གནས་ཀྱིས་བླ་མ་དུག་གིས་བཀྲོངས་པ་རེད་ཅེས་ཀྱང་ཟེར། གང་ལྟར་བླ་མ་འཕགས་པ་དགུང་ལོ་ཞེ་དྲུག་ཐོག་གཟུགས་སྐུ་བསྡུས། རབ་བྱུང་དང་པོའི་ལྕགས་སྦྲུལ་༼སྤྱི་ལོ་༡༢༨༡༽ལོར་སེ་ཆེན་གྱི་ལུང་གིས་ཧོར་དམག་བོད་དུ་སླེབས། ཉང་སྨད་བྱ་རོག་རྫོང་ཕབས་ནས་དཔོན་ཆེན་ཀུན་དགའ་བཟང་པོ་བསད། ཁོ་འཆི་ཁར་གོས་དཀར་པོ་དང་ཞྭ་ནག་པོ་གྱོན་པ་ཉེས་པ་མེད་པའི་བརྡར་གོ་ནས་སེ་ཆེན་གྱིས་ཞིབ་འཇུག་སྒོས་དམག་དཔོན་རྣམས་ལ་ཆད་ལས་དྲག་པོ་བཏང་འདུག་ཟེར། དཔོན་ཆེན་གསུམ་པ་ཞང་བཙུན། བཞི་བ་ཕྱུག་པོ་སྒང་དཀར་བ། ལྔ་བ་བྱང་རིན། འདི་ལ་སེ་ཆེན་གྱིས་ཤེལ་དམ་གནང་། དྲུག་པ་དཀོན་གཞོན། བདུན་པ་གཞོན་དབང་། འདིའི་རིང་ལ་དབུས་གཙང་གི་ཁྲིམས་ཞིབ་ལས་བྱས་གསུངས། བརྒྱད་པ་བྱང་རྡོར། དགུ་བ་ཨང་ལེན། དཔོན་འདི་གསུམ་གྱི་རིང་ལ་འབྲི་གུང་བ་དང་འཐབ། ཁྱད་པར་ཨང་ལེན་གྱི་སྐབས། རབ་བྱུང་ལྔ་བའི་ཤིང་བྱ་༼སྤྱི་ལོ་༡༢༨༥༽ལོར་འབྲི་གུང་བའི་དམག་གིས་བྱ་ཡུལ་དགོན་མེར་བསྲེགས། བླ་མ་གཙང་སྟོན་བཀྲོངས། སྟོད་ཧོར་གྱི་རྒྱལ་པོ་ཧུ་ལའི་ཧས་ས་སྐྱར་དམག་དྲངས་ཏེ། ས་སྐྱ་གཏོར་ནས་དབང་ཆ་འཕྲོག་རྩིས་བྱེད་སྐབས། ཨང་ལེན་གྱིས་ཁྲི་སྐོར་བཅུ་གཉིས་ཀྱི་དམག་བསྡུས་ཏེ། རབ་བྱུང་ལྔ་བའི་ལྕགས་སྟག་༼སྤྱི་ལོ་༡༢༩༠༽ལོར་འབྲི་གུང་བའི་ཐོག་ཏུ་དམག་དྲངས་ནས་འབྲི་གུང་གི་གཟིམ་སྤྱིལ་མ་གཏོགས་མེར་བསྲེགས། འབྲི་གུང་གླིང་ལོག་ཏུ་གྲགས་པའི་བཅོམ་ཁྱེར་ཆེན་པོ་དེ་བྱུང་། དྭགས་པོ་སོགས་ཀྱི་ས་མཚམས་ཀྱི་བྲག་ལ་ཨང་ལེན་གྱི་མིང་བྲིས་འདུག་ཟེར། ས་སྐྱའི་དཔོན་ཆེན་ཞིག་ལ་དྲག་ཤུལ་འདི་ལས་ཆེ་བ་མ་བྱུང་ཟེར། ཨང་ལེན་གྱི་རྗེས་སུ་གཞོན་དབང་ཡང་བསྐྱར་དཔོན་ཆེན་དུ་བསྐོས་ཀྱང་ལམ་ནས་གཡོག་གིས་བསད། དེའི་རྗེས་དཔོན་ཆེན་བཅུ་བ་ལེགས་པ་དཔལ། བཅུ་གཅིག་པ་ལེགས་པ་སེང་གེ་དཔལ། བཅུ་གཉིས་པ་འོད་ཟེར་སེང་གེ བཅུ་གསུམ་པ་ཀུན་དགའ་རིན་ཆེན། བཅུ་བཞི་བ་དོན་ཡོད་དཔལ། བཅོ་ལྔ་བ་ཡོན་བཙུན། བཅུ་དྲུག་པ་འོད་ཟེར་སེང་གེ་ཡང་བསྐྱར་བསྐོས། བཅུ་བདུན་པ་རྒྱལ་བ་བཟང་པོ། བཅོ་བརྒྱད་པ་དབང་ཕྱུག་དཔལ། བཅུ་དགུ་བ་བསོད་ནམས་དཔལ། ཉི་ཤུ་བ་ཡང་བསྐྱར་རྒྱལ་བ་བཟང་པོ་བསྐོས། འོན་ཀྱང་འདིའི་སྐབས། དབང་བརྩོན་པས་དཔོན་ཆེན་གྱི་གོ་ས་འཕྲོག་རྩོད་བྱས་སྟབས། ས་སྐྱ་བ་ནང་མ་འགྲིགས་པ་སོགས་ཕྱི་ནང་གི་རྐྱེན་དུ་མ་བྱུང་ནས། བོད་ཀྱི་ཆབ་སྲིད་དབང་ཆ་ཡོངས་རྫོགས་ཏའི་སི་ཏུ་བྱང་ཆུབ་རྒྱལ་མཚན་གྱི་ལག་ཏུ་ཤོར་ཏེ། སྡེ་སྲིད་ཕག་མོ་གྲུ་བས་བོད་ཁམས་ཡོངས་ལ་དབང་བསྒྱུར་ཏོ། དེའི་རྗེས་ས་སྐྱའི་དཔོན་ཆེན་བསྐོ་བཞག་བྱས་མོད། ས་སྐྱའི་རང་ཁོངས་བདག་བྱེད་པ་ལས་སྤྱི་དབང་མེད་པར་འདུག་གོ། 

དེ་ཡང་དཔོན་ཆེན་རིན་ཆེན་སྐྱབས་ལ་ལྕམ་གཉིས་ལས། ཆུང་བ་འབུམ་སྐྱིད་ལ་ཆུ་ཕོ་སྟག་༼སྤྱི་ལོ་༡༣༠༢༽ལོར་བྱང་ཆུབ་རྒྱལ་མཚན་འཁྲུངས། དགུང་ལོ་གསུམ་གྱི་ཐོག་ནས་ཀློག་བསླབས་ཏེ་མཁས་པར་གྱུར། དགུའི་ཐོག་རབ་ཏུ་བྱུང་། བཅུ་བཞིའི་ཐོག་ས་སྐྱར་ཕེབས། སློབ་གཉེར་བྱེད་པ་དང་ཆབས་ཅིག་ས་སྐྱ་བཞི་ཐོག་པའི་དྲུང་འཁོར་ལས་བདག་གཉེར་བ་ཞེས་པའི་ལས་ཚན་ནང་མའི་ལས་ཀ་གནང་ཡང་། བདག་ཆེན་ཐུགས་གཏུམ་པས་དེ་ལ་དགོངས་པ་ཞུས། བླ་མ་འཇམ་དཔལ་དང་། ཀུན་དབང་། བླ་མ་མཉམ་མེད་སོགས་བསྟེན་ནས་མཚན་ཉིད་ཀྱི་གཞུང་མང་པོ་དང་། སྔགས་ལ་སོགས་པར་སློབ་གཉེར་རྒྱ་ཆེར་གནང་། སྐབས་དེར་མཐོན་པོའི་བུ་ཕྲུག་ལ་རྒྱལ་ཁ་མི་སྟེར་ཞིང་། གཉོམ་ཆུང་རྣམས་དང་འགྲོགས་ཤེས་གནང་། སྟོན་ཐོག་ཆུ་མིག་ཆོས་ཐོག་ཏུ་(སློབ་སྦྱོང་འཛིན་གྲྭ་བཙུགས་པ་)ཕེབས་དུས། བླ་མ་མཉམ་མེད་པས་སློབ་གཉེར་བ་རྣམས་ལ་ལས་ཀ་རེས་མོས་བྱེད་དུ་བཅུག་སློབ་ཚན་གཙོ་བོར་སྟོན་པའི་ཞོར་ལ། རྟ་བཞོན་སྟངས། མདའ་རྡོ་མཆོང་གསུམ་དང་། ཚོགས་པའི་དབུས་སུ་གཏམ་བཤད་སྟངས། ཚོགས་པ་དང་མང་པོའི་མགོ་ཁྲིད་བྱེད་སྟངས་ལ་སོགས་པ་སྦྱངས་པས་བཀའ་དྲིན་ཆེ་གསུངས། བྱང་ཆུབ་རྒྱལ་མཚན་དགུང་ལོ་ཉི་ཤུར་སླེབས་སྐབས་སློབ་གཉེར་མཐར་ཕྱིན་པ་དང་། ས་སྐྱ་བས་ཁོང་ལ་ཏའི་སི་ཏུ་ཞེས་པའི་གོ་གནས་དང་། སྟག་མགོ་ནོར་བུ་གསུམ་པ་ཞེས་པའི་ཐམ་ག་ཙན་དན་ལས་གྲུབ་པ། ཡུ་བའི་མགོ་ལ་སྟག་མགོ་ཡོད་པ། གོང་མ་ཐོ་གན་ཐེ་མུར་གྱིས་བྱིན་པ་དེ་གནང་ནས་ཕག་གྲུའི་ཁྲི་དཔོན་དུ་བསྐོས། རྒྱལ་མཚན་སྐྱབས་ཀྱི་བྱ་སྤྱོད་ངན་ཞིང་། ཁྲི་དཔོན་སྤྲོད་མ་འདོད་ནའང་། ས་སྐྱ་ནས་བཀའ་ཕབས་སྟེ་གོ་ས་ལས་ཕབས། ཆུ་ཁྱི་༼སྤྱི་ལོ་༡༣༢༢༽ལོའི་ཟླ་བ་དགུ་བའི་ཚེས་དགུ་ཉིན་བཅའ་ཧུ་སྟེ་ཁྲིམས་ཡིག་བསྒྲགས། ཚེས་བཅུ་བཞི་ལ་སྣེ་གདོང་རྩེ་བླངས། དེ་ནས་རིམ་གྱིས་གཞིས་ཀ་རྣམས་ཉམས་གསོ། ཡུལ་གྲུ་སོ་སོར་སྐྱེ་ཤིང་འཛུགས་པ། ཆུ་ཆེན་ལ་ཟམ་པ་འཛུགས་པ། སྣེ་གདོང་ཕོ་བྲང་རྒྱ་བསྐྱེད་དེ་ཕོ་བྲང་ཡིད་དུ་འོང་བ་བཟོ་བ་སོགས་གནང་། སྡེ་འབངས་རྣམས་ཚུལ་བཞིན་བསྐྱངས་པས་མངའ་ཐང་རྒྱས། ཁྲི་དཔོན་སྔ་མའི་དུས་སུ་ཤོར་བའི་སྡེ་འབངས་འགའ་ཞིག་ཚུར་བླངས། དེ་ནས་གཡའ་བཟང་བས་ཕག་གྲུའི་སྟེང་དུ་དམག་གིས་ཚུར་འགེབ་ལན་འགའ་བྱས་ཤིང་ཁ་མཆུ་གཏུགས་བཤེར་བྱས་ནའང་། གཡའ་བཟང་ཁྲི་དཔོན་གྱི་རྒྱབ་ཏུ་ཚལ་བ་ཁྲི་དཔོན་ཡོད་པ་དང་། ས་སྐྱའི་དཔོན་ཆེན་རྣམས་ཀྱང་གཡའ་བཟང་ཕྱོགས་སུ་ཡོད་པས་གཡའ་བཟང་བར་ཐེངས་ཁ་ཤས་རྒྱལ། དེ་ལྟ་ནའང་ཁ་མཆུའི་རྩ་བ་མ་ཆོད་པར་གཡའ་ཕག་ཐང་བར་གྱི་ས་ཆར་དམག་འཁྲུགས་སྐབས་ཕག་གྲུ་ཕམ་སྟེ་བྲོས། དེ་ནས་ས་སྐྱའི་དཔོན་ཆེན་དབང་ཕྱུག་དཔལ་བའི་དྲུང་དུ་གཡའ་ཕག་གིས་གཏུག་བཤེར་བྱས། ཕག་གྲུ་བདེན་ཆེ་ཙམ་བྱུང་ཡང་། ཚལ་བ་དཔོན་ཀུན་རྡོར་ཟེར་བས་གཡའ་བཟང་བ་ཕྱོགས་འཐེན་བྱས་སྟབས་གཡའ་བཟང་བ་རེ་ཞིག་རྒྱལ། དེ་ནས་ས་སྐྱའི་ནང་གི་ལས་ཚན་པའི་གྲས་བསོད་ནམས་རྒྱལ་མཚན་པ་རླངས་ཀྱི་མི་རྒྱུད་ཡིན་ཟེར་ནས་ཕག་གྲུའི་ཁྲི་དཔོན་དུ་བསྐོས་ཏེ། སྣེ་གདོང་དུ་སོང་ཡང་། ཏའི་སི་ཏུ་བྱང་ཆུབ་རྒྱལ་མཚན་གྱིས་གོ་ས་མ་སྤྲད། དེའི་རྗེའི་མི་རིང་བར་ས་སྐྱའི་དཔོན་ཆེན་དབང་བརྩོན་གྱིས་སི་ཏུ་སྟོན་ཐོག་ལ་བོས་ནས་བསླུ་ཐང་འཇམ་རྩུབ་ཀྱིས་ཐམ་ག་སྟག་མགོ་གཏོད་དགོས་བྱས་ཀྱང་། སི་ཏུས་ང་ཁྲི་དཔོན་ལས་ཚ་ལེན་བྱེད་དགོས་དོན་མེད། ངས་ས་སྐྱ་གོང་མའི་ཞབས་འདེགས་མ་བསྒྲུབས་པ་དང་། མི་སེར་ལ་གནོད་པའི་བྱ་བ་འདི་བྱས་ཟེར་རྒྱུ་མེད་པར་ཁྲི་དཔོན་གྱི་ལས་ཀ་སྤྲོད་མི་ཐུབ་ཅེས་པ་ཁོ་ན་བཤད་དེ། ང་མ་བསད་བར་དུ་ཁྲི་དཔོན་རྩིས་མི་སྤྲོད་ཟེར། དབང་བརྩོན་ཐབས་ཟད་ནས་སི་ཏུ་ཕྱིར་བཏང་། དེའི་རྗེས་ལྕགས་ཡོས་༼སྤྱིལོ་༡༣༣༡༽ལོར་གཡའ་ཕག་གཏུག་བཤེར་བྱས་ནས་སི་ཏུ་རྒྱལ་ཡང་། གཡའ་བཟང་བས་སླར་ཡང་དམག་དྲངས་ཏེ་གཏུགས་པས་ཕག་གྲུ་རྒྱལ་ནས་གཡའ་བཟང་དགོན་དང་། གཡའ་བཟང་གི་གཞིས་ཀ་རྣམས་རྩིས་བླངས། དེ་ནས་ས་སྐྱའི་དཔོན་ཆེན་རྒྱལ་བཟང་བ་ཡར་ལུང་དུ་སོང་ནས་གཡའ་ཕག་གི་གྱོད་བཤད་རྒྱུ་བྱས་སྐབས། ཏའི་སི་ཏུས་རང་གི་བློན་པོ་རྣམས་ལ། སང་ངེད་བཟུང་ནས་པགས་པ་དམར་བཤུས་བྱེད་ཀྱིན་འདུག་ནའང་། སྣེ་གདོང་མ་གཏོད་ཅེས་སོགས་བཀོད་ཁྱབ་གནང་། ཕྱི་ཉིན་དཔོན་ཆེན་གྱིས་སི་ཏུ་བཟུང་ཡང་ཐམ་ག་མེ་ལ་བསྲེགས་ནས་ལེན་རྒྱུ་མ་ཡོད། དེ་ནས་དཔོན་ཆེན་རྒྱལ་བཟང་བ་རང་ཉིད་ཀྱིས་སྣེ་གདོང་ཕོ་བྲང་དུ་བསྐོར་གཡེང་(ཁྲོམ་སྐོར་)བྱས་ཏེ། སྣེ་གདོང་ཚུར་སྤྲོད་དགོས་ཟེར་ནའང་། ཕག་གྲུའི་བློན་པོ་རྣམས་ཀྱི་ཞལ་ངོ་(དཔོན་ཆེན་)ལས་སྡེ་སྲིད་གལ་ཆེ་ཟེར་ནས་ཕོ་བྲང་མ་གཏད། དེ་ནས་སྡེ་སྲིད་སི་ཏུ་ལ་བཙོན་ལས་བྱས་ཤིང་། བཙོན་ཆས་ཀྱི་རྣམ་པས་ས་སྐྱར་ཁྱེར། དེའི་སྐབས་ས་སྐྱའི་ནང་ཆེན་གྱི་དབང་བཙོན་གྱིས་ཧོར་རྒྱལ་དང་འབྲེལ་བ་བྱས་ཏེ་དཔོན་ཆེན་རྒྱལ་བཟང་བའི་ལག་ནས་དཔོན་ཆེན་གྱི་གོ་ས་འཕྲོག་རྒྱུ་བྱས་པ་རྒྱལ་བཟང་བས་ཤེས་ནས། སི་ཏུ་དང་ལྐོག་ཏུ་གྲོས་བྱས་ཏེ་ཕན་ཚུན་ལྷོད་པོ་བྱས་ནས་ཤོར་བ་ལྟར་མཛད་ནས་སི་ཏུ་བཏང་། དེ་ལྟར་ཟླ་བ་ཕྱེད་གསུམ་ཙམ་ལ་ས་སྐྱས་བཙོན་དུ་བཅུག་སྟེ་འོ་བརྒྱལ་མང་དུ་བྱུང་ནའང་། ཟླ་བ་སྒྲ་གཅན་ལས་གྲོལ་བ་ལྟར། ཆུ་འབྲུག་༼སྤྱི་ལོ་༡༣༣༢༽ལོའི་མཇུག་ཏུ་ཕྱིར་སྣེ་གདོང་དུ་སླེབས་ཏེ། དམག་བཏེགས་ནས་གཡའ་བཟང་བའི་གཞིས་དགོན་སྔར་བླངས་པའི་འཕྲོ་མ་རྣམས་དཔུང་ཤུགས་ཀྱིས་བླངས། མི་རིང་བར་ཐང་བོ་ཆེར་ཡང་དཔུང་འཇུག་བྱས་འདུག དེ་ནས་ནང་ཆེན་དབང་བརྩོན་གྱིས་གློ་བུར་དུ་དཔོན་ཆེན་རྒྱལ་བཟང་བ་བཙོན་དུ་བཅུག དཔོན་ཆེན་གྱི་ལས་ཀ་བླངས་ནས་དཔོན་ཁྲི་སྐོར་བཅུ་གཉིས་ཀྱི་དམག་བསྡུས་ཏེ་ཡར་ལུང་སྣེ་གདོང་གི་སྟེང་དུ་སོང་། སི་ཏུས་ཕག་གྲུ་ཁྲི་སྐོར་གྱི་དམག་བསྡུས་ཏེ་འཐབ་པས་རྒྱལ་ཁ་ཐོབ། སི་ཏུ་རང་ཡང་དམག་ཐོག་ཏུ་བྱོན་ནས་ས་སྐྱའི་དམག་རྣམས་བསད་བཟུང་དང་། དེ་ནས་རྒྱལ་ཁ་ཐོབ་པའི་སྐབས་སུ། ས་སྐྱའི་བླ་མ་དམ་པ་དང་། དབུས་གཙང་གི་མི་ཆེན་མང་པོ་བར་འདུམ་ལ་བྱོན་ཏེ་རྒྱལ་བཟང་བ་བཙོན་ལས་གློད་པ་སོགས་ནང་འགྲིག་བྱུང་ཚུལ་གྱིས་ས་གླང་༼སྤྱི་ལོ་༡༣༤༩༽ལོར་གཙང་གི་ཇོ་མོ་ཁ་རེག་བར་དུ་ཕག་གྲུས་བླངས། དེ་ནས་ལོ་ཤས་ཀྱི་རྗེས་སུ། ས་སྐྱར་དཔོན་ཆེན་དབང་བརྩོན་གྱི་རྒྱབ་ཏུ་ལྷ་རྩེ་བ་དང་། ནང་ཆེན་ནམ་མཁའ་བསྟན་པའི་རྒྱབ་ཏུ་བྱང་པ་ལངས་ཏེ་ས་སྐྱར་ནང་འཁྲུག་བྱུང་། དེ་སྐབས་རྒྱལ་བ་བཟང་པོ་དུག་གིས་བསད་པ་ཡིན་ཡང་ཟེར། ཆང་འཐུངས་ཆེ་ཡང་ཟེར། གང་ལྟར་རྒྱལ་བཟང་བ་འདས། དེ་དག་སི་ཏུས་གསན་ཏེ། དམག་གི་དཔུང་ཆེན་བཏེགས་ནས་ས་སྐྱ་བ་བླངས། ས་སྐྱའི་གདན་ས་བ་ཏཱ་དབེན་བློ་གྲོས་རྒྱལ་མཚན་ཁྲི་ལས་ཕབས། དཔོན་ཆེན་བཟུང་། ལས་བྱེད་གནད་ཆེ་བ་བཞི་བརྒྱར་བརྒལ་བ་ཁྲིམས་ལ་སྦྱར་བ་དང་། གནས་ནས་དབྱུང་བ་སོགས་བྱས་ཏེ། རབ་བྱུང་དྲུག་པའི་ས་ཕོ་ཁྱི་(སྤྱི་ལོ་༡༣༥༨)ལོ་ལ་སྡེ་སྲིད་ཕག་མོ་གྲུ་བ་ཏའི་སི་ཏུ་བྱང་ཆུབ་རྒྱལ་མཚན་གྱིས་བོད་ཆོལ་ཁ་གསུམ་ཡོངས་སུ་རྫོགས་པར་དབང་བསྒྱུར་ཏོ།། 
དེ་ནས་སྡེ་སྲིད་ཕག་མོ་གྲུ་བའི་དཔོན་ཆེན་ཏའི་སི་ཏུས་བོད་ཡོངས་ལ་དབང་བསྒྱུར་ནས། ཆོས་ཕྱོགས་ལ་བྱ་བ་རྒྱ་ཆེན་པོ་བསྒྲུབས། སྲིད་ཕྱོགས་ནས་རི་རྒྱ་ཀླུང་རྒྱ་བསྡམས་པ། ཆུ་ཆེན་ལ་ཟམ་པ་དང་། གོ་གྲུ་གསར་འཛུགས་ལ་འཕྲང་དབེན་པ་ཅི་ཡོད་ལ་འཇིགས་སྐྱོབས། ཙ་རི་ཏྲ་དང་། གངས་ཏི་སེ་སོགས་གནས་ཆེན་ཡོད་ཚད་ལ་ཇ་ཚུལ་ཆང་ཚུལ། ཞིང་བ་དང་། འབྲོག་པ་རྣམས་ལ་ཁྲལ་འོས་འབབ་ཅིག་ལས་ཧོར་ལྟར་ཁྲལ་ཆེན་བསྡུ་མི་ཆོག་པར་མཛད། མངའ་རིས་ནས་བཟུང་སྟེ་ས་ཆ་རྣམས་སུ་རྫོང་ཆེན་བཅུ་གསུམ་བརྩིགས་པ་དང་། སྣེ་གདོང་རྒྱ་བསྐྱེད། སྔོན་ས་སྐྱའི་ཁྲིམས་ལུགས་ལ་ཧོར་གྱི་ཤན་ཞུགས་ནས་སྡིག་པའི་ལས་ཆེ་བས། ཁྲིམས་ཀྱི་ལུགས་སྲོལ་བཟང་བོའི་སྲོལ་གསར་དུ་བཙུགས་པ་ནི། དཔའ་བོ་སྟག་གི་ཞལ་ལྕེ། སྡར་མ་ཝའི་ཞལ་ལྕེ་སོགས་ནས་ནམ་བར་ཚུར་གྱི་ཞལ་ལྕེ་བཅོ་ལྔའི་སྒོ་ནས་གཏན་ལ་ཕབ། ཁྲིམས་ལུགས་མང་པོ་ཐག་བཅད་དེ། བཀའ་ཁྲིམས་དར་འཇམ་ཡུག་གཅིག་གིས་བསྐྱངས་པས། རྒན་མོ་གསེར་ཁུར་གྱི་དུས་ཞེས་ཀུན་གྱི་བསྔགས་བརྗོད་ཀྱི་ཡུལ་དུ་གྱུར་ཏོ།། སྐབས་དེའི་སྔོན་ཙམ་ལ་སྤྲུལ་སྐུ་བླུ་སྲོལ་གྱི་ཐོག་མ་ཀརྨ་པཀྵི་ཆོས་ཀྱི་བླ་མ་ཡུ་གུར་དང་ཧོར་ཡུལ་སོགས་སུ་ཕེབས། དེའི་རྗེས་ལྕགས་བྱི་༼སྤྱི་ལོ་༡༣༦༠༽ལོར་ཀརྨ་བཞི་བ་རོལ་བའི་རྡོ་རྗེ་ཧོར་གོང་མའི་ཕོ་བྲང་དུ་གདན་དྲངས། བནྡེ་རྣམས་ཀྱིས་གོང་མར་ཕྱག་བྱེད་མི་དགོས་པའི་འཇའ་ས་ཐོབ། དེ་དུས་ཧོར་གོང་མ་ཐོ་གན་ཐེ་མུར་གྱི་ཁྲི་ལོ་ཉེར་བརྒྱད་པ་ཡིན་ཟེར། ཏའི་སི་ཏུ་བྱང་ཆུབ་རྒྱལ་མཚན་དགུངས་ལོ་རེ་གསུམ་ལ་ཕེབས་པ་ལ་ཤིང་འབྲུག་༼སྤྱི་ལོ་༡༨༦༤༽ལོར་སྣེ་གདོང་ཕོ་བྲང་དུ་སྐུ་གཤེགས། འཇམ་དབྱངས་ཤཱཀྱ་རྒྱལ་མཚན་ནམ་འཇམ་དབྱངས་གུ་ཤྲཱི་ཆེན་པོ་ཡང་ཟེར་བ་འདི་སྣེ་གདོང་གོང་མའི་ཁྲིར་བཞུགས། བུ་སྟོན་རིན་པོ་ཆེ་སོགས་བླ་མ་མང་པོ་བསྟེན་ནས་མདོ་སྔགས་རིག་གནས་དང་བཅས་པར་སྦྱངས་ཏེ་མཁས་པ་ཆེན་པོར་གྱུར། ཀུན་གྱིས་བཀུར། ལོ་བཅུ་གསུམ་ཙམ་ལ་སྣེ་གདོང་གི་ཁྲིར་བཞུགས། ས་སྤྲེལ་༼སྤྱི་ལོ་༡༣༦༨༽ལོར་སོག་པོ་ཇིང་གིར་རྒྱལ་པོའི་མི་རྒྱུད་ཀྱིས་རྒྱ་ནག་གི་རྒྱལ་ས་ཤོར་ཏེ་ཧོར་ཡུལ་དུ་བྲོས། རྒྱ་ནག་ཏ་མིང་གི་རྒྱལ་པོ་དང་ཧུང་ཝི་(洪武)ཁྲིར་འཁོད། རྒྱལ་བ་ཙོང་ཁ་བ་ཆེན་པོ་ཆུ་བྱི་༼སྤྱི་ལོ་༡༣༧༢༽ལོར་མདོ་སྨད་ནས་དབུས་ཕྱོགས་སུ་ཕེབས། དེའི་ལོ་རྗེས་མར་འཇམ་དབྱངས་ཤཱཀྱ་རྒྱལ་མཚན་གཤེགས། དེའི་རྗེས་ཤིང་སྟག་༼སྤྱི་ལོ་༡༣༧༤༽ལོར་གྲགས་པ་བྱང་ཆུང་དགུང་ལོ་བཅུ་དགུའི་ཐོག་སྣེ་གདོང་གི་ཁྲིར་འཁོད། རྒྱལ་སྲིད་ཆོས་བཞིན་བསྐྱངས། རྒྱལ་བ་ཙོང་ཁ་པ་ཆེན་པོས་ཀྱང་འདི་བའི་ཞབས་ལ་གཏུགས། འདི་བས་རྟོགས་བརྗོད་དཔག་བསམ་ལྷུན་པོ་བརྩམས། སྤྱན་སྔ་བ་འདི་བས་ཀྱང་རྗེ་བདག་ཉིད་ཆེན་པོ་ལ་བསྔགས་བརྗོད་བླ་ན་མེད་པ་གནང་། སྤྱན་སྔ་གྲགས་བྱང་བ་འདི་ལོ་བརྒྱད་ལ་ཁྲི་ཁར་བཞུགས། དེའི་རྗེའི་འདི་བའི་གཅུང་བསོད་ནམས་གྲགས་པ་ལོ་ལྔར་ཁྲིར་བཞུགས། དཔོན་འདི་གཉིས་ཀྱི་རིང་ལ་ལོ་ཕྱུགས་ལེགས་པས་བསོད་ནམས་ཅན་གྱི་རྒྱལ་བོར་གྲགས། མཁས་གྲགས་ཤིན་ཏུ་ཆེ། དེའི་རྗེའི་ཤིང་གླང་༼སྤྱི་ལོ་༡༣༨༥༽ལོར་མི་དབང་གྲགས་པ་རྒྱལ་མཚན་དགུང་ལོ་བཅུ་གཉིས་ཀྱི་ཐོག་ཁྲིར་བཀོད། སྐབས་དེ་ཙམ་ན་གྲུབ་ཐོབ་ལྕགས་ཟམ་པ་ཐང་སྟོང་རྒྱལ་པོས་ཀོང་པོ་སོགས་ལ་ལྕགས་ཀྱི་སློང་མོ་མཛད་དེ་ལྕགས་ཐག་གི་ཟམ་པ་ཆེ་ཆུང་ལྔ་བཅུ་ང་གསུམ་ཙམ་དབུས་གཙང་མདོ་སྨད་ལྷོ་འབྲུག་སོགས་ལ་བཙུགས། སྐབས་དེར་བློན་ཆེན་རྣམས་ཀྱི་ནང་ནས་སྐུ་ཞང་རྫོང་ཕྱི་བ་གྲགས་རིན་བཀྲོངས། ཡོ་འཁྱོམ་ཆེ་ཙམ་བྱུང་ཡང་། སྟག་ལུང་རིན་པོ་ཆེ་བཀྲ་ཤིས་དཔལ་བརྩེགས་ཀྱིས་ཞི་འཇགས་མཛད་པས་རིང་བོ་མ་ཐོགས་པར་འཁྲུག་པ་ཞི། རྒྱ་ནག་ཏཱ་མིང་གི་རྒྱལ་པོ་ཡུང་ལོས་(永乐)བོད་ཀྱི་བླ་ཆེན་རྣམས་ལ་ཆེ་བསྟོད་ཀྱི་མཚན་གནས་དང་། དགོན་པ་ཁག་ལ་མཆོད་འབུལ་བྱས། མི་དབང་གྲགས་པ་རྒྱལ་མཚན་རྒྱ་ནག་ཏུ་གདན་འདྲེན་ཞུས་ཀྱང་མ་ཕེབས། ཀརྨ་དེ་བཞིན་གཤེགས་པ་མེ་ཁྱི་༼སྤྱི་ལོ་༡༤༠༦༽ལོར་གདན་དྲངས་ཏེ་རྒྱ་ནག་ཕོ་བྲང་དུ་ཕེབས། རྗེ་བླ་མ་བློ་བཟང་གྲགས་པ་སྔ་ཕྱིར་གདན་འདྲེན་པ་མངགས་ཀྱང་མ་ཕེབས། དེའི་རྗེས་རྒྱ་ཡུལ་དུ་ཆོས་སྟོན་པའི་སློབ་མ་ཞིག་གཏོང་བར་ཞུ་ཞུས་པས། ས་བྱི་༼སྤྱི་ལོ་༡༤༠༨༽ལོར་བྱམས་ཆེན་ཆོས་རྗེ་ཤཱཀྱ་ཡེ་ཤེས་མངགས་པ་རྒྱ་ཡུལ་དུ་འབྱོར། རྒྱ་ཡུལ་གྱི་བླ་མར་གྱུར། ཁོང་གིས་རྒྱ་ནག་ཏུ་ལྷ་ཁང་དང་དགོན་པ་ཁ་ཤས་བཏབ། མི་དབང་གྲགས་པ་རྒྱལ་མཚན་དང་། དཔོན་ཆེན་ནམ་མཁའ་བཟང་བོ་གཉིས་ཀྱིས་མཉམ་མེད་ཙོང་ཁ་བ་ཆེན་པོ་གཙུག་གི་ནོར་བུར་བསྟེན་ཏེ་རབ་བྱུང་བཅུ་བདུན་པའི་ས་གླང་༼སྤྱི་ལོ་༡༤༠༩༽ལོར་ལྷ་ལྡན་གཙུག་ལག་ཁང་དང་ར་མོ་ཆེ་རྟེན་དང་བརྟེན་པར་བཅས་པར་ཉམས་གསོ་བསྙེན་བཀུར་མཛད་པའི་སྦྱིན་བདག་མཛད་དེ། རྗེ་བདག་ཉིད་ཆེན་པོས་ཆོ་འཕྲུལ་སྨོན་ལམ་ཆེན་པོ་འཛུགས་པའི་ལོ་དེའི་རིང་ལ། རྗེ་ཙོང་ཁ་བ་ཆེན་པོས་དགའ་ལྡན་རྣམ་པར་རྒྱལ་བའི་གླིང་ཕྱག་འདེབས་མཛད། མེ་སྤྲེལ་༼སྤྱི་ལོ་༡༤༡༦༽ལོར་རྗེའི་ཐུགས་སྲས་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་པས་འབྲས་སྤུངས་བཏབ། ས་ཕག་༼སྤྱི་ལོ་༡༤༡༩༽ལོར་རྗེའི་ཐུགས་སྲས་བྱམས་ཆེན་ཆོས་རྗེ་ཤཱཀྱ་ཡེ་ཤེས་ཀྱིས་སེ་ར་བཏབ་བོ།། མི་དབང་གྲགས་པ་རྒྱལ་མཚན་འདི་བ་གསན་རྒྱ་ཆེ་ལ་སྐུ་ཡོན་ཆེ། ཆོས་ཕྱོགས་ནས་ཞབས་ཏོག་བློར་མི་ཤོང་བ་མཛད། ཆབ་སྲིད་ཕྱོགས་ནས་དམངས་ལ་བརྩེ། ཁྲིམས་སྲོལ་བཟང་པོ་རྒྱུན་འཁྱོངས་བྱས་སྟབས། མཆོག་དམན་ཀུན་གྱིས་གོང་མ་ཆོས་རྒྱལ་ཆེན་པོ་ཞེས་འབོད་པའི་མཚན་དེ་ལྟར་ཆགས། མྱང་སྟོད་རབ་བརྟན་ཀུན་བཟང་འཕགས་ཀྱི་ཐོག་ཏུ་དཔུང་འཇུག་ལན་གཉིས་ཙམ་བྱས་པ་ལས་སྡེ་གཟར་གང་ཡང་མ་བྱུང་བར་དབུས་གཙང་མདོ་ཁམས་དང་བཅས་པ་དཀར་འཇམ་ཡུག་གཅིག་ཏུ་སོང་བས་མངའ་ཐང་མཐོ། འདི་བའི་བློན་པོ་གཞིས་ཀ་རིན་སྤུངས་རྫོང་དཔོན་ནམ་མཁའ་རྒྱལ་མཚན། ཆུ་མིག་གི་ཁྲི་དཔོན། ས་སྐྱ་ལྷ་ཁང་ཆེན་མོའི་དཔོན་ཆེན། གཞིས་ཀ་བསམ་འགྲུབ་རྩེའི་རྫོང་དཔོན། འཕྱོངས་རྒྱས་པ་ཧོར་དཔལ་འབྱོར་བཟང་པོ། འདི་དམག་དཔོན་ཡང་བྱས། སྣེའུ་ནམ་མཁའ་བཟང་པོ་ནས་རྒྱལ་ཆེན་རྩེ་བ་སོགས་མང་། མི་དབང་གྲགས་པ་རྒྱལ་མཚན་དགུང་ལོ་ལྔ་བཅུ་ང་དགུ་སྟེ་ཆུ་བྱི་༼སྤྱི་ལོ་༡༤༣༢༽ལོར་སྐུ་གཤེགས། མི་དབང་གཤེགས་རྗེས་ཆུ་བྱི་ལོའི་མཇུག་ཏུ་ཁོང་གི་གཅུང་ཆེ་བ་སངས་རྒྱས་རྒྱལ་མཚན་གྱི་སྲས་གྲགས་པ་འབྱུང་གནས་ལོ་བཅུ་དགུའི་ཐོག་རྒྱལ་སར་བཀོད་རྗེས་ཀྱི་ཤིང་སྟག་༼སྤྱི་ལོ་༡༤༣༤༽ལོར་ཕག་གྲུ་ནང་ཞིག་གི་ལོ་ཟེར། དེ་ལ་བརྟེན་ནས་ཤིང་ཡོས་༼སྤྱི་ལོ་༡༤༣༥༽ལོར་ནས་རིན་སྤུངས་བའི་ཤུགས་ཇེ་རྒྱས་དང་། ཕག་གྲུ་མངའ་ཐང་ཉམས་རྒུད་དུ་སོང་། ཕག་གྲུའི་རྒྱལ་སྲིད་ཉམས་ནས་རིན་སྤུངས་བས་བོད་ཡོངས་ལ་དབང་བསྒྱུར་པའི་མགོ་ཚུགས་པ་འདྲ། ལོ་དེའི་ཡས་མས་སུ་དབུས་གཙང་ཁམས་གསུམ་ལ་མུ་གེ་ཆེན་པོ་བྱུང་ཟེར། གོང་མ་འདིས་མཁས་གྲུབ་དགེ་ལེགས་དཔལ་བཟང་སོགས་བླ་མར་བསྟེན། དེབ་སྔོན་རྩོམ་པ་པོ་འགོས་ལོ་ཙཱ་བ་གཞོན་ནུ་དཔལ་རྒྱུན་རིང་དུ་གམ་དུ་བསྟེན། ཆོས་ཕྱོགས་ནས་མཛད་པ་མི་ཉུང་བ་བསྒྲུབས། མཁྱེན་པ་རྒྱ་ཆེ་ཟེར། བྱང་ཕྱོགས་ཀྱི་སོ་ཁ་སྲུང་བའི་ཕྱིར་འོད་ཡིག་གླིང་དཀར་གྱི་རྫོང་བརྩིགས། སྲིད་ཀྱི་ཞབས་ཞུར་རིན་སྤུངས་བ་ནོར་བུ་བཟང་པོ་དང་། འཕྱོངས་རྒྱས་པ་ཧོར་དཀོན་མཆོག་བཟང་པོ་གཉིས་ཀྱིས་བྱས། རྗེས་སོར་ཡང་ཡབ་ཆེ་བ་སངས་རྒྱས་རྒྱལ་མཚན་ཡར་རྒྱབ་ནས་གདན་དྲངས་ཏེ་བཀུར་བསྟི་མཛད། དགུང་ལོ་སོ་གཉིས་པ་༼སྤྱི་ལོ་༡༤༤༥༽ལོར་གཤེགས། ཚེས་ལྔ་ལ་གཤེགས་སྟབས་ཕྱིས་སུ་སྤྱན་སྔ་ཚེས་ལྔ་བ་ཡང་ཟེར། རྒྱ་ནག་གོང་མ་ཀྱེན་ཐེའི་ཡིས་དབང་གི་འཇའ་ས་གནང་བ་ནས་བཟུང་དབང་གྲགས་པ་འབྱུང་གནས་ཀྱང་ཟེར། ཀུན་དགའ་འབྱུང་གནས་འདི་བའི་གཅུང་ཀུན་དགའ་ལེགས་པ་རབ་བྱུང་བཅུ་བདུན་པའི་མཇུག་གི་མེ་སྟག་༼སྤྱི་ལོ་༡༤༤༦༽ལོར་སྣེ་གདོང་གི་ཁྲིར་བཀོད། རིན་སྤུངས་ནས་བདག་མོ་ཞིག་བླངས་བར་སྲས་རིན་ཆེན་རྡོ་རྗེ་དབང་གི་རྒྱལ་པོ་འཁྲུངས། ཀུན་ལེགས་འདི་ལ་སྡེ་དཔོན་ཐམས་ཅད་ཀྱིས་གུས་བཀུར་བྱས་ནའང་། ཡབ་ཡུམ་མི་མཐུན་པ་བྱུང་སྟེ་མི་བདེ་བ་མང་བོ་བྱུང་། ཡུམ་གཤེགས་རྗེས་རིན་སྤུངས་མཚོ་སྐྱེས་རྡོ་རྗེས་མཁར་ཐོག་བཟུང་། རབ་བྱུང་བརྒྱད་པའི་ཤིང་ཁྱི་༼སྤྱི་ལོ་༡༤༥༤༽ལོར་གོང་མ་གྲགས་པ་འབྱུང་གནས་ཀྱི་སྲས་དཔལ་ངག་གི་དབང་པོ་དགུང་ལོ་བཅུ་དྲུག་གི་ཐོག་ཐེལ་གྱི་གདན་སར་བསྐོས། སྤྱན་སྔ་ཉེར་གཉིས་པ་ལ་གཤེགས་ནས་ཤིང་ཁྱི་ཡན་གྱི་ལོ་ཉི་ཤུར་གདན་ས་སྟོང་བ་ཡིན་ཟེར། འདི་ཉིད་གཞོན་དུས་ནས་འགོས་ལོ་གཞོན་ནུ་དཔལ་ཡེ་བཟང་རྩེ་བ་སོགས་བསྟེན་ནས་ཐོས་བསམ་སྒོམ་གསུམ་མང་དུ་མཛད་ཀྱང་། ནང་མཚམས་སུ་མི་མཐུན་པ་བྱུང་སྟེ་དགུང་ལོ་ཉི་ཤུ་བའི་ཐོག་གོང་མ་ཀུན་ལེགས་ཀྱིས་ཐེལ་གྱི་སྤྱན་སྔའི་གོ་ས་བླངས་ནས་ལྷོ་ཁར་བཏོན། བྲག་ཁ་དང་རྒྱལ་གཉིས་སུ་ལོ་བཅུ་དྲུག་ཙམ་བཞུགས་རྒྱུ་བྱུང་། སླར་ཆུ་སྦྲུལ་ལ་མཚན་ཇུས་རྒྱལ་ཏེ། ཡང་དགོན་ཕོ་བྲང་དུ་ཕེབས་ནས་འཕྲིན་ལས་རྒྱས། དེའི་སྐབས་ནང་གྱོད་ཞི་འཇགས་ལ་ཁ་གཡར་ཏེ་རིན་སྤུངས་དོན་ཡོད་རྡོ་རྗེས་གཙང་དམག་དབུས་སུ་དྲངས་ཏེ་སྣེ་གདོང་བའི་ལག་ནས་རྫོང་གཞིས་འགའ་ཞིག་བླངས། གོང་མ་ཀུན་ལེགས་དང་སྤྱན་སྔ་ངག་གི་དབང་པོ་གཉིས་ཀྱིས་གྱོད་བཤད་དེ་ནང་འདུམ་མཛད། ལྕགས་མོ་གླང་༼སྤྱི་ལོ་༡༤༨༠༽ལོར་ལོ་གསར་སྐབས་རིན་སྤུངས་བ་སོགས་དཔོན་ཆེན་རྣམས་ཀྱིས། དཔོན་ས་ཁུ་དབོན་གཉིས་མཐུན་སྒྲིག་པ་ཡིན་ཟེར་བའི་གཏམ་བསྒྲགས་ཏེ། སྤྱན་སྔ་ངག་གི་དབང་པོ་ལྷོ་ཁ་ནས་སྤྱན་དྲངས། གོང་མ་ཀུན་ལེགས་ཟུར་ཞུགས་བྱས་ཏེ་དགོན་སར་དུ་གདན་དྲངས། སྤྱན་སྔ་ངག་གི་དབང་པོ་ཉིད་སྣེ་གདོང་རྩེའི་རྒྱལ་སར་བཀོད། རྫོང་ཁ་བའི་བུ་མོ་ཞིག་བདག་མོར་ཕུལ། ལོ་འདིར་འགོས་ལོ་དགུང་ལོ་དགུ་བཅུའི་ཐོག་སྐུ་གཤེགས། 
འདི་ནས་ལོ་གསུམ་པ་ཆུ་ཡོས་༼སྤྱི་ལོ་༡༤༨༣༽ལོར་སྔར་གྱི་གོང་མ་ཀུན་ལེགས་གཤེགས། དེ་ནས་ལོ་གསུམ་པ་ཤིང་སྦྲུལ་ལ་རིན་སྤུངས་པས་རྒྱལ་རྩེའི་ཁར་དམག་དྲངས་པ་སོགས་སྡེ་གཟར་མང་དུ་བྱུང་། གོང་མ་ངག་གི་དབང་པོ་སྤྱི་དཔོན་དྲང་བོར་བཞུགས། ཁོང་དགུང་ལོ་ལྔ་བཅུའི་ཐོག་སྲས་ངག་དབང་བཀྲ་ཤིས་གྲགས་པ་འཁྲུངས། དགུང་ལོ་ལྔ་བཅུ་རྩ་གསུམ་ཐོག་གཤེགས། སྲས་སྐུ་ན་ཕྲ་བས་རིན་སྤུངས་མཚོ་སྐྱེས་རྡོ་རྗེས་སྐུ་ཚབ་བྱས། སྡེ་གཟར་མང་དུ་བྱུང་། ས་ལུག་༼སྤྱི་ལོ་༡༤༩༩༽ལོའི་ལོ་གསར་སྐབས། རིན་སྤུངས་པས་གཙོ་བོ་བྱས། སྡེ་དཔོན་རྣམས་ཀྱིས་གདུང་རྒྱུད་ངག་དབང་བཀྲ་ཤིས་གྲགས་པ་དགུང་ལོ་བཅུ་གཉིས་ཐོག་རྩེའི་ཁྲི་ཐོག་ཏུ་བཀོད། འདི་ཉིད་ཀྱི་དུས་རིན་སྤུངས་ངག་དབང་རྣམ་རྒྱལ་གྱིས་ཨེ་གཉལ་གྱི་ཕྱོགས་སུ་དམག་དྲངས་པ་སོགས་སྡེ་འཁྲུག་བསླངས། ཞྭ་དམར་བ་བཞི་བས་ཆིངས་མཛད་ཀྱང་ཐུགས་བཞེད་ཇི་བཞིན་མ་འགྲུབ། དེ་ནས་ལོ་བཞི་སོང་བ་ས་འབྲུག་ལ་སྲས་འགྲོ་བའི་མགོན་པོ་དང་། དེའི་རྗེས་སྲས་སྤྱན་སྔ་གྲགས་འབྱུང་བ་འཁྲུངས། དེའི་ཕྱི་ལོ་ས་མོ་སྦྲུལ་ལསྡེ་སྲིད་དང་བསམ་སྡེ་དཔོན་གྱི་ནང་ཞིག་སྡེ་གཟར་བྱུང་། གོང་མ་འདིའི་དུས་སུ་རིན་སྤུངས་པ་སོགས་ཀྱིས་ནི་སྡེ་འཁྲུགས་མང་པོ་བསླངས་ཏེ། དུས་མི་བདེ་བ་ཤིན་ཏུ་མང་པོ་བརྗོད་ཀྱིས་མི་ལང་། ངག་དབང་བཀྲ་ཤིས་གྲགས་པ་འདིའི་སྲས་སྤྱན་སྔ་གྲགས་འབྱུང་བ་ཐེལ་གྱི་གདན་སར་ཕེབས། ཕག་གྲུའི་གདུང་རྒྱུད་འདི་ལ་གྲགས་པ་འབྱུང་གནས་ཟེར་བ་གསུམ་བྱུང་བའི་འདི་བ་གསུམ་པ་ཡིན་ཟེར། དེའི་གཅུང་ཞབས་དྲུང་ངག་དབང་གྲགས་པ་སྣེ་གདོང་གི་ཁྲིར་བཀོད། འདིའི་དུས་སུ་ཡང་སྔར་ལྟར་སྡེ་གཟར་མང་པོ་ལངས་ནས་དུས་མི་བདེ་བ་བྱུང་འདུག དེ་ལ་སྲས་བཀའ་རྒྱུད་རྣམ་རྒྱལ་དང་། རྣམ་རྒྱལ་གྲགས་པ་གཉིས་འཁྲུངས། བཀའ་རྒྱུད་རྣམ་རྒྱལ་གྱི་སྲས་མི་ཕམ་བསོད་ནམས་དབང་ཕྱུག་སྣེ་གདོང་གི་ཁྲིད་བསྡད་དོ།། 

མེ་སྟག་༼སྤྱི་ལོ་༡༥༦༦༽ལོར་ལོ་གསར་མཚམས་སུ་གཙང་རིན་གཉིས་ཀྱིས་མྱང་སྟོད་སྨད་དུ་དམག་འཁྲུག་བསླངས་མཐར། པ་སྣམ་རྫོང་ཡོངས་རྫོགས་གཙང་པར་ཐོབ། ཞིང་ཤག་པ་ཚེ་བརྟན་རྡོ་རྗེ་གཙང་གི་རྒྱལ་པོར་གྱུར། ཞིང་ཤག་པ་ལ་བུ་དགུ་བྱུང་བ་ལས། ཀརྨ་མཐུ་སྟོབས་རྣམ་རྒྱལ། ཀུན་སྤངས་ལྷ་དབང་རྡོ་རྗེ། ཀརྨ་བསྟན་སྲུང་དབང་པོ། འདི་གསུམ་གྱིས་གཙང་ཕྱོགས་སུ་དབང་བསྒྱུར་འདུག སྲས་གཞན་གྱི་ལོ་རྒྱུས་མི་སྣང་། ལྷ་དབང་རྡོ་རྗེ་བསམ་འགྲུབ་རྩེའི་རྒྱལ་སར་བསྡད། བསྟན་སྲུང་དབང་པོ་པ་སྣམ་ནོར་ཁྱུང་རྩེར་བསྡད། དེའི་རྗེས་ལྷ་དབང་རྡོ་རྗེ་འདས་རྗེས། བསྟན་སྲུང་དབང་པོ་བསམ་འགྲུབ་རྩེའི་རྒྱལ་སར་བསྡད། དེ་འདས་རྗེས། དེའི་སྲས་ཕུན་ཚོགས་རྣམ་རྒྱལ་གྱིས་ལོ་བཅུ་བཞི་སྟེ་ལྕགས་ཕག་༼སྤྱི་ལོ་༡༦༡༡༽ལོར་སྲིད་དབང་བཟུང་། དེའི་དུས་ཀྱི་གླང་ལོའི་སྡེ་གཟར་ཞེས་བྱ་བ་བྱུང་བ་དེ་ནི་ཆུ་བྱི་༼སྤྱི་ལོ་༡༦༡༢༽དང་ཆུ་གླང་༼སྤྱི་ལོ་༡༦༡༣༽ལོར་ཕུན་ཚོགས་རྣམ་རྒྱལ་གྱིས་མངའ་རིས་རྒྱལ་པོ་དང་། ལྷོ་བ་བྱང་བ་རྣམས་ལ་དམག་དྲངས་ནས་མངའ་འོག་ཏུ་བཅུག་པ་དེ་ལ་ཟེར། ཁོ་བཀའ་བརྒྱུད་པ་ལ་མོས་ཁུལ་བྱེད་མོད། འབྲུག་པ་པདྨ་དཀར་བོའི་ཡང་སྤྲུལ་ངག་དབང་རྣམ་རྒྱལ་དང་དཔག་བསམ་དབང་པོ་གཉིས་འཁྲུངས་པ་གདན་སར་གང་འགོད་འཐེན་འཁྱེར་བྱུང་། ངག་དབང་རྣམ་རྒྱལ་གྱིས་གཙང་པས་བཀའ་ཆད་ཕོག་དོགས་ནས་ལྷོ་འབྲུག་ཕྱོགས་སུ་བྲོས་བྱོལ་བྱེད་དགོས་བྱུང་བ་དང་། གཙང་དམག་འབྲུག་པའི་ཐོག་ཏུ་ལན་གཉིས་བཏང་བ་སོགས་འབྲུག་པ་བཀའ་བརྒྱུད་དང་འགྲས་པ་བྱུང་། འོན་ཀྱང་ཀརྨ་པས་སྦྱིན་བདག་བྱས་ཏེ། ཀརྨ་ཆོས་དབྱིངས་རྡོ་རྗེ་ལ་དབུས་གཙང་གི་བདག་པོའི་བཀའ་ཤོག་དང་ཐམ་ག་དམར་ནག་བྱིན། ཇོ་ནང་ཏཱ་ར་ནཱ་ཐ་ཡང་བླ་མར་བསྟེན། དགེ་ལུགས་པ་ལ་ཤིན་ཏུ་སྡང་། རབ་བྱུང་བཅུ་བའི་ས་རྟ་༼སྤྱི་ལོ་༡༦༡༨༽ལོར་དབུས་སུ་དམག་དྲངས་ནས་ས་ལུག་ལོར་སེ་འབྲས་གཉིས་བཅོམ། དགེ་འདུན་རྣམས་བྱང་ཕྱོགས་སུ་དེད། སྐྱ་སེར་བརྒྱ་ཕྲག་མང་པོ་བསད། བཀྲ་ཤིས་ལྷུན་པོའི་རྒྱབ་རིའི་ཁ་ནས་ས་རྡོ་དྲངས་ཏེ་བཀྲ་ཤིས་ལྷུན་པོ་དང་། གཞིས་ཀ་རྩེའི་བར་བཀའ་བརྒྱུད་ཀྱི་དགོན་པ་གསར་རྒྱག་གི་མཁར་ལས་བྱེད་སྐབས། རྦབ་རྡོ་བསྒྲིལ་བ་སོགས་པཎ་ཆེན་རིན་པོ་ཆེ་དང་བཀྲ་ཤིས་ལྷུན་པོ་སོགས་ལ་བརྙས་གཙེ་བྱས་པས་འོ་བརྒྱལ་བྱུང་། ལྕགས་བྱ་༼སྤྱི་ལོ་༡༦༢༡༽ལོར་སོག་དམག་སྟོང་གཉིས་ལྷག་སླེབས་ཏེ། གཙང་དམག་དང་འཐབ་ནས་གཙང་དམག་ཕམ། པཎ་ཆེན་རིན་པོ་ཆེ་སོགས་ཀྱིས་བར་འདུམ་མཛད། སེ་འབྲས་ཀྱི་མཆོད་གཞིས་ཚུར་སྤྲད། གྲུབ་མཐའ་བསྒྱུར་བ་རྣམས་དང་ས་རིས་ཤོར་བ་རྣམས་རང་བབས་སུ་སློག ལྕགས་ལུག་ལ་ཕུན་ཚོགས་རྣམ་རྒྱལ་འདས་ནས་སྲས་ཀརྨ་བསྟན་སྐྱོང་ཁྲིར་བཀོད། གཙང་རྒྱལ་གྱིས་དགེ་ལྡན་པའི་གདན་ས་ཆེན་པོ་བཞི་དང་། སྐྱིད་ཤོད་སྡེ་བ། སྟག་རྩེ་བ་སོགས་ལའང་བརྙས་གཙེ་བྱས། སྐྱིད་ཤོད་སྡེ་བ་སོག་ཡུལ་དུ་བྲོས། རྒྱལ་དབང་ལྔ་བ་ཆེན་པོའི་ཡབ་ཟ་ཧོར་བདུད་འདུལ་རབ་བརྟན་བཙོན་དུ་བཅུག་པ་བཙོན་ཞབས་ནས་འདས། སྟག་རྩེ་སྡེ་བ་སོགས་མི་ཆེན་འགས་གྲོས་ཐོག་ནས་སོག་པོ་ཨོ་རོད་ཇུན་གར་གྱི་དཔོན་གུ་ཤྲཱི་ཝང་ལ་རོགས་ཞུ་མི་བྱེད་ཀ་མེད་བྱུང་།
གུ་ཤྲཱི་བསྟན་འཛིན་ཝང་གིས་ཆུ་རྟ་༼སྤྱི་ལོ་༡༦༤༢༽ལོར་གཙང་བའི་སྲིད་གཞུང་རྩ་མེད་བཏང་སྟེ། བོད་ལྗོངས་ཡོངས་ཀྱི་སྲིད་དབང་དགའ་ལྡན་ཕོ་བྲང་པའི་ལག་ཏུ་འབྱོར། ཐོག་མའི་ཆར་ཀརྨ་བའི་ཕྱོགས་ནས་ནང་འཁྲུག་ཕྲན་ཚེགས་བྱུང་མོད། དེ་མ་ཐག་ཞི་སྟེ་སེར་སྐྱ་ཧྲག་ཞན་ཐམས་ཅད་སོས་བདེར་གནས་ཆོག་པ་བྱུང་ངོ་།། 
 
༡༦ དགའ་ལྡན་ཕོ་བྲང་གི་ལོ་རྒྱུས། 

གཙང་བའི་སྲིད་དབང་གི་མཇུག་རྒྱལ་དབང་ལྔ་བའི་སྐུ་དུས་སུ་བསྡུས་ཤིང་དེ་ནས་བཟུང་དགའ་ལྡན་ཕོ་བྲང་བས་བོད་ཀྱི་ཡུལ་ལ་དབང་བསྒྱུར་བ་ཡིན་ལ། དེས་ན་རྒྱལ་དབང་སྐུ་ཕྲེང་རིམ་བྱོན་གྱི་ལོ་རྒྱུས་མདོ་ཙམ། 
རྒྱལ་དབང་སྐུ་ཕྲེང་དང་པོ་དགེ་འདུན་གྲུབ་པ། རབ་བྱུང་བདུན་པའི་ལྕགས་ལུག་༼སྤྱི་ལོ་༡༣༩༡༽ལོར་གཙང་ཤབ་སྟོད་གུར་མོ་ཞེས་པའི་ཡུལ་དུ་འཁྲུངས། དགུང་ལོ་བཅུ་བཞིའི་ཐོག་སྣར་ཐང་ཆོས་སྡེར་ཕེབས། སློབ་གཉེར་མཐར་ཕྱིན། མཁས་གྲགས་འབར། ཤིང་ལུག་༼སྤྱི་ལོ་༡༤༡༥༽ལོར་རྗེ་ཙོང་ཁ་པ་དང་མཇལ། སློབ་མའི་གཙོ་བོ་ཞིག་ཏུ་གྱུར། རབ་བྱུང་བརྒྱད་པའི་མེ་ཡོས་༼སྤྱི་ལོ་༡༤༤༧༽ལོར་བཀྲ་ཤིས་ལྷུན་པོ་ཕྱག་འདེབས་མཛད། དགོན་དེར་འཆད་ཉན་མཛད་དེ་ཡུན་རིང་བཞུགས། པཎ་ཆེན་དགེ་འདུན་གྲུབ་ཅེས་མཚན་སྙན་རྒྱས། དེའི་རྗེས་བཀྲ་ཤིས་ལྷུན་པོའི་གདན་ས་འཛིན་མཁན་རྣམས་ལ་པཎ་ཆེན་ཞེས་མཚན་ཐོགས། ཚད་མ་རིགས་རྒྱན་སོགས་གསུང་རྩོམ་མང་། དགུང་ལོ་གྱ་བཞིའམ་གྱ་དྲུག་པ་སྟེ་རབ་བྱུང་བརྒྱད་པའི་ཤིང་རྟ་༼སྤྱི་ལོ་༡༤༧༤༽ལོར་ཞིང་བརྗེས་སོ།། 
རྒྱལ་དབང་སྐུ་ཕྲེང་གཉིས་པ་དགེ་འདུན་རྒྱ་མཚོ། དེའི་ཕྱི་ལོ་ཤིང་འབྲུག་༼སྤྱི་ལོ་༡༤༧༥༽ལོར་གཙང་རྟ་ནག་ཏུ་སྐུ་འཁྲུངས། དགེ་འདུན་གྲུབ་པའི་ཡང་སྲིད་དུ་ངོས་འཛིན་མཛད་དེ་བཀྲ་ཤིས་ལྷུན་པོར་སྤྱན་དྲངས། ཀརྨ་བ་ལ་སྤྲུལ་སྐུ་ངོས་འཛིན་གྱི་སྲོལ་འདིའི་སྔོན་ནས་ཡོད་མོད། དགེ་ལུགས་པའི་སྤྲུལ་སྐུའི་ཐོག་མའམ་སྤྲུལ་སྐུ་འཚོལ་བའི་ཐོག་མ་འདི་བ་ཡིན། ཤིང་ཡོས་༼སྤྱི་ལོ་༡༤༩༥༽ལོར་འབྲས་སྤུངས་སུ་ཕེབས་ཏེ་བསྙེན་པར་རྫོགས། ལོ་འདིར་སྐྱིད་ཤོད་དུ་སྣང་རྩེ་ཁུ་དབོན་རྐྱེན་ལམ་དུ་བཏང་། ས་རྟ་༼སྤྱི་ལོ་༡༤༩༨༽ལོར་རིན་སྤུངས་ཀྱི་དམག་ལྷ་སར་དྲངས། སྣེལ་བ་དཔོན་པོ་སྤུན་གཉིས་སྐྱོར་མོ་ལུང་དུ་ཕུད། དེ་གའི་རྫོང་གཞིས་རིན་སྤུངས་དོན་ཡོད་རྡོ་རྗེས་བླངས། ལོ་འདི་ནས་བཟུང་ས་སྟག་༼སྤྱི་ལོ་༡༥༡༨༽ལོར་བར་ལོ་ཉི་ཤུའི་རིང་ལ་སེ་འབྲས་ཀྱི་དགེ་འདུན་པ་རྣམས་ལྷ་ལྡན་སྨོན་ལམ་ཆེན་མོར་ཕེབས་མི་ཆོག་པ་བྱུང་། ས་སྦྲུལ་༼སྤྱི་ལོ་༡༥༠༩༽ལོར་རྒྱལ་བ་དགེ་འདུན་རྒྱ་མཚོས་རྒྱལ་མེ་ཏོག་ཐང་གི་དགོན་པ་བཏབ། ལྷ་མོའི་བླ་མཚོའི་གནས་སྒོ་ཕྱེས། བཀྲ་ཤིས་ལྷུན་པོའི་པཎ་ཆེན་དུ་བཞུགས་སྐབས། དཔོན་ས་ངག་དབང་བཀྲ་ཤིས་གྲགས་པ་དང་ལྷ་རྒྱ་རི་བ་མཆོད་ཡོན། འབྲས་སྤུངས་སྤྱི་སོ་སོགས་ཀྱིས་ཡང་དང་ཡང་དུ་གདན་འདྲེན་ཞུས་སྟབས། མེ་གླང་༼སྤྱི་ལོ་༡༥༡༧༽ལོར་བཀྲ་ཤིས་ལྷུན་པོའི་པཎ་ཆེན་བསྐོ་བཞག་གནང་སྟེ། འབྲས་སྤུངས་སུ་ཕེབས་ནས་ཆོས་ཁྲིར་བཞུགས། འབྲས་སྤུངས་སུ་བླ་བྲང་དགའ་ལྡན་ཕོ་བྲང་བཞེངས། རྒྱལ་དབང་ལྔ་བའི་སྐབས་ཀྱི་གཞུང་ས་དགའ་ལྡན་ཕོ་བྲང་ཕྱོགས་ལས་རྣམ་རྒྱལ་ཞེས་པའང་ཕོ་བྲང་འདིའི་མཚན་སྲིད་གཞུང་གི་མིང་དུ་གྱུར་པ་རེད། མེ་བྱི་༼སྤྱི་ལོ་༡༥༡༦༽ལོར་ནས་རིན་སྤུངས་པའི་མངའ་ཐང་རིམ་གྱིས་ཉམས་ཏེ། ས་སྟག་༼སྤྱི་ལོ་༡༥༡༨༽ ལོར་ནས་རྗེ་འདིའི་འཕྲིན་ལས་ལ་བརྟེན། སེ་འབྲས་ཀྱི་དགེ་འདུན་པ་རྣམས་ལྷ་ལྡན་སྨོན་ལམ་ཆེན་མོར་འཚོགས་ཆོག་པ་བྱུང་། འཕྲིན་ལས་ཤིན་ཏུ་རྒྱས། འོན་ཀྱང་ཆོས་འཁོར་རྒྱལ་དུ་བཞུགས་སྐབས། འབྲི་གུང་པས་ཆོས་ལུགས་འཐེན་འཁྱེར་གྱིས་འོལ་ཁ་བའི་སྟེང་དུ་དཔུང་རྒོལ་བྱས་ཏེ། རྫིང་ཕྱི་ཤོར་འོད་སྣ་སོགས་དགེ་ལུགས་པའི་དགོན་པ་བཅོ་བརྒྱད་འབྲི་གུང་པས་ཕྲོགས། རྒྱལ་བ་དགེ་འདུན་རྒྱ་མཚོ་དགུང་ལོ་དྲུག་ཅུ་རེ་ལྔ་སྟེ་རབ་བྱུང་དགུ་བའི་ཆུ་སྟག་༼སྤྱི་ལོ་༡༥༤༢༽ལོར་སྐུ་གཤེགས། 

སྐབས་དེར་གུ་ཤྲཱི་ཧན་བསྟན་འཛིན་ཆོས་ཀྱི་རྒྱལ་པོས་མཎྜལ། སྐུ་གསུང་ཐུགས་རྟེན། རྒྱལ་བའི་འཕེལ་གདུང་སོགས་རྟེན་འགངས་ཆེན་དུ་མ་དང་། རིན་པོ་ཆེ་སྣ་དགུའི་སྣེ་དྲངས་ཏེ། ཤར་དར་རྩེ་མདོ་ནས་ནུབ་ལ་དྭགས་བར་གྱི་ས་ཆ་ཡུལ་མི་བཅས་འབངས་སུ་ཕུལ་ཞིང་། རྒྱལ་པོ་རང་ཉིད་རིགས་རྒྱུད་དང་བཅས་པ་མཆོད་པའི་སྦྱིན་བདག་ཏུ་འབུལ་བར་མཛད། ཞལ་ངོ་བསོད་ནམས་ཆོས་འཕེལ་ལ་སྡེ་སྲིད་ཀྱི་གོ་གནས་ཕུལ། བོད་ཀྱི་ས་གནས་ཡོངས་སུ་དྲིལ་བསྒྲགས། དེ་ནས་བཟུང་གཙང་སྡེ་སྲིད་ཀྱི་སྲིད་དབང་མཇུག་བསྡུས། བོད་སྲིད་དགའ་ལྡན་ཕོ་བྲང་གི་ཕྱག་ཏུ་འབྱོར། སོག་རྒྱལ་གྱིས་རྒྱལ་པོའི་མཚན་བཟུང་སྟེ་རྒྱབ་ཕྱོགས་དམག་དཔོན་བྱས། སྡེ་སྲིད་ཀྱིས་ཆབ་སྲིད་ཀྱི་བྱ་བ་བསྒྲུབས་སོ།། 
ལོ་དེའི་ཟླ་བ་དགུ་བའི་ནང་གཙང་ཕྱོགས་ཀྱི་དགོན་སྡེ་དང་། སྡེ་དཔོན་དག་གིས་ལྐོག་འབྲེལ་ངོ་ལོག་ཆེན་པོ་བྱས་སྟབས། གཙང་བའི་རྒྱལ་བློན་གཉིས་ཀ་ཁྲི་མོན་དུ་ཡོད་པ་སྲོག་ཁྲིམས་བཅད། བཀའ་བརྒྱུད་པའི་བསྟན་པ་འཇིག་པའི་རྐྱེན་དུ་གྱུར་ལ། ཇོ་ནང་པའང་ཞོར་ལ་ཕམ་པར་བྱས་ཏེ་གྲུབ་མཐའ་བསྒྱུར་མ་ནུས་ནའང་། དགོན་པ་རྟག་བརྟན་ཕུན་ཚོགས་གླིང་དགའ་ལྡན་ཕུན་ཚོགས་གླིང་དུ་བསྒྱུར་པ་དང་། ཏཱ་ར་ནཱ་ཐའི་སྤྲུལ་སྐུ་ཡང་གྲུབ་མཐའ་དགེ་ལྡན་པར་གྱུར་ཚུལ་གོང་ས་ལྔ་བའི་ཆབ་ཤོག་ན་གསལ་ལོ།། ཆུ་ལུག་༼སྤྱི་ལོ་༡༦༤༣༽ལོར་ཀརྨ་བ་ཆོས་དབྱིངས་རྡོ་རྗེ་དགུང་གྲངས་ཞེ་བདུན་ཐོག་འཇང་ཡུལ་དུ་བྲོས་ཏེ་ཡུན་རིང་བཞུགས། སྐབས་འདི་ཡས་མས་སུ་གཙང་བའི་བླ་ཆེན་ཇོ་ནང་པའི་སྲོལ་འཛིན་འགའ་ཞིག་མདོ་སྨད་དུ་ཕེབས། དེའི་སྟབས་ཀྱིས་ད་ལྟ་མཚོ་སྔོན་ན་གནས་པའི་སོག་སྡེ་མང་པོ་ཞིག་མགོ་ལོག་ཏུ་འོང་ནས་ས་བཟུང་། མགོ་ལོག་གི་ས་ཆ་དུ་མར་སོག་སྐད་ཀྱི་མིང་ཆགས། རིམ་གྱིས་ཇག་ཆོམ་གྱི་ཁ་དར་དེ་སྡོད་མ་ཚུགས་པར་མཚོ་སྔོན་པོའི་གཡས་གཡོན་དུ་རུ་སྤོས། ཨ་རིག་བན་དེ་ཟེར་བའི་དཔའ་བོ་ཞིག་མགོ་ལོག་གིས་བསད། དེའི་སྐོར་གྱི་ལོ་རྒྱུས་རེ་ཡོད་ཤས་ཆེ་སྙམ་པའི་ངག་སྒྲོས་འགའ་ཞིག་ཕྲན་གྱིས་ཀྱང་རྣ་བར་འོང་། རྭ་རྒྱའི་འབྲུག་རྡོ་བརྩེགས་ཀྱི་མདར་ཨ་རིག་དགོན་ཆེན་ཆགས་པ་དང་། མགོ་ལོག་གིས་གཙེས་དེ་མཚོ་སྔོན་པོར་སྤོས། ཨ་རིག་གི་རུ་སྡེ་འགའ་ཞིག་ཤུལ་ཏུ་གནས་པའི་ནང་དུ་མཁས་གྲུབ་ཆེན་པོ་ཨ་རིག་དགེ་བཤེས་ཆེན་མོ་འཁྲུངས། ཁོང་གིས་རྭ་རྒྱ་དགོན་བཏབ། དགོན་པ་དེའི་བླ་མ་ཆེ་ཁག་འགའ་ཞིག་ཨ་རིག་དགོན་ཆེན་གྱི་བླ་མ་ཡིན་ཚུལ་སོགས་བཤད་བྱ་མང་ཡང་། བླུན་པོ་བདག་ལྟ་བུ་ལ་འོས་སུ་མི་ཆེ་བས། ཕྱི་རབས་པ་ཚོའི་བློས་དཔྱད་པར་བྱའོ་སྙམ་མོ།། 

རྒྱལ་དབང་སྐུ་ཕྲེང་དྲུག་པ་ཚངས་དབྱངས་རྒྱ་མཚོ། འདི་ཉིད་མོན་ལ་འོག་གསུམ་ཞེས་པའི་སར་ཡབ་སྔགས་འཆང་རིག་འཛིན་བཀྲ་ཤིས་དང་ཡུམ་ཚེ་དབང་ལྷ་མོ་གཉིས་ཀྱི་སྲས་སུ་རབ་བྱུང་བཅུ་གཅིག་པའི་ཆུ་ཕག་༼སྤྱི་ལོ་༡༦༨༣༽ལོར་ཟླ་གསུམ་པའི་ཚེས་གཅིག་ཉིན་སྐུ་བལྟམས། གསང་རྒྱ་དམ་པར་བྱས་ཏེ་མཚོ་སྣར་གདན་དྲངས་ནས་མཚོ་སྣ་རྫོང་སྡེ་གཉིས་ཀྱིས་དོ་དམ་བྱས། ཤིང་བྱི་༼སྤྱི་ལོ་༡༦༨༤༽ལོར་ཙམ་ནས་སོག་ཡུལ་ནང་མི་མཐུན་པ་བྱུང་བ་དང་། རྒྱ་རྒྱལ་དང་སྡེ་སྲིད་མཐུན་ལམ་མ་བྱུང་བ་སོགས་དཀའ་ཚེགས་བྱུང་ཟེར། རབ་བྱུང་བཅུ་གཉིས་པའི་ལྕགས་རྟ་༼སྤྱི་ལོ་༡༦༩༠༽ལོར་གསེར་སྡོང་འཛམ་གླིང་རྒྱན་གཅིག་བཞེངས་རྒྱུའི་ལས་གྲྭ་ཚུགས། ཚོགས་མཆོད་ཆེན་མོ་སེར་སྦྲེངས་དང་བཅས་པ་བཙུགས། རབ་ཉི་མེ་བྱི་༼སྤྱི་ལོ་༡༦༩༦༽ལོར་གསང་རྒྱ་གྲོལ་ཏེ་རྒྱ་ནག་དང་སོག་པོ་བྱིངས་ལའང་དྲིལ་བསྒྲགས། མེ་གླིང་༼སྤྱི་ལོ་༡༦༩༧༽ལོར་ཟླ་བཞི་བའི་ཚེས་བཅོ་ལྔའི་ཉིན་ཡང་སྲིད་སྣ་དཀར་རྩེར་གདན་དྲངས་ནས་ཡང་སྲིད་ལ་རབ་བྱུང་གི་སྡོམ་པ་གནང་། མཚན་བློ་བཟང་རིན་ཆེན་ཚངས་དབྱངས་རྒྱ་མཚོ་ཞེས་བསྩལ། ལོ་དེའི་ཟླ་བཅུ་བའི་ཚེས་བཅོ་ལྔ་ཉིན། ཕོ་བྲང་པོ་ཏ་ལར་གདན་དྲངས་ཏེ་ཁྲིར་བཀོད། རབ་ཉི་ས་ཡོས༼སྤྱི་ལོ་༡༦༩༩༽ལོར་བསྟན་འཛིན་ཁཱ་ལའི་ཁཱང་སྲས་བགྲེས་པ་བསྟན་འཛིན་དབང་རྒྱལ་དང་གཞོན་པ་ལྷ་བཟང་ཧན་གཉིས་ནང་མ་མཐུན་ཡང་ཟེར། སྡེ་སྲིད་ཀྱིས་ལྷ་བཟང་ཧན་ལ་དུག་དྲངས་ཀྱང་ཟེར། གང་ལྟར་སྡེ་སྲིད་ཀྱིས་ལྷ་བཟང་ཧན་ལ་གསོལ་སྐལ་གནང་ནས་མཚོ་སྔོན་དུ་ཕུད། ས་ཡོས་༼སྤྱི་ལོ་༡༦༩༩༽ལོར་ཟླ་བཅུ་གཉིས་པའི་ཚེས་བཅུ་གསུམ་ཉིན་བསྟན་འཛིན་ཏཱ་ལའི་གཤེགས། དེའི་སྲས་ཆུང་བ་ལྷ་བཟང་ཧྭན་མཚོ་སྔོན་ནས་གདན་དྲངས་ཏེ་རྒྱལ་པོར་བསྐོ་བཞག་གནང་། དེའི་སྐབས་ཤིག་ནས་ཆིང་གོང་མས་པཎ་ཆེན་རིན་པོ་རྒྱ་ནག་ཏུ་གདན་དྲངས་ཀྱང་འབྲུམ་པ་མི་ཐར་གསུངས་ནས་ཕེབས་པར་མ་ཉན། ཆིང་སྲིད་གཞུང་གིས་སྡེ་སྲིད་ཀྱིས་བཀག་ཆ་བྱས་སོང་སྙམ་ནས་དོགས་པ་སྐྱེས། རྒྱལ་དབང་གིས་མཛད་སྤྱོད་སྣ་ཚོགས་བསྟན་པར་གསན་སྦྱོང་གི་སྐུལ་མ་ཅི་ཙམ་ཞུས་ཀྱང་། ཐུགས་བསུན་གྱི་རྣམ་པ་གནང་བ་ལས་མཐར་ཞུ་ས་མེད་པར་གྱུར། རབ་ཉི་ཆུ་རྟ་(སྤྱི་ལོ་༡༧༠༢)ལོར་རྒྱལ་དབང་ཚངས་དབྱངས་པ་འཁོར་ཚོགས་བཅས་བཀྲ་ཤིས་ལྷུན་པོར་ཕེབས། བསྙེན་རྫོགས་ཞུ་བར་ཀུན་གྱིས་རེ་བ་ཞུས་ཀྱང་མ་གསན་པར་འུར་སྟབས་ཀྱིས་བཞེངས་ཏེ་སྐྱ་ཆས་བཞེས་པ་སོགས་གནང་། དེ་ནས་བཟུང་ཉིན་མོར་མདའ་རྩེ་དང་མཚན་མོར་བུད་མེད་ཀྱི་ཁྱིམ་ཉུལ་བ་སོགས་སྣང་ཚོད་ལ་རྗེ་ཐམས་ཅད་མཁྱེན་པའི་བསྟན་པ་ལ་མི་གནས་པར་འཕགས་ཡུལ་ས་ར་ཧ་བའི་བརྟུལ་ཞུགས་ལ་རོལ་བར་མཛད། གནས་སྣང་མཐུན་མིན་ལ་མི་དཔྱོད་པར་སྣང་བ་མ་དག་པའི་ཕྱོགས་བཟུང་སྟེ། ཆགས་སྡང་གི་འགལ་ཟླ་ཆེས་ཆེ་བ་ཞིག་བསླངས་ཡོད་པར་ངེས། 

ཇུན་གར་པ་དང་ལྷ་བཟང་གཉིས་སྔར་མཐུན་ཡང་ཕྱིས་མ་མཐུན་པར་རྒྱ་ནག་རྒྱལ་པོ་ཁང་ཤིས་ལོ་ང་དྲུག་པ་སྟེ་མེ་བྱ་༼སྤྱི་ལོ་༡༧༡༧༽ལོའི་ཟླ་བ་བདུན་པར་ཇུན་གར་གྱི་དམག་འདམ་དུ་འབྱོར། ཟླ་བ་བརྒྱད་པའི་ཚེས་ཉེར་དགུ་ཉིན་བོད་དམག་གིས་ཇུན་གར་གྱི་དམག་སྒར་ཐོག་དཔུང་འཇུག་བྱས་ཤིང་ཉམ་ཉེས་ཆེན་པོ་བྱུང་། དེ་ནས་ཇུན་གར་པས་བོད་མི་དང་བོད་དམག་རྣམས་ལ་ངེད་ཅག་བོད་ལ་དམག་རྒྱག་པར་ཡོང་བ་མིན། བོད་སྤྱི་དོན་དང་རྒྱལ་དབང་གི་སྐུ་དོན་ལ་ཡོང་བ་ཡིན་སོགས་གཡོ་གཏམ་སྣ་ཚོགས་ཀྱིས་བསླུས་ཏེ་དམག་གི་ཤུགས་ཉམས། ཇུན་གར་པ་ལྷ་སའི་ཕྱོགས་སུ་བསྐྱོད་དེ་ར་མོ་ཆེའི་ཕྱོགས་ནས་ལྷ་སར་འཛུལ། ལྷ་བཟང་འཁོར་ཉུང་ཤས་བཅས་པོ་ཏ་ལ་ནང་དུ་འཛུལ་བར་སྒོ་གཏན། ཟླ་བཅུ་གཅིག་པའི་ཚེས་གཅིག་ཉིན་ལྷ་བཟང་དང་བློ་བཟང་ཆོས་འཕེལ་གཉིས་རྩེ་ཞོལ་གཞུང་སྒོ་ནས་བུད་དེ་རྟར་ཞོན་ནས་ཇུན་གར་པའི་དམག་ཐོག་ཏུ་བརྒྱུགས་ནས་ཇུན་གར་པ་ཁ་ཤས་བསད་རྨས་བྱས་མཐར་དམག་མང་པོས་བསྐོར་ཏེ་དཔོན་གཡོག་གཉིས་ཀ་བསད། དེའི་རྗེས་པད་དཀར་འཛིན་པ་ཁྲི་ལས་ཕབ་པོ།། ལྷ་བཟང་པས་ལོ་བཅུ་གཉིས་སུ་དབང་བསྒྱུར་ཏོ།། 
རབ་ཉི་མེ་བྱ་༼སྤྱི་ལོ་༡༧༡༧༽ལོར་ཟླ་བཅུ་གཅིག་པའི་ཚེས་བཅུ་དྲུག་ཉིན་གདུགས་དཀར་ཇའི་སང་གིས་དམག་སྐོར་ཞིག་ཁྲིད་དེ་པོ་ཏ་ལར་སོང་ནས་རྣམ་རྒྱལ་གྲྭ་ཚང་གཏོར། ཚེས་ཉེར་གཉིས་ཉིན་རྡོ་བྲག་དང་སྨིན་གླིང་གི་ཞལ་ངོ་རྣམས་དང་ལྷ་བཟང་པའི་དུས་ཀྱི་མི་དྲག་རྣམས་བཙོན་དུ་བཅུག ཟླ་དེའི་ཚེས་ཉེར་བཞི་ཉིན་ཚེ་རིང་དོན་འགྲུབ། གདུགས་དཀར་ཆོས་འཕེལ། ཇའི་སང་གསུམ་གྱིས་བླ་བྲང་སྟེང་དུ་དབུས་གཙང་གི་བླ་དཔོན་རྣམས་བསྡུས་ཏེ་རྙིང་མའི་ཆོས་ལུགས་གཏན་ནས་བྱེད་མི་ཆོག རྙིང་མའི་སྐུ་གསུང་ཐུགས་རྟེན་རྣམས་འདོར་དགོས་ཞེས་བསྒྲགས། དེ་ནུབ་སྨིན་གླིང་ལོ་ཆེན་དང་བློ་བཟང་བསྟན་པའི་རྒྱལ་མཚན། གདུང་སྲས་འགྱུར་མེད་རྣམ་རྒྱལ་རྒྱ་མཚོ། རྣམ་གླིང་པཎ་ཆེན་དཀོན་མཆོག་ཆོས་གྲགས་སོགས་རྙིང་མའི་བླ་ཆེན་ཁག་ཅིག་༼ཨ་ལགས་ཚེ་ཏན་པའི་བསྟན་རྩིས་སུ་བཅུ་གསུམ་གསུངས༽སྐྱིད་ཆུའི་འགྲམ་དུ་ཁྲིད་དེ་བཀྲོངས། སྨིན་གླིང་གདུང་སྲས་གཞོན་པ་སོགས་མི་ཆེན་མང་པོ་བསད། རྡོར་སྨིན་གཉིས་སོགས་རྙིང་དགོན་དུ་མ་བཤིགས། ཡ་ང་བའི་ཆག་སྒོ་ཆེན་པོ་ཞིག་བསླངས་སོ།། 
དེ་དུས་ཇུན་གར་པས་སྟག་རྩེ་བ་ལྷ་རྒྱལ་རབ་བརྟན་བོད་ཀྱི་སྲིན་འཛིན་དཔོན་དུ་བསྐོས། ཕོ་ལྷ་བ་གསོད་ལ་ཉེ་སྐབས་སྒོ་མང་མཁན་པོ་ངག་དབང་ཕུན་ཚོགས་དང་སྡེ་སྲིད་སྟག་རྩེ་པས་ངོ་ཆེན་ཞུས་ཏེ་བཙོན་གྲོལ་བཏང་། དེ་ལྟར་ཇུན་གར་གྱིས་མེ་བྱ༼སྤྱི་ལོ་༡༧༡༧༽ལོ་ནས་ལྕགས་བྱི༼སྤྱི་ལོ་༡༧༢༠༽ལོའི་བར་ཏེ་ལོ་ངོ་གསུམ་ལ་དབུས་གཙང་ཡོངས་རྫོགས་བཟུང་ནའང་མདོ་སྨད་དུ་ཤུགས་མ་སླེབས་པར་འདུག་གོ། 
རྒྱལ་དབང་སྐུ་ཕྲེང་བདུན་པ་བསྐལ་བཟང་རྒྱ་མཚོ། འདི་ཉེད་ཁམས་ལི་ཐང་བྱམས་པ་གླིང་གི་ཞོལ་གྱི་གྲོང་ནང་དུ་ས་བྱི་༼སྤྱི་ལོ་༡༧༠༨༽ལོར་ཟླ་བདུན་པའི་ཚེས་བཅུ་དགུ་ཉིན་སྐུ་འཁྲུངས། གནས་ཆུང་ཆོས་སྐྱོང་སྐུ་རྟེན་གྱིས་ཚངས་དབྱངས་པའི་སྤྲུལ་སྐུར་ངོས་བཟུང་། ཤིང་རྟ་༼སྤྱི་ལོ་༡༧༡༤༽ལོར་དགུང་གྲངས་བདུན་ཐོག་སྡེ་དགེ་རྫོང་གསར་དང་། ལྕང་ར་དགོན་སོགས་སུ་ཕེབས་སྐབས། སྡེ་དགེ་ཆོས་རྒྱལ་བསྟན་པ་ཚེ་རིང་གིས་ཀྱང་སྣེ་ལེན་ཟབ་རྒྱས་གནང་། ཤིང་རྟ་༼སྤྱི་ལོ་༡༧༡༤༽ལོར་དེར་ཆིང་ཝང་དགའ་ལྡན་ཨེར་ཏི་ནི་འཇུ་ནང་གིས་ཨུ་སྒེར་གདན་དྲངས། འཇུ་ནང་གིས་གོང་མར་ཞུ་ནན་བྱས་ཏེ་ཆིང་གོང་མས་མི་སྣ་མངག སོག་བོད་ཀྱི་དཔོན་ཆེན་རྣམས་ཀྱིས་སྐུ་འབུམ་དུ་གདན་དྲངས། ས་ཕག་༼སྤྱི་ལོ་༡༧༡༩༽ལོར་གོང་མ་ཁང་ཤིའི་རྒྱལ་སྲས་བཅུ་བཞི་བ་སྐུ་འབུམ་དུ་ཡང་སྲིད་བསྐལ་བཟང་རྒྱ་མཚོའི་དྲུང་དུ་བཅར། གོང་མས་ཀྱང་རྒྱལ་དབང་གི་སྤྲུལ་སྐུར་ཐག་བཅད་དེ་སྐུ་ཕྲེང་བདུན་པ་ཡིན་པའི་འཇའ་ས་དང་གསེར་གྱི་གླེགས་བུ་ཐམ་ག་བཅས་བསྩལ། ཡོངས་གྲགས་སུ་འདི་བ་བདུན་པ་ཡིན་མོད། འདི་ན་གོང་མས་ལྔ་བའི་སྤྲུལ་སྐུ་སྟེ་དྲུག་པ་བགྲངས་ཡོད་པར་སྣང་། ལྕགས་བྱི་༼སྤྱི་ལོ་༡༧༢༠༽ལོར་ཟླ་དགུ་བའི་ཚེས་བཅོ་ལྔ་ཉིན་ལྷ་ལྡན་དུ་འབྱོར་ཏེ་ཕོ་བྲང་པོ་ཏ་ལའི་སྐུ་གོང་མ་དག་གི་ཁྲིར་ཞབས་སོར་འཁོད། དགའ་སྟོན་རྒྱ་ཆེན་པོ་བྱས་སོ།། 
འདི་བའི་སྐུ་དོན་བསྟན་ཇུས་ཀྱི་ཆེད་དུ་ལ་མོ་ཞབས་དྲུང་དཀར་པོ་མཛད་རྗེས་ཆེ་ཚུལ་དུ་མ་ཞིག་གསུང་སྒྲོས་དག་པ་ལས་ཐོས་ནའང་ཀུན་དགའི་མེ་ལོང་དུ་འཁོད་མེད་ལ། ལ་མོ་ཞབས་དྲུང་དཀར་པོའི་རྣམ་ཐར་ལག་ཏུ་འབྱོར་མ་བྱུང་ངོ་།། ལྕགས་གླང་༼སྤྱི་ལོ་༡༧༢༡༽ལོར་ལོ་གསར་སྐབས། སྟོད་སྒར་དཔོན་ཁང་ཆེན་ནས་བསོད་ནམས་རྒྱལ་པོར་ཏུའི་པ་ཏུར་གྱི་ཆོ་ལོ་བྱིན། འཚོ་རྟེན་དུ་ཡར་འབྲོག་གླིང་གི་འཛིན་ཁང་བསྩལ། ཁང་ཆེན་ཁོང་དང་སྲིད་རོགས་པ་པེ་སེ་ང་ཕོད་པ། ལུམ་པ་བ། སྦྱར་ར་བ། ཕོ་ལྷ་བ་བཅས་མི་ལྔ་ལྷན་འབྲེལ་གྱིས་སྲིད་དབང་བཙུགས། བོད་ལྗོངས་སུ་དབང་བསྒྱུར། པོ་ཏ་ལའི་ཞོལ་དུ་དེ་དུས་བཙུགས་པའི་རྡོ་རིང་ཡོད། དུས་དེར་མཛད་སྒོའི་སྟེང་རྒྱ་བོད་གཉིས་ཕྱོགས་གཅིག སོག་པོ་ཕྱོགས་གཅིག་ཏུ་ཆད་དེ་སོག་པོས་གསེར་སྡོང་མདུན་ནས་རྒྱ་ལ་ངོ་རྒོལ་བྱེད་པར་བྲོ་བོར་ཞིང་དམ་བཅས་སོ།། 
རབ་ཉི་ཆུ་ཡོས་༼སྤྱི་ལོ་༡༧༢༣༽ལོ་ནས་མཚོ་སྔོན་བསྟན་འཛིན་ཝང་སོགས་ཀྱིས་མན་ཆིང་གོང་མར་ངོ་རྒོལ་བྱེད་པའི་འཁྲུགས་ཟིང་བསླངས། ཤིང་འབྲུག་༼སྤྱི་ལོ་༡༧༢༤༽ལོར་ཆིང་གོང་མ་གཡུང་ཊིང༼雍正༽ཁྲི་ལོ་དང་པོར་ལྷ་སྡོད་ཨམ་འབན་དང་རྒྱ་དམག་ཚང་མ་ཕྱིར་འཐེན། བོད་སོག་གིས་ཆིང་གོང་མར་ངོ་རྒོལ་བྱས་བརྟེན། རྒྱ་དམག་ཆུ་རྡོལ་བ་བཞིན་བྱུང་སྟེ་བོད་སོག་གི་མི་འབུམ་ཕྲག་མང་པོ་བསད། མི་སྡེ་ཁྲི་ཕྲག་དུ་མ་བརླགས། རྒྱལ་དབང་བདུན་པའི་བླ་མ་སྐུ་ཞབས་ཆུ་བཟང་རིན་པོ་ཆེ་གསོན་བསྲེགས་བྱས། འདན་མ་གྲུབ་ཆེན་སོགས་བླ་གྲྭ་མང་པོའི་མགུལ་བ་བཅད་དེ་བཀྲོངས། དགོན་ལུང་དང་གསེར་ཁོག་སོགས་བྱང་ཕྱོགས་ཀྱི་དགོན་སྡེ་མང་པོ་གཏོར་ནའང་ཐུའུ་བཀྭན་ཆོས་ཀྱི་རྒྱ་མཚོ་གོང་མའི་དབུ་བླར་བཞུགས་ཡོད་པ་དང་། ལྕང་སྐྱ་རོལ་བའི་རྡོ་རྗེ་པེ་ཅིན་དུ་གདན་དྲངས་ཡོད་སྟབས། ཁོང་རྣམ་གཉིས་ཀྱིས་ཐབས་མཁས་ཀྱི་འཕྲུལ་ལ་བརྟེན་ནས་གོང་མའི་མཛོད་ནས་དགོན་པ་རྣམས་ཉམས་གསོ་བྱེད་པའི་རྒྱུ་ནོར་གནང་། བསྟན་འཛིན་ཝང་ཨོ་རོད་ཇུན་གར་དུ་བྲོས་ཤིང་རྗེས་སུ་མགོ་བཏགས། དགོན་སྡེ་རྣམས་སླར་ཆགས་པའི་མགོ་ཚུགས་པ་ཡིན་ནོ།། དེའི་རྗེས་བོད་སྲིད་གཞུང་གི་གཙོ་འཛིན་ཏཱའི་ཆིང་པྰ་ཏུར་དང་ཕོ་ལྷ་བ་གཉིས་ཕྱོགས་གཅིག་ཏུ་ཆད། ང་ལུམ་སྦྱར་གསུམ་ཕྱོགས་གཅིག་ཏུ་ཆད་ནས་ཕྱོགས་རེས་དང་ཕྱོགས་འཐེན་བྱས་ཏེ། སྲིད་འཁྱོར་བའི་ལུགས་ངན་ཁྱབ་གདལ་དུ་གྱུར། མི་སེར་རྣམས་ལ་ཡ་ང་བའི་མནར་གཅོད་བྱས་མཐར། ས་སྤྲེལ་༼སྤྱི་ལོ་༡༧༢༨༽ལོའི་ཟླ་བདུན་པའི་ཚེས་ཉེར་དྲུག་ཉིན་ཕོ་ལྷ་བ་དབུས་གཙང་གི་བདག་པོར་གྱུར། ཕོ་ལྷ་བས་ཆིང་གོང་མར་ཞུ་ཡིག་ཕུལ་བའི་རྐྱེན་དེས་རྒྱ་དམག་འབུམ་ཕྲག་ཅིག་བོད་དུ་འབྱོར། ཉིན་གཅིག་མི་མང་པོ་ཚོགས་དབུས་སུ་ང་ལུམ་སྦྱར་གསུམ་དང་སྐྱོར་ལུང་བླ་མ་རྣམ་རྒྱལ་གྲྭ་ཚང་གི་གཉེར་བ། ང་ལུམ་སྦྱར་གསུམ་གྱི་གཉེན་ཉེ་བཅས་མི་གྲངས་བཅུ་དགུ་དམར་གསོད་བྱས། བུད་མེད་དང་ཕྲུ་གུ་ཁ་ཤས་རྒྱ་ཡུལ་དུ་རྒྱང་འཕུད་བཏང་ངོ་།། 
མེ་ཏཱ་རིན་དང་སེང་ཏཱ་རིན་ཟེར་བའི་ཨམ་འབན་གཉིས་དམག་སྟོང་དང་བཅས་པ་བསྡད་དེ་གཞན་རྣམས་ཕྱིར་ལོག རྒྱལ་དབང་བསྐལ་བཟང་རྒྱ་མཚོའི་མཛད་སྤྱོད་བཀའ་གདམས་གོང་མ་ནང་བཞིན་པས། རྒྱ་བོད་སོག་གསུམ་གྱིས་གུས་བཀུར་ལྷུར་བླངས་པ་ལ་ཕོ་ལྷ་བ་ཕྲག་དོག་འཕར་ཏེ་རྒྱལ་དབང་རིན་པོ་ཆེར་ལོ་རྗེས་མར་མན་ཆིང་གོང་མ་རྒྱ་བོད་ས་མཚམས་སུ་ལྟ་སྐོར་ལ་ཕེབས་རྒྱུ་ཡིན་པས། ཁྱེད་གོང་མར་མཇལ་འཕྲད་ཀྱི་ཆེད་དུ་ཁམས་སུ་སོང་ཞེས་བཀའ་ཕབ། ས་སྤྲེལ་༼སྤྱི་ལོ་༡༧༢༨༽ལོར་ཟླ་གཉིས་པའི་ཚེས་བརྒྱད་ཉིན་ལི་ཐང་དུ་འབྱོར། ལྕགས་བྱ་༼སྤྱི་ལོ་༡༧༣༠༽ལོར་ཟླ་དང་པོའི་ཚེས་གཅིག་ཉིན་མགར་ཐར་ཕྱོགས་སུ་ཆིབས་ཁ་བསྒྱུར། མགར་ཐར་དུ་དགོན་པ་བཏབ། ལོ་ངོ་མཐོང་བདུན་ཙམ་དེར་བཞུགས། དེའི་རིང་ལའང་ཁྲི་ངག་དབང་མཆོག་ལྡན་ཡོངས་འཛིན་དུ་བསྟེན་ནས་མདོ་སྔགས་ཀྱི་གསན་བསམ་རྒྱ་ཆེན་པོར་མཛད། དེ་ནས་དབུས་སུ་ཕེབས་རྒྱུ་གཏན་ཁེལ་བྱས་ཏེ་ཆིང་གོང་མའི་རྒྱལ་སྲས་བཅུ་བདུན་པ་དང་། ཧོ་ཐོག་ཐུ་ལྕང་སྐྱ་རོལ་བའི་རྡོ་རྗེས་ཕེབས་སྐྱེལ་ཞུས། ཤིང་ཡོས་༼སྤྱི་ལོ་༡༧༢༥༽ལོའི་ཟླ་གསུམ་པའི་ཚེས་ཉེར་གཅིག་ཉིན་དབུས་ཕྱོགས་སུ་ཆིབས་བསྒྱུར། ཟླ་བདུན་པའི་ཚེས་བཅུ་གཅིག་ཉིན་ལྷ་ལྡན་གཙུག་ལག་ཁང་དུ་ཞབས་སོར་འཁོད་དེ་མི་དབང་ཕོ་ལྷ་བས་སྣར་ཐང་བཀའ་འགྱུར་པར་བརྐོས་མའི་པར་ཕུད་ཀྱིས་གཙོས་འབུལ་ཆེན་བཏེགས། ཆུ་ཕག་༼སྤྱི་ལོ་༡༧༤༣༽ལོར་ཨོ་རོད་ཇུན་གར་གྱི་དཔོན་དགའ་ལྡན་ཚེ་རིང་དབང་པོའི་མི་སྣ་སུམ་བརྒྱ་སྐོར་ཡོང་སྟེ་རྒྱལ་དབང་ལ་འབུལ་ཆེན་དང་། དབུས་གཙང་གི་རྟེན་ཁག་ལ་མཆོད་འབུལ་བྱས། ཤིང་བྱི་༼སྤྱི་ལོ་༡༧༤༤༽ལོར་དེར་ཆིང་གོང་མ་ཆན་ལུང་གིས་གཡུང་ཧྭ་དགོན་དུ་མཚན་ཉིད་གྲྭ་ཚང་། རྒྱུད་པ་གྲྭ་ཚང་། རིག་གནས་གྲྭ་ཚང་གསར་དུ་འཛུགས་པར་བླ་མ་ལས་སྣེ་བཅས་རྫོང་བདའ་མཛད། རབ་འདོད་མེ་ཡོས་༼སྤྱི་ལོ་༡༧༤༧༽ལོའི་ཟླ་གཉིས་པའི་ཚེས་གཉིས་ཉིན་ཕོ་ལྷ་བའི་གཉའ་བར་གཉན་འབུར་བྱུང་ནས་འདས། དེ་ལྟར་མི་དབང་ཕོ་ལྷ་བ་བསོད་ནམས་སྟོབས་རྒྱལ་གྱིས་ལོ་ངོ་ཉི་ཤུ་ཙམ་ལ་དབང་བསྒྱུར། ཕོ་ལྷ་བ་འདིས་རྒྱལ་དབང་ལ་ཕྲག་དོག་བྱས་ཚུལ་རྣམས་གྲངས་མང་ངོ་།། 

བོད་སྲིད་གཞུང་གི་བཀའ་ཤག་གིས་སྲིད་དོན་མཐའ་དག་ལ་བཀོད་འདོམས་མཛད་དེ་དགའ་ལྡན་ཕོ་བྲང་བའི་ཆབ་སྲིད་སྲ་བརྟན་བྱས། རྒྱལ་དབང་མཆོག་གི་མཛད་འཕྲིན་ལ་ལོག་པར་ལྟ་བ་གཅིག་ཀྱང་མེད་པར་གསོད་གཅོད་ཀྱི་མཚམས་ཆད་དེ་མི་སེར་བྱིངས་རེ་ཞིག་བདེ་སྐྱིད་སོས་དལ་ངང་གནས་ཐུབ་པོ།། 
ཆུ་སྦྲེལ་༼སྤྱི་ལོ་༡༧༥༢༽ལོར་པཎ་ཆེན་དཔལ་ལྡན་ཡེ་ཤེས་དབུས་སུ་ཕེབས་ནས་རྒྱལ་དབང་མཆོག་གི་ཞལ་སྔ་ནས་བཀའ་ལུང་དབང་གསུམ་བུམ་པ་གང་བྱོའི་ཚུལ་དུ་གསན། ཤིང་ཁྱི་༼༡༧༥༤༽ལོའི་ཟླ་བཞི་བའི་ནང་རྩེ་སློབ་གྲྭ་ཆེན་མོ་བཙུགས་ཏེ། ཚག་སྒུར་བ་སྐལ་བཟང་འཕྲིན་ལས་སློབ་དཔོན་དུ་བསྐོ་བཞག་མཛད། རྩེ་ཞོལ་དུ་སྐུ་རྟེན་བྲིས་འབུར་བཞེངས་པའི་བཟོ་གྲྭ་གསར་འཛུགས་མཛད། དེ་ལྟར་ཆོས་སྲིད་གཉིས་ཀྱི་ཆ་ནས་འགྲན་ཟླ་བྲལ་བའི་མཛད་བཟང་འོད་དཀར་གྱིས་ནོར་འཛིན་སྒེག་མོ་མཛེས་པར་བྱས་སོ།། མེ་གླང་༼སྤྱི་ལོ་༡༧༥༧༽ལོའི་ཟླ་གཉིས་པར་དགུང་ལོ་ལྔ་བཅུའི་ཐོག་གཟུགས་སྐུའི་བཀོད་པ་བསྡུས་སོ།། ཁོང་འདས་མ་ཐག་བཀའ་ཤག་དང་སྐུ་བཅར་སོགས་གདན་ས་གསུམ་གྱི་སློབ་དཔོན། དྲུང་ཡིག སེར་སྐྱ་རྣམས་གྲོས་བསྡུར་བྱས་ཏེ། དེ་མོ་སྤྲུལ་སྐུ་ངག་དབང་འཇམ་དཔལ་བདེ་ལེགས་རྒྱ་མཚོར་ནོ་མོན་ཧན་གྱི་ཆོ་ལོ་དང་བཅས་རྒྱལ་ཚབ་ཏུ་མངའ་གསོལ། བླ་སྤྲུལ་ཁོངས་ནས་རྒྱལ་ཚབ་ཏུ་བཞུགས་མཁན་ཐོག་མ་ཁོང་ཡིན་པར་གྲགས་སོ།། རྒྱལ་དབང་བསྐལ་བཟང་རྒྱ་མཚོ་དང་པཎ་ཆེན་བློ་བཟང་ཆོས་ཀྱི་རྒྱལ་མཚན་གཉིས་ཀྱི་མཛད་རྣམ་ལ་མི་སེར་བྱིངས་ཀྱི་ཐུན་མོང་སྣང་ངོར་དད་གུས་ཚད་མེད་ཞིག་སྐྱེས་པའི་རང་མདངས་མངོན་ཏེ། འབངས་ཀྱི་གླུ་གཞས་ནང་དུ། རྒྱལ་བ་མང་ན་རྒྱལ་མཆོག་གཅིག་རེད།། པན་ཆེན་མང་ན་ཆོས་རྒྱན་གཅིག་རེད།། ཟེར་སྐད་དོ།། 
རྒྱལ་དབང་སྐུ་ཕྲེང་བརྒྱད་པ་འཇམ་དཔལ་རྒྱ་མཚོ། འདི་ཉིད་ལྕགས་སྦྲུལ་༼སྤྱི་ལོ་༡༧༦༡༽ལོའི་ཟླ་བ་དང་པོའི་ནང་ཐོབ་རྒྱལ་ལྷ་རི་སྒང་དུ་ཡབ་བསོད་ནམས་དར་རྒྱས་དང་ཡུམ་ཕུན་ཚོགས་དབང་མོ་གཉིས་ཀྱི་སྲས་སུ་སྐུ་འཁྲུངས། པཎ་ཆེན་དཔལ་ལྡན་ཡེ་ཤེས་ཀྱིས་གཙུག་ཕུད་བཞེས་ཏེ་བློ་བཟང་བསྟན་པའི་དབང་ཕྱུག་འཇམ་དཔལ་རྒྱ་མཚོ་ཞེས་པའི་མཚན་གསོལ། ཆུ་རྟ་༼སྤྱི་ལོ་༡༧༦༢༽ལོའི་ཟླ་བདུན་པའི་ཚེས་དགུ་ཉིན་ཕོ་བྲང་པོ་ཏ་ལའི་གསེར་ཁྲིར་ཞབས་སོར་འཁོད། མེ་ཕག་༼སྤྱི་ལོ་༡༧༦༧༽ལོར་མཆོད་གཞིས་དང་མི་ཆེན་གཉིས་ཀའི་སྤྱི་ཡོངས་མི་སྣ་ལ་སྣེ་ལེན་བྱེད་ལུགས་གསར་བ་གཏན་ལ་ཕབ། གོང་མ་ཆན་ལུང་གིས་ཞེ་ཧོར་པོ་ཏ་ལ་དང་བཀྲ་ཤིས་ལྷུན་པོའི་ཆོས་སྡེ་གསར་རྒྱག་གནང་བའི་མཁན་པོ་དང་། མཁས་བཙུན་བཟང་གསུམ་འཛོམས་པ་ཁ་ཤས་གཏོང་དགོས་ཞེས་ཞུས་པ་ལྟར། སྒོ་མང་དགེ་བཤེས་སྲད་རྒྱུད་མཁན་པོ་སངས་རྒྱས་འོད་ཟེར་སོགས་འགའ་ཞིག་རྫོང་བདའ་མཛད། ལྕགས་ཡོས་༼སྤྱི་ལོ་༡༧༧༡༽ལོར་སྔར་རྒྱ་དང་ཨོ་རོད་འཁྲུག་སྐབས་བྲོས་བཤོལ་གྱིས་ཨུ་རུ་སུའི་ས་མཚམས་སུ་བསྡད་པའི་ཇུན་གར་པ་རྣམས་རང་ཡུལ་དུ་ལོག་ན་རྒྱའི་གནོད་པ་མི་བྱེད་པའི་དོན་ལ་རྒྱལ་དབང་གིས་བཀའ་དྲིན་བསྩལ། མེ་བྱ་༼སྤྱི་ལོ་༡༧༧༧༽ལོར་དེ་མོ་ནོ་མོ་ཧན་གྱིས་རྒྱལ་ཚབ་ལོ་ཉེར་གཅིག་རིང་གནང་ནས་བསྟན་རྒྱས་གླིང་དུ་སྐུ་གཤེགས། དེའི་སྐབས་སུ་རྒྱལ་དབང་རིན་པོ་ཆེས་དགུང་ལོ་ཉི་ཤུ་བཞེས་ཡོད་པས་ཆབ་སྲིད་ཀྱི་ལས་འགན་བཞེས་དགོས་ཞུས་ནའང་། ཁོང་གིས་གསན་བསམ་གྱི་འཕྲོ་སྐྱོང་དགོས་གསུངས་ནས་ཞལ་བཞེས་མ་གནང་། དེ་ནས་རྒྱུད་སྟོད་མཁན་ཟུར་ཚ་རྡོར་ངག་དབང་ཚུལ་ཁྲིམས་ཀྱིས་རྒྱ་ནག་ཏུ་ཆོས་སྤེལ་བཞིན་བཞུགས་ཡོད་པ་ལ་གོང་མས་ནོ་མོན་ཧན་གྱི་མཚན་གནས་གནང་བ་དང་འབྲེལ་གདན་དྲངས་ཏེ་སྲིད་སྐྱོང་རྒྱལ་པོར་ཞུས། ཁོང་གི་འཁྲུངས་ཡུལ་ཅོ་ནེ། གྲྭ་ས་སེ་ར་སྨད། བཞུགས་གནས་ཚ་རྡོར་ཁང་ཚན། ངོ་བོ་གྲྭ་རྐྱང་དཀྱུས་མ་ཞིག་ཡིན་འདུག སློབ་གཉེར་བྱས་ཏེ་རྒྱུད་སྟོད་དུ་ཕེབས་བླ་མ་དབུ་མཛད་པ་དང་དེའི་རྗེས་མཁན་པོ་མཛད་པ་དང་། དེ་ནས་གཞུང་གིས་པེ་ཅིན་དུ་སློབ་དཔོན་ལ་མངགས། མེ་བྱ་༼སྤྱི་ལོ་༡༧༧༧༽ལོའི་ཟླ་བདུན་པའི་ཚེས་ལྔ་ཉིན་ལྷ་སར་ཕེབས་སྐབས་ལྟད་མོ་བ་ཁྲི་ཕྲག་མང་པོ་འདུས། དེ་ནི་གྲྭ་རྐྱང་ཞིག་གློ་བུར་དུ་བོད་ཀྱི་སྲིད་སྐྱོང་དུ་ཕེབས་པ་ལ་ཧ་ལས་པས་རེད་ཟེར་འདུག ཁོང་གི་སྲིད་འཛིན་པའི་བློན་པོ་ནི་གུང་པཎྜི་ཏ། གུང་ཀུན་དགའ་བསྟན་འཛིན། ཐོན་པ་སྲིད་ཞུ་དབང་འདུས། མདོ་མཁར་བསོད་ནམས་དབང་རྒྱལ་སོགས་རེད། ས་ཕག་༼སྤྱི་ལོ་༡༧༧༩༽ལོར་ཞེ་ཧོར་བཀྲ་ཤིས་ལྷུན་པོར་རབ་གནས་དང་། གོང་མ་དགུང་ལོ་བཅུ་བདུན་དུ་ཕེབས་པའི་དགའ་སྟོན་གྱི་ཆེད་དུ་པཎ་ཆེན་རིན་པོ་ཆེ་དཔལ་ལྡན་ཡེ་ཤེས་པེ་ཅིན་དུ་གདན་དྲངས་པ་ལྟར་ཆིབས་བསྒྱུར་གནང་། རིམ་གྱིས་སྐུ་འབུམ་དུ་ཕེབས་ནས་ཟླ་བ་བཞི་དང་ཞག་ཉི་ཤུར་བཞུགས། ལྕགས་བྱི་༼སྤྱི་ལོ་༡༧༨༠༽ལོའི་ཟླ་བརྒྱད་པའི་ཚེས་བཅུ་ཉིན་སྐུ་འབུམ་ནས་ཆིབས་བསྒྱུར། སྐུ་འཁོར་དུ་འཇམ་དབྱངས་བཞད་པའི་སྤྲུལ་སྐུ་མ་ཧཱ་པཎྜི་ཏ་འཇིགས་མེད་དབང་པོ་སོགས་ཕེབས། ཟླ་བདུན་པའི་ཚེས་ཉེར་གཅིག་ཉིན་ཞེ་ཧོར་དུ་ཕེབས་འབྱོར་བྱུང་། དེ་གའི་བཀྲ་ཤིས་ལྷུན་པོར་རབ་གནས་མཛད། ཟླ་བ་བརྒྱད་པའི་ཚེས་ཉེར་ལྔའི་ཉིན་བཀྲ་ཤིས་ལྷུན་པོ་ནས་པེ་ཅིན་དུ་ཆིབས་བསྒྱུར། ཚེས་ཉེར་བདུན་ཉིན་གོང་མ་ཆན་ལུང་ལ་མགོན་པོའི་རྗེས་གནང་སོགས་ཆོས་བཀའ་ཅི་རིགས་གནང་། ལྕགས་བྱི་༼སྤྱི་ལོ་༡༧༨༠༽ལོའི་ཟླ་བ་བཅུ་གཅིག་པའི་ཚེས་ཉེར་གསུམ་ཉིན་གཟུགས་སྐུ་བསྡུས། ལོ་དེར་ཧལ་ཧ་རྗེ་བཙུན་དམ་པའི་སྤྲུལ་སྐུར་ཐུགས་ཐག་བཅད། ལྕགས་གླང་༼སྤྱི་ལོ་༡༧༨༡༽ལོའི་ཟླ་དྲུག་པའི་ཚེས་གཅིག་ཉིན་རྒྱལ་དབང་མཆོག་གིས་གསན་བསམ་གྲུབ་སྟེ་ཆོས་སྲིད་གཉིས་ཀྱི་འགན་བཞེས་ནའང་། ཐུགས་ཆོས་ཕྱོགས་ཁོ་ནར་འཁོར་བས་སྲིད་ཀྱི་ལས་དོན་ཚ་རྡོར་མོན་ཧན་གྱིས་འགན་བཞེས། དེའི་ཕྱི་ལོར་སྐྱིད་གྲོང་བསམ་གཏན་གླིང་ནས་དཀའ་ཆེན་ཡེ་ཤེས་རྒྱལ་མཚན་གདན་དྲངས་ཏེ་བཀའ་ཆོས་རྒྱུན་མ་ཆད་པར་གསན། པེ་ཅིན་ནས་རྒྱལ་དབང་རིན་པོ་ཆེས་གསེར་གླེགས་བཅུ་བདུན་གྱི་ཐོག་ཡིག་རིགས་བཞི་བསྐོས་ཀྱི་འཇའ་ས་ཕུལ་མི་འབྱོར། ཤིང་འབྲུག་༼སྤྱི་ལོ་༡༧༨༤༽ལོར་ནོར་གླིང་སྐལ་བཟང་ཕོ་བྲང་གསར་བཞེངས་མཛད། ཚ་རྡོར་ནོ་མོན་ཧན་གྱིས་དབང་བསྒྱུར་སྐབས་བོད་ཁམས་ཤིན་ཏུ་བདེ། དེའི་སྐབས་ལྕང་སྐྱ་རོལ་བའི་རྡོ་རྗེ་པེ་ཅིན་དུ་སྐུ་གཤེགས་སྟབས། པེ་ཅིན་ཆོས་ཀྱི་སློབ་གྲྭའི་དབུ་འཛིན་དང་བསྟན་དོན་དུ་ཚ་རྡོར་ནོ་མོན་ཧན་རྒྱ་ནག་པེ་ཅིན་དུ་གདན་དྲངས། གོང་མས་ས་མ་ཏི་པཀྵི་ཞེས་པའི་གོ་གནས་གནང་སྟེ་པེ་ཅིན་དུ་བཞུགས། བོད་དུ་རྟ་ཚག་རྗེས་དྲུང་བསྟན་པའི་མགོན་པོ་ལ་ནོ་མོན་ཧན་གྱི་ཆོ་ལོ་དང་བཅས་རྒྱལ་པོར་བསྐོས་འདུག་གོ། 

རྒྱལ་དབང་སྐུ་ཕྲེང་བཅུ་གཉིས་པ་འཕྲིན་ལས་རྒྱ་མཚོ། འདི་ཉིད་འོལ་དགའ་ཕྱོགས་སུ་ཡབ་ཕུན་ཚོགས་ཚེ་དབང་དང་ཡུམ་ཚེ་རིང་གཡུ་སྒྲོན་གཉིས་ཀྱི་སྲས་སུ་མེ་འབྲུག་༼སྤྱི་ལོ་༡༨༥༦༽ལོའི་ཟླ་བཅུ་གཉིས་པའི་ཚེས་དྲུག་ཉིན་སྐུ་འཁྲུངས། ས་རྟ་ལོ་༼སྤྱི་ལོ་༡༨༥༨༽ལོར་ཐུགས་ཐག་བཅད། ལོ་དེའི་ཟླ་དང་པོའི་ཚེས་བཅོ་ལྔ་ཉིན་སྲིད་སྐྱོང་རྭ་སྒྲེང་ཧོ་ཐོག་ཐུ་རིན་པོ་ཆེས་གཙུག་ཕུད་བཞེས་ཏེ་བློ་བཟང་བསྟན་པའི་རྒྱལ་མཚན་འཕྲིན་ལས་རྒྱལ་མཚོ་ཞེས་མཚན་གསོལ། སྐུ་གོང་མའི་ཁྲིར་མངའ་གསོལ། ལོ་འདིའི་ཡས་མས་སུ་དབྱིན་ཇིས་འབྲས་ལྗོངས་སུ་བཙན་འཛུལ་བྱས། འབྲས་ལྗོངས་ཀྱི་དམག་དཔོན་མགྲོན་རྣམ་རྒྱལ་བོད་དུ་སྐྱབས་ཞུར་འབྱོར། བོད་གཞུང་ནས་དེར་རིམ་བཞིའི་གོ་གནས་དང་གཞིས་ཀ་བཅས་བྱིན་སྐད། སྲིད་སྐྱོང་རྭ་སྒྲེང་ཧོ་ཐོག་ཐུ་དང་བཀའ་བློན་བཤད་སྒྲ་གཉིས་ནང་མ་འཆམས་པར་བཤད་སྒྲ་གོ་གནས་ཐམས་བཅད་ལས་ཕབ། རྐྱེན་དེས་དགའ་ལྡན་ནས་བཤད་སྒྲའི་འབྲེལ་ཡོད་འགས་རྭ་སྒྲེང་ལ་ངོ་ལོག་བྱ་རྒྱུའི་གྲོས་ངན་བཏོན། སྐབས་དེར་རྭ་སྒྲེང་གིས་འབྲས་སྤུངས་རིགས་གྲྭའི་ཕོགས་དངུལ་ལས་ཕྲན་བུ་བཅག་པའི་རྐྱེན་གྱིས་འབྲས་སྤུངས་དང་དགའ་ལྡན་འབྲེལ་ནས་སྲིད་སྐྱོང་རྭ་སྒྲེང་བར་འཁོན་གཞི་བསླངས། རྐྱེན་དེའི་དབང་གིས་ཆུ་ཁྱི་༼སྤྱི་ལོ་༡༨༦༢༽ལོར་སྨོན་ལམ་ཆེན་མོ་དང་ཚོགས་མཆོད་ཀྱང་དུས་ཐོག་ཏུ་ཚོགས་མ་ཐུབ་པར་ཕྱི་ལོའི་ཟླ་བ་དགུ་བར་ཚོགས། དགའ་འབྲས་ཀྱིས་གྲྭ་ཤར་བཏང་སྟེ་བཤད་སྒྲ་སྙེ་མོར་གནས་དབྱུང་བྱས་ཡོད་པ་ལྷ་སར་གདན་དྲངས་དགའ་འབྲས་དྲུང་སྤྱི་ཟེར་བ་ཞིག་བཙུགས། དེ་ནི་དགའ་ལྡན་དང་འབྲས་སྤུངས། རྩེ་ཤོད་དྲུང་འཁོར་བཅས་ཡོད་པའི་ཚོགས་འདུ་ཞིག་ལ་ཟེར། རྭ་སྒྲེང་གི་ཕྱོགས་ན་སེར་བྱེས་གྲྭ་ཚང་གཅིག་པུ་ལས་མེད་པར་གྱུར་པས། རྭ་སྒྲེང་རྒྱ་ནག་དུ་བྲོས་བྱོལ་དུ་སོང་། དེ་མ་ཐག་དགའ་འབྲས་དྲུང་སྤྱི་གཙོ་བྱས་ཏེ་ཆུ་ཁྱི་༼སྤྱི་ལོ་༡༨༦༢༽ལོའི་ཟླ་གསུམ་པའི་ཚེས་བཅུ་གཉིས་ཉིན། རྒྱལ་དབང་འཕྲིན་ལས་རྒྱ་མཚོ་དགུང་གྲངས་བདུན་ལས་མ་ལོན་ཀྱང་། རྒྱལ་སྲིད་ཀྱི་ཐུགས་འགན་བཞེས་པའི་ཚུལ་དང་། དོན་དངོས་སུ་བཤད་སྒྲ་དབང་ཕྱུག་རྒྱལ་པོ་སྡེ་སྲིད་དུ་བསྐོས། བཤད་སྒྲ་རྟེན་སྐྱ་བོ་ཡིན་ཀྱང་སྐྲ་བཞར་བའི་གྲོང་བའི་རྟགས་དོར་ཏེ་བཙུན་ཆས་གྱོན། རྭ་སྒྲེང་རྒྱ་ནག་ཏུ་ཕེབས་ནས་པེ་ཅིན་དུ་གོང་མར་གཏུག་བཤེར་བྱས། གོང་མའི་གཟུ་ཆིངས་ལྟར་རྭ་སྒྲེང་དུ་བཞུགས་ཆོག་པར་བྱས་ནས་ཕྱིར་ཕེབས་ལམ་དུ་ཟི་ལིང་ནས་སྐུ་འདས་སོ། རྭ་སྒྲེང་ཕྱོགས་ཀྱི་ཞབས་པད་བཀྲ་ཤིས་གསར་ཁང་དང་འཁྲུངས་གཞིས་དངོས་གྲུབ་ལྡིང་གི་གཞིས་ཀ་རྣམས་ཀྱང་གཞུང་བཞེས་བྱས་ནས་མཐར་འབྲས་སྤུངས་བློ་གླིང་གྲྭ་ཚང་གི་མཆོད་གཞིས་སུ་གྱུར། བཤད་སྒྲར་སྲིད་སྐྱོང་གི་གོ་གནས་ཐོབ། ཕུ་ལུང་བ་ལ་ཞབས་པད་ཀྱི་གོ་གནས་དང་མཁན་ཆེན་བློ་བཟང་དཔལ་ལྡན་ལ་སྤྱི་མཁན་དར་ཧན་གྱི་གོ་གནས་བྱིན། དགའ་ལྡན་ཤར་རྩེ་མཁན་པོའི་ཕྱག་མཛོད་དཔལ་ལྡན་དོན་འགྲུབ་ལ་གཞུང་གི་ཞབས་སྡོད་ཀྱི་ཐོག་བླ་ཕྱག་མཁན་ཆུང་གི་གོ་གནས་བསྩལ་ཅིང་། རིང་བོར་མ་ཐོགས་པར་དཔལ་དོན་ཉིད་བཀའ་བློན་དང་སྐུ་བཅར་སྤྱི་ཁྱབ་མཁན་པོ་སོགས་བྱས་ཏེ་དབང་ཤུགས་ཇེ་ཆེར་སོང་། དུས་སྐབས་འདིའི་ནང་དུ་མདོ་སྟོད་རུ་ནང་དཔལ་མགོན་གྱི་བུ་རྒྱུད་མགོན་པོ་རྣམ་རྒྱལ་དང་། མགོན་པོ་ཚེ་བརྟན་ཕ་བུ་གཉིས་ཀྱིས་ཉག་རོང་སྡེ་དྲུག ཧོར་མ་ཟུ། བྲག་མགོ ཁང་གསར། ཏྲེ་ཧོར། སྟོང་སྐོར། བེ་རི། གླིང་ཚང་སོགས་བཙན་ཤེད་ཀྱིས་དབང་དུ་བསྡུས་པར་མ་ཟད། སྡེ་དགེ་ལྕགས་ལ། དགེ་བཤེས་ཙ། ཁྲོ་སྐྱབས། ལི་ཐང་། འབའ། མགར་ཐར་སོགས་ལ་བཙན་འཕྲོག་མང་པོ་བྱས་རྐྱེན། བྲག་མགོ་དཔོན་ཆེན་དགྲ་འདུལ་དང་དཔོན་མོ་ནོར་བུ། ཇའི་སང་བླ་འཁོས་ཀྱི་གཙོས་དུད་ཁྱིམ་བརྒྱ་སྐོར་དང་། ཁང་ག་དངོས་གྲུབ་ཕུན་ཚོགས་དང་མ་ཟུ་གཉེར་བ་ཞུ་གུ་བཀྲ་ཤིས་སོགས་དུད་ཁྱིམ་སུམ་བརྒྱ་སྐོར་འདུག་མ་ཐུབ་པར་བོད་གཞུང་ལ་སྐྱབས་ཞུར་སོང་། སྡེ་གཞུང་གིས་མི་སེར་དེ་རྣམས་ཆུ་ཤུར། གོང་དཀར། སྟོད་ལུང་ཁུལ་དུ་སྐྱོབ་གསོ་དང་བཅས་འཇོག་པར་མཛད། ཉག་དམག་གིས་ཀྱང་འབའ། ལི་ཐང་། ཕྱག་ཕྲེང་། རྫ་ཁོག མི་ཉག རྒྱལ་ཐང་ཁུལ་དུ་འཕྲོག་བཅོམ་བྱས་པར་མ་ཟད། བོད་གཞུང་གི་མདོ་སྒར་དཔོན་ཁོངས་རྩེའི་ཇ་དང་། གདན་ས་གསུམ་གྱི་མང་ཇའི་མཐུན་རྐྱེན་མཛོད་ཇ་སོགས་ཚང་མ་འཕྲོག་བཅོམ་བྱས། རྒྱ་བོད་ཚོང་ལམ་བཀག་པ་སོགས་སྙན་ཞུ་གཅིག་རྗེས་གཉིས་མཐུད་དུ་འབྱོར། ད་དུང་ཉག་དམག་སྡེ་དགེར་འབྱོར་ནས་དགོན་ཆེན་བཟུང་། སྡེ་དགེའི་གཞིས་ཀ་རྣམས་ལ་དབང་བསྒྱུར། སྡེ་དགེ་རྒྱལ་པོ་ཡུམ་སྲས་དང་ཀཿ ཐོག་དཔོན་སྤྲུལ་སོགས་བཙོན་དུ་བཅུག་པ་སོགས་བྱས་སྟབས། བོད་སྡེ་གཞུང་གིས་སྤྱི་ཁྱབ་དམག་དཔོན་ཞབས་པད་ཕུ་ལུང་བ་ཚེ་དབང་རྡོ་རྗེ་བསྐོ་བཞག་བྱས་ཤིང་། དབུས་མདའ་དཔོན་ཁྲི་སྨོན་པ་འཆི་མེད་རྡོ་རྗེ་དང་། དབུས་མདའ་དཔོན་མདོ་མཁར་བ་ཚེ་དབང་ནོར་བུ་སོགས་དཔོན་དམག་འཁོར་དང་བཅས་པས་ཆུ་ཕག་༼སྤྱི་ལོ་༡༨༦༣༽ལོའི་ཟླ་གཉིས་པའི་ཚེས་དགུ་ཉིན་ཉག་རོང་ལ་དཔུང་འཇུག་བྱས། ཀོང་སྤྲུལ་ཡོན་ཏན་རྒྱ་མཚོ་སོགས་དམ་པ་དུ་མས་རིམ་གྲོ་རྒྱ་ཆེན་མཛད། ཤིང་གླང་(སྤྱི་ལོ་༡༨༦༥)ལོའི་ཟླ་བདུན་པའི་ནང་རི་ནང་རྫོང་མཐའ་བསྐོར་ཞིང་ཟླ་བརྒྱད་པའི་ཚེས་གཅིག་ཉིན་མགོན་པོ་རྣམ་རྒྱལ་གྱི་བུ་རབས་ཚ་རྒྱུད་མི་སུམ་ཅུ་དང་། བློན་པོ་དྲག་གྲས་མི་བཞི་བཅུ་བཅས་ཁང་བའི་ནང་དུ་གསོན་སྲེག་བྱས་ཤིང་ལྷག་མ་རྣམས་མགོ་བཏགས་སོ།། 

སྨྲས་པ། སྐད་ཅིག་གཅིག་ནས་འཇིགས་པའི་འདུས་བྱས་ཚོགས།། 
བསྐལ་བར་གནས་སོ་སྙམ་པའི་ལོག་རྟོག་གིས།།
འཇིག་རྟེན་བདེ་དང་བདག་ཏུ་འཛིན་པའི་སེམས།།
འཁྲུལ་བ་ཡིན་པར་དེ་ཉིད་རིག་པས་གསུངས།།
སྔར་སོང་འཇིག་རྟེན་སྒྲ་དོན་སྣང་བ་ཙམ།།
ཕྱིས་འབྱུང་འཇིག་རྟེན་མུན་ཁུང་རྫས་ཀྱི་དཔེ།།
ད་ལྟའི་འཇིག་རྟེན་སྐད་ཅིག་རེ་ནས་འགག། 
ཀྱེ་མ་ལོ་རྒྱུས་གསལ་བོར་རྟོགས་ཐབས་དཀའ།།
གཉའ་ཁྲི་ནས་བཟུང་གནམ་ལྡེ་འོད་སྲུངས་བར།།
འཁྲུངས་འབྱོར་ཕྱུག་འཛོམས་དར་བའི་ཚུལ་བསམ་ན།།
མ་བརྟགས་ཉམས་དགའི་སྣང་བ་ཙམ་སྲིད་ཀྱང་།།
འཕོ་འཛད་འབྲལ་རྒུད་མཐའ་འདི་ཡ་རེ་ང་།།
མངའ་རིས་ནས་བཟུང་མདོ་དབུས་ཁམས་གསུམ་དང་།།
ཧོར་སོག་ཡུལ་རིས་སིལ་བུར་བཟུང་ཚུལ་གྱིས།།
དར་མཐའ་རྒུད་པའི་སྣང་ཚུལ་གསལ་བོར་སྟོན།།
འདི་ཡང་ལས་སྣང་སྒྱུ་མའི་གྲོང་ཁྱེར་དཔེ།།
ས༵་པཎ་མཆོག་གིས་ས༵་སྟེང་དམ་ཆོས་སྤེལ།།
འགྲོ༵་མགོན་འཕགས་པས་འགྲོ༵་དོན་དཔག་མེད་མཛད།།
རྒྱ༵་ནག་གོང་མས་རྒྱ༵་ཆེན་ལུང་གིས་བསྔགས།།
ཁྲི༵་སྐོར་བཅུ་གསུམ་ཁྲི༵་དཔོན་རིམ་པར་བསྐོས།།
ས༵་སྐྱས་བཅོས་པའི་ས༵་ལམ་དྲང་པོ་རུ།།
འབྲི༵་ཡི་རྭ་རྩེ་ངོམས་ཡང་འབྲི༵་གུང་བརླགས།།
རླང༵ས་ཀྱི་གདུང་གི་རླང༵ས་འཁོར་བགྲོད་པའི་ཤུགས།།
སྤྱན༵་སྔའི་སྤྱན༵་གྱིས་གཟིགས་ཏེ་ལེགས་ལམ་བཙལ།།
རིན་སྤུངས་ཆབ་འབངས་གཙང་སྟོད་སྟག་གིས་ཟོས།།
དེ་ཡི་གོད་མ་གུ་ཤྲཱི་ཧན་གྱིས་འཕྲོག། 
ཀྱེ་མ་འདི་ཡང་ད་ལྟ་མིང་ཙམ་ལས།།
མི་སྣང་འདུས་བྱས་ཆོས་ཉིད་རྗེན་པར་མཐོང་།།
ཐུབ་བསྟན་རྣམ་སད་མཆོད་ཡོན་རྒྱུན།།
ཟབ་རྒྱས་རླབས་ཕྲེང་ཆལ་ཆིལ་བཅས།།
ལོ་པཎ་ཡུར་ལམ་ནས་ཐོན་ཏེ།།
འཇམ་མགོན་བླ་མའི་ཐུགས་མཚོར་བསྐྱིལ།།
ཐབས་མཁས་འཕྲུལ་གྱི་རི་བོའི་སྲུབས་ཤིང་གིས།།
བསིལ་ལྡན་རྣམ་དཀར་རྒྱ་མཚོ་བསྲུབས་པ་ལས།།
ཉེར་ཐོན་ཆོས་སྲིད་རྣ་ཆ་གཡོ་བ་ཡི།།
ཕྱོགས་ལས་རྣམ་རྒྱལ་དཔལ་མོའི་མཛེས་ཞལ་མཐོང་།།
རྔམས་སེམས་ཅན་གྱིས་རྐུབ་སྟེགས་རྩོད་པ་ན།།
སྒྲེན་མོར་སྡོད་པའི་མགོ་བོ་གཅོག་གོ་ཞེས།།
འཇིག་རྟེན་རྒན་པོས་ལེགས་པར་བཤད་པའི་གཏམ།།
བོད་ཀྱི་ལོ་རྒྱུས་བཀླགས་ན་གསལ་བོར་རྟོགས།།
དེ་ལྟའི་བྱུང་བ་ཐུན་གསུམ་གྱིས།།
སྒྲིབ་པའི་གྲང་རེག་མཆེད་པ་ན།།
ཀྲུང་གོ་གསར་བའི་དགེ་མཚན་གྱིས།།
དཔྱིད་ཀྱི་དཔལ་མོ་མངོན་པར་བཞད།།
དེ་སྐད་ལོ་རྒྱུས་དེབ་ཆུང་འདི།།
གཞོན་ནུ་དགྱེས་པའི་འཛུམ་ཟེར་རོ།།
སྔོན་བྱུང་མཁས་དབང་ཞལ་ཆབ་ལས།།
བླངས་པའི་ཀུ་ཤས་བསང་གཏོར་ཡིན།།
དགེ་བས་འདེགས་བྱེད་གོ་ལའི་གཞིར།།
ཞི་བདེ་དཔལ་ཡོན་འཕེལ་བ་དང་།།
མཐར་ཐུག་སྐྱེ་བོ་ཡོད་དོ་ཅོག། 
སྐྱེ་འཆི་མེད་པའི་སར་བགྲོད་ཤོག། 
ཅེས་བོད་ཀྱི་ལོ་རྒྱུས་གཞོན་ནུ་དགྱེས་པའི་འཛུམ་ཟེར་ཞེས་བྱ་བ་འདི་ནི་མགོ་ལོག་བོད་རིགས་རང་སྐྱོང་ཁུལ་མི་རིགས་དགེ་ཐོན་སློབ་གྲྭའི་བོད་ཡིག་ཁྲིད་དཔྱོད་ཁང་གི་དགེ་རྒན་རྣམས་ཀྱི་ཟུར་ལྟའི་དཔྱད་གཞིར་དགོས་ཞེས་ནན་གྱིས་བསྐུལ་བ་དང་དུ་བླངས་ཏེ་དགེ་མིང་བ་རབ་རྒྱས་སམ་མཚོ་བྱུང་སྤྲིན་གྱི་རྒྱ་མཚོར་འབོད་པས་སྔོན་གྱི་ལོ་རྒྱུས་དུ་མ་ལས་བཏུས་ཏེ་བསྒྲིགས་ཤིང་།ཡི་གེ་བ་ནི་རྣམ་དཔྱོད་ཡངས་པ་དཔལ་ཆེན་སྟོབས་རྒྱལ་ལོ།།  
 

མི་འགྱུར་བདེ་ཆེན་གླིང་གི་གདན་རབས། 
 
༄༅།། མི་འགྱུར་བདེ་ཆེན་གླིང་གི་གདན་རབས་མདོ་ཙམ་བརྗོད་པ་དྲང་སྲོང་གྲུབ་པའི་བདེན་ཚིག་ཅེས་བྱ་བ། 
 
གཞི་དབྱིངས་སྤྲོས་བྲལ་ཆོས་སྐུའི་རྒྱལ་ས་རུ།།
ཀུན་ཁྱབ་ཤེར་ཕྱིན་བཙུན་མོར་དགྱེས་དགུར་རོལ།།
གསང་གསུམ་སྒྱུ་འཕྲུལ་དྲྭ་བའི་རྒྱལ་ཐབས་ཀྱིས།།
གདུལ་དཀའ་འདུལ་མཛད་བླ་མས་རྟག་པར་སྐྱོངས།།
མཁྱེན་རབ་རལ་གྲིའི་འཕྲུལ་འཁོར་གྱིས།།
རྨོངས་བའི་དགྲ་བོ་གསོད་དང་ལྷན།།
དབྱངས་ཀྱི་རྒྱལ་མོའི་མཚར་སྡུག་ལ།།
རྗེས་ཆགས་ཉམས་ཀྱིས་རོལ་དེར་འདུད།།
ཐུབ་བསྟན་སྙིང་པོ་ཟབ་གསང་བདུད་རྩིའི་ཆར།།
དཔལ་ལྡན་ཆ་བསགས་གྲུབ་པའི་ཞིང་དུ་འཁྱིལ།།
འཕགས་བོད་པཎ་གྲུབ་རྣམ་དཔྱོད་ཡུར་བ་ལས།།
ཉེར་ཐོན་དུས་ཀྱི་འཁོར་ལོའི་རྒྱུད་འདི་མཚར།།
དེ་ཡི་ཟབ་དོན་གསལ་མཛད་ཇོ་ནང་པའི།།
ཆོས་རྒྱུན་དྲི་མེད་རྡོ་རྗེ་བདུད་རྩིའི་རྒྱུན།།
ཡོངས་འཁྱིལ་མི་འགྱུར་བདེ་ཆེན་གླིང་ཞེས་པའི།།
སྡེ་འདིའི་གདན་རབས་ཆ་ཙམ་བརྗོད་ལ་སྤྲོ།།
དེང་འདིར་རྣམ་དཀར་ལས་འདི་སྒྲུབ་པ་ལ།།
བླ་མ་ལྷ་དང་མཁའ་འགྲོས་ཤིས་པ་སྩོལ།།
མི་སྲུན་གདུག་པའི་སེམས་ལྡན་ཡོད་སྲིད་ན།།
འཁུ་ལྡོག་སྤོངས་ལ་བག་ཡོད་མཛོད་ཅིག་ཀྱེ།། 
ཞེས་ཚིགས་སུ་བཅད་པའི་གཏམ་གྱིས་མདུན་བསུས་ཏེ། གང་བཤད་པར་བྱ་བ་ནི། བདག་ཅག་གི་སྟོན་པ་རྣམ་འདྲེན་ཟས་གཙང་སྲས་པོ་དེ་ཉིད་ཀྱིས། དང་པོ་སེམས་ཅན་གྱི་དོན་དུ་ཐུགས་བསྐྱེད། བར་དུ་སེམས་ཅན་གྱི་དོན་དུ་ཚོགས་བསགས། མཐར་སེམས་ཅན་གྱི་དོན་དུ་མངོན་པར་རྫོགས་པར་སངས་རྒྱས་ཏེ། ཆོས་སྐུའི་དབྱིངས་ལས་གཡོ་བ་མེད་པར་འོག་མིན་དུ་ངེས་པ་ལྔ་ལྡན་གྱི་ལོངས་སྤྱོད་རྫོགས་པའི་སྐུར་བཞེངས་ཏེ། དག་མ་དག་གི་ཞིང་ཁམས་རབ་འབྱམས་སུ་སྤྲུལ་བའི་རོལ་བ་བསམ་གྱིས་མི་ཁྱབ་པ་སྤྲོས་སོ།། དེ་ལྟ་བུའི་སྤྲུལ་སྐུ་རེ་རེའི་མཛད་པ་ཡང་བསམ་བརྗོད་ལས་འདས་པ་ཞིག་ཡིན་ཏེ། གདུལ་བྱའི་གྲངས་མཉམ་གྱི་སྐུ་རེ་དང་མཛད་ཚུལ་རེ་སྟོན་དགོས་པས་སོ།། དེ་དག་རིམ་དང་ཅིག་ཆར་དུ་མཛད་ཚུལ་སོགས་བསྐལ་བ་དུ་མར་བཤད་ཀྱང་རྫོགས་པར་སོ་སྐྱེ་དང་ཉན་རང་ལྟ་ཅི་སངས་རྒྱས་ཀྱིས་ཀྱང་བརྗོད་པར་མི་སྤོབས་ཏེ། མདོ་ལས། ངས་ཕྱོགས་བཅུའི་སངས་རྒྱས་ཀྱི་མཚན་རྒྱ་ཆེར་བཤད་ན་བསྐལ་བ་བརྒྱ་སྟོང་ཁྲིའི་བར་དུ་བཤད་ཀྱང་མི་རྫོགས་ཏེ། འདི་ལྟར་ཆུ་ཐམས་ཅད་ཀྱི་ཐིགས་པ་ནི་བགྲང་ཞིང་ཤེས་པར་རུང་གི སངས་རྒྱས་ཐམས་ཅད་ཀྱི་མཚན་ནི་གྲངས་སུ་ཤེས་པ་མེད་དོ་གསུངས་པའི་ཕྱིར། དེས་ན་གསང་བ་བསམ་གྱིས་མི་ཁྱབ་པའི་གནས་བརྗོད་པར་དཀའ་ནའང་། སྟོན་པ་འདི་གདུལ་བྱ་ཐུན་མོང་བའི་སྣང་ངོར། དོན་འགྲུབ་ཅེས་པ་ས་ལུག་ལོར་ལྷུམས་སུ་ཞུགས། དྲག་པོ་ཞེས་པ་ལྕགས་སྤྲེལ་ལོར་སྐུ་བལྟམས། དེ་ནས་བརྩིས་པའི་ས་བྱི་ལོར་རབ་ཏུ་བྱུང་། ཤིང་རྟ་ལོར་སངས་རྒྱས། ལྕགས་འབྲུག་ལོར་དུས་འཁོར་རྩ་རྒྱུད་གསུངས་ཤིང་མྱ་ངན་འདས་པའི་ཚུལ་བསྟན། 
ད་ལྟའི་ཤིང་གླིང་ལོ་འདི་བར་ལ་སྤྱི་ལོ་ ༢༨༦༥ འདས་པར་ཕུག་པ་ཡབ་སྲས་བཞེད། མངོན་པར་རྫོགས་པར་སངས་རྒྱས་པ་ནས་མྱ་ངན་ལས་འདའ་རེག་བར་ལོ་ཞེ་དྲུག་རིང་ལ་ཆོས་ཀྱི་འཁོར་ལོ་གསུམ་བསྐོར་ཏེ་མྱ་ངན་ལས་འདས་པའི་སྔ་ལོགས་ཀྱི་ལོར་ནག་པའི་ཉ་ལ་དཔལ་ལྡན་འབྲས་སྤུངས་ཀྱི་མཆོད་རྟེན་དུ་གཤེགས་ཏེ་འོག་ཏུ་ཆོས་དབྱིངས་གསུང་གི་དབང་ཕྱུག་དང་སྟེང་དུ་དཔལ་ལྡན་སྒྱུ་སྐར་གྱི་དཀྱིལ་འཁོར་ལེགས་པར་སྤྲུལ་ནས་རྡོ་རྗེ་སེངྒེའི་ཁྲི་ལ་བཞུགས་ཏེ་དཀྱིལ་འཁོར་ལ་བཀོད་པའི་འཁོར་རྣམས་དང་། ཞུ་བ་པོ་རྒྱལ་པོ་ཟླ་བ་བཟང་པོ་དང་གཞན་ཡང་རྒྱལ་པོ་དགུ་བཅུ་རྩ་དྲུག་ལ་སོགས་པ་སྐལ་བ་དང་ལྡན་པའི་འཁོར་རྣམས་ལ་རྩ་བའི་རྒྱུད་སྟོང་ཕྲག་བཅུ་གཉིས་པ་གསུངས་སོ་ཞེས་པ་ནི་ཀུན་མཁྱེན་རང་བྱུང་རྡོ་རྗེ་སོགས་ཀྱིས་བཞེད་དོ།། ཇོ་ནང་རྗེ་བཙུན་ཆེན་པོ་ཏཱ་ར་ནཱ་ཐ་རྗེས་འབྲང་དང་བཅས་པའི་བཞེད་པ་ནི་སངས་རྒྱས་པའི་ཕྱི་ལོར་གསུངས་པར་བཞེད་ལ། བུ་སྟོན་རིན་པོ་ཆེ་དང་མཁས་གྲུབ་དགེ་ལེགས་དཔལ་བཟང་རྗེས་འབྲང་དང་བཅས་པ་དེར་མཐུན་ནོ།། 
རྒྱུད་འདི་གང་དུ་གསུངས་པའི་གནས་ནི། དུས་འཁོར་རྩ་རྒྱུད་ལས། སྟོན་པས་བྱ་རྒོད་ཕུང་པོའི་རིར།། ཤེས་རབ་ཕ་རོལ་ཕྱིན་ཚུལ་བཞིན།། ཆོས་བསྟན་དཔལ་ལྡན་འབྲས་སྤུངས་སུ།། དེ་བཞིན་གསང་སྔགས་ཚུལ་རབ་བསྟན།། ཞེས་གསུང་པ་ལྟར་ཐུན་མོང་གདུལ་བྱའི་ངོར་ཤེར་ཕྱིན་གསུང་བ་དང་དུས་མཉམ་དུ་དཔལ་ལྡན་འབྲས་སྤུངས་སུ་གསང་སྔགས་ཀྱི་འཁོར་ཐུན་མིན་གྱི་ངོར་རྒྱུད་འདི་གསུང་བ་ཡིན་ལ། དེ་ཡང་དུས་འཁོར་རྩ་རྒྱུད་གསུངས་པ་གཙོ་བོའི་དབང་དུ་བྱས་པ་ལས་སྔགས་ཀྱི་རྒྱུད་སྡེ་མཐའ་དག་གསུངས་པ་ཡིན་ཏེ། བསྡུས་རྒྱུད་ལས། དཔལ་ལྡན་འབྲས་སྤུངས་མཆོད་རྟེན་ཆེན་པོར་སྟོབས་བཅུ་པ་ཡིས་སངས་རྒྱས་པ་ཡི་རྒྱུད་རྣམས་མཐའ་དག་རབ་ཏུ་བསྟན།། ཞེས་གསུངས་པའི་ཕྱིར་རོ།། 
ཞུ་བ་པོ་ནི། གསང་བའི་བདག་པོ་ཕྱག་ན་རྡོ་རྗེ་དང་། ཤམྦྷ་ལའི་ཆོས་རྒྱལ་ཟླ་བ་བཟང་པོ་སོགས་ཤམྦྷ་ལའི་གྲོང་བྱེ་བ་ཕྲག་དགུ་བཅུ་རྩ་དྲུག་གི་མིའི་འགྲོ་བ་སྐལ་ལྡན་དཔག་ཏུ་མེད་པ་དང་ལྷ་ཀླུ་གནོད་སྦྱིན་འབྱུང་བོ་སོགས་མི་མིན་གྱི་འགྲོ་བ་བགྲང་ལས་འདས་པའོ།། 
ཐོག་མར་གང་དུ་དར་བའི་གནས་ནི། དེ་ལྟར་རྒྱུད་གསུང་ནས་ཆོས་རྒྱལ་ཟླ་བ་བཟང་པོར་གཏད་ཅིང་མི་མ་ཡིན་བགྲང་ལས་འདས་པར་འདོད་པའི་དངོས་གྲུབ་ཐོབ་ནའང་རེ་ཞིག་མིའི་འཇིག་རྟེན་གཞན་དུ་མ་དར།

དེའི་སློབ་མ་ཇོ་ནང་པ་ཀུན་མཁྱེན་ཆེན་པོ་དོལ་པོ་པ་ཤེས་རབ་རྒྱལ་མཚན་དཔལ་བཟང་པོ་ནི། རྔ་བོ་ཆེའི་མདོ་ལས། ལི་ཙ་བི་གཞོན་ནུ་འཇིག་རྟེན་ཐམས་ཅད་ཀྱིས་མཐོང་ན་དགའ་བ་ཞེས་བྱ་བ་མ་འོངས་པའི་དུས་ན་ཀ་ཡོ་རིའི་རྒྱུད་དུ་ངའི་མིང་འཆང་བའི་དགེ་སློང་དུ་གྱུར་ཏེ། ཞེས་སོགས་དང་། གཙུག་ཏོར་རྣམ་པར་རྒྱལ་མའི་རྒྱུད་ལས། བདེ་གཤེགས་མྱ་ངན་འདས་འོག་ནས།། ལོ་ནི་སྟོང་ཕྲག་ཕྱེད་རིང་ཚེ།། གདོང་མར་ཡུལ་དུ་ང་འདྲ་བའི།། བསྟན་པ་འཛིན་པའི་དགེ་སློང་ཞིག། ཆུ་བོ་ལྗོན་ཤིང་ཕྲེང་མཛེས་སུ།། ཀ་ཡོ་རི་ཡི་གྲོང་ཁྱེར་དུ།། ཡབ་ནི་ཡེ་ཤེས་དབང་ཕྱུག་ཆེ།། ཡུམ་ནི་ཚུལ་ཁྲིམས་རྒྱན་ཞེས་གྲགས།། སྲས་ནི་སངས་རྒྱས་མིང་ཅན་འབྱུང་།། ང་ཡི་བསྟན་པའི་རྒྱལ་མཚན་འཛུག། ཆོས་ཀྱི་དུང་འབུད་དར་ཕྱར་འགྱུར།། ཞེས་སོགས་གསུངས་ཏེ་ལུང་བསྟན་པའི་སྐྱེས་མཆོག་ཆེན་པོ་མཁས་དང་གྲུབ་པའི་དབང་ཕྱུག་དེ་ཉིད་ཡིན་ལ། ཁོང་ནི་ཡུལ་མངའ་རིས་དོལ་པོ་པན་ཚང་ཀ་ཡོ་རིའི་གྲོང་ཁྱེར་དུ། ཡབ་ཡེ་ཤེས་དབང་ཕྱུག་དང་ཡུམ་ལྷ་མོ་ཚུལ་ཁྲིམས་རྒྱན་གཉིས་ཀྱི་སྲས་སུ་རབ་བྱུང་ལྔ་བའི་ཆུ་འབྲུག་༼སྤྱི་ལོ་༡༢༩༢༽ལོར་འཁྲུངས། གདུང་རུས་སྔགས་རྙིང་མའི་རིགས་སྔགས་འཆང་བ་ཞིག་གི་རྒྱུད་ཡིན། ཡུལ་དུ་བླ་མ་སྐྱི་སྟེངས་པ་མང་རབ་བསྟེན། ཆོས་སྔ་འགྱུར་རྙིང་མ་དང་དབུ་མ་རིགས་ཚོགས་སོགས་དང་རིག་གནས་མ་ལུས་པ་ཆུང་ངུ་ནས་ཐུགས་སུ་ཆུད། དགུང་ལོ་བཅུ་གཅིག་པར་མཁན་པོ་ཚུལ་ཁྲིམས་སྙིང་པོ་ལས་དགེ་ཚུལ་གྱི་སྡོམ་པ་མནོས། མཚན་ཤེས་རབ་རྒྱལ་མཚན་དཔལ་བཟང་པོར་གསོལ། ཀ་རི་ཀ་སོགས་གཞུང་འགྲེལ་མང་དུ་གསན། དགུང་ལོ་བཅུ་དྲུག་པ་ལ། སྐྱི་སྟོན་འཇམ་དབྱངས་གྲགས་པ་ལས་ཕྲེང་བ་སྐོར་གསུམ་སོགས་ཀྱི་ལག་ལེན་བཅས་ཆོས་མང་དུ་གསན། སླར་ཡང་དེའི་དྲུང་ནས་སྔགས་ཀྱི་གཞུང་མང་པོ་དང་ཚད་བསྡུས་མཁྱེན་པར་མཛད། 
དགུང་ལོ་ཉེར་གཅིག་པ་ལ་བླ་མ་སྐྱི་སྟོན་པའི་དྲུང་ནས། ཕར་ཚད་དང་སྔགས་བཅས་ལོ་ཕྱེད་གཉིས་རིང་གསན། མཐའ་དག་པ་ཐུགས་སུ་ཆུད་དེ་རྟ་ནག་ཏུ་ཕེབས། སློབ་དཔོན་རིན་ཡེའི་དྲུང་ནས་བྱམས་ཆོས་ཀྱི་བཤད་པ་གསན། ཡུམ་རྒྱས་འབྲིང་བསྡུས་གསུམ་སོགས་ཤེར་ཕྱིན་གྱི་མདོ་རྣམས་མ་ལུས་པ་ཐུགས་སུ་ཆུད། དབུས་གཙང་གི་ཆོས་སྡེ་ཕལ་ཆེ་བར་གྲྭ་སྐོར་མཛད་པས། རྒྱལ་བའི་དགོངས་པ་སྨྲ་བ་ལ་ཐོགས་པ་མེད་པར་མཁྱེན་པ་རྒྱས་པས་ཐམས་ཅད་ཀྱིས་ཀུན་མཁྱེན་རང་དུ་འདུག་ཅེས་བསྔགས་པས་ཀུན་མཁྱེན་ཞེས་པའི་མཚན་སྙན་འདིས་འཛམ་གླིང་ཡངས་བའི་ཐ་གྲུ་ཀུན་ཁྱབ་པར་མཛད་དོ།། སྤྱིར་བླ་མ་སུམ་ཅུ་ལྷག་མངའ་ནའང་མཆོག་ཏུ་གྱུར་པ་སྐྱི་སྟོན་འཇམ་དབྱངས་ལས།
མདོ་སྔགས་ཀྱི་གཞུང་མང་པོ་དང་། དབང་བསྐུར་ཡང་ཟུར་བཀའ་བདུན་ཅུ་ཙམ་གསན། དུས་འཁོར་ཕྱོགས་ལ་ཡང་བླ་མ་འདིའི་དྲུང་དུ་བཞུགས་རིང་ཤིན་ཏུ་མཁས་པར་གྱུར་ཏོ།། དགུང་ལོ་ཉེར་དགུ་བ་ཆོས་ལུང་ཚོགས་པའི་མཁན་ཆེན་བསོད་ནམས་གྲགས་པ་ལས་བསྙེན་པར་རྫོགས། འདུལ་བ་མདོ་རྩ་གཞུང་འགྲེལ་བཅས་མ་ལུས་པར་གསན་ནས་ཐུགས་སུ་ཆུད། སྐུ་བཙུན་པའི་མཐར་ཐུག དགུང་ལོ་སུམ་ཅུ་བ་ལ་ཇོ་ནང་དུ་ཕེབས། དེ་ནས་ལྷ་ས་དང་མཚུར་ཕུ་སོགས་སུ་རྗེ་རང་བྱུང་བ་དང་ཆོས་ཀྱི་གསུང་གླེང་མང་དུ་མཛད། རང་བྱུང་བས་ཁྱེད་ལ་ལྟ་གྲུབ་དང་ཆོས་སྐད་ད་ལྟའི་འདི་བས་ཀྱང་ཆེས་བཟང་བ་ཞིག་འོང་ཞེས་ལུང་བསྟན། དགུང་ལོ་སོ་གཅིག་པར་ཇོ་ནང་དུ་ཕེབས། མཁས་བཙུན་ཡོན་ཏན་རྒྱ་མཚོ་ལས་དབང་དང་གདམས་པ་མང་དུ་གསན། སྦྱོར་དྲུག་ཉམས་ཁྲིད་ནོད། དམིགས་པ་ཞུ་སྐབས་མ་གཏོགས་སུ་དང་ཡང་མི་འཕྲད་པར་མཁའ་སྤྱོད་བདེ་ལྡན་དུ་བཞུགས། སོར་བསམ་དང་སྲོག་རྩོལ་མཐར་ཕྱིན་པའི་རྟགས་རྒྱུད་ནས་གསུངས་པ་བཞིན་མངའ། དེ་ནས་ལྷ་སར་སྨོན་ལམ་མཛད་ཅིང་ཡེར་བར་ཐུགས་དམ་ལ་བཞུགས། ཡང་ཡར་ཕེབས་ཏེ་ཀུན་སྤངས་ཆོས་གྲགས་དཔལ་ལ་འགྲེལ་ཆེན་དྲི་མེད་འོད་ཚར་གཅིག་གསང་ནས་གསུངས། མཁས་བཙུན་ཆེན་པོས་བཀའ་གནང་སྟེ་དགེ་བཤེས་ལྔ་བཅུ་ཙམ་ལ་རྒྱུད་འགྲེལ་གྱི་བཤད་པ་རྒྱས་པ་ཚར་གཅིག་གསུངས། དེ་ནས་བླ་མའི་བཀའ་ནན་ཆེན་པོས་གདན་སར་ཕེབས། མཁས་བཙུན་ཆེན་པོ་ཤིན་ཏུ་དགྱེས་ནས་ཉིན་མཚན་བར་མ་ཆད་པར་ལོ་གཉིས་རིང་དབང་ལུང་ཁྲིད་བཤད་སོགས་གནང་། འདི་བ་དང་སྐྱི་སྟོན་པ་གཉིས་ལས་ཆོས་བཀའ་གསན་པའི་གྲངས་ཀྱི་མིང་ཙམ་འཛིན་པ་ཡང་དཀའ་འོ།། 
གཞན་ཡང་བཀའ་བསྟན་བོད་དུ་འགྱུར་ཚད་རྫོགས་པར་གཟིགས། དོན་མ་འདྲེས་པར་ཐུགས་སུ་ཆུད། མཁའ་སྤྱོད་བདེ་ལྡན་དུ་བཞུགས་ཚེ་གཞན་སྟོང་གི་ལྟ་སྒོམ་ཁྱད་པར་ཅན་རྒྱུད་ལ་འཁྲུངས་ཀྱང་ལོ་ཤས་གསང་བ་བྱས། སྔོན་ཆོས་རྗེ་ཀུན་སྤངས་ཆེན་པོས། གནས་འདིར་ཕ་ལས་བུ་ལྷག་བུ་ལས་ཚ་བུ་ལྷགཚ་བུ་ལས་ཡང་ཚ་ལྷག་པ་འབྱུང་། ད་ལྟ་བཟང་ལྡན་གོང་མར་ཆོས་འཆད། མ་འོང་པ་ན་མཆོད་རྟེན་བཞེངས་པར་ལུང་བསྟན་པ་ལྟར་གདན་སར་ལོ་ཤས་བཞུགས་ཏེ་སྐུ་འབུམ་ཆེན་མོའི་རྨང་འདིང་པ་དང་བཟང་ལྡན་གོང་གི་ཆོས་ཁྲིར་བཞུགས། དམ་པ་བཅུ་ལྷག་ལ་སྙིང་པོའི་མདོ་བཅུའི་བཤད་པ་རང་བཞེད་རྩལ་དུ་བཏོན་ནས་གསུངས། གཞན་སྟོང་ཕྱོགས་ཀྱི་གསུང་རབ་ཐན་ཐུན་མང་དུ་གསུངས། མཁས་པ་ཕལ་གྱི་བློར་མ་ཤོང་བར་རྩོད་པ་ཞུས་པ་རྣམས་རྒྱ་མཚོ་ལ་ཁ་བ་བབས་པ་བཞིན་དུ་སོང་། དངོས་སུ་མཇལ་བ་རྣམས་གྲུབ་མཐའ་ལ་ངེས་ཤེས་དང་། བླ་མ་ལ་དད་པ་ཐོབ་པ་ཤ་སྟག་བྱུང་། འདི་དུས་ཀྱི་རྩོད་པ་དང་ལན་ཐམས་ཅད་ཆགས་སྡང་གིས་སྦགས་པ་གཅིག་ཙམ་ཡང་མེད། ཕྱིས་གྲུབ་མཐའ་ཚུགས་ཏེ། ངེས་དོན་རྒྱ་མཚོ་སོགས་གྲུབ་མཐའི་ཆོས་བཅུ་དྲུག དུས་འཁོར་ས་བཅད་སོགས་དུས་འཁོར་ཆ་ལག་བཅོ་བརྒྱད། ཡུམ་གྱི་མཆན་བུ། གསོལ་འདེབས་ཉེར་ལྔ། ཐུགས་རྗེ་ཆེན་པོའི་ཆོས་སྐོར་ཉེར་གསུམ། བསྟོད་སྐོར་བཅུ་བཞི། སྐུ་འབུམ་ཆེན་པོའི་ཆོས་སྐོར་ལྔ། རྡོ་རྗེ་ཕྲེང་བ་དབང་སྐོར་གསུམ། སྤྲིངས་ཡིག་བརྒྱད། སྨོན་ལམ་གསུམ། བཀྲ་ཤིས་བཞི་སོགས་གསུང་ཡིག་ཆ་མང་དུ་མཛད། རྒྱུ་འབྲས་ཀྱི་ཐེག་པའི་ཆོས་སྒོ་མཐའ་དག་གསལ་བར་བྱས། རྫུ་འཕྲུལ་དང་མངོན་ཤེས་བསམ་གྱིས་མི་ཁྱབ། ཞལ་གཟིགས་དང་ལུང་བསྟན་ཤིན་ཏུ་མང་། གུར་མགོན་དང་རྣམ་སྲས་སོགས་བྲན་བཞིན་དུ་འཁོལ། སྐལ་ལྡན་གྱི་སློབ་མ་འདུས་པ་ལ་དབང་བཀའ་དང་གཞུང་བཤད་གནང་བ་རྒྱ་ཆེ། སློབ་མ་བགྲངས་ལས་འདས། ཧོར་རྒྱལ་པོས་ཐོག་མར་གདན་འདྲེན་པ་མངགས། ཕྱིས་རྒྱལ་པོས་ལུང་བཟང་བོ་གནང་སྟེ་ཕེབས་མ་དགོས། ཀུན་མཁྱེན་བུ་སྟོན་དང་རྩོད་པ་མཛད། སྐབས་འདིར་གནམ་ལ་ཉི་ཟླ་དང་ས་ལ་བུ་དོལ་ཞེས་མཁས་པའི་གྲགས་པ་ཤིན་ཏུ་ཆེ། མཐར་དགུང་ལོ་བདུན་ཅུར་སླེབས་པ་ལྕགས་མོ་གླང་གི་ལོའི་དགུན་ཟླ་ར་བ་ཡར་ངོའི་ཚེས་དྲུག་གི་སྲོད་དང་པོའི་དུས་སུ་གཟུགས་སྐུའི་བཀོད་པ་བསྡུ་བར་མཛད་དོ།།
ཞིབ་པར་ཤེས་འདོད་ན་འདི་བའི་རྣམ་ཐར་རྒྱས་པར་གཟིགས་ཤིག སྲས་མཆོག་བཅུ་གསུམ་དང་དེ་དག་གི་སྲས་གཅིག་སྟེ་ཡབ་སྲས་བཅོ་ལྔར་གྲགས་པའི་བྱུང་བ་ཆོས་འབྱུང་རྒྱས་པ་དག་ན་གསལ་ལོ།། 
སྨྲས་པ། རྣམ་འདྲེན་བཞི་བའི་ལུང་གིས་ལེགས་བསྔགས་པའི།། 
རྣམ་མང་འགྲོ་བ་འདྲེན་མཛད་ཀུན་མཁྱེན་རྗེའི།། 
རྣམ་ཐར་ཅུང་ཟད་བརྗོད་པའི་སྐལ་བ་འདི།། 
རྣམ་དཀར་ལས་ཀྱི་འབྲས་བུར་གོར་མ་ཆག། 
 
གཞི་འབྲས་དབྱེར་མེད་བདེ་གཤེགས་སྙིང་པོའི་ཁམས།། 
ཡེ་ནས་བཞུགས་པའི་སངས་རྒྱས་མངོན་བྱེད་ཐབས།། 
ཟབ་གསང་ངེས་དོན་སྙིང་པོའི་མཚན་ཙམ་ཡང་།། 
ཐོས་པ་དཀའ་འོ་ཆོས་མཐུན་མཆེད་པོའི་ཚོགས།། 
ཞེས་པ་ནི་བར་སྐབས་ཀྱི་ཚིགས་སུ་བཅད་པའོ།། 
ཡབ་སྲས་དེ་དག་གི་ནང་ནས་མཁས་པའི་གྲགས་པ་ཕྱོགས་མཐར་ཁྱབ་པ་ནི། ཀུན་མཁྱེན་ཕྱོགས་ལས་རྣམ་རྒྱལ་དང་ཉ་དབོན་ཀུན་དགའ་དཔལ་བ་རྣམ་གཉིས་ཡིན་ལ། དང་པོའི་དྲུང་ནས་རིགས་གསུམ་མགོན་པོ་མིའི་རྣམ་པར་ཤར་བ་ཤར་ཙོང་ཁ་བ་བློ་བཟང་གྲགས་པའི་ཇོ་ནང་ལུགས་ཀྱི་དུས་འཁོར་སྦྱོར་དྲུག་དང་ཕྱི་མའི་དྲུང་ནས་མཛོད་དང་ཕར་ཕྱིན་སོགས་གསན་པའི་མཚོན། རང་གཞན་གྱི་མཁས་དབང་དུ་མས་ཞབས་པད་བསྟེན་ཏེ་ཟབ་ཆོས་ཞུས་པ་མཐའ་ཡས་སོ།། 
ཉ་དབོན་པའི་ཐུགས་སྲས་ཀུན་མཁྱེན་ཀུན་བློ། ཀུན་མཁྱེན་བུ་སྟོན་པའི་ཡང་སྲིད་དུ་གྲགས། དེའི་སློབ་མ་འཇམ་དབྱངས་དཀོན་བཟང་། བླ་མ་ས་སྐྱ་བའི་སྤྲུལ་བར་གྲགས། དེའི་སློབ་མ་ནམ་མཁའ་ཆོས་སྐྱོངས། འདི་བས་སྐུ་འབུམ་མཐོང་གྲོལ་ཆེན་མོའི་ཆོས་འཁོར་གསེར་ཟངས་ཀྱིས་གཡོག་པར་མཛད། དེའི་སློབ་མ་ནམ་མཁའ་དཔལ་བཟང་། དེ་ནས་རིམ་བཞིན་ལོ་ཆེན་རཏྣ་བྷ་དྲ། དཔལ་ལྡན་ཀུན་དགའ་གྲོལ་མཆོག མཁན་ཆེན་ལུང་རིགས་རྒྱ་མཚོ། རྗེ་བཙུན་ཏཱ་ར་ནཱ་ཐའི་བར་བྱོན།

ད་ནི་མདོ་ཁམས་སྨད་ཀྱི་ཕྱོགས་སུ་ཆོས་རྒྱུན་དར་ཚུལ་ནི། སྔོན་ཀུན་མཁྱེན་ཆེན་པོའི་ལུང་བསྟན་པ། གནོད་སྤྱིན་གཏེར་བདག་མིང་གི་དགོན་པ་རུ།། དུས་ཀྱི་འཁོར་ལོའི་བཤད་སྒྲུབ་གཙོ་བོར་སྟོན།། ཟབ་ལམ་རྡོ་རྗེ་ཐེག་པའི་དགེ་ལེགས་རྒྱས།། ཀུན་གྱི་མཆོད་གནས་བཀུར་སྟི་བྱ་བའི་གནས།། ཞེས་དང་། ལྟ་ངན་མུན་པའི་གུར་ཆེན་བསྐོར་བའི་ཚེ།། མཐར་མཛད་རིགས་ལྡན་དྲག་པོའི་སྤྲུལ་པ་སྟེ།། ཆོས་ཀྱི་འོད་སྟོང་རཏྣའི་མཚན་གྲགས་པ།། མདོ་ཁམས་ཚ་བ་རོང་དུ་འབྱུང་བར་འགྱུར།། ཞེས་སོགས་དང་། སློབ་དཔོན་པདྨའི་ལུང་ལས། མདོ་ཁམས་ཚ་བའི་དཔུང་ཞེས་བྱ་བ་ན།། རྣལ་འབྱོར་དབང་ཕྱུག་རཏྣའི་མཚན་ཅན་ཞིག། གསང་སྔགས་བསྟན་འཛིན་འགྲོ་བ་དཔག་མེད་འདྲེན།། སོགས་ཀྱིས་གསལ་བར་ལུང་གིས་བསྔགས་པའི་དམ་པ་དེ། རྒྱལ་མོ་ཚ་བའི་རོང་ཞེས་བྱ་བའི་ཡུལ་བྱེ་མ་ཐང་དུ་འཁྲུངས། རི་བ་ཤེས་རབ་དཔལ་ཞེས་པའི་དྲུང་ནས་ཀློག་བསླབས་ཏེ་དགེ་ཚུལ་གྱི་སྡོམ་པ་ནོད། མཚན་རིན་ཆེན་དཔལ་ཞེས་གསོལ། དགུང་ལོ་བཅོ་བརྒྱད་སྟེང་དབུས་གཙང་དུ་ཕེབས་ཏེ་དམ་པ་མང་དུ་བསྟེན། དགུང་ལོ་ཉི་ཤུ་ལོན་པ་ན་མཁན་བྱང་ཆུབ་རྩེ་མོ་ལས་བསྙེན་པར་རྫོགས། བྱང་སེམས་ཀྱི་སྡོམ་པ་བླངས། རིམ་བཞིན། ས་བཟང་མ་ཏི་པཎ་ཆེན། ཆོས་རྗེ་ཕྱོགས་ལས་རྣམ་རྒྱལ། འཇམ་དབྱངས་བློ་གྲོས། ཉ་དབོན་ཀུན་དགའ་དཔལ་བ། འཕྲིན་ལས་བཟང་པོ། བྱང་ཆུབ་སེངྒེ། མཁན་བྱང་ཆུབ་རྩེ་མོ་སོགས་ཀྱི་དྲུང་ནས་དུས་འཁོར་གྱི་སྦྱོར་བ་ཡན་ལག་དྲུག་ཆ་ལག་དང་བཅས་པ། འགྲེལ་ཆེན་དྲི་མེད་འོད། རྡོ་རྗེ་སྙིང་འགྲེལ། བདེ་མཆོག་སྟོད་འགྲེལ། འཇམ་དཔལ་ལྟ་འདོད། དོན་དམ་བསྙེན་པ་ཏེ་སེམས་འགྲེལ་ཡན་ལག་བཅས་དང་། བྱམས་ཆོས་སྡེ་ལྔ། ཐོགས་མེད་ཀྱི་ས་སྡེ་ལྔ། སྡོམ་རྣམ་གཉིས། དབྱིག་གཉེན་གྱི་སུམ་ཅུ་བའི་རབ་དབྱེ། ཉི་ཤུ་བའི་རབ་དབྱེ། ལས་རྣམ་འབྱེད་པ། ཕུང་ལྔའི་རབ་དབྱེ། རྣམ་བཤད་རིག་པ། ཡང་མདོ་སྡེ་རྒྱན་དང་དབུས་མཐའི་འགྲེལ་བ། རྟེན་འབྲེལ་མདོ་འགྲེལ། གཞན་ཡང་མངོན་པ་སྡེ་བདུན་མངོན་པ་གོང་འོག་དང་བཅས་པ། ཚད་མ་སྡེ་བདུན་ཚད་མ་མདོ་དང་བཅས་པ། འདུལ་ལུང་སྡེ་བཞི་གཞུང་འགྲེལ་དང་བཅས་པ་སྟེ། མདོར་ན་མདོ་སྔགས་ཡོངས་སུ་རྫོགས་པ་གསན་སྦྱང་གནང་། ཕྲེང་བ་སྐོར་གསུམ་དང་གཤིན་རྗེ་གཤེད་སྐོར་སོགས་དབང་ལུང་མན་ངག་མཐའ་དག་པ་མནོས་ཏེ་མཁས་པ་དང་གྲུབ་པའི་གོ་འཕང་མཐོན་པོར་གཤེགས་པ་ན། ཀུན་མཁྱེན་ཕྱོགས་རྒྱལ་བས་བཀའ་ཕབས་ཏེ། སྔོན་ཀུན་མཁྱེན་རིན་པོ་ཆེས་ལུང་བསྟན་དུས་སུ་བབས་པ་ཡིན་པས་ཁྱོད་མདོ་ཁམས་སྨད་དུ་སོངས་ཤིག བསྟན་འགྲོ་ལ་ཕན་པ་རྒྱ་ཆེར་འབྱུང་ཞེས་བཀའ་གདམས་མཆོད་རྟེན་ཞིག་དང་། ཆོས་དུང་ཞིག་བཅས་རྟེན་སྐལ་དུ་གནང་། ཞལ་བཀོད་བཟབ་ནན་མཛད་པ་བཞིན་མདོ་སྨད་ཕྱོགས་སུ་ཞབས་ཟུང་བསྐྱོད་པ་ན། དྲུང་དཀའ་བཞི་བ་རིན་ཆེན་དཔལ་ཞེས་པའི་མཚན་སྙན་གྱི་རོལ་མོའི་སྒྲས་ས་ཆེན་པོ་གཡོ་བར་གྱུར་ཏོ།། དེ་ནས་གནོད་སྦྱིན་ཛམ་བྷ་ལའི་གནས་སུ་སྒྲུབ་བརྒྱུད་ཀྱི་བསྟན་པ་སྤེལ་བ་སོགས་མཛད་འཕྲིན་རྒྱ་ཆེ། སློབ་མ་དང་ཡང་སློབ་མཁས་གྲུབ་ཆེན་པོ་མང་དུ་ཕེབས་ཏེ་ཆོས་གཞི་ཆགས་པ་ནི་ཆོས་རྗེ་སྒར་བ་དང་། ཚེས་བཅུ་སྒར་བ་གཉིས་ཀྱི་གཙོས་དགོན་སྡེ་མང་པོ་འཕེལ་བའི་ཚུལ་ཆོས་འབྱུང་རྒྱས་པར་གསལ་བ་ལྟར་རོ།། 
སྨྲས་པ། མདོ་སྨད་གདུལ་བྱའི་ཡུལ་མཁའ་རུ།། 
རྨོངས་བའི་མུན་སེལ་རྟ་བདུན་དབང་།། 
ཤར་བའི་ལེགས་བྱས་འབྲས་བུ་འདི།། 
ཨེ་མ་རཏྣ་ཤྲཱིའི་དྲིན།། 
ཞེས་བར་སྐབས་ཀྱི་ཚིགས་སུ་བཅད་པའོ།། 
དེ་ནས་རྗེས་སུ་དྲུང་རཏྣ་ཤྲཱིའམ་ཆོས་རྗེ་རིན་ཆེན་དཔལ་བས་ཤིང་མོ་སྦྲུལ་གྱི་ལོ་ལ་དཔལ་གྱི་འཛམ་ཐང་ཆོས་སྡེ་བཏབ། བཤད་སྒྲུབ་ཀྱི་བསྟན་གཞི་ཚུགས། ངེས་གསང་ཟབ་མོའི་ལུགས་བཟང་སྒྲུབ་བརྒྱུད་གཙོ་བོར་བྱས་ནས་དར་རྒྱས་སུ་མཛད་པའི་དབུ་བརྙེས། དུས་སྐབས་འདིར་འཇམ་དབྱངས་དཀོན་མཆོག་བཟང་བོ་ཇོ་ནང་གི་རྒྱལ་ཚབ་ཏུ་བཞུགས་པའི་དུས་ཡིན་པར་གསུངས། རིམ་གྱིས་བསྟན་པ་རྒྱས། གསན་སྦྱོང་དང་སྒྲུབ་པ་མཛད་མཁན་མང་དུ་འཕེལ། གདན་ས་འཛིན་པ། མཁན་ཆེན་དཀོན་མཆོག་རྒྱལ་མཚན། ཚེས་བཅུ་རཏྣ་ཀིརྟི། ཨ་རྒེ་ཉི་མ་འོད་ཟེར། ཆོས་རྗེ་གཞོན་ནུ་རྒྱལ་མཚན། རྒྱལ་བ་བཟང་རྣམས་ཡིན་ལ། འདུས་སྡེ་སྟོང་ཙམ་འཚོགས་སྐད། ཆོས་རྗེ་རྒྱལ་བ་བཟང་པོའམ་རྒྱལ་བ་སེངྒེ་དཔལ་འབྱོར་བཟང་པོ། འདི་སློབ་དཔོན་པདྨས། འོད་ཟེར་ཡབ་ལ་སྒྲོལ་མ་ཞེས་བྱ་ཡུམ།། འབྲུག་སྤྲུལ་ལོ་བ་རྒྱལ་གྱི་མིང་ཅན་འབྱུང་། ཞེས་དང་། པདྨ་ང་སྤྲུལ་ཡིན་ཏེ་ངོ་མི་ཤེས།། སྐུ་ཚེའི་ཚད་ནི་བདུན་ཅུ་དོན་བཞི་སྟེ།། ཞེས་སོགས་གསལ་བར་ལུང་བསྟན་པ་དེའོ།། 
༈ སྐུ་ཕྲེང་གཉིས་པ་བོན་གྱི་རྒྱུད་ཞིག་ཏུ་འཁྲུངས་པ་སྐུ་ཚེ་མཐར་མ་འཁྱོལ། ༈ སྐུ་ཕྲེང་གསུམ་པ་ལྷོ་ཁ་བ་གྲགས་པ་འོད་ཟེར། 
༈ སྐུ་ཕྲེང་བཞི་བ་ཆོས་རྗེ་གོ་རྒྱལ་བ་རྒྱལ་བ་ལྷུན་འགྲུབ། 
༈ སྐུ་ཕྲེང་ལྔ་བ་ངེས་དོན་བསྟན་པ་རབ་རྒྱས། དྲུག་པ་ཆོས་རྗེ་ཤཱཀྱ་འོད་ཟེར་རམ་འཇིགས་མེད་དཔལ་གྱི་སེངྒེ། བདུན་པ་ཀརྨ་ཆོས་ཀྱི་བྱམས་པ། བརྒྱད་པ་མི་ཕམ་འཇིགས་མེད་དབང་པོ་རྣམས་ཀྱིས་དཔལ་འཛམ་ཐང་ཆོས་རྗེའི་གདན་རབས་བཟུངས་སོ།། 
༈ རཏྣ་ཀིརྟིའི་སྐུ་ཕྲེང་རིམ་བྱོན་གྱིས་ཚེས་བཅུ་གོང་དང་། ཨ་རྒེ་སྐུ་ཕྲེང་རྣམས་ཀྱིས་ཚེས་བཅུ་སྨད་ཀྱི་གདན་རབས་བཟུང་པ་ཡིན་ནོ།། 
༈ སྐབས་ཞིག་ན་རྗེ་བཙུན་ཏཱ་ར་ནཱ་ཐ་དང་རྒྱལ་ཚབ་ཀུན་དགའ་རིན་ཆེན་རྒྱ་མཚོ་གཉིས་ཀྱི་དངོས་སློབ་མཁས་གྲུབ་བློ་གྲོས་རྣམ་རྒྱལ། ཆ་ལུང་བ་ངག་དབང་ཕྲིན་ལས། གཙང་བ་ངག་དབང་རྣམ་རྒྱལ་ཏེ་ངག་དབང་བསྟན་འཛིན་རྣམ་རྒྱལ་ཞེས་ཡོངས་སུ་གྲགས་པ་དེ་རྣམས་ཀྱིས་དཔག་པར་དཀའ་བའི་བསྟན་འགྲོའི་དོན་མཛད་དོ།། གཙང་བ་ངག་དབང་བསྟན་འཛིན་རྣམ་རྒྱལ་གོང་མ་གཉིས་ཀྱི་དབོན་རྒྱུད་དུ་འཁྲུངས། མཛད་པ་རྒྱ་ཆེ། ནུས་མཐུ་འགྲན་ཟླ་བྲལ། མཁས་པ་དང་གྲུབ་པའི་རྟགས་མཚན་མངོན་པར་གསལ་བ་དེ་ཉིད་ཀྱི་གདུལ་བྱ་དུས་ལ་བབས་པ་ན་དཀར་ཕྱོགས་སྐྱོང་པའི་ཡུལ་ལྷ་རྣམས་ཀྱིས་གྲོགས་བྱས་ཏེ། མེ་མོ་བྱ་ལོའི་ཟླ་དགུ་བར་དཔལ་འཛམ་ཐང་དུ་ཞབས་ཟུང་བསྐྱོད། དེར་གནས་བླ་སྤྲུལ་རྣམས་ཀྱིས་བསུ་བ་རྒྱ་ཆེར་བྱས། ཆོས་རྗེ་གོ་རྒྱལ་བ་ལྷུན་གྲུབ་གྲགས་པའི་ཐུགས་དགྱེས་ཚོར་ཆེན་པོ་གནང་སྟེ་ཁོང་གི་གཟིམ་ཁང་རྟེན་བརྟེན་པ་རྫོགས་པར་ཕུལ། དེའི་ཕྱི་ལོ་ས་ག་ཟླ་བའི་ཚེས་གསུམ་ནས་དབུ་བརྩམས་ཏེ། འཛམ་ཐང་འདུས་སྡེ་སྤྱི་ལ་དུས་འཁོར་དབང་ཆེན་སྒྲུབ་ཐབས་བརྒྱ་རྩ་སོགས་ཟབ་ཆོས་མང་པོ་གནང་། འཛི་ཀ་དང་རྔ་ཁོག་ཚ་ཁོ་སོགས་ཀྱི་སློབ་ཚོགས་འདུས་པ་གྲངས་མེད། སྦྱོར་དྲུག་གི་ཁྲིད་གནང་། སློབ་མ་རྣམས་ལ་ཉམས་དང་རྟོགས་པ་ཁྱད་པར་ཅན་འཁྲུངས་པ་ཤིན་ཏུ་མང་། ཆོས་རྒྱལ་ཚེ་དབང་གྲགས་པ་དང་མཆོད་ཡོན་འབྲེལ་བ་སོགས་མཛད་པ་མཐའ་ཡས་སོ།། 
སྐུ་ཕྲེང་གཉིས་པ་ཀུན་བཟང་འཕྲིན་ལས་རྣམ་རྒྱལ། སྐུ་ཕྲེང་གསུམ་པ་དཀོན་མཆོག་འཇིགས་མེད་རྣམ་རྒྱལ། དེ་ཉིད་ཀྱི་ཐུགས་སྲས་ཆེན་པོ་གཙང་བ་དགེ་སློང་ངག་དབང་ཆོས་འཕེལ། དེ་ནས་རིམ་བཞིན་ངག་དབང་ཆོས་ཀྱི་འཕགས་པ། ཀུན་དགའ་ངག་དབང་དཔལ་ལྡན། ངག་དབང་ཆོས་འབྱོར་རྒྱ་མཚོའོ།། འདི་བའི་དབང་ལུང་མན་ངག་གི་བརྒྱུད་པ་འཛིན་པའི་ཐུགས་སྲས་ཆེན་པོ། དུས་གསུམ་རྒྱལ་བ་ཐམས་ཅད་ཀྱི་རང་གཟུགས་བཀའ་དྲིན་མཚུངས་པ་མེད་པ་མཚན་བརྗོད་པར་དཀའ་བ་དོན་གྱི་སླད་དུ་མཚན་ནས་སྨྲོས་ན། ངག་དབང་སྨོན་ལམ་བཟང་པོ་ཞེས་ཡོངས་སུ་གྲགས་པ་དེ་ཉིད་ཡིན་པས་རྣམ་ཐར་མདོ་ཙམ་འོག་ཏུ་འཆད་པར་སྤྲོ་བ་བརྟས་སོ།། 
སྨྲས་པ། ཐུགས་བསྐྱེད་སྨོ༵ན་ལ༵མ་རྒྱ་མཚོ་ཆེན་པོ་ལས།། 
ཉེར་འཁྲུངས་མཁས་བཙུན་བཟང༵་བོའི་འོད་དཀར་ཅན།། 
སྐལ་དམན་ཡིད་ཀྱི་རྫིང་བུ་སོ་སོ་རུ།། 
འཆར་བའི་སྣང་བ་འགོག་མེད་འདི་ཀོ་མཚར།། 
ཞེས་བྱ་བ་ནི་བར་སྐབས་སུ་ངལ་གསོ་བའི་ཚིགས་སུ་བཅད་པའོ།། 
ད་ནི་མགོ་ལོག་ཨ་སྐྱོང་ཞེས་པའི་ཡུལ་གྲུ་ཆེན་པོ་འདིར་དབང་བསྒྱུར་པའི་མི་དབང་བསྟན་འཛིན་གྲགས་པ་ནི་ངེས་དོན་སྙིང་པོའི་བསྟན་པ་ཡུལ་འདིར་དྲངས་པའི་སྟོབས་ཀྱི་ཁ་ལོ་བ་ཆེན་པོ་ཡིན་ལ། ཨ་སྐྱོང་ཞེས་པའི་མིང་འདི་བོད་ཀྱི་རུས་ཨ་ལྕགས་འབྲུ་ཞེས་པའི་རིགས་ཡིན་པ་ལས་བཏགས་པར་གྲགས་མོད། མིང་ཟུར་ཙམ་ལས་ངེས་ཚིག་བྱེད་པ་དཀའ་ནའང་། འཕགས་པ་འཇིག་རྟེན་དབང་ཕྱུག་གི་སྤྲུལ་བ་ཆོས་རྒྱལ་མེས་དབོན་རྣམ་གསུམ་གྱི་རྒྱལ་རྒྱུད་ཁོལ་བུར་ཆད་དེ་སྟོད་མངའ་རིས་ལ་དྭགས་སུ་མཆེད་པ་ལས་ཆད་པའི་བོད་ཀྱི་རྒྱལ་བརྒྱུད་གཙང་མ་ཡིན་ཚུལ་ཤར་འོད་ཆོས་མཛད་རྣམ་ཐར་དུ་གསལ་བར་ཡོད་དོ།། ཨ་སྐྱོང་ལོ་རྒྱུས་རགས་ཙམ་མདོ་སྨད་ཆོས་འབྱུང་དུ་གསལ་བས་འདིར་མ་བྲིས། ཨ་སྐྱོང་ཞེས་པ་དཔོན་མིང་སྡེ་ལ་ཐོགས་ཏེ་སྦྲ་ཁག་གསུམ་གྱི་མིང་རིམ་བཞིན་མགོ་ལོག་ཨ་སྐྱོང་ཁག་གསུམ་དུ་གྱུར། མི་ཁྱིམ་ཁྲི་ཕྲག་ལས་བརྒལ་བ་རེ་མཆིས་ལ་དབང་བྱེད་པའི་སྐབས་མཆིས་མོད། འོན་ཀྱང་དར་རྒུད་མ་ངེས་པར་སྣང་བ་ནི་འཁོར་བ་སྤྱིའི་ཆོས་ཉིད་དོ།། ཨ་སྐྱོང་དཔོན་སྔོན་མ་ཕལ་ཆེར་དང་ཁྱད་པར་བསྟན་འཛིན་གྲགས་པའི་མཁར་ཁང་གི་གནས་གཞི་ནི། གྲོང་ཡར་ཐང་ཞེས་པ་དེང་དུས་སུ་པདྨ་རྫོང་གི་མངའ་ཁོངས་དེ་ཉིད་ཡིན་ལ། གཙང་བ་ངག་དབང་བསྟན་འཛིན་རྣམ་རྒྱལ་དང་མཆོད་ཡོན་ཟུང་དུ་འབྲེལ། དེ་ནས་བཟུང་ཨ་སྐྱོང་ཁག་གསུམ་སྦྱིན་བདག་དང་བླ་མ་གཙང་བ་དབུ་བླ་ཡིན་པས། ཨ་སྐྱོང་ཁག་གསུམ་བླ་མ་གཙང་བ་དང་ཁག་བཞི་ཞེས་མགོ་ལོག་གི་ངག་རྒྱུན་དུ་གྲགས་བཞིན་པ་འདི་ཡིན། དོམ་ཙ་བླ་མས་དགོན་པ་བྲག་དཀར་མགོ་ཕུལ། མཚན་ལ་སྨྲ་མདོ་སྔགས་བཤད་སྒྲུབ་གླིང་བཏགས། དཔོན་པོ་བསྟན་འཛིན་གྲགས་པས་ཨ་སྐྱོང་ཆུ་ཉིན་མའི་བླ་སེར་རྣམས་དང་འཛི་ཀའི་ཏ་ཙེ་ཡན་ཆད་ཀྱི་སེར་སྡེར་གཏོགས་ཚད་གྲྭ་རྒྱུན་ལ་ཕུལ། རྒྱབ་རིའི་གནས་བདག་གི་མིང་ལ་ཡུལ་ལྷ་བཀྲ་ཤིས་ལྷ་འཛོམས་ཞེས་བཏགས་པ་ཡིན་གསུངས། དེ་ནས་ཇོ་ནང་པའི་ཆོས་རྒྱུན་འདི་ཨ་སྐྱོང་ཕྱོགས་སུ་དར་བ་ཡིན་ནོ།། སྨྲས་པ། ཨ་ཡིག་ཐོག་མར་བཀྲ་བའི་ཡུལ་ཁམས་སུ།། ངེས་དོན་བསྟན་པ་རྟ་བདུན་དབང་པོའི་འོད།། སྐྱ་རེངས་དང་བོ་འདྲེན་མཛད་མི་དབང་དེས།། བཀའ་དྲིན་སྲིད་པའི་ཁྱོན་འདིར་ཤོང་པ་མཚར།། ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ།། དེ་ནས་ཨ་སྐྱོང་ཀརྨ་མཐུ་སྟོབས་ཞེས་པ་མ་རུང་ཀླ་ཀློའི་སྡེར་གཏོགས་མ་ཇག་གི་གནོད་པ་ལས་རྣམ་པར་རྒྱལ་བའི་མིང་དོན་མཚུངས་པ་དེ་ཉིད་ཀྱིས་ཡུལ་འདིར་དབང་བསྒྱུར་པའི་དུས་སུ། ས་དགེ་རྙིང་མ་ཇོ་ནང་སོགས་རིས་སུ་མ་ཆད་པའི་བསྟན་འཛིན་དུ་མ་མཆིས་ནའང་། ངེས་དོན་ཆོས་ཀྱི་རྒྱལ་པོ་ཇོ་ནང་པའི་བསྟན་པ་དང་། སྔ་འགྱུར་རྡོ་རྗེ་ཐེག་པ་ཨོ་རྒྱན་མཚོ་སྐྱེས་རྒྱལ་བའི་ཐུགས་བཅུད་རྫོགས་ཆེན་སྣང་བཞིའི་ལམ་ཟུང་གི་བསྟན་པའི་རྩ་ལག་ནི། སྐྱབས་བླ་མ་ངག་དབང་རིན་ཆེན་བཟང་པོ་ཡིན་ལ། ཁོང་ནི་དུས་རབས་བཅུ་དགུ་བའི་ནང་ཞིག་སྟེ། འཁྲུངས་ལོ་གསལ་བོ་མ་རྙེད་ཀྱང་ཨ་སྐྱོང་གོང་མའི་སྡེ་གླིང་དུ་སྐུ་འཁྲུངས། གཙང་བའི་གཟིམ་ཁང་གི་གདན་ས་འཛིན་པ་ལྷ་བ་བླ་མ་ཀུན་དགའ་དཔལ་ལྡན་གྱི་དྲུང་ནས་སྦྱོར་དྲུག་སོགས་ཟབ་ཆོས་དུ་མ་ནོད། ལུང་རྟོགས་ཀྱི་ཡོན་ཏན་མངོན་པར་མཐོ། སྐབས་ཞིག་ལ་བླ་མས་ལུང་བསྟན་ཏེ་ཁྱོད་ཀྱི་ལས་སྨོན་འབྲེལ་ཆེ་བའི་བླ་མ་གཏེར་ཆེན་ཨ་འཛོམས་འབྲུག་པ་རིན་པོ་ཆེ་ཡིན་པས་དེར་བསྟེན་ན་བསྟན་འགྲོར་ཕན་པ་ཆེ་ཚུལ་གསུངས་པ་ན་མཚན་ཐོས་པ་ཙམ་གྱིས་སྣང་བ་འགྱུར་བའི་དད་པ་སྐྱེས། བརྩོན་པ་དྲག་པོས་བཙལ་ཏེ་འབྲུག་པ་རིན་པོ་ཆེ་བསམ་སྦྱོར་དག་པའི་སྒོ་ནས་བསྟེན། སྔ་འགྱུར་ཆོས་ཀྱི་སྙིང་པོ་དགོངས་པ་ཟང་ཐལ་དང་ལྕེ་བཙུན་བཅས་གསན། སྣང་སྲིད་དག་མཉམ་དུ་སོང་། གང་ཤར་ཆོས་སྐུར་འཆར། རྟོགས་པས་བདག་གྲོལ་ཏེ་ཐུགས་རྗེས་གཞན་སྒྲོལ་བའི་ནུས་པ་མངོན་དུ་གྱུར་དེ་སླར་ཕེབས། རང་ཡུལ་དུ་ཆོས་སྒར་བཟུང་། མཆོག་དམན་གདུལ་བྱ་མང་པོ་སྨིན་པར་བྱས། ཁྲ་དགེ་སློང་རྡོ་རྗེ་འཆང་དང་རྭ་རྒྱ་མ་ཁྱེ་སྤྲུལ་བའི་སྐུ་སོགས་གསར་རྙིང་རིས་སུ་མ་ཆད་པའི་མཁས་གྲུབ་དུ་མ་ལ་དགོངས་པ་ཟང་ཐལ་སོགས་ཟབ་ཆོས་དུ་མ་གནང་། རྗེས་སུ་ཁྲ་དགེ་སློང་ཚུལ་ཁྲིམས་དར་རྒྱས་ཀྱིས་ཚེ་རབས་རྗེས་འཛིན་དང་འབྲེལ་བའི་རྣམ་ཐར་བསྔགས་བརྗོད་གནང་བ་ལས། རྡོ་རྗེའི་རྣལ་འབྱོར་དུས་འཁོར་སྦྱོར་དྲུག་དང་།། པདྨའི་རང་ལུགས་རྫོགས་ཆེན་སྣང་བཞིའི་ལམ།། ཟུང་འབྲེལ་གསང་ཆེན་བསྟན་པའི་སྲོག་ཤིང་མཆོག། ལུགས་གཉིས་མཁས་མང་གཙུག་རྒྱན་ཁྱོད་ལ་འདུད།། བཤད་སྒྲུབ་སྣང་བ་ཕྲ་བའི་ཡུལ་མཐའ་འདིར།། གདོས་བཅས་འོད་སིམ་སྔ་འགྱུར་ཡང་སྙིང་མཆོག། དགོངས་པ་ཟང་ཐལ་ལྕེ་བཙུན་སྙིང་ཐིག་བཅས།། དབང་ཁྲིད་དགའ་སྟོན་ཕྱོགས་བརྒྱར་འགྱེད་ལ་འདུད།། ཅེས་སོགས་བསྔགས་པ་ཆེར་མཛད། དམ་པ་འདི་ཕྱི་སོ་ཐར་གྱི་བསླབ་པ། ནང་བྱང་སེམས་ཀྱི་སྤྱོད་པ། གསང་བ་རིམ་གཉིས་ཀྱི་དགོངས་སྤྱོད་གང་ཐད་ནས་གསུམ་ལྡན་རྡོ་རྗེ་འཛིན་པ་ཆེན་པོ་ཞིག་ཏུ་ངེས་ཏེ། རྣམ་ཐར་རམ་བསྟོད་པ་དེ་ལས། རྣམ་དག་འདུལ་ཁྲིམས་བག་ཡོད་དཔལ་གྱིས་བརྗིད།། རླབས་ཆེན་གཞན་ཕན་སྤྱོད་པའི་སྙིང་སྟོབས་རྒྱས།། གསང་ཆེན་རིམ་གཉིས་ནང་བཅུད་ཁོང་ནས་རྫོགས།། གསུམ་ལྡན་རྡོ་རྗེ་འཆང་དབང་ཁྱོད་ལ་འདུད།། ཅེས་གསུངས་པས་སོ།། མགོ་ལོག་ཡུལ་གྲུར་མ་ཇག་གིས་དམག་བརྒྱབ་པའི་སྐབས་བསད་པ་ཤི་བ་ལྕེབས་པ་སོགས་གཤིན་པོ་རྣམས་ཀྱི་རུས་དུམ་བསྡུས་ཏེ་སཙྪ་བསྒྲུབས། བསྔོ་སྨོན་དག་པས་མཚམས་སྦྱོར་བྱས། ཡུལ་དེའི་དགེ་འདུན་པ་ལྔ་བརྒྱ་ལྷག་ལ་དར་དཀར་གྱི་འདུ་ཁང་ཁྱད་མཚར་ཞིག་ཕུལ། སེར་ཤུལ་མཆོག་སྤྲུལ་རིན་པོ་ཆེ་དགེ་ལེགས་འཇམ་དཔལ་རྒྱ་མཚོའི་གསུང་རབ་རྡོ་བསྐོས་ཀྱི་རྟེན་བཞེངས་ཡོད་པ་ཁོ་མདོ་རུ་མཆོད་རྟེན་ཆེན་པོ་ཞིག་དམ་པ་འདི་ཉིད་ཀྱིས་བཞེངས་ཏེ། འགྲོ་བ་རྣམས་བསོད་ནམས་བསགས་པའི་ཞིང་ས་ཁྱད་པར་ཅན་འདྲེན་བྱེད་ཀྱི་ཡུལ་དུ་སྐྲུན་ནོ།། དེ་ལྟ་བུའི་རྣམ་དཀར་གྱི་མཛད་པ་དཔག་ཏུ་མེད་དེ། དགེ་སློང་རིན་པོ་ཆེའི་ཞལ་ནས། བསད་ལྕེབས་གཤིན་པོར་བསྔོ་སྨོན་མཚམས་སྦྱོར་ཞུས།། མཁས་བཙུན་འདུས་སྡེར་དར་དཀར་གུར་ཆེན་ཕུབ།། ཅེས་དང་། རྨད་བྱུང་མཆོད་རྟེན་ཕྱག་བསྐོར་ཡུལ་དུ་བཞེངས།། ཞེས་སོགས་ཀྱིས་བསྔགས་པ་ལྟར་རོ།། གཞན་ཡང་སེར་ཤུལ་མཆོག་སྤྲུལ་རིན་པོ་ཆེས་ཡུལ་འདིར་དགེ་འདུན་པའི་སྡེ་ལ་འདུལ་བ་གཞི་གསུམ་གྱི་ལག་ལེན་མ་ཉམས་པར་ཚུགས། རིས་མེད་ཀྱི་དགེ་འདུན་པ་རྣམས་དབྱར་གནས་སུ་བཞུགས་ཚུལ་གྱི་བཅའ་ཡིག་ཆོས་འདུལ་བ་ནས་བཤད་པ་དང་མི་འགལ་བར་བཞག་ཡོད་ནའང་། རྐྱེན་དབང་གིས་དུས་བཟང་རྣམས་སུ་མང་ཇ་གསོལ་ཚིགས་འབུལ་མཁན་དཀའ་བའི་སྐབས་ཡོད་དེ། དཔེར་ན། མ་ཇག་གིས་མི་བསད་ནོར་འཕྲོག་གི་ལས་སྦྱོར་རྩོམ་པའི་སྐབས་ཀྱིས་མཚོན་ནུས་པས་སོ།། དེ་ལྟ་བུའི་དུས་སུ་ཞབས་ཕྱི་སྒྲུབ་པའི་སྦྱིན་བདག་གི་ཁུར་ཡང་དམ་པ་འདིས་བཞེས་པར་མངོན་ཏེ། བསྟོད་པ་དྲངས་བཞིན་པ་འདི་ལས། དབྱར་བཞུགས་དགེ་འདུན་ཡུང་དམར་བཏུང་བས་མཉེས།། ཞེས་གསུངས་སོ།། ཡུང་དམར་ཞེས་པ་དང་རྒྱ་ཇ་དོན་གཅིག་སྟེ།། ཡུལ་སྐད་ཡིན་ནམ་སྙམ་མོ།། པཎ་ཆེན་བློ་བཟང་ཆོས་རྒྱན་གྱིས། རོ་བརྒྱའི་དཔལ་འཛིན་རྒྱ་ཇའི་བཏུང་བ་དང་།། གསུངས་པའི་ཚུལ་ལོ།། དེ་ལྟ་བུའི་རྣམ་དཀར་གྱི་མཛད་པ་མཐའ་ཡས་པའི་སེམས་ཅན་གྱི་དོན་མཛད་དེ། སྐུ་ཚེའི་འདུ་བྱེད་གཏོང་བ་ལ་མངོན་དུ་ཕྱོགས་པའི་ཚུལ་ནི། བསྟོད་པ་ལས། གང་སྐུ་ཞི་བར་གཤེགས་ལ་མངོན་ཕྱོགས་ཚེ།། ང་ལ་དད་གུས་བུ་སློབ་ཁྱེད་ཅག་རྣམས།། ཞིང་མཆོག་གཡུ་ལོ་བཀོད་དུ་ཉེར་འཁྲིད་ཅེས།། ལུང་བསྟན་དབུགས་དབྱུང་ཞལ་ཆེམས་གནང་ལ་འདུད།། ཅེས་གསུངས་པ་ལྟར་ཏེ་གོ་སླའོ།། དམ་པ་འདི་སྐུ་འདས་པའི་རྗེས་སུ་རེ་ཞིག་ལ་ཇོ་ནང་གི་ཆོས་རྒྱུན་འཛིན་པའི་སྒྲུབ་སྡེ་ཡུལ་འདིར་མི་སྣང་ངོ་།། 
སྨྲས་པ། གསུམ་ལྡན་བླ་མ་དག་པའི་ཞིང་དུ་གཤེགས།། 
ལས་ཅན་སློབ་ཚོགས་གཡུ་ལོ་བཀོད་པར་དྲངས།། 
མ་དག་འགྲོ་བ་སྡུག་བསྔལ་གདུང་བས་མནར།། 
སྐྱབས་ཞེས་གྲགས་པའི་བླ་མས་སྐྱབས་མ་ཟིན།། 
ཅེས་པ་ནི་སེམས་སྐྱོ་གདུང་གིས་བསླངས་པའི་གཏམ་མོ།། 
རབ་འབྱམས་རྒྱལ་བའི་གསང་གསུམ་ཡེ་ཤེས་ཁམས།། 
དམུ་རྒོད་འགྲོ་བ་འདུལ་བའི་དོན་སླད་དུ།། 
གསུམ་ལྡན་ངུར་སྨྲིག་འཆང་བའི་སྒྱུ་འཕྲུལ་གྱི།། 
རྣམ་རོལ་གྲུབ་དབང་སྨོ༵ན་ལམ་བཟང་པོར་འདུད།། 
དུས་གསུམ་རྒྱལ་བ་ཐམས་ཅད་ཀྱི་འཕྲིན་ལས་ཟད་པ་མེད་པའི་ཆར་རྒྱུན་ཉེ་བར་འཇོ་བ་ལས་གང་འདུལ་གྱི་འགྲོ་བའི་ཤེས་རྒྱུད་རྣམ་དཀར་ས་བོན་གྱི་མྱུ་གུ་བརྟས་པ་ན་ལེགས་ཚོགས་ཐམས་ཅད་ཀྱི་རྩ་བ་དགེ་བའི་བཤེས་གཉེན་རེ་ཕེབས་པ་ནི་ཆོས་ཉིད་དེ།། དེ་ཡང་མགོ་ལོག་ཨ་སྐྱོང་གོང་མ་ཚང་གི་ཡུལ་འདིར་དཔོན་མགོན་པོ་ལྷ་ཆེན་དང་། མཆོག་སྤྲུལ་བསྟན་འཛིན་རྒྱ་མཚོ་སོགས་ཀྱིས་སྔ་ཕྱིར་དབང་བྱེད་པའི་སྐབས་སུ་ད་ལྟའི་སྒྲུབ་སྡེ་འདི་བསྐྱར་དུ་ཆགས་པ་ཡིན་ལ། འདི་ནི་རྒྱལ་བ་ཁྱབ་བདག་རྡོ་རྗེ་འཆང་དང་གཉིས་སུ་མེད་པ་ངག་དབང་སྨོན་ལམ་བཟང་པོ་དཔལ་བཟང་པོའི་གདན་ས་སྟེ། ཁོང་ནི་ཡབ་ཁེར་ཁང་ཚེ་བཀྲ་དང་། ཡུམ་ཁྲ་བཟའ་ལྷ་མོ་མཚོ་གཉིས་ཀྱི་སྲས་སུ་རབ་བྱུང་བཅོ་ལྔ་བའི་མེ་ཕག་ལོ་སྐུ་འཁྲུངས། སྐུ་ན་རིམ་གྱིས་བསྐྱེད་དེ་ཀློག་བསླབས་ཚེགས་མེད་དུ་མཁྱེན། ཆུང་ངུའི་དུས་སུ་དཔལ་ཡུལ་དར་ཐང་དགོན་དུ་ཕེབས། འཕགས་མཆོག་སྤྱན་རས་གཟིགས་མིའི་རྣམ་རོལ་དུ་ཤར་བ་དཔལ་ཡུལ་ལྷ་སྤྲུལ་རིན་པོ་ཆེའི་དྲུང་དུ་སྔོན་འགྲོ་སོགས་ཆོས་བཀའ་མང་དུ་གསན། མཚན་སྨོན་ལམ་བཟང་པོ་ཞེས་གསོལ། ཁྱོད་འཛམ་ཐང་ཕྱོགས་སུ་ཕེབས་ན་ཚེ་རབས་སྔོན་ནས་འབྲེལ་བའི་བླ་མ་དེ་ན་བཞུགས་ཚུལ་དང་། ཕུགས་སུ་བསྟན་འགྲོ་ལ་ཕན་པ་ཆེ་ཚུལ་ལུང་སྟོན་པར་མཛད་དོ།། དམ་པ་དེ་ནི་དུས་གསུམ་རྗེན་ཆར་དུ་གཟིགས་པའི་མཁྱེན་པ་ཅན་ཞིག་ཡིན་པ་ལ་གཏན་ཚིགས་ཡང་དག་པ་འདི་ཁོ་ནས་ཆོག་གོ། དགུང་གྲངས་བཅོ་ལྔ་ལོན་པ་ན་ཁོང་འཛམ་ཐང་དུ་ཕེབས། ལམ་ནས་ཞག་མལ་བྱས་སྐབས་ཁོང་གི་མཚན་ལམ་དུ་སྐྱེད་ཚལ་མེ་ཏོག་གིས་གང་བ་ཞིག་གི་དབུས་ན་པདྨ་ཆེན་པོ་ཞིག་ཡོད་པའི་ལྟེ་བར་བཞུགས་པའི་རྨི་ལྟས་ལེགས་པོ་བྱུང་། གཙང་ཆེན་གཟིམ་ཁང་ཕོ་བྲང་གི་གདན་ས་གཙང་བ་དགེ་སློང་རིན་པོ་ཆེའི་ཐུགས་སྲས་ངག་དབང་ཆོས་འབྱོར་རྒྱ་མཚོ་གཞུགས་པའི་ཞབས་ལ་གཏུགས། ཟབ་ལམ་རྡོ་རྗེའི་རྣལ་འབྱོར་ཐུགས་ཉམས་སུ་བཞེས། གུས་རྟག་གིས་བརྩོན་པ་འགྲན་ཟླ་བྲལ། ཉམས་རྟོགས་ཀྱི་ཡོན་ཏན་གོང་ནས་གོང་དུ་འཕེལ། རླུང་སེམས་ལ་དབང་འབྱོར། ངེས་འབྱུང་དང་བྱང་ཆུབ་ཀྱི་སེམས་བཅོས་མིན་འབྱོངས། དམ་པ་དེའི་དྲུང་ནས་གཤིན་རྗེ་རབ་འབྱམས། རིན་འབྱུང་། ཕུར་བ། དུས་འཁོར་དབང་ཆེན། ནཻ་གུའི་དབང་བཀའ་ཡོངས་རྫོགས། གཅོད་དབང་ནམ་མཁའ་སྒོ་འབྱེད་སོགས་མནོས། སྐབས་ཤིག་ལྷ་འདྲེ་མང་པོས་ཐོ་འཚམ་པའི་ཐུགས་སྣང་བྱུང་བ་ན། ལུས་ལོངས་སྤྱོད་ལྟོས་མེད་དུ་གཏོང་བའི་དམིགས་པ་བྱས། སྙིང་རྗེ་ཚད་མེད་པ་སྐྱེས། དེ་ནས་བཟུང་འཇིག་རྟེན་པའི་ལྷ་འདྲེ་སྤྱི་དང་རྒྱལ་གདོན་སོགས་ཀྱིས་གནོད་མ་མྱོང་། སྔ་ཕྱི་ཀུན་ཏུ་ས་དམར་བླ་མ་སྙན་གྲགས་རྭ་ལོ་ཙཱ་བའི་སྐྱེ་བར་གྲགས་པ་དེའི་དྲུང་ནས། རྒྱུད་སྡེ་རབ་འབྱམས། དུས་འཁོར་ལྷ་དགུའི་དབང་། རིན་འབྱུང་། གཅོད་གནད་དོན་སྙིང་བོའི་ལུང་ཁྲིད། རྡོ་རྗེ་ཕྲེང་བ། སྦྱོང་རྒྱུད་བཅུ་གཉིས། དུས་འཁོར་དབང་ཆེན། ནཻ་གུ་བཀའ་ཕྱི་ནང་། གཤིན་རྗེ་རབ་འབྱམས། ཕུར་བ། གྲུབ་ཐོབ་བརྒྱད་ཅུ་དང་རྗེས་གནང་བརྒྱ་རྩ། འོད་དཔག་མེད་མྱུར་ལམ། སྤྱན་རས་གཟིགས་གངས་རི་མ། རྟ་ཕྱག་ཁྱུང་གསུམ་སོགས་དབང་རྗེས་གནང་སོགས་ཆོས་བཀའ་མཐའ་ཡས་པ་གསན། དགུང་གྲངས་ཉེར་ལྔ་ནས་གཞན་ལ་ཆོས་ཁྲིད་ཉུང་ཤས་རེ་གནང་། བར་སྐབས་ཞིག་འགམ་སྟོད་སྟག་ལུང་རི་ཁྲོད་དུ་ཉིན་ཞག་མང་པོར་ཟས་མེད་པར་བཞུགས། ཐུགས་གཤིས་ལུགས་ནམ་མཁའ་ལྟ་བུའི་ཏིང་ངེ་འཛིན་ལ་བཞུགས་པས་སྐུ་ལ་ས་རྡུལ་གྱིས་ཁེབས་པའི་ཚེ། བྱེའུ་ཞིག་གིས་ཁམས་བཟང་ཞེས་ཁམས་འདྲི་ཞུ་བའི་སྣང་བ་བྱུང་། འདི་རི་ཁྲོད་དར་ལྔ་ནས་ཡིན་ཡང་ཟེར། སྐབས་རེར་འབྲོག་སྡེ་འགར་སེམས་ཅན་ཚེ་བསླུ་སོགས་རྣམ་དཀར་གྱི་ལས་སྣ་ཚོགས་ལ་བསྐུལ་བར་མཛད། གཞན་ཡང་གཙང་བའི་གཟིམ་ཁང་ཆོས་ཀྱི་ཕོ་བྲང་དུ་ལོ་འགར་བཞུགས་ཏེ། སྒྲུབ་གྲྭ་བ་སོགས་ཉམས་ལེན་པ་རྣམས་ལ་རང་རང་གི་མོས་པ་བཞིན་དབང་ལུང་ཟབ་ཁྲིད་གང་དགོས་གནང་། སློབ་ཚོགས་གྲངས་མང་བྱུང་། སྐབས་དེར་ཡུལ་སྡེའི་དམར་མཆོད་བཅད། ས་དམར་དགོན་དུ་ཕེབས་ཏེ་ཀུན་བཟང་བླ་མའི་ཞལ་ལུང་ཁྲིད། རྡོ་རྗེ་འཆང་ཆོས་འབྱོར་རྒྱ་མཚོའི་གདུང་རྟེན་དངུལ་གྱི་མཆོད་རྟེན་དང་སྐུ་གཟུགས་འགའ་བཞེངས། མ་ཎི་དར་ལྕོག་མང་པོ་བཙུགས། རྒྱུན་དུ་མར་མེ་མང་པོ་ཕུལ། ཀོང་ཆུང་རེའི་འབར་ཡུན་ཞག་བདུན་ཕྲག་བདུན་ཐུབ་པ་ལྟ་བུའི་འགྲུབ་རྟགས་མངོན། སྐྱེ་བོ་འགའ་སྨྱུང་གནས་ཚོགས་པ་ལ་སྐུ་ཕྱོགས་ཞབས་དཀར་པའི་རྣམ་ཐར་མགུར་མ་སོགས་ཆོས་མང་པོ་གནང་། བྲག་དཀར་སྤྲུལ་སྐུ་བློ་བཟང་དཔལ་ལྡན་བསྟན་འཛིན་སྙན་གྲགས་ཀྱི་དྲུང་ནས་བཀའ་འགྱུར་ཡོངས་རྫོགས་ཀྱི་བཀླག་ལུང་ནོད། དམ་པ་དེས་སྦྱོར་བ་ཡན་ལག་དྲུག་གི་ཉམས་མགུར་ཞིག་ཀྱང་གནང་། ཡང་སྐབས་ཞིག་ཚ་ཁའི་རི་བཙུན་མའི་སྒྲུབ་ཕུག་ཏུ་ཞག་ཞེ་གཉིས་རིང་མཉམ་བཞག་ཐུན་གཅིག་ལ་བཞུགས། མཁའ་འགྲོའི་ཚོགས་ལ་རོལ་བའི་དགའ་སྟོན་མྱོང་། གནས་བདག་རྡོ་རྗེ་གྲགས་རྒྱལ་མས་སྡོང་གྲོགས་བྱས་པ་མངོན་པར་གསལ། བྲག་དམར་དགོན་དུ་གདན་དྲངས་པ་སོགས་མཛད་པ་མང་། སྔ་ཕྱི་ཅི་རིགས་པར་ངག་དབང་ཚོགས་གཉིས་རྒྱ་མཚོའི་དྲུང་ནས་རྒྱུད་སྡེ་རབ་འབྱམས་ལས་དབང་འགའ་ཞུས། ཟབ་ཆོས་མང་པོ་གསན། དགོན་ལེབ་ཏུ་དབྱར་གནས་ལ་བཞུགས། དར་ལྔའི་རི་ཁྲོད་དུ་ཡུན་རིང་བཞུགས། ཡང་སྔ་ཕྱི་ཅི་རིགས་པར་སྦྱངས་པ་མ་འདས་སྤྲུལ་སྐུ་སོགས་ལ་དུས་འཁོར་གྱི་སྐོར་སོགས་ཟབ་ཆོས་མང་པོ་གནང་། གཙང་བའི་སྒྲུབ་གྲྭ་འགབ་མ་ཞིག་གསོས་བྱས། ལས་ཀ་བ་ལ་དཀའ་སྣང་མེད་པ་དང་། ཁ་ཟས་ཉུང་ངུ་རེ་ལས་མེད་ནའང་མི་མང་པོར་སྤྱོད་རྒྱུ་ཡོད་པ་སོགས་ལེགས་པའི་མཚན་མ་བྱུང་། གཟིམ་ཁང་བྱམས་ཆེན་ལ་ན་བཟའ་གསོལ། བཙུན་ཆུང་རྣམས་དགེ་ཚུལ་སྒྲུབ་པ་དང་བྱང་སྡོམ་ཡང་སྐབས་སྐབས་གནང་། སྐྱབས་རྗེ་ཟླ་བ་གྲགས་པའི་དྲུང་ནས་ཡེ་ཤེས་ཁྱུང་ཁྲའི་དབང་ལུང་ཞུས་པ་ནས་བཟུང་ཁྱུང་བསྙེན་དུང་ཕྱིར་སོགས་བསྙེན་སྒྲུབ་ཀྱང་མང་པོ་མཛད། ཞལ་གཏུམ་ཞིང་ཡོན་ཏན་སྦས་ཏེ་རྟག་པར་བཞུགས་ནའང་ཐུགས་ཉམས་སྤྲོ་བའི་ཚུལ་གནང་དེ། ཁོང་ཞབས་དཀར་ཚོགས་དྲུག་རང་གྲོལ་ཡིན་ཚུལ་རེ་གསུང་ཟུར་དུ་སྣང་། སྤྲུལ་བའི་སྐུ་ཀུན་བཟང་ཉི་མའམ་ནུས་ལྡན་གླིང་བས་དག་སྣང་ལས་བྱུང་བའི་བླ་སྒྲུབ་གཞན་ཕན་ཐུགས་རྗེའི་ཉི་མ་ལས། ཞི་བ་ལྷ། འཕགས་པ་ཐོགས་མེད། མི་ལ་བཞད་པའི་རྡོ་རྗེ། ཞབས་དཀར་ཚོགས་དྲུག་རང་གྲོལ་ལྟ་བུའི་འཁྲུངས་རབས་གསེར་གྱི་ཕྲེང་བ་ཚར་དུ་དངར། སློབ་བུ་དག་སྣང་ཅན་འགར་རིགས་ལྡན་པདྨ་དཀར་པོ་དང་། ཇོ་ནང་ཀུན་མཁྱེན་ཆེན་པོའི་སྐུའི་རྣམ་པ་བསྟན། ཆོས་སྐྱོང་གུར་མགོན་འབྲལ་མེད་དུ་ཡོད་པར་མཐོང་། 
དགུང་གྲངས་བཞི་བཅུ་ཞེ་དགུ་བ་ཤིང་མོ་ཕག་གི་ལོར་རྗེ་འདི་ཉིད་ཞབས་ཟུང་རང་ཡུལ་དུ་བསྐྱོད། ལྷ་འབངས་ཡོངས་ཀྱི་ཡིད་མཁར་དད་གུས་ཀྱི་ཉི་མ་ཤར། སྣོད་བཅུད་ཀུན་བཀྲ་ཤིས་རྫོགས་ལྡན་གསར་བ་ཞིག་གློ་བུར་དུ་གྲུབ་པོ།། ཁོང་ནག་སྐལ་ལྡན་ཟེར་བ་ཞིག་གི་གཙོས་སློབ་བུ་འགའ་སྐུ་གམ་དུ་བཅར་བ་ཞབས་འབྲང་དུ་ཁྲིད་དེ་ཕེབས་པ་ན། དམ་པ་འདི་འདོད་ཆུང་ཆོག་ཤེས་ཀྱི་བང་མཛོད་ལ་བསྟེན་པས་མཁོ་དགུའི་ལོངས་སྤྱོད་ཀྱི་མ་འདངས་པ་མེད། དབེན་པའི་གནས་ལ་ཐུགས་སྤྲོ་བས་འདུ་འཛིའི་དགོན་པ་ཞིག་འཛིན་མི་སྲིད། ཆོས་ཁོ་ན་སྒྲུབ་པ་ལས་ཆེ་དགུའི་ངོ་འཛིན་མི་བྱེད། སྙིང་རྗེའི་གཞན་དབང་དུ་གྱུར་པས་སྐལ་ལྡན་སློབ་མ་ངང་གིས་འདུ། ཟབ་རྒྱས་ཀྱི་ཆོས་སྒོ་སྤྱི་དང་། ཁྱད་པར་ངེས་དོན་ཆོས་ཀྱི་རྒྱལ་པོ་ཇོ་ནང་པའི་ཕྱག་བཞེས་ཀྱི་གནད་གང་དགོས་མཁྱེན་པས། ཕལ་བའི་གྲོགས་ལ་འདུན་གྲོས་མི་བྱེད། ལོག་འཚོ་སྤངས་པས་དཀོར་མི་བསྡུ། ཕྱི་ཉན་ཐོས་སྤྱོད་པས་ཞི་དུལ་ཅན་ཡིན་ཀྱང་ཐུགས་གཞན་ཕན་བྱང་ཆུབ་སེམས་ཀྱི་དབང་དུ་གྱུར་པས་ཐབས་བསྡུ་བ་བཞིས་གཞན་དོན་མཛད་པ་ལས་འདའ་མི་སྲིད། གསང་སྔགས་རྡོ་རྗེ་ཐེག་པའི་ལམ་ལ་བརྟེན་ཏེ་སྔོན་ནས་སངས་རྒྱས་ཟིན་ནའང་། ཡང་སངས་རྒྱས་དགོས་པའི་ཚུལ་གྱིས་ཐུན་བཞི་ཆག་མེད་དུ་མཛད། རྡོ་རྗེ་འཆང་ཆོས་འབྱོར་རྒྱ་མཚོའི་ཕྱག་བཞེས་ལྟར་མཎྚལ་གྱི་འཐོར་འབྲུའི་ནང་གཡུ་བྱུར་སྤོས་ཤེལ་སོགས་རིན་པོ་ཆེ་མང་དུ་བརྡུངས་པའི་ཕྱེ་མ་ཕྱོགས་ཀུན་ཏུ་གཏོར། དུས་གསུམ་སངས་རྒྱས་ཐམས་ཅད་ཀྱི་ཡེ་ཤེས་ཀྱི་གར་ཁྱབ་སྐུ་དང་གསུང་གིས་ཁྱབ་པའི་ཚུལ་གསུང་སྟེ་ཕྱག་བསྐོར་དང་མཆོད་པ་ས་ཕྱོགས་ཀུན་ནས་བྱེད་པ་ལས་ཁོལ་བུར་བཟོས་པའི་ལྷ་ཁང་མེད། འབྲལ་སྤང་སྟོན་པའི་སྐུ་ལི་མ་ཆུང་ངུ་གཅིག་དང་། ལྷུང་བཟེད་མཁར་གསིལ་སོགས་ཡོ་བྱད་ཉུང་ཤས་ཤིག སྒོམ་རིམ་གྲུབ་པའི་ལམ་བཟང་དང་། ཁྲིད་ཡིག་མཐོང་བ་དོན་ལྡན་སོགས་དཔེ་ཆ་པོད་བཞི་ཙམ་དེ་དག་མདུན་དུ་མཆོད་ཀོང་ཆུང་ངུ་བཞི་རྒྱུན་ཆགས་སུ་བཤམས་པ་ལས་སྐུ་ཚེ་གང་བོར་ཡོ་བྱད་ཇེ་མང་དུ་མ་སོང་། ཤིང་གི་ལྕུག་ཕྲན་རེ་རེའི་རྩེར་དར་དཀར་རེ་བཏགས་ཏེ་ཆོས་སྐྱོང་ལ་སྙན་ཤལ་དུ་བྱེད་པ་ལས། རྔ་བརྡུང་བོན་གྱེར་གྱི་འུར་འུར་ཆེམས་ཆེམས་མི་སྲིད། འཇིག་རྟེན་ཆོས་བརྒྱད་ཀྱི་རྟོག་པ་གཏན་ནས་མི་མངའ་བ་ཕྱི་ཚུལ་གྱིས་ཤེས་ནུས། རྒྱལ་གདོན་སོགས་ཀྱི་གནོད་པ་འོང་བ་ལྟ་བུའི་འཚུབ་ཆ་ཆེ་སྐབས་སློབ་ཚོགས་ལ་བཀའ་བཀྱོན་དང་ཕྱག་འབེབ་གནང་བ་ཙམ་གྱིས་དབྱིངས་སུ་ཞི་བར་གྱུར། ཚེ་རབས་ཀུན་ཏུ་ཚུལ་ཁྲིམས་རྣམ་པར་དག་པ་དང་། ཁྱད་པར་ཁམས་འཕོ་བ་མེད་པ་ཚུལ་ཁྲིམས་ཀྱི་ཚོགས་ཀྱི་ཡོན་ཏན་མངོན་པར་མཐོ་བའི་དན་རྟགས་སུ་སྐུ་ལ་ཚུལ་ཁྲིམས་ཀྱི་དྲི་ངད་ལྡང་བ་མཐུན་སྣང་དུ་གྲུབ། ཆོས་འབྲེལ་དངོས་ཐོབ་ཀྱི་བླ་མ་སྤྱི་དང་ཁྱད་པར་བཀའ་དྲིན་གསུམ་ལྡན་རྡོ་རྗེ་འཆང་ཆོས་འབྱོར་རྒྱ་མཚོ་དང་ནམ་ཡང་འབྲལ་མེད་ཀྱིས་ཞལ་གཟིགས་ལུང་བསྟན་ཆད་པ་མེད། ལམ་རིམ་གཉིས་བསྒོམས་པའི་ཉམས་རྟོགས་ཀྱི་ཚད་རེ་བཤད་པ་ཐོས་ནའང་ཚུལ་བསྟན་པ་ལས། དོན་དུ་ན་སྔོན་ནས་རང་གཞན་གྱི་དོན་གཉིས་རྫོགས་པ་ཞིག་ཏུ་ངེས་སོ།། 

སྨྲས་པ། བཀའ་བཀྱོན་ཙམ་གྱིས་ལུས་ཀྱི་ཉེར་འཚེ་ཞི།། 
གདམས་ངག་གནང་བའི་ཉོན་མོངས་གདོན་ལས་སྐྱོབ།། 
བཀའ་བཞིན་བསྒྲུབས་ན་མཆོག་ཐུན་དངོས་གྲུབ་སྩོལ།། 
འབྲེལ་ཚད་དོན་ལྡན་བླ་མ་ཁྱོད་ལས་སུ།། 
ཡོན་ཏན་བུ་རམ་ཤིང་བར་མཉམ་ན་ཡང་།། 
བཀའ་དྲིན་ལྷག་པའི་མགོན་པོ་ཁྱོད་ཉིད་ལ།། 
སྙིང་ནས་རེ་བ་བཅོལ་ན་མི་བསླུ་བས།། 
ཞལ་བཞེས་ཡལ་བར་མ་དོར་ཐུགས་རྗེ་ཅན།། 
ཞེས་བྱ་བ་ནི་སྙིང་ནས་གསོལ་བ་འདེབས་པའི་ཚིགས་བཅད་དོ།། 

ཡུལ་གྲུ་འདིར་ཆོས་འདུལ་བའི་བསྟན་པ་གནས་པ་ནི་སྐུ་ཕྱོགས་རིན་པོ་ཆེ་འདི་བའི་མཛད་རྗེས་སུ་མངོན་ཏེ། དམ་པ་འདིའི་གསང་བའི་རྣམ་ཐར་ཁྲ་དགེ་སློང་ཚུལ་ཁྲིམས་དར་རྒྱས་ཀྱིས་མཛད་པ་ལས། རྨ་ཀླུང་བཀྲ་ཤིས་དཔལ་མོའི་སྟོད་ཀྱི་ཕྱོགས།། བར་ཁམས་ལྷོ་རྒྱུད་དམུ་རྒོད་ཡུལ་གྱི་ཆར།། འཇམ་མགོན་བསྟན་པའི་གདུགས་དཀར་བསིལ་ཡབ་མཆོག། ཉེར་ཕུབ་བཀའ་དྲིན་ཅན་ཞེས་དང་།། བཤད་སྒྲུབ་སྣང་བ་ཕྲ་བའི་ཡུལ་མཐའ་རུ།། དམ་ཆོས་འདུལ་བའི་ལག་ལེན་སྲོལ་བཙུགས་ཤིང་།། མེ་ཆུ་རྐུན་པོས་གཞོམ་དཀའི་རྟེན་བཞེངས་སོགས།། གཞན་ཕན་འཕྲིན་ལས་རྒྱས་ལ། ཞེས་གསུང་པ་ལྟར་ལ། རྟེན་བཞེངས་ནི་གསུང་རབ་རྡོ་ལ་བསྐོས་པའི་མཆོད་སྡོང་བླ་ན་མེད་པ་དེའོ།། མཁན་རིན་པོ་ཆེའི་གསུང་རྩོམ་པོད་གཉིས་ཙམ་ཡོད་ནའང་ལོ་བཅུའི་གཏོར་བརླག་སྐབས་འགའ་ཞིག་མེ་ལ་བསྟིམས་པར་གྲགས་པས་ད་ལྟ་དེ་ཙམ་མི་བཞུགས། སློབ་མ་ནི་ཁྱབ་བདག་སྨོན་ལམ་བཟང་པོ་དང་རྣམ་པ་གཉིས་ཀྱི་སློབ་མ་འདྲེས་པར་མངོན་ལ། བསྟན་འགྲོ་ལ་ཕན་པའི་མཛད་རྗེས་ཅན་མང་ཞིག་སྣང་མོད། འདིར་མ་བྲིས་སོ།། སྐུ་འདའ་ཚུལ་གྱི་ས་བོན་མེད་དོ།། 
སྨྲས་པ། ཐུབ་དབང་གངས་ཀྱི་རི་བོ་ལས།། 
འོང་བའི་ཟབ་ལམ་བདུད་རྩིའི་རྒྱུན།། 
ཆད་མེད་འཛིན་པའི་ཡུར་བ་འདི།། 
ད་དུང་གནས་པས་བདག་ཡིད་སྤྲོ།། 
ད་ནི་དགོན་པ་འདི་གང་ལ་ཆགས་པའི་ཡུལ་ནི། གནས་ངེས་པ་མེད་པར། དཔལ་འཁོར་ལོ་སྡོམ་པའི་རྒྱུད་ལས། རི་བོ་ཚང་ཚིང་སྨན་ལྗོངས་སམ།། ཆུ་བོ་ཆེན་པོའི་ངོགས་དག་དང་།། གདོད་ནས་གྲུབ་པའི་དུར་ཁྲོད་དུ།། དེར་ནི་དཀྱིལ་འཁོར་བྲི་བར་བྱ།། ཞེས་གསང་ཆེན་བླ་མེད་ཀྱི་དཀྱིལ་འཁོར་བྲི་སྒྲུབ་ཀྱི་གནས་གསུང་བ་དང་། ཇི་སྐད་དུ། ས་བཟང་བ་དང་གྲོགས་བཟང་དང་།། རྣལ་འབྱོར་བདེ་བའི་ཡོ་བྱད་ལྡན།། ཞེས་སོགས་དང་མཐུན་པར་རྨ་ཀླུང་བཀྲ་ཤིས་དཔལ་མོ་འབབ་པའི་འགྲམ་དང་། ཐང་ཆེན་མེ་ཏོག་གིས་བརྒྱན་པའི་གནས་ཉམས་དགའ་བ་ཆུ་དང་བུད་ཤིང་སོགས་གང་འདོད་ལྷུན་གྱིས་གྲུབ་པ། གྲྭ་བ་རྣམས་ཀྱི་སྒྲུབ་རྒྱག་སྐྱེལ་བ་ལའང་སྟབས་བདེ་བ། དགེ་བཅུ་མངོན་པར་བཀྲ་བའི་ཡུལ། དཀར་ཕྱོགས་སྐྱོང་བའི་ཟོ་དོར་ཆེན་པོ་རེ་གནས་པའི་རི་ཞོལ་རེར་ལོ་ཤས་བཞུགས་པ་ལས་གཏན་སྡོད་གྱི་གནས་མེད་མོད། འོན་ཀྱང་སྤྱི་ལོ་༡༩༥༨ལོར་རྨ་ཉིན་ལུང་སྐྱའི་ཐང་། མདུན་ན་ཆུ་ཕྲན་དུ་མ་འདུས་པའི་ལྷུང་ལྷུང་སྒྲ་ལྡན་གྱི་ཁོ་ཆུ་འབབ་པ། དཀར་ཕྱོགས་རྒྱལ་མཚན་མཐོན་པོ་ཞེས་པའི་བརྗིད་ཆགས་པའི་རི་བོ་ཞིག་ལ་རྒྱབ་རི་བྱས་པ། ཁྱབ་བདག་སྨོན་ལམ་བཟང་པོའི་གདུང་རྟེན་བྱང་ཆུབ་མཆོད་རྟེན་ཆུང་ངུ་ཞིག་རྒྱབ་ཕྱོགས་སུ་བཞུགས་པའི་གནས་དེར་ཆགས་ཡོད་པས་བཅིང་འགྲོལ་བྱས་པ་ནས་བཟུང་ལུང་སྐྱ་དགོན་པ་ཞེས་གྲགས་པར་མངོན་ནོ།། ལོ་དེ་ནས་བཟུང་སྤྱི་ལོ་༡༩༦༢ཀྱི་སྐབས་སུ་བསྐྱར་གསོ་མ་ཐོབ་ནའང་སྤྱི་ལོ་༡༩༨༣ལོ་ནས་བཟུང་རྒྱ་ཆེའི་མང་ཚོགས་ཀྱི་རེ་འབྲས་མི་སྟོངས་པའི་ཆེད་དུ་ཏང་དང་རྒྱལ་ཁབ་ཀྱི་ཡང་བསྐྱར་ཆོས་སྒོ་ཕྱེས་ཏེ། གཙང་བ་སྤྲུལ་སྐུ་བློ་གྲོས་རྣམ་རྒྱལ་སོགས་ཀྲུའུ་རིན་གསུམ། འོད་ལྡན། རིན་དཔལ། བྱང་དཔལ་སོགས་དགེ་སྐོས་འགའ་ཞིག དགེ་རྩེ་བྱང་ཆུབ་སེམས་དཔའ་བསམ་བཞིན་འགྲོ་བའི་དོན་དུ་ཕེབས་པ་རྒྱ་བླ་མ་ངག་དབང་པདྨ་རྣམ་རྒྱལ་རྡོ་རྗེ་སློབ་དཔོན་དུ་བསྐོ་བཞག་གནང་པ་སོགས་ཏེ། ཐི་ལམ་རི་བོ་ཆེའི་ཉེ་འདབས་སུ་ཆགས་བཞིན་པ་འདིའོ།། དགོན་པ་འདིར་དབྱར་དགུན་སྟོན་དཔྱིད་ཀྱི་ཆོས་ཐོག་བཞི་ཡོད་པ་ལས། ས་ག་ཟླ་བའི་དུས་འཁོར་སྒྲུབ་མཆོད་ཀྱི་དུས་སུ་ལྷ་འབངས་མང་ཚོགས་མང་པོ་མཇལ་ཕྱག་ལ་འདུ་བའི་སྲོལ་ཡོད། སྒྲུབ་མཆོད་འདི་དང་དགོན་པའི་བཅའ་ཡིག་ལོགས་སུ་ཡོད་པ་དེར་གསལ་བ་ལྟར་རོ།། གནས་ཁང་ནི་སྦྲ་གུར་མ་གཏོགས་མེད་ལ། འདུ་ཁང་རྣམས་ཀྱང་སྦྲ་དང་གུར་ཡིན་ནོ།། གོང་སྨྲོས་བླ་མ་རྣམ་གཉིས་ཀྱི་སློབ་རྒྱུན་མཆེད་པ་ལས་གཙང་གོང་འགབ་དགོན་པ་གཉིས། གཅིག་སྒྲིལ་རྫོང་དུ་བོད་རིའི་དགོན་པ་རྣམས་བསྐྱར་གསོ་བྱས་ཡོད་ལ། རི་བོ་རྨ་རྒྱལ་གྱི་གོ་མཚོན་རི་ཁྲོད། དགུ་ཁོག་བག་མའི་མཚམས་ཁང་། ལྷ་བཙན་དམུ་རིའི་ཕུག་པ་རྣམས་ཀྱང་རྡོ་རྗེ་འཆང་སྨོན་ལམ་བཟང་བོའི་སློབ་མ་མགར་བ་བླ་མ་འཇམ་དབྱངས་དང་། ཀྱ་པུ་བླ་མ་རིན་ཆེན་བཟང་པོ་སོགས་ཀྱི་སྒྲུབ་གནས་ཡིན་པས་འཛིན་བདག་བྱས་ན་འོས་སུ་ཆེ་སྙམ་མོ།། མདོར་ན་སྒྲུབ་སྡེ་འདི་ཆགས་པ་ནས་བཟུང་བླ་མ་རྣམ་གཉིས་ཀྱི་ཕྱག་སྲོལ་ལྟར་འདོད་ཆུང་ཆོག་ཤེས་བྱས་ཏེ་ཆོས་ཁོ་ན་སྒྲུབ་པ་ལས། ལོག་འཚོའི་དཀོར་ལ་རྔམ་པ་དང་། ཚོང་བྱེད་པ་སོགས་ངན་ལས་རྣམས་བྱེད་མི་སྲིད་པ་མ་སྨོས་ཀྱང་ཡོངས་སུ་གྲགས་བཞིན་པ་ཡིན་ནོ།། རྗེ་བཙུན་ཆེན་པོ་ཏཱ་ར་ནཱ་ཐས་ཆོག་སྒྲིག་བྱས་པའི་རྒྱུད་སྡེ་རེ་མ་གཏོགས། གྲུབ་མཐའ་སྣ་ཚོགས་པའི་ཆོ་ག་གྱེར་འདོན་ལ་ཐུགས་མི་དགྱེས་ནའང་། སྔ་འགྱུར་ཕུར་བ་དང་། ཞི་ཁྲོ་སྐུ་གསུམ་ཆོ་ག་རྣམས་ཞབས་བརྟན་རིམ་གྲོར་སྔོན་ནས་གསུང་བའི་ཕྱག་བཞེས་འདུག་གོ།། 
གྲུབ་མཐའ་ཕྱོགས་རིས་བྱེད་མི་འོས་པའི་ཚུལ་རྒྱུན་དུ་གསུང་ཆོས་སྐབས་དང་ཚོགས་གཏམ་གྱི་རྒྱུན་ཡོད་པས། ཤར་འོད་ཚུལ་རྣམ་རིན་པོ་ཆེའི་དགོན་པ་དང་། པུ་རུ་བླ་མ་ཀུན་བཟང་གི་དགོན་པ་སོགས་ལ་རང་དགོན་དང་ཁྱད་མེད་པར་དགེ་འདུན་པ་ཐུགས་མཐུན་ཁྲིམས་གཙང་། ཕན་ཚུན་བླ་སློབ་སྦྲགས་མ། ཞབས་བརྟན་སྒྲུབ་རེས་བྱས་ཏེ་གནས་པ་ནི་མཆེད་གྲོགས་དངོས་བཞུགས་རྣམས་ཀྱི་ཐུགས་ལ་ཝ་ལེར་གནས་པ་ཡིན་གཤིས། བག་ཡོད་ཚུལ་མཐུན་གྱི་ཕྱག་སྲོལ་མ་ཉམས་པར་མཛོད་ཅེས་ཕྲན་ཐ་ཤལ་བ་བདག་གིས་སོར་བཅུ་སྙིང་གར་ཟུམ་སྟེ་གསོལ་བ་འདེབ་པ་ལགས་སོ།། 
སྨྲས་པ། བཤད་ན་བསྐལ་བའི་བར་དུ་མི་རྫོགས་ཀྱང་།།
ཚུར་མཐོང་བྱས་པའི་བློ་གྲོས་ཁང་ཆུང་དུ།།
མ་ཤོང་ད་ནི་རེ་ཞིག་དེ་ཙམ་ལས།།
སྨྲ་བར་མི་སྤོབས་བདག་གི་སྙིང་ཁམས་ཞན།།
རྗོད་བྱེད་ཚིག་ལ་སྡེབ་སྦྱོར་མ་མཆིས་ཀྱང་།།
བརྗོད་བྱའི་དོན་ལ་གཟུར་གནས་སྐྱེ་བོ་ཡིས།།
གཏམ་འདིར་བརྗོད་འདོད་རྗེས་འབྲང་བྱོས་ཤིག་དང་།། 
བསྟོད་སྨད་སྒྲོ་སྐུར་ཆགས་སྡང་གཏན་མི་སློང་།།
རྣམ་འདྲེན་བཞི་བའི་བསྟན་པ་རིན་པོ་ཆེ།།
རྣམ་པ་ཀུན་ཏུ་མི་ཉམས་སྤེལ་མཛད་པའི།།
རྣམ་དག་སྨོན་ལམ་འདེབས་མཛད་ལི་ཙ་བིའི།།
རྣམ་ཐར་བརྗོད་ལ་ད་དུང་སྙིང་ནས་རངས།།
ཀུན་མཁྱེན་ཆོས་ཀྱི་རྒྱལ་པོ་ཇོ་ནང་པའི།།
བསྟན་པ་འཛིན་པའི་སྐྱེས་མཆོག་ཐམས་ཅད་ཀྱི།།
ཐུགས་བཞེད་མཐའ་དག་གེགས་མེད་འགྲུབ་པ་དང་།།
ཆབས་ཅིག་རྒྱལ་བསྟན་ཕྱོགས་སུ་རྒྱས་གྱུར་ཅིག། 
འདིར་འབད་ལེགས་བྱས་ཅུང་ཟད་ཡོད་སྲིད་ན།།
མ་འོངས་བྱང་ཕྱོགས་ཀ་ལ་པ་ཡི་གྲོང་།།
ལྟོས་བཅས་མཐའ་དག་སྐྱེ་བའི་རྒྱུར་གྱུར་ཏེ།།
དྲག་པོའི་འཁོར་དུ་ཆོས་ལ་སྤྱོད་གྱུར་ཅིག། 
རྨོངས་བའི་དབང་གིས་ནོར་བ་ཅི་མཆིས་པ།།
བླ་མ་ལྷ་དང་སྲུང་མའི་སྤྱན་སྔར་བཤགས།།
བྱོལ་སོང་དུད་འགྲོའི་བུ་ལས་ཁྱད་པར་དུ།།
འཕགས་ཆོས་འདི་ཙམ་བྲིས་པའང་སྐལ་བ་བཟང་།།
ཕྱི་སྣོད་འཇིག་རྟེན་ལོ་ལེགས་འབྲུ་འཕེལ་ཞིང་།།
ནང་བཅུད་སྐྱེ་འགྲོའི་ཤེས་རྒྱུད་ཆོས་ལ་མོས།།
ཁྱད་པར་རྒྱལ་བའི་བསྟན་པ་དར་ཞིང་རྒྱས།།
བཀྲ་ཤིས་སྣང་བས་ཕྱོགས་ཀུན་ཁྱབ་པར་སྨོན།།
ཅེས་མི་འགྱུར་བདེ་ཆེན་གླིང་གི་གདན་རབས་མདོ་ཙམ་བརྗོད་པ་དྲང་སྲོང་གྲུབ་པའི་བདེན་ཚིག་ཅེས་བྱ་བ་འདི་ནི། རྡོ་རྗེ་འཛིན་པ་རྒྱ་བླ་མ་ངག་དབང་པདྨ་རྣམ་རྒྱལ་དང་། སྤྲུལ་བའི་སྐུ་ངག་དབང་བློ་གྲོས་རྣམ་རྒྱལ། ཆོས་ཁྲིམས་སྐྱོང་བ་ངག་དབང་བྱང་དཔལ་སོགས་ཀྱིས་ས་བོན་འདུ་བགྱིས་ཏེ། དགའ་བདེ་རྫོང་འཐབ་ཕྱོགས་གཅིག་སྡུད་པུའུ་ནས་ནན་ཆེར་བསྐུལ་བ་ལྟར། ཁྱབ་བདག་བླ་མ་རྣམ་གཉིས་ཀྱི་སློབ་འབངས་ཐ་ཤལ་བ་དུས་ཀུན་རྣམ་པར་གཡེང་བའི་གཞན་དབང་དུ་གྱུར་པ་སུ་ཁའི་མིང་ཅན་ཞིག་གིས་འཕྲལ་དུ་སྦྱར་བའི་ཡི་གེ་པ་ནི་ངག་དབང་ངེས་དོན་ནོ།། དགེའོ།། 
 

ངེས་དོན་བསམ་འགྲུབ་གླིང་གི་གདན་རབས། 
 
༄༅།། ངེས་དོན་བསམ་འགྲུབ་གླིང་གི་གདན་རབས་མདོ་ཙམ་བརྗོད་པ་ཆོས་དུང་དཀར་པོའི་སྒྲ་དབྱངས་ཞེས་བྱ་བ། 
 
ཨོཾ་བདེ་ལེགས་སུ་གྱུར་ཅིག། 
རབ་འབྱམས་རྒྱལ་བའི་གསང་གསུམ་ཡེ་ཤེས་ཁམས།།
གང་འདུལ་མོས་པའི་སྣང་ངོར་ཡོངས་ཤར་བ།།
ཁྱབ་བདག་བླ་མ་སྨོན་ལམ་བཟང་པོ་དང་།།
དབྱེར་མེད་ཀུན་མཁྱེན་ཆེན་པོར་གུས་པས་འདུད།།
རྒྱལ་ཡུམ་སྒྲ་དབྱངས་ལྷ་མོ་དང་།།
རྒྱལ་སྲས་སྨྲ་བའི་དབང་ཕྱུག་ཟུང་།།
དྲན་པའི་རྣམ་དཀར་འོད་སྣང་གིས།།
ངག་ཡིད་དགེ་བའི་མཆོག་སྦྱིན་མཛོད།།
ངེས་དོན་སྙིང་པོའི་བསྟན་པ་ལ།།
ལོག་པར་འཁུ་བའི་གདུག་ཅན་རྣམས།།
བག་ཡོད་རྟེན་དང་ལེགས་བཤད་ཀྱི།།
དགའ་སྟོན་འགྱེད་པའི་དུས་ལ་བབས།།
རྒྱལ་བསྟན་སྤྱི་དང་ཁྱད་པར་དུ།།
ངེས་གསང་སྙིང་པོའི་བཀའ་སྲུང་རྣམས།།
གདན་རབས་སྤྲོ་ལ་དགྱེས་བཞིན་དུ།།
བར་ཆད་བསྲུངས་ཤིང་གནང་བ་སྩོལ།།
དེ་ལ་འདིར་བསྐལ་བཟང་རྣམ་འདྲེན་བཞི་བའི་བསྟན་པ་འཛིན་པའི་སྐྱེས་ཆེན་དམ་པ་རྒྱུ་སྐར་གྱི་ཕྲེང་བ་ལྟ་བུའི་དབུས་ན་ཉ་རྒྱས་ཀྱི་ཟླ་བ་བཞིན་མངོན་པར་འཕགས་པ་ཀུན་མཁྱེན་ཆོས་ཀྱི་རྒྱལ་པོ་དོལ་པོ་བ་ཤེས་རབ་རྒྱལ་མཚན་དཔལ་བཟང་པོའི་རྒྱལ་བསྟན་ཡོངས་རྫོགས་བདག་གིར་བཞེས་པའི་ཚུལ་ནི་འདི་ལྟ་སྟེ། བདག་ཅག་གི་སྟོན་པ་ཤཱཀྱ་ཐུབ་པ་དགུང་གྲངས་བརྒྱད་ཅུའམ། ངོ་མཐོང་གྱ་གཅིག་པ་དཔའ་བོ་ལྕགས་འབྲུག་ནག་པ་ཟླ་བའི་ཚེས་བཅོ་ལྔ་སྟེ་ཟླ་བའི་འཕེལ་ཁ་ཡོངས་སུ་རྫོགས་པའི་དུས་སུ། གནས་དཔལ་ལྡན་འབྲས་སྤུངས་ཀྱི་མཆོད་རྟེན་ཆེན་པོ་རུ། འཁོར་གསང་བའི་བདག་པོ་ཕྱག་ན་རྡོ་རྗེ་དང་ཆོས་རྒྱལ་ཟླ་བ་བཟང་བོ་གཙོས་ལྷ་མིའི་གདུལ་བྱ་དུ་མ་ལ། ཆོས་རྒྱུད་སྡེ་གཞན་དང་བཤད་སྲོལ་མི་འདྲ་བ་དུས་ཀྱི་འཁོར་ལོའི་རྒྱུད་གསུངས། 
དེ་ནས་བྱང་ཤམྦྷ་ལའི་ཞིང་དུ་རྒྱུད་འདི་དར་བ་ནས་ཆོས་རྒྱལ་ཟླ་བ་བཟང་པོ་ནས་ཆོས་རྒྱལ་རྣམས་ཀྱིས་འཆད་སྤེལ་མཛད། དེ་ནས་རིགས་ལྡན་འཇམ་དཔལ་གྲགས་པའི་དུས་སུ་རྒྱ་གར་འཕགས་པའི་ཡུལ་དུ་ཙི་ལུ་བ་དང་དུས་ཞབས་པ་རྣམ་གཉིས་ཀྱིས་རིགས་ལྡན་གྲགས་པ་སྐུ་དངོས་དང་སྤྲུལ་བའི་བཀོད་པ་ལས་ལེགས་པར་གསན་ཏེ་དར་བར་མཛད་པའི་ཚུལ་སོགས། ས་དགེ་ཞ་ལུ་སོགས་ཀྱི་དུས་འཁོར་ཆོས་འབྱུང་རྣམས་དང་། ཁྱད་པར་ཇོ་ནང་རྗེ་བཙུན་ཏཱ་ར་ནཱ་ཐའི་ཆོས་འབྱུང་དང་། སྙིགས་དུས་ཀྱི་མཁས་གྲུབ་ཆེན་པོ་སྐྱབས་མགོན་མ་ཏིའི་ཞལ་སྔ་ནས་ཀྱིས་མཛད་པའི་ཇོ་ནང་ཆོས་འབྱུང་ཆེན་མོར་གསལ་བ་ལྟར་ཡིན་ལ། བོད་གངས་ཅན་གྱི་ལྗོངས་སུ་དར་ཚུལ་ནི་རབ་བྱུང་དང་པོའི་མེ་ཡོས་ལོར་ཁ་ཆེ་ཟླ་བ་མགོན་པོས་བསྒྱུར་སྤེལ་མཛད་པ་ནས་བཟུང་རིམ་བཞིན་དར་ཚུལ་ཡོངས་གྲགས་ལྟར་ཡིན་ནོ།། 
སྐབས་སུ་བབས་པ་ངེས་དོན་ཆོས་ཀྱི་རྒྱལ་པོ་ཆོས་རྗེ་ཇོ་ནང་པ་ནི་རྒྱུད་སྡེ་འདིའི་སྒྲུབ་པའི་བཀའ་བབས་ཡིན་པར་འཇུ་མི་ཕམ་པའི་བཞེད་པ་ལྟར་ལགས་མོད། འོན་ཀྱང་གངས་ཅན་གྱི་ཆོས་ཚུལ་རྒྱ་མཚོ་ལྟ་བུ་ཞིག་ཡོད་པ་ལ་འགྱུར་གསར་རྙིང་གི་ཁྱད་པར་ཙམ་ལས་སྔགས་གསར་རྙིང་གཉིས་ཡོད་པ་ལས། སྔགས་གསར་མའི་རྒྱུད་སྡེ་མཐའ་དག་གི་དབང་ལུང་མན་ངག་གི་རྒྱུན་ཕལ་ཆེར་ཇོ་ནང་ལས་མ་བརྒྱུད་པ་མེད་པར་ཡོངས་སུ་གྲགས་པ་སྨོས་མ་དགོས་པ་ལགས། དེ་ལྟ་ནའང་ཐེག་པ་ཐམས་ཅད་ཀྱི་ཡང་རྩེ་རྒྱུད་ཐམས་ཅད་ཀྱི་མཐར་ཐུག་དང་པོའི་སངས་རྒྱས་དུས་ཀྱི་འཁོར་ལོའི་སྒྲུབ་བརྒྱུད་ཀྱི་བསྟན་པ་རིན་པོ་ཆེའི་བརྒྱུད་ཚུལ་ནི། པཎ་ཆེན་ཟླ་བ་མགོན་པོ་ནས་རིམ་བཞིན། སྒྲ་བསྒྱུར་ཆེན་པོ་འབྲོ་ལོ་ཙཱ་བ། བླ་མ་ལྷ་རྗེ་སྒོམ་པ། བླ་མ་སྒྲོ་སྟོན་གནམ་བརྩེགས། བླ་མ་གྲུབ་ཆེན་ཡུ་མོ། སྲས་མཆོག་དྷརྨེ་ཤྭ་ར་སོགས་རིམ་པར་བརྒྱུད་དེ་ཀུན་སྤངས་ཐུགས་རྗེ་བརྩོན་འགྲུས་ཀྱི་བར་དུ་ཕེབས། ཀུན་སྤངས་ཐུགས་རྗེ་བརྩོན་འགྲུས་ཀྱིས་མཁའ་འགྲོ་ཡེ་ཤེས་མཚོ་རྒྱལ་དང་གྲུབ་མཆོག་འདར་འཆར་བ་སོགས་ཀྱི་སྒྲུབ་གནས་མ་ཅིག་ནགས་སྨན་རྒྱལ་མོའི་གནས་རིའི་མདུན་ངོས་སུ་རི་ཁྲོད་ཇོ་མོ་ནང་བཏབ། དེ་ནས་བཟུང་འདི་བའི་ཆོས་བརྒྱུད་ལ་ཇོ་ནང་ཞེས་གྲགས། 
དེ་ནས་བྱང་སེམས་རྒྱལ་བ་ཡེ་ཤེས་དང་། མཁས་བཙུན་ཡོན་ཏན་རྒྱ་མཚོ་རྣམ་གཉིས་ཀྱིས་གདན་ས་བསྐྱངས། མཁས་བཙུན་ཡོན་ཏན་རྒྱ་མཚོའི་སློབ་མ་ཇོ་ནང་ཀུན་མཁྱེན་ཆེན་པོ་ཡིན་ལ། འདི་བས་རྒྱལ་བསྟན་ཡོངས་རྫོགས་ལ་གསན་སྦྱོང་བསམ་གྱིས་མི་ཁྱབ་པ་མཛད་དེ་རྒྱུད་དོན་མཐར་ཐུག་རྡོ་རྗེའི་རྣལ་འབྱོར་དང་། མདོ་དོན་མཐར་ཐུག་གཞན་སྟོང་དབུ་མའི་ལྟ་སྒོམ་ཟུང་དུ་འབྲེལ་བའི་བཀའ་སྲོལ་ཕྱེས། མདོ་སྡེ་དགོངས་འགྲེལ་སོགས་བཀའ་ཐ་མའི་རྗེས་སུ་འབྲངས་ཏེ། མགོན་པོ་ཀླུ་སྒྲུབ་དང་། འཕགས་པ་ཐོགས་མེད་ཀྱི་བཞེད་ཚུལ་ཆོས་དབྱིངས་བསྟོད་པ་དང་། རྒྱུད་བླ་མ་སོགས་ལ་ཁུངས་བཅོལ་ཏེ་གཞན་སྟོང་དབུ་མའི་བཞེད་པ་གསལ་བོར་སྟོན་པའི་ཡིག་ཆ་ངེས་དོན་རྒྱ་མཚོ་དང་། རྒྱུད་བླ་མའི་ཊཱིཀྐ་སོགས་མཛད། དེ་ནས་རིམ་བཞིན་བརྒྱུད་དེ་རྗེ་བཙུན་སྒྲོལ་བའི་མགོན་པོ་སྟེ་ཏཱ་ར་ནཱ་ཐ་ལ་གདམས་ངག་གི་རྒྱུན་བཟང་བབས་པས་ཟབ་གསང་མཛོད་ཀྱི་བདག་པོ་ཆེན་པོར་གྱུར་པའི་ཚུལ་ཆོས་འབྱུང་དག་ན་གསལ། རྗེ་བཙུན་ཆེན་པོ་འདི་བས་ཆོས་བརྒྱུད་འཛིན་པའི་སློབ་བརྒྱུད་དང་གདུང་བརྒྱུད་འཛིན་པའི་དབོན་བརྒྱུད་ནི་གཙང་བ་ངག་དབང་བསྟན་འཛིན་རྣམ་རྒྱལ་ཡིན་ལ། བོད་གངས་ཅན་གྱི་སའི་ཆར་མདོ་དབུས་གཙང་གསུམ་ཕྱེ་བ་ལས་གཙང་ནས་ཆད་པའི་རྒྱུ་མཚན་གྱིས་གཙང་བ་ཞེས་ཡོངས་སུ་གྲགས་པ་ཡིན་ནོ།། རྗེ་བཙུན་སྒྲོལ་བའི་མགོན་པོ་ཡན་ཆད་ནི་རྣམ་ཐར་དང་ཆོས་འབྱུང་དག་ན་རྒྱས་པར་སྣང་བས་འཁྲུངས་ལོ་སོགས་མ་བཀོད་པ་ལགས་ནའང་། རེ་ཞིག་དེ་ཙམ་མོ།།
ཐུབ་བསྟན་གངས་ཀྱི་རི་བོ་ལ།། 
གནས་པའི་ལེགས་བཤད་གད་རྒྱངས་ཀྱིས།། 
ལོག་རྟོག་ཝ་སྐྱེས་སྟོང་གི་མགོ།། 
འགེམ་པའི་གཏམ་སྙན་སྲིད་ན་ལྡིར།། 
ཞེས་པ་ནི་ངལ་གསོ་བའི་ཚིགས་བཅད་དོ།། 
ངེས་དོན་ཆོས་ཀྱི་རྒྱལ་པོ་ཇོ་ནང་པའི།། ངེས་གསང་བསྟན་པའི་ཉིན་བྱེད་ཟླ་མེད་པ།། ངེས་པ་ལྔ་ལྡན་ལོངས་སྐུའི་བདག་རྐྱེན་ལས།། ངེས་པར་བྱུང་བའི་གཙང་བའི་གདན་རབས་གླེང་།། 
དེ་ལ་འདིར་བཤད་བྱ་མདོ་ཙམ་བསྡུས་ན། རྒྱལ་བསྟན་སྤྱི་དང་ཁྱད་པར་ཆོས་ཀྱི་རྒྱལ་པོ་ཀུན་མཁྱེན་ཇོ་ནང་པའི་བསྟན་པ་རིན་པོ་ཆེ་མདོ་སྨད་དུ་དར་ཚུལ་ནི་ཆོས་འབྱུང་ཆེན་མོ་སོགས་ན་གསལ་བས་སྐབས་འདིར་མི་སྤྲོ་ནའང་། ཐོག་མར་ཀུན་མཁྱེན་སངས་རྒྱས་གཉིས་པའི་དངོས་སློབ་ཉ་དབོན་ཀུན་དགའ་དཔལ་བའི་ཐུགས་སྲས་དྲུང་རཏྣ་ཤྲཱི་ཞེས་པ་ཀུན་མཁྱེན་ཆེན་པོའི་རྡོ་རྗེའི་བཀའ་ལུང་གིས་བསྔགས་པ་དེ་ཉིད་མདོ་སྨད་འཛི་ཀའི་སར་གནོད་སྦྱིན་ཛམྦྷའི་མིང་ཅན་གྱི་གནས་སུ་ཕེབས། དེ་ནི་ཀུན་མཁྱེན་ཆེན་པོའི་ལུང་བསྟན་ལས། མ་ཀི་འཛི་ཀ་ཞེས་པའི་ས་ཕྱོགས་སུ།། ཆུ་བོའི་འགྲམ་ལ་བརྟེན་པའི་ལུང་བ་རུ།། སྐྱེ་བོ་དམུ་རྒོད་དར་བའི་ཡུལ་ས་ན།། ཨ་མི་སྐུ་མཆེད་དག་གི་བསྟན་པ་རྒྱས།། གནོད་སྦྱིན་གཏེར་བདག་མིང་གི་དགོན་པ་རུ།། དུས་ཀྱི་འཁོར་ལོའི་བཤད་སྒྲུབ་གཙོ་བོར་སྟོན།། ཟབ་ལམ་རྡོ་རྗེ་ཐེག་པའི་དགེ་ལེགས་རྒྱས།། ཀུན་གྱི་མཆོད་གནས་བཀུར་སྟི་བྱ་བའི་གནས།། ཞེས་གསུངས་པ་ལྟར་ཡིན་ལ། དེ་ནས་ཆོས་རྗེ་རྒྱལ་བ་བཟང་པོ། ཆོས་རྗེ་ལྷོ་ཁ་བ་དང་གོ་རྒྱལ་བ་རྣམས་ཀྱི་དུས་ཙམ་ན། མཁས་གྲུབ་བློ་གྲོས་རྣམ་རྒྱལ། ཆ་ལུང་བ་ངག་དབང་འཕྲིན་ལས་རྣམ་རྒྱལ། གཙང་བ་ངག་དབང་རྣམ་རྒྱལ་རྣམས་དབུས་གཙང་ནས་ཕེབས། ཆ་ལུང་བའི་ཡང་སྲིད་ནི་ད་ལྟ་གཙང་བ་སྐུ་ངག་བསྟན་འགྲོའི་མགོན་དུ་བཞུགས་པ་འདི་ཡིན་ལ་སྐུ་ཕྲེང་དུ་མ་འདས་ཟིན་པ་ལགས་སོ།། ཆ་ལུང་བའི་གདན་ས་འཛིན་བདག་གནང་བ་དག་ནི་གཙང་བ་འགབ་མ་ཞེས་གྲགས་པ་ཡིན་ནོ།། 

སྐུ་ཕྲེང་བཞི་བ་གཙང་སྡེའི་ར་ཤུལ་ཚང་གི་མི་ཁྱིམ་ཞིག་ཏུ་འཁྲུངས་ཀྱང་སྐུ་ན་ཕྲ་མོར་གཤེགས་སྐད། འདི་བའི་སྐུ་ཕྲེང་དངོས་མ་ཡིན་ནའང་སྐུ་ཆེན་དང་སྐུ་འབྲིང་གཉིས་སུ་གྲགས་པའི་ཕྱི་མ་ནི་སྐུ་ཕྲེང་ལྔ་བ་དངོས་ཡིན་ཚུལ་འོག་ཏུ་འཆད་ལ། དང་པོ་ནི་གདན་ས་བསྐྱངས་རིམ་གྱི་ཆ་ནས་སྐུ་ཕྲེང་ལྔ་བར་བགྲང་། གཙང་བ་སྐུ་ཆེན་དུ་གྲགས་པ་ངག་དབང་རིག་པ་མཆོག་གི་རྣམ་པར་རྒྱལ་བའི་སྡེའམ་ངག་དབང་འཇམ་དཔལ་མཐུ་སྟོབས་རྣམ་རྒྱལ་ནི། གཙང་ལྷ་སྡེའི་དགུན་ས་སྐུ་ནང་བྱ་བར་ཡབ་ལྷ་སྐྱབས་དང་། ཡུམ་རི་བཟའ་གཉིས་ཀྱི་སྲས་སུ་འཁྲུངས། འཁྲུངས་ལོ་མ་ངེས།༼གནའ་མིའི་ངག་ལམ་ལྟར་ན། ཆུ་སྟག་༼སྤྱི་ལོ་༡༨༤༢༽ལོར་འཁྲུངས་པར་སྣང་།༽ རྒྱལ་དབང་ལྔ་བའི་སྤྲུལ་སྐུ་ཡིན་པར་ཆོས་འབྱུང་ཆེན་མོ་ན་གསལ། ཞང་བོ་དགེ་འཕེལ་སོགས་ཀྱི་དྲུང་ནས་འབྲི་ཀློག་སྦྱངས་བའི་རྣམ་དཔྱོད་མཆོག་ཏུ་ཆེ། རྡོ་རྗེ་འཆང་ངག་དབང་བསམ་གཏན་རྒྱ་མཚོའི་དྲུང་ནས་སྦྱོར་བ་ཡན་ལག་དྲུག་གི་དབང་ལུང་ཟབ་ཁྲིད་ཡོངས་རྫོགས་གསན། གཙང་བ་དགེ་སློང་ངག་དབང་ཆོས་འཕེལ་རྒྱ་མཚོ་ལས་ཟབ་ཆོས་མང་པོ་གསན། ཐོས་པ་རྒྱ་ཆེ་ཞིང་མྱོང་བ་གནད་དུ་སྨིན། ཨ་སྐྱོང་དཔོན་ལྷ་སར་གནས་སྐོར་དུ་བསྐྱོད་པ་ནམ་ཙམ་སླེབ་སོགས་གསུང་བརྟགས་ཞུས་པ་ན། ཕྱིས་འབྱུང་གི་ལུང་བསྟན་ཇི་ལྟ་བ་བཞིན་ཐོག་ཏུ་ཁེལ། དེ་སོགས་མངོན་ཤེས་ཐོགས་པ་མེད་སྐད། རྫོགས་ཆེན་གངས་ཁྲོད་དུ་ཕེབས་ནས་ཁོང་གི་དེར་ཟླ་གསུམ་ཙམ་ལ་སྒྲུབ་པ་བྱས་པ་ན་རྩ་རླུང་ཐིག་ལེ་ལ་དབང་འབྱོར། རྫ་ར་ཉག་ཕྱོགས་ཀྱི་བུད་མེད་མཚན་ལྡན་ཆོས་སྨན་བྱ་བ་གཟུང་མར་བསྟེན། སྔགས་འཆང་གི་སྤྱོད་པ་མཛད་ཅིང་བཀའ་བརྒྱུད་པའི་སྐྱེས་ཆེན་དུ་མ་ལས་གསང་ཆེན་གྱི་ཟབ་བཀའ་མང་པོ་གསན། སྐུ་ཚེའི་སྨད་ཙམ་ན་མགོ་ལོག་ཏུ་ཡུན་རིང་བཞུགས། དེ་ནས་རེ་ཞིག་དགོངས་པ་མཁའ་སྤྱོད་དུ་བསྡུ་བ་ལ་ཉེ་སྐབས་སྐུ་འཁོར་དག་ལ་ང་ནི་ད་འཆི་བའི་དུས་ལ་བབས་འདུག་པས། ཤུལ་གྱི་དངོས་རྫས་དག་གི་ཀུན་མཁྱེན་ཆེན་པོའི་འདྲ་སྐུ་ཁྱད་མཚར་ཞིག་བཞེངས་རྒྱུའི་ཞལ་བཀོད་མཛད་དེ། དགོངས་པ་རྫོགས་པར་གྱུར་ཏོ།། 
གཙང་བ་སྐུ་ཕྲེང་ལྔ་བ་དངོས་ནི་གཙང་བ་སྐུ་འབྲིང་དུ་གྲགས་པ་འཇིགས་མེད་ཕྱོགས་ལས་རྣམ་རྒྱལ་ཡིན་ལ། ཁོང་སྐུ་ཕྲེང་གཉིས་པའི་འཁྲུངས་ཡུལ་རྒྱལ་རོང་བག་ཀོ་ཞེས་པར་ཡབ་ཡོན་ཏན་དང་། ཡུམ་སྙིང་འབུམ་ཐར་གཉིས་ཀྱི་སྲས་སུ་ཤིང་ཁྱི་༼སྤྱི་ལོ་༡༨༧༤༽ལོར་སྐུ་བལྟམས། སྐུ་གོང་མ་དག་གི་ཤ་མཚན་གསལ་བོར་ཡོད་ཅིང་ལྷ་མཆོག་རཱ་ཧུ་ལས་སྐུ་བདག་ཡང་ཡང་བྱེད་པ་མངོན་པར་གསལ། དགུང་ལོ་བཅུ་ལོན་པ་ན་ཉིན་ཞིག་མ་ཡུམ་ལ། དེ་རིང་ཁྱིམ་ཕྱག་བདར་བྱོས། ང་རང་གི་བདག་པོ་ཐོན་ལ་ཁད་དུ་ཡོད། ཅེས་གསུང་བ་ན་ཛམ་ཐང་གཙང་བ་ནས་སྐུ་བདག་ཉིན་དེར་སླེབས། གོང་མའི་རྡོར་དྲིལ་སོགས་ངོས་བཟུང་བའི་ཀུན་ལ་ཡིད་ཆེས་རྙེད། གདན་སར་ཆིབས་བསྐྱོད་པའི་ལམ་ཁར་སྤྱན་རས་གཟིགས་ཀྱིས་ཞལ་བསྟན། འཛམ་ཐང་དུ་སླེབས་པ་ན་མདུན་དུ་གྲོང་སྡེའི་ཕྱུགས་ཁྱུ་མང་པོ་དེད་འོང་བས་གདུལ་ཞིང་རྒྱས་པའི་རྟེན་འབྲེལ་འགྲིག དེ་ནས་གཙང་ཆེན་ཕོ་བྲང་དུ་འཇིགས་མེད་རྡོ་རྗེའི་ཁྲི་ལ་མངའ་གསོལ། རྡོ་རྗེ་འཆང་ངག་དབང་ཆོས་འཛིན་པས་རྒྱུད་སྡེ་རབ་འབྱམས་ཀྱི་དབང་བསྐུར་མཛད་སྐབས་མཆོག་སྤྲུལ་འདི་ཉིད་ཀྱི་བཞུགས་ཁྲིའི་འོག་མེ་ཏོག་མི་འདྲ་བ་གསུམ་སྐྱེས་པ་སོགས་ལྟས་བཟང་མང་པོ་སྣང་།། 
དེ་ནས་བླ་མ་བསེར་བ་ཆོས་དབྱིངས་སོགས་ལས་འབྲི་ཀློག་བསླབས་པ་དང་རྡོ་རྗེ་འཆང་ཀུན་དགའ་དཔལ་ལྡན་ལས་ཟབ་ལམ་སྦྱོར་བ་ཡན་ལག་དྲུག་གི་སྲོག་རྩོལ་ཡན་གསན་པས་མཚན་ཡང་སློབ་དཔོན་འདི་བས་གསོལ། འཇིག་རྟེན་དབང་ཕྱུག་ཡི་དམ་གྱི་གཙོ་བོར་བཟུང་སྟེ་ཡི་གེ་དྲུག་མ་དུང་ཕྱུར་དུ་མ་ལྗགས་བཟླས་མཛད་པས་འཕགས་པས་ཞལ་གཟིགས་ཡང་ཡང་ཐོབ། རི་བོ་རྩེ་ལྔ་དང་དབུས་གཙང་སོགས་མཐའ་དབུས་ཀུན་ཏུ་མཇལ་ཕྱག་དང་སྦྲགས་བསྟན་འགྲོའི་ལེགས་ཚོགས་འཕེལ་བའི་ཐུགས་སྨོན་རྒྱ་ཆེར་གནང་། སྔ་ཕྱི་ཅི་རིགས་པར་འཛི་སྟོད་དང་མགོ་ལོག་སོགས་སུ་རྡོ་རྗེ་སློབ་དཔོན་བསྐོ་བཞག་དང་། གཙང་བའི་བླ་ཚབ་མངག་གཏོང་ཐུགས་རྗེ་ཆེན་པོའི་ལྕགས་ཟམ་ཉམས་གསོ་སོགས་འགྲོ་ཕན་ཤ་སྟག་མཛད། སྐུ་ཚེའི་སྨད་ནས་རི་ཁྲོད་དར་ལྔའི་རི་རྒྱུད་འཛི་ཆུ་དང་ཉེ་བར་གཟིམ་ཁང་གསར་བསྐྲུན་མཛད་དེ་རྒྱུན་བཞུགས་ངང་བསྟན་འགྲོའི་དོན་མཛད་བཞིན་བཞུགས་མཐར་དགུང་གྲངས་རེ་དགུ་བ་ཆུ་རྟ་ལ་གཟུགས་སྐུའི་བཀོད་པ་བསྡུ་བའི་ཚུལ་བསྟན་ཏོ།། 
སྐུ་ཕྲེང་དྲུག་པ་སྐུའི་རྣམ་པ་མི་འདྲ་བ་གཉིས་སྣང་བའང་ཛམ་ཐང་དང་རྔ་བ་མགོ་ལོག་སོགས་ཕྱོགས་སོ་སོར་བསྟན་པ་དང་འགྲོ་བའི་ཕན་བདེ་ཁོ་ན་ཁུར་དུ་བཞེས་ཏེ་དངོས་སུ་འཚོ་བཞེས་སུ་བཞུགས་ཤིང་། ངེས་དོན་བསམ་འགྲུབ་གླིང་འདི་ཡང་འཛིན་བདག་མཛད་མུས་སུ་བཞུགས་པ་ལགས་སོ།། 

སྔ་གཞུག་གི་སྐབས་ཀུན་ཏུ་བར་མ་ཆད་པར་རྡོ་རྗེ་སློབ་དཔོན་དུ་མས་བསྐྱངས། ཤིང་ཀྱ་བླ་མ་འཇམ་དཔལ་རྒྱ་མཚོ། ཚ་ཁོ་བླ་མ་ཚུལ་ཁྲིམས། གཤོབ་བླ་མ་སྦྱིན་པ། ལྕགས་སྐོང་བླ་མ་ཚུལ་ཁྲིམས་བསོད་ནམས། འདི་རྡོ་སྤྲུལ་ཀརྨ་ངེས་དོན་གྱི་ཡང་སྲིད་དུ་མངའ་གསོལ། ཡབ་ལྕགས་སྐོང་ཀརྨ་ཚེ་རིང་ཞེས་པའི་རིགས་སྔགས་འཆང་བ་ཆེན་པོ་དེ་དང་། ཡུམ་ལྷོ་བཟའ་ཚེ་དབང་སྐྱིད་གཉིས་ཀྱི་སྲས་སུ་བལྟམས། ཁྱབ་བདག་སྨོན་ལམ་བཟང་པོའི་དངོས་སློབ་ཏུ་གྱུར། སྐུ་ཚེ་འདིར་ཇོ་ནང་པའི་བསྟན་འཛིན་ཆེན་པོར་གྱུར། གསང་གསུམ་གྱི་ཡོན་ཏན་རྒྱ་ཆེ་ནའང་རྣམ་ཐར་མི་སྣང་། ས་དམར་བླ་མ་སྐལ་བཟང་དང་། མགོ་སེར་སྤྲུལ་སྐུ་གང་ཤར། འདི་ཨ་འཛོམས་འབྲུག་པའི་སྤྲུལ་སྐུ་ཡིན་པར་གྲགས། སྐུ་ཆུང་སྤྲུལ་སྐུ་བློ་གྲོས་རྣམ་རྒྱལ་གྱི་དགུང་ལོ་བཅོ་ལྔ་སྟེང་ནས་སྡོམ་བརྩོན་ཆོས་སྲིད་སྐྱོང་བའི་རྩལ་རྫོགས་པ་ནས་བག་མའི་རི་ཁྲོད། དགུ་གཞུང་། བྲག་དཀར། ཁྲ་ཡིས་སོགས་སུ་ཆོས་སྒར་བཟུང་། བག་མའི་གནས་སུ་ཀྱ་པུ་བླ་མ་རིན་ཆེན་བཟང་པོ། མགར་བ་བླ་མ་འཇམ་དབྱངས། གཤོབ་བླ་མ་འཇིགས་མེད་འབྱུང་གནས། གཤོབ་བླ་མ་སྦྱིན་པ། ཨ་ཀྱ་བླ་མ་རིག་འཛིན་རྒྱ་མཚོ། གསའ་བླ་མ་ཚུལ་ཁྲིམས་རྣམ་རྒྱལ་སོགས་ལ་གཞི་བྱས་ཏེ་བསྟན་སྲིད་ཀྱི་དབུ་འཕང་ཅུང་ཟད་མཐོ། གཞན་ཡང་ངེས་མེད་ཀྱི་དམ་པ་དག་ལ་བཀུར་སྟི་བྱས་ཚུལ། སྔ་མོ་ནས་ཇི་ལྟར་ཡིན་མི་གསལ་ནའང་། སྐུ་ཆུང་སྤྲུལ་སྐུ་བློ་གྲོས་རྣམ་རྒྱལ་སྐུ་འཁྲུངས་ཏེ་ཟླ་བ་བཞི་ཙམ་ལོན་པ་ན་གཙང་པཎ་ཆེན་རིན་པོ་ཆེ་བློ་བཟང་ཆོས་ཀྱི་ཉི་མ་ཀྲུང་དབྱང་ནས་ཆིབས་བསྐྱོད་དེ་འདིར་ཕེབས། རང་རེ་ཁྱི་འབྲིའི་ས་ཤིང་ནག་ཏུ་སྒར་བཏབས། སྐྱེལ་བསུ་ཞབས་འདེགས་མི་དམན་པ་བྱེད་རྒྱུའི་སྐལ་བ་ལྡན། དུས་འཁོར་ལྷན་སྐྱེས་དང་བྱང་ཤམྦྷ་ལའི་སྨོན་ལམ་བཀའ་རྒྱ་མ་སོགས་འདུས་པ་ཡོངས་ལ་བསྩལ། མཆོད་ཡོན་ཟུང་དུ་འབྲེལ་བའི་ལོ་རྒྱུས་སེལ་མ་ཞུགས་པ་ཡིན་ནོ།། 
དུས་ཐོག་དེར་རང་ཡུལ་ཨབ་སྐོར་སྡེ་བའི་བསོད་ནམས་གསོག་པའི་ཞིང་དུ་གྱུར་པ་ཁྲ་དགེ་སློང་ཚུལ་ཁྲིམས་དར་རྒྱས་ཞེས་པའི་མཁས་གྲུབ་ཆེན་པོ་དེ་ཉིད་ཀྱིས་བདེ་གསང་འཇིགས་གསུམ་དང་ཁྱད་པར་དུ་ནཱ་རོ་མཁའ་སྤྱོད་ཀྱི་ཟབ་ཆོས་བར་མ་ཆད་པར་སྩོལ་བ་རྒྱུན་མི་ཆད་པའི་སྡེ་འདིའི་བླ་གྲྭ་ཡོངས་རྫོགས་དམ་པ་འདིའི་སློབ་མར་གྱུར། རྟ་ཟླའི་དགའ་ལྡན་ལྔ་མཆོད་ཚུགས་པའི་རྒྱུན་ད་ལྟའང་སྐྱོང་བཞིན་པ་འདིའོ།། གཞན་ཡང་མ་ཎི་བླ་མ་པདྨ་སིདྡྷི། སྤྲུལ་སྐུ་རྡོ་རྗེ་དགྲ་འདུལ། མ་ཎི་བླ་མ་པདྨ་བདེ་ཆེན། དམ་པ་བླ་མ་རིན་ཆེན་དར་རྒྱས། ཡང་གཙང་བ་གྲུབ་ཆེན་བྱམས་པ་ཆོས་འཛིན་སོགས་རིས་སུ་མ་ཆད་པའི་དམ་པ་དག་ལ་མཆོད་ཡོན་གྱི་འབྲེལ་ཟབ་ཅིང་། ཆོས་ཀྱི་བདུད་རྩི་ནོད་པ་སོགས་ཀྱང་མཐའ་ཡས་པར་སྣང་ངོ་།། 
ད་ལྟ་ནི་ཀྲུང་ཀོ་གུང་ཁྲན་ཏང་གི་སྲིད་ཇུས་དངོས་འབབ་བྱས་ཏེ་མི་རིགས་སྲིད་ཇུས་ཆོས་དད་རང་དབང་གི་དགེ་མཚན་མངོན་དུ་གྱུར་པའི་བདག་རྐྱེན་ལས།༼སྤྱི་ལོ་༡༩༨༥༽ལོའི་སྤྱི་ཟླ་དགུ་བའི་ཚེས་བཅུ་བདུན་ལ་ཆོས་ལུགས་ས་ཚུགས་འཛུགས་ཆོག་པའི་གནང་བ་ཐོབ། རྗེས་སོར་གཙང་བ་སྐུ་འབྲིང་ངག་གི་དབང་པོས་འབུམ་ཁང་ཞིག་གི་ས་གཟིགས། དེ་ནས་མི་རིང་བར་ཁྲ་ངག་དབང་རྡོ་རྗེ་བཟང་པོས་ས་དཔྱད་དང་བརྟགས་བསླངས་སོགས་མཛད་དེ་ངེས་དོན་བསམ་འགྲུབ་གླིང་འདི་ཉམས་གསོ་བྱས་པ་ཡིན་ལ།༼སྤྱི་ལོ་༡༩༨༩༽ལོའི་སྤྱི་ཟླ་དགུ་བར་ཁུལ་འཐབ་ཕྱོགས་གཅིག་སྡུད་པུའུ་ནས་ཆོག་མཆན་ཐོབ་ཅིང་ལོ་འདིར་སྤྲུལ་སྐུ་བློ་གྲོས་རྣམ་རྒྱལ་དགུང་གྲངས་ལྔ་བཅུ་ང་བཞི། དེ་ལྟར་ནའང་བརྟེན་པའི་བཀོད་པ་ནི་ད་དུང་འཕྲོ་ཅན་ཡིན་པས་མ་སྤྲོས་ལ། ལོ་རྒྱུས་ཀྱི་རྒྱུ་ཆར་དམིགས་ཏེ་གདན་རབས་འདི་ནི་རེ་ཞིག་དེ་ཙམ་མོ།། 
འདིར་སྨྲས་པ། རྣམ་འདྲེན་ཟས་གཙང་སྲས་པོས་འབྲས་སྤུངས་སུ།།
རྣམ་མང་གདུལ་བྱའི་ཚོགས་ལ་བསྟན་པ་ཡི།།
རྣམ་དག་དུས་ཀྱི་འཁོར་ལོའི་བཤད་སྒྲུབ་ཆོས།།
རྣམ་ཀུན་འཛིན་པའི་བྱེད་པོ་ཇོ་ནང་པ།།
གང་ལས་རིམ་པར་མཆེད་པའི་གདམས་པའི་རྒྱུན།།
འདི་ན་སྤྱོད་པའི་སྐལ་བཟང་མཆེད་པོའི་ཚོགས།།
ཕྱི་ནང་རྐྱེན་ལས་གྲོལ་ཞིང་ལེགས་ཚོགས་ཀྱི།།
ཟླ་བའི་འཕེལ་ཁ་རྒྱས་པའི་ཡིད་སྨོན་འཆའ།།
འདིར་འབད་དགེ་བའི་དངོས་པོ་ཅུང་མཆིས་ན།།
རྒྱལ་སྲས་སྨོན་ལམ་རྒྱུན་དང་རབ་འདྲེས་ཏེ།།
རྒྱལ་བསྟན་སྤྱི་དང་ངེས་དོན་སྙིང་པོ་ཡི།།
བསྟན་པ་ཡུན་རིང་གནས་པའི་རྒྱུར་གྱུར་ཅིག། 
ཕྱི་རུ་བཀྲ་ཤིས་མཆོད་ཡོན་དར་ཞིང་རྒྱས།།
ནང་དུ་བཀྲ་ཤིས་རྩ་རླུང་འདུ་བ་སྙོམས།།
གཞན་དུ་བཀྲ་ཤིས་གཞི་དབྱིངས་མངོན་དུ་གྱུར།།
རྟག་ཏུ་བཀྲ་ཤིས་དཔལ་གྱིས་འཚོ་བར་ཤོག། 
སྡེ་འདིར་བསམ་སྦྱོར་གནག་པའི་རྐྱེན་གང་མཆིས།།
བསྟན་སྲུང་སྤྱི་དང་ཁྱད་པར་ལས་མྱུར་པའི།།
དྲང་སྲོང་གཟའ་མཆོག་ཆེན་པོར་གཉེར་དུ་གཏད།།
མངོན་སྤྱོད་འཕྲིན་ལས་སྒྲུབ་པའི་གྲོགས་མཛོད་ཅིག། 

གཞན་ཡང་སྦྲ་སར་སྤྲུལ་སྐུ་དོན་ཁོའམ་ཆོས་དབྱིངས་རྒྱ་མཚོ། ད་ལྟ་དངོས་བཞུགས་ཀྱི་སྤྲུལ་སྐུ་བསྟན་འཛིན་སོགས་མང་ནའང་ཡི་གེ་མང་བས་འཇིགས་ལ། གཙང་བ་ཡག་མདོའི་སྒར་ཁག་གི་བླ་མ་ཕལ་ཆེར་གྱི་རྣམ་ཐར་ཇོ་ནང་ཆོས་འབྱུང་ཟླ་བའི་སྒྲོན་མེ་ན་གསལ་ལོ།། གཙང་བ་གྲུབ་ཆེན་བྱམས་པ་ཆོས་འཛིན་གྱི་རྣམ་ཐར་མདོར་བསྡུས་མགོ་ལོག་ལོ་རྒྱུས་ན་གསལ་ལ། འདི་བས་ཀྱང་ཐུན་མོང་སྣང་ཚོད་ཀྱི་མཛད་པ་གཙོ་བོ་གཙང་ཞོལ་མ་ཡུལ་དགོན་ནས་བསྐྱངས་ཤིང་། གྲུབ་སྲས་ཨོ་རྒྱན་རིག་འཛིན་འདིར་བཞུགས་པ་དང་། འཇིགས་མེད་མཚན་ཅན་ཡོངས་གྲགས་སུ་གྲུབ་འཇིགས་ཞེས་པའི་རིགས་སྲས་ད་ལྟ་དགོན་པ་འདིའི་རྡོ་རྗེ་སློབ་དཔོན་གྱི་ཡབ་ཡིན་པའི་མཚོན། གཙང་གྲུབ་དང་འབྲེལ་ཤིན་ཏུ་ཆེ་ལ། གྲུབ་དབང་བྱམས་པ་ཆོས་འཛིན་དང་། གཙང་རྒྱ་སྤྲུལ་གཉིས་ལ་སྐྱེ་བ་སྔ་མའི་ཡབ་སྲས་ཀྱི་འབྲེལ་བ་ཡོད་ཚུལ་དང་། གཙང་གྲུབ་ཆེན་གྱིས་གཟུང་མ་གྲུབ་བཟའ་རིན་ཆེན་སྐྱིད་བླངས་ཏེ། ཁྱིམ་ཕུབ་སྐབས་སྦྲ་དང་སླ་ང་སོགས་བཅའ་ལག་ཐམས་ཅད་གཙང་བ་སྐུ་ངག་གིས་ཕུལ་བས་ཁོང་སྒར་གཞི་གཙང་འགབ་མའི་ཁྲལ་དང་ཁྲིམས་ལ་གནས་པ་ནི། རྒན་པོ་ཀུན་ལ་གསལ་བ་ལྟར་རོ།། འཕྲོས་དོན་ནོ།། གཙང་བ་ལྕགས་མདུད་སྤྲུལ་སྐུ་སྐུ་ཕྲེང་རིམ་བྱོན་གྱི་མཛད་རྣམ་ས་བོན་མི་རྙེད་ནའང་སྐུ་ཕྲེང་དང་པོ་ཤེས་རབ་རྒྱ་མཚོ་བོ་ཆུང་ནས་འཁྲུངས། སྐུ་ཕྲེང་གཉིས་པ་ཐེག་མཆོག་རྡོ་རྗེ་འདི་བ་ཚ་ཁོ་ནས་འཁྲུངས། ཡག་མདོའི་གདན་སར་བཀོད། གཙང་བ་སྐུ་ངག་དང་སྒར་གཞིའམ་བླ་བྲང་གཅིག་ཡིན། ཁོང་རྟེན་སྔགས་འཆང་ཡིན་ལ་གཏེར་ཆོས་ཀྱང་འགའ་རེ་ཡོད་སྐད། ཁོང་གི་ཡུམ་པད་ནག་མགར་བ་ཀློང་ཡངས་ཞེས་སུ་གྲགས་པའི་གཏེར་ཆེན་དེའི་སྲས་མོ་ཡིན་ལ། མཛེས་སྡུག་གི་ལང་ཚོ་ཁྱད་པར་དུ་འཕགས་ཤིང་མ་ངེས་པའི་ཆོ་རོལ་སྣ་ཚོགས་སུ་ཡོད་པས་ཌ་ཀཱིའི་རིགས་སྲས་སུ་གྲགས། ཁོང་ནུས་མཐུ་ཤིན་ཏུ་ཆེ་ཞིང་མཁྱེན་བརྩེ་ཡེ་ཤེས་རྡོ་རྗེའི་སྲས་རལ་གྲི་ཞེས་པ་དེའི་ཡང་སྲིད་དུ་ཞལ་གྱིས་བཞེས། སྟག་ཚང་ལྷ་མོ་ཉིན་ཞེས་པའི་ཆོས་སྡེ་དེའི་བདག་པོ་ཁྲི་རྒྱལ་མཚན་སེང་གེའི་ཡང་སྤྲུལ་ཞིག་གིས་སྐུ་གེགས་བསལ་བ་དང་། དེའི་སྐུ་སྲིང་ཞིག་ལ་ནད་ཚབས་ཆེན་ཕོག་པ་ལ་མེ་མདའ་བརྒྱབ་ཏེ་ནད་ལས་གྲོལ་བ། རང་གཏེར་གཟའ་ནག་གི་ལྷ་ཐོ་བརྩན་ཞིང་། གསོལ་མཆོད་ཀྱི་སྐོར་ཁྲི་རྒྱལ་མཚན་སེང་གེའི་ཡང་སྤྲུལ་ལ་གཏད་པ་སོགས་རྣམ་ཐར་མང་དུ་སྣང་ཡང་ས་བོན་ལེགས་པ་ཞིག་མ་མཐོང་ངོ་།། དེའི་ཡང་སྲིད་དུ་གྲགས་པ་མང་དུ་སྣང་སྟེ། རྔ་བའི་རྒྱ་སྟོད་སྤྲུལ་སྐུ། བྲག་དཀར་སྤྲེལ་རྫོང་གི་གཙང་བ་ལྕགས་མདུད་སྤྲུལ་སྐུ་ད་ལྟའང་གསེར་ཏིས་དགོན་པར་གདན་སར་བཀོད་ཡོད་ལ། སྤྲེལ་རྫོང་གཙང་བ་ཚང་གི་སྤྲུལ་སྐུ་སྐུ་ཞབས་ཨ་རོལ་རིན་པོ་ཆེ་དང་། རྡོ་སྦིས་ཤེས་རབ་རྒྱ་མཚོ་སོགས་བསྟེན་དེ་མཁས་བཙུན་བཟང་གསུམ་གྱི་རྣམ་ཐར་རྒྱ་ཆེ་བ་ཞིག་ཡིན་ནོ།། 
གདན་ས་འདིར་ལྕགས་མདུད་སྐུ་ཕྲེང་གསུམ་པ་དཀོན་མཆོག་དཔལ་འཛམ་ཐང་དུ་འཁྲུངས། སྐུ་ན་ཕྲ་མོ་ནས་གཙང་བ་སྐུ་ངག་གི་བདག་པོ་བྱས། ད་ལྟ་སྐུ་ངག་དགུང་གྲངས་བདུན་བཅུར་བརྒལ་བ་ན་གདན་སའི་བདག་པོ་ཡིན་པར་མགོ་ལོག་ཁུལ་དང་དགའ་བདེ་རྫོང་སྲིད་གཞུང་ལ་སྙན་གསན་ཡར་ཞུ་བྱས་ཏེ། དགོན་གྲོང་ཐམས་ཅད་ཀྱི་བདག་པོར་གསོལ་བ་ཡིན་ལ། འདི་ནི་སྐུ་ཚེ་སྔ་མ་དག་གི་མཛད་སྲོལ་ཡང་ཡིན་ནོ། གོང་སྨྲོས་གཙང་བའི་བླ་སྤྲུལ་དག་གི་ནང་ནས། ཆ་ལུང་བ་ངག་དབང་ཕྲིན་ལས་རྣམ་རྒྱལ་ནི་གོང་དུ་བཤད་པ་ལྟར་ལ། དབལ་ཤུལ་སྐུ་ངག་ཀྱང་ཐོབ་ཐམ་ཀ་རེ་ཡོད་ཚུལ་རྣམ་ཐར་བསྡུས་པའི་དཀྱུས་སུ་གསལ་ལོ།། 
དགོན་པ་འདིར་གྲྭ་ཚང་ངམ་ཆོས་ཚན་ཁག་ལྔ་ཡོད་དེ། དུས་འཁོར་གྱི་སྦྱོར་དྲུག་ཉམས་ལེན་པ་ལ། ཕྱག་བ་ཚང་འདི་ཐུན་མོང་དང་ཐུན་མིན་གྱི་སྔོན་འགྲོ་ཉམས་ལེན་པ་ཡིན། འཕྲུལ་འཁོར་གོང་མ་ཚང་། འཕྲུལ་འཁོར་འགབ་མ་ཚང་། འདི་གཉིས་ལོ་གསུམ་དང་། ཕྱོགས་གསུམ་གྱི་ས་བཅད་ལ་བརྟེན་ནས་རྫོགས་རིམ་ཉམས་བཞེས་བྱེད་མཁན་ཡིན། རྡོར་སེམས་སྒྲུབ་གྲྭ། འདི་ཡི་གེ་བརྒྱ་བ་བྱེ་བ་བཅད་རྒྱ་བྱས་ཏེ་བཟླས་པ་གྲུབ་དགོས། ཤངས་ལུགས་ནཻ་གུ་ཆོས་དྲུག་འདི་ཤངས་བ་བཀའ་བརྒྱུད་པའི་ཆོས་རྒྱུན་རྫེ་བཙུན་ཏཱ་ར་ནཱ་ཐས་བདག་གིར་མཛད་དེ་ཁྲིད་ཡིག་ཐང་བརྡལ་མ་བརྩམས་པ་ནས་བཟུང་ཆོས་རྒྱུན་གྱི་དབང་བཀའ་མི་ཆད་པར་ཇོ་ནང་པ་ལ་ཡོད། ཇོ་ནང་རྗེ་བཙུན་ཀུན་དགའ་གྲོལ་མཆོག་ལ་མཁའ་འགྲོ་མ་ནཻ་གུས་དངོས་སུ་གནང་སྟེ་ཤངས་ཆོས་འདི་དར་བར་བྱས། དེ་ནས་བཟུང་ད་ལྟའི་བར་ལ་བརྒྱུད་པ་བར་མ་ཆད། འདི་དག་གི་ལོ་རྒྱུས་ཏིལ་གོང་རྣམ་གཉིས་ཀྱི་རྣམ་ཐར་དང་། ཀཿ ཐོག་གི་གདན་རབས་ན་གསལ་ལོ།།
དགོན་འདིར་ལོ་རེ་བཞིན་ཟླ་བ་དང་པོར། ཀུན་མཁྱེན་ཁྲི་མཆོད་ཆེན་མོ་ཉིན་བརྒྱད། རྟ་མགྲིན་གསང་སྒྲུབ་གྱི་སྒྲུབ་མཆོད་དབོན་སྟོན་སྐྱེར་སྒང་བའི་ལུགས་ཉིན་བདུན། ཟླ་གཉིས་པར་བླ་མ་དཔལ་ལྡན་གྲགས་པའི་གདུང་མཆོད་ཉིན་གསུམ། ཟླ་གསུམ་པར་རྗེ་བཙུན་ཏཱ་ར་ནཱ་ཐའི་གདུང་མཆོད་ཉིན་གཅིག ཟླ་བཞི་བར་ས་ག་ཟླ་བའི་སྨྱུང་གནས་ཉིན་བཅུ་དྲུགའདིར་སྐྱ་སེར་ཀུན་ཕལ་ཆེར་འཚོགས། ཟླ་དྲུག་པའི་ཚེས་༡༦ནས་དབྱར་ཁས་ལེན། ཟླ་བརྒྱད་པའི་ནང་དུས་འཁོར་སྒྲུབ་མཆོད། སྐུ་གསུམ་ཆོ་གའི་སྒྲུབ་མཆོད། གདུགས་ཀར་དང་མགོན་པོའི་བཟློག་བསྒྱུར་ཞག་བཅུ་དྲུག ཟླ་དགུ་བའི་ཉེར་གཉིས་ལ་སྒྲུབ་གྲྭ་སོ་སོར་དུས་ཁྲིད་ཆེན་མོ་འདེབས། ཟླ་བཅུ་བའི་ཚེས་དྲུག་ལ་ཇོ་ནང་དྲུག་མཆོད་ཆེན་མོ། ཟླ་བཅུ་བའི་ཚེས་ཉེར་ལྔ་ལ་དགའ་ལྡན་ལྔ་མཆོད། ཟླ་བཅུ་གཅིག་པའི་ནང་ལ་ཕུར་བའི་སྒྲུབ་ཆེན་ཞག་དགུ། ཟླ་བཅུ་གཉིས་པའི་ཚེས་བཅུ་དགུ་ལ་སེང་གདོང་མ་དང་མགོན་པོའི་གཏོར་བཟློག ཟླ་དེའི་ཚེས་ཉེར་དགུ་ལ་དམར་ཆེན་གཏོར་བཟློག་སྟེ། གཏོར་བཟློག་ཕལ་ཆེར་ཞག་གསུམ་རེའི་ཡུན་ཚད་ཅན་ནོ།། 
དགོན་པའི་བཤད་གྲྭ་ནི། གཙོ་བོ་ནི་ཀུན་མཁྱེན་ཇོ་ནང་པ་ཡབ་སྲས་རྣམས་ཀྱི་གསུང་དང་འབའ་མདའ་བ་ཐུབ་བསྟན་དགེ་ལེགས་རྒྱ་མཚོའི་བསྡུས་གྲྭའི་སྤྱི་དོན་དང་ཟུར་དཔྱད། ཕར་ཕྱིན་རྒྱས་བསྡུས། དབུ་མ་རྣམས་དང་། ཇོ་ནང་རང་ལུགས་ཀྱི་སྦྱོར་དྲུག་སྤྱི་དོན་རྣམས་གཙོ་བོར་བྱེད་པ་ལ། རིས་མེད་ཀྱི་གསུང་རབ་ལ་ཟུར་ལྟ་བྱེད་དོ།། འཛིན་གྲྭ་བསྡུས་གྲྭ་དང་ཕར་ཕྱིན་གཉིས་ཙམ་མོ།།
དགོན་པ་འདི་བཏབ་པ་ནས་མ་ཇག་གིས་འཁྲུག་ཟིང་བཟོས་ཏེ་ཚོགས་ཆོས་གྲྭ་མཚམས་འཇོག་དགོས་པ་ལན་འགའ་རེ་བྱུང་། རིག་གནས་གསར་བརྗེའི་སྐབས་རྟེན་བརྟེན་པ་ཕལ་ཆེར་ཉམས་པ་སོགས་སོ།།
བཅོས་བསྒྱུར་སྔོན་ཇོ་བོའི་ལྷ་ཁང་། སྦྲ་གུར་གྱི་འདུ་ཁང་གསུམ། གྲྭ་ཤག་སྦྲ་ཆུང་དང་གུར་བརྒྱད་ཅུ་ཡས་མས། མཆོད་རྟེན་རེ་གཉིས་བཅས་སོ།། དགོན་གནས་ཀར་ཚེས་སྒོམ་ཁང་ཡིན་ནོ།། 
ད་སྐབས་འདུ་ཁང་གཉིས་ལ་རྒྱ་ཁྱོན་རྨིད་གྲུ་བཞི་མ་ ༡༠༤༢ ལྷག་དང་། ལྷ་ཁང་བཞི་ལ་རྒྱ་ཁྱོན་རྨིད་གྲུ་བཞི་མ་ ༢༦༢ ལྷག གྲྭ་ཤག་ཉིས་བརྒྱ་ལྔ་བཅུ་ལྷག་ལ་རྒྱ་ཁྱོན་རྨིད་གྲུ་བཞི་མ་ ༣༧༥༠ ལྷག འཁོར་ཁང་ཆེ་བ་བཅོ་ལྔ། འཁོར་ཆུང་དགུ་བརྒྱ་ཉེར་གསུམ་ལ་རྒྱ་ཁྱོན་རྨིད་གྲུ་བཞི་མ་ ༡༠༩༦ ལྷག སྨན་འདམ་གྱི་སྐུ་ཆེ་བ་བཅུ་གསུམ། མཆོད་རྟེན་ཆེ་ཆུང་སུམ་བཅུ་རྩ་གསུམ་ལ་རྒྱ་ཁྱོན་རྨིད་གྲུ་བཞི་མ་ ༢༥ ལྷག་གོ། 
ཆོས་ལུང་མདོའི་ཐང་སྟེ་དགོན་པའི་ཉེ་འདབས་སུ་ས་ག་ཟླ་བའི་བསྙུང་གནས་འཚོགས། རྡོ་ཁ་ན། བཅོས་བསྒྱུར་སྔོན་མ་ཎི་བླ་མ་པདྨ་སིདྡྷིས་མ་ཎི་འཚོགས་སྐབས་བཞེངས་བའི་མཆོད་རྟེན་ཆ་བརྒྱད། མགར་བ་བླ་མ་བདེན་རྟོགས་ཚང་གིས་བཞེངས་བའི་བདུད་འདུལ་མཆོད་རྟེན། ཡུམ་དག་ཚར་རྡོ་ལ་བསྐོས་པ་རྣམས་བཞུགས་ལ། ད་ལྟ་མང་ཚོགས་ཀྱི་རེ་བ་ལྟར་བླ་མ་ལེགས་བཤད་ཀྱིས་ཐུགས་འགན་བཞེས་ཏེ་བསྐྱར་གསོ་བྱས་པ། བཀའ་འགྱུར་རྡོ་བསྐོས། བཟང་སྤྱོད་རྡོ་བསྐོས་ཚར་སྟོང་། མ་ཎི་སོགས་གཟུངས་སྔགས་སྣ་ཚོགས་རྡོ་བསྐོས་མཆོད་རྟེན་ལུས་ཚད་ལས་བརྒལ་བ་སུམ་བརྒྱ་ལྷག་བཅས་བཞུགས་ཤིང་། ཡུན་རིང་པོར་མང་ཚོགས་ཀྱིས་ཁ་གསོས་བྱེད་བཞིན་དུ་གནས་སོ།། 
བསྟན་པ་ཡང་དར་གྱི་སྐབས་སུ་སྒོ་ཕྱེ་སྐབས། སྤྱི་ལོ་༡༩༨༤ལོའི་སྤྱི་ཟླ་བརྒྱད་པའི་ནང་། ཁུལ་དང་རྫོང་མི་རིགས་ལས་དོན་ཅུའུ་དང་། དེ་དག་གིས་བརྩེ་གཟིགས་འོག་ནས་ཆོག་མཆན་ཐོབ།
ད་ལྟ་ལག་ཁྱེར་ཅན་གྱི་གྲྭ་བ་བརྒྱད་ཅུ་ཐམ་པ་དང་ལག་ཁྱེར་མེད་པའི་གྲྭ་བ་བརྒྱ་དང་དྲུག་ཅུ་ཡོད། རྒྱལ་ཁབ་གྱིས་ཁས་ལེན་པའི་བླ་སྤྲུལ་གཙང་བ་སྐུ་ངག་དང་སྤྲུལ་སྐུ་བསྟན་འཛིན་གཉིས་ཡིན། 
དགོན་པར་དམངས་གཙོ་དོ་དམ་ཨུ་ཡོན་ལྷན་ཁང་གི་མི་སྣ་ཡོན་ཏན་རྒྱ་མཚོ་དང་ཡེ་ཤེས་དཔལ། མི་འགྱུར། པཎ་ཆེན། བསོ་ཉི། རྡོར་བཟང་། ཡེ་ཤེས་བསྟན་འཛིན་དང་བདུན་ནོ།། སྐུ་གསུང་ཐུགས་རྟེན་ནི་འདུ་ཁང་སོགས་བཤད་སྐབས་ཀྱི་དེ་དག་ལས་ཤེས་སོ།། 
གཞན་ལོ་རྒྱུས་སྟེང་དུ་འཇོག་འོས་པ་ནི་གཙང་བ་གྲུབ་ཆེན་བྱམས་པ་ཆོས་འཛིན་གྱི་རྣམ་ཐར་དང་གསུང་འབུམ་སོགས་ཀྱི་ལོ་རྒྱུས་འཛམ་གླིང་གིས་ཞིབ་འཇུག་བྱེད་པ་ཡིན་ནའང་དཀའ་ལ། གཙང་བ་སྐུ་ངག་གི་སྐུ་གོང་མ་ཆ་ལུང་བའི་རྣམ་ཐར་མདོ་ཙམ་གོང་སྨྲོས་ལྟར། སྡེ་སྲིད་བཻ་སེར་ན་ཡོད་པས་གནའ་བོའི་ལོ་རྒྱུས་ཀྱི་མི་སྣ་ཁྱད་པར་ཅན་ཡིན་པ་དེས་ཤེས་སོ།། འདི་བའི་དགོན་གཞི་དང་རྟེན་བཞེངས་སྐོར་ད་ལྟ་སི་ཁྲོན་ཞིང་ཆེན་དང་མཚོ་སྔོན་ཞིང་ཆེན་གཉིས་ཀ་ན་ཡོད་པས་རྒྱ་ཅུང་ཆེ་ལ། གཙང་བ་ལྕགས་མདུད་ཀྱི་སྤྲུལ་སྐུ་སྔ་མའི་རྣམ་ཐར་ནི་ཀན་སུའི་སྟག་ཚང་ལྷ་མོའི་ཉིན་དགོན་གྱི་གདན་རབས་ནའང་བཀོད་ཡོད་པས། རང་རེ་མགོ་ལོག་གི་ལོ་རྒྱུས་སྟེང་ལ་རྒྱས་འགོད་བྱེད་འོས་སོ།།

